
Nota traducătorului 


Înainte să vă cufundaţi în lectura acestui roman absolut 
captivant, care încheie trilogia imaginată de Sandrone Dazieri, 
trebuie să lămurim un aspect esenţial, care - sper - o să vă 
ajute să înţelegeţi mai bine acţiunea și o să vă facă să vă 
bucuraţi și mai mult de lectură. 

Poate aţi observat sau știți că titlul original al romanului este 
II Re di Denari - în traducere literală „regele de bani”. Asta 
pentru că în unele zone din Italia se folosesc cărți de joc din 
pachete latine, diferite de pachetele noastre de origine 
franceză. Simbolurile nu se numesc doar diferit, ci și arată diferit 
de cele cu care suntem noi obișnuiți. 


Echivalenţa lor este următoarea: 


Coppe - Cupe (potire); în franceză Cœurs - Cupă 
Denari - Bani / Arginţi; în franceză Carreaux - Caro 
Bastoni - Bastoane; în franceză Trèfles - Treflă 
Spade - Spade; în franceză Piques - Pică 


Mai trebuie spus și că pachetele latine au numai trei cărți cu 
figuri. Acestea sunt: 


II Fante - Fantele, echivalentul Valetului 
II Cavallo - Calul 
II Re - Regele 


Numai pachetele de tarot (iniţial folosite doar pentru joc și 
diferite de actualele pachete de tarot, care au mult mai multe 
figuri) conţin și /a Donna / la Regina - Dama / Regina, care se 
află între Cal și Rege. 

Denumirile de mai sus sunt cele pe care le veți descoperi și în 
carte. 


Am ales să traducem „Regele de Arginţi” în loc de „Regele de 
Bani” nu doar pentru că ni s-a părut că e o variantă mai literară, 
ci și pentru că „arginţii” au o simbolistică pe care o recunoaștem 

cu toții și care, fără să dezvăluim prea multe, se potrivește 
extrem de bine în contextul cărții. 


George Arion Jr. 

Don't you ever try to look behind my eyes 
You don't wanna know what they have seen. 


FRANK ZAPPA, A Token of My Extreme 

Odinioară 


Colomba se aplecă deasupra lui Giltine și constată că era 
moartă, în vreme ce Dante se întoarse turbat spre Leo. 

— Nu era nevoie! Nu era nevoie, fir-ar a dracului! 

Leo introduse un încărcător nou în pistol, apoi se apropie de 
Colomba. 

— E moartă? 

— Da. 

Doamne, cât de mică e, îşi zise Colomba. Probabil nu cântărea 
mai mult de patruzeci de kilograme. 

— Ce-a fost cu explozia, Dante? 

— Un vechi prieten al lui Giltine a încercat să-i facă o cale de 
scăpare. 

— Și era cât pe ce să reușească, zise Leo, apucând cuțitul pe 
care îl scăpase Giltine. 

— Leo, vezi că distrugi probele, zise Colomba. 

— Tare păcat. 

Ceva din glasul lui îl înfioră pe Dante. 

— N-o atinge! strigă el. 

Dar era prea târziu, pentru că Leo îi înfipsese deja Colombei 
cuțitul în burtă și îl întorsese ca să caște rana. 

Colomba simţi cum stomacul parcă îi îngheaţă și căzu în 
genunchi. Scăpă pistolul, în vreme ce mâinile i se umplură de 
sânge. Văzu cum Leo îl lovi pe Danie cu pumnul și îl trânti la 
pământ, apoi se aplecă deasupra lui Bielii. Bătrânul îl fixă cu 
ochi îngroziți, incapabil să se miște din pricina durerii cumplite 
din bazin. 

— Dacă mă lași în viaţă te fac bogat, îi spuse. 

— Dasvidania, zise Leo și îi tăie gâtul cu aceeași indiferenţă 
cu care ar fi tăiat o felie de tort. 

Dante se târî spre Colomba, care rămăsese în poziţie fetală. 
Sub ea se formase deja o baltă de sânge. 

— CC, spuse el cu lacrimi în ochi. Stai pe loc. Apăs eu pe rană. 
Apăs eu... 

Leo îl înșfacă pe Dante și îl ridică în picioare. 

— E ora de plecare. 

Dante simţi cum barometrul interior depășește nivelul zece, o 

sută, o mie, iar chipul lui Leo deveni o pată întunecată din 
marginea unui ecran uriaș din Berlin, apoi trecătorul care cu mai 
multe luni înainte îi declanșase criza psihotică în urma căreia 
ajunsese în clinica elveţiană. 

— Tu ești, șopti el. 

— Bravo, frăţioare, zise Leo, apoi îl strânse de gât până îl făcu 
să-și piardă cunoștința și îl săltă pe umăr. 

Ultimul lucru pe care îl văzu Colomba fu mâna lui Dante care 
încerca s-o ajungă de peste umărul lui Leo. Voia să-i spună că 
urma să-l salveze, că avusese dreptate în legătură cu tot și că 
nu aveau să se mai despartă niciodată, dar rosti cuvintele doar 
în vis. 

Când paramedicii ajunseră și o salvară la mustață, Leo și 
Dante dispăruseră deja. Nimeni nu-i văzuse când se 
îndepărtaseră. 

Abia după o săptămână de cercetări se descoperi faptul că 
Leo Bonaccorso nu existase niciodată. 

PARTEA ÎNTÂI 


COŞMARURI 


CAPITOLUL | 


1. 


Întuneric. 

Dante se sufocă. Întunericul îl strivește ca o lespede, îl 
zdrobește, îi frânge oasele. Îi intră în gură și în plămâni. Nu 
reușește să urle. Nu reușește să se miște și nici măcar să 
vomite. Leșină din nou, iar somnul provocat de epuizare e un 
ecran negru pe suprafața căruia îi ard amintirile. vede o femeie 
în verde care îi zâmbește, acoperită de sânge. Zgomotul unei 
explozii. Urletele. 

Urletele il trezesc. _ 

Întuneric. Întuneric. Întuneric. Întuneric. Întuneric. Întuneric. 
Întuneric. Întu... 

Lumină. 

Durează doar o clipă, o fracțiune de secundă prea mică să 
poată fi măsurată. Însă Dante se agaţă cu toată puterea de ea. 
Ochii lui beau lumina, el începe din nou să gândească. Putin. 
Simte miros de lemn și praf. Se gândește la explozia pe care a 
auzit-o. l-a căzut ceva în cap? Se află într-un spitah 

Efortul e prea mare. Se întoarce la ecranul negru. Se întoarce 
la amintiri. La femeia acoperită de sânge, cu numele acela 
ciudat, în locul acela ciudat care arată ca o discotecă. La cele 
cinci gloanțe care se îndreaptă spre ea. Dante reușește să le 
vadă cum se târăsc prin aer ca niște melci și o lovesc în spate. 
Carnea femeii devine gelatină, chipul i se lichefiază, zâmbetul se 
frânge. Pe clavicula ei stângă și pe abdomen înfloresc doi mici 
vulcani de piele. Vulcanii se sfâșie și cele două gloanțe care îi 
străpung complet trupul ies la iveală, împroșcând sânge și 

fragmente de os. Femeia Începe să cadă în fată. În spatele ei... 

Întuneric. 

Dante e treaz dar nu face greșeala să deschidă imediat ochii. 
Mai întâi încearcă să-și simtă propriul corp, să-l reconstruiască în 
ciuda valurilor de durere care il năpădesc când se mișcă. 
întelege că e întins pe spate și ceva îi imobilizează încheieturile 
și gleznele. În gură are o bucată de cauciuc, iar pe șolduri, 
înfășurat, ceva moale. L-au intubat? E grav? Iși amintește 
zgomotul unui motor diesel care îi vibra în craniu. Zgomotul unei 
bărci. Poate așa l-au dus la spital. 

Încearcă să-și miște mâinile iar durerea de la încheieturi 
crește. Sunt legate cu ceva tăios care îi mușcă din carne la 
fiecare mișcare. 

Benzi de plastic. 

Groaza îl aruncă din nou în cinematograful memoriei sale. 
Filmul pornește din nou și femeia în verde își continuă căderea, 
iar Dante vede imaginea din spatele ei. Pereti de sticlă 
sfărâmați, mobilă de plastic în culori violente, praf, dărâmături. 
Și trupuri întinse pe jos. Bărbaţi în smoching, femei în ținută de 
seară. Plini de sânge. În starea sa de halucinație, Dante îşi dă 
seama că a văzut explozia cu ochii lui. Era acolo. Nu știe cu cât 
timp în urmă s-a întâmplat. Și mai știe că e la Veneția. 

Ridică pleoapele, din nou în prezent, și se concentrează 
asupra punctului luminos de deasupra sa, privindu-l cu coada 
ochiului, mai sensibil la lumină. Întorcând capul vede că punctul 
se mișcă, dispare şi reapare. Între el și reflexie e ceva, nu 
privește direct tavanul unei camere întunecoase. Ceva, își dă 
seama abia atunci, foarte apropiat. Un grilaj de lemn. 

Găuri pentru aer. 

E închis într-un cufăr. 


2. 


Sângele începu să curgă din nou după furtuna de zăpadă care 
lovi regiunea Le Marche. Multe localităţi dintre Munţii Sibillini și 
stâncile abrupte ale promontoriului Conero rămaseră izolate, iar 
Protecţia Civilă fu nevoită să distribuie mâncare cu ajutorul 
elicopterelor. În decursul acelor zile, sute de animale muriră 

îngheţate în grajdurile prăbușite, într-un caz - chiar alături de 
stăpânul lor. 

Cu toate că era departe de epicentrul furtunii, până și drumul 
lung și desfundat care lega satul Mezzanotte de drumul comunal 
fusese îngropat sub zăpadă, blocând cisterna cu gaz din vale 
care aproviziona casele împrăștiate printre dealuri. Una dintre 
ele, aflată chiar la capătul drumului desfundat și deasupra unei 
râpe de vreo zece metri, era o casă rustică, părăginită, din 
piatră cenușie. Fusese construită de niște ţărani la sfârșitul 
secolului al XIX-lea, iar apoi mărită și modificată generaţie după 
generaţie, deseori fără a fi respectat vreun criteriu al 
uniformităţii. Avea ferestre de toate formele și culorile, cinci uși 
și inserţii din materiale diferite; partea cea mai recentă fusese 
construită din ciment, urmând curbura terenului în loc ca mai 
întâi pământul să fi fost nivelat, astfel încât casa ajunsese să 
aibă o parte cu două etaje și o alta cu unul singur, arătând ca o 
pană cenușie înfiptă în pământ. De sub pătura de zăpadă din 
curte se ițeau arbuști sfrijiţi și buruieni care ascundeau casa. 

Centrala era în pivniţă, zgâriată de nenumăratele chei 
franceze care îi deșurubaseră tuburile pentru a fi curățate de 
calcar. Trăgea gaz printr-o conductă lungă care ajungea sub 
grădină, până la rezervorul îngropat imediat după gard, unul 
dintre rezervoarele pe care cisterna ar fi trebuit să le 
aprovizioneze. 

La ora 2 centrala sorbi ultimele rămășițe de gaz, tuși ca un 
bătrân suferind de plămâni și se stinse. 

O femeie cu ochi verzi schimbători, umeri largi și pomeți 
pronunțaţi rămase întinsă în pat să asculte scârţăitul 
caloriferelor care se răceau. Se numea Colomba Caselli, avea 
treizeci și cinci de ani și era vicechestor de poliţie, în concediu 
de odihnă de când o stafie îi înfipsese un cuţit în abdomen și îl 
răpise pe Dante Torre, Bărbatul din Siloz. 

Trecuseră un an și jumătate. 

De atunci, nimeni nu mai auzise nimic de ei. 


3, 


Colomba se ridică, își pregăti la cana fierbător un ceai dintr-un 

pliculeţ deja folosit, își puse peste bluza de casă geaca îmblănită 
gen Chewbacca și ieși pe pragul măturat de vântul puternic. 
Totul era alb și îngheţat, ulița părea un șarpe care dispărea într- 
un neant lăptos. Singurele zgomote care se auzeau erau vântul 
și croncănitul ciorilor. 

Colomba își trase gluga pe frunte ca să se protejeze de 
gheața pulverizată de vânt și se îndreptă stângace spre 
depozitul cu acoperiș din plăci cenușii ondulate de lângă poartă, 
având în buzunar cutia de chibrituri care îi marca fiecare pas cu 
zornăitul ei. Nu aprinsese niciodată focul în șemineu, dar știa că 
acolo era o grămadă de lemne, îngropată de ani întregi sub 
vechituri. 

Dar se blocă înainte să ajungă, cu picioarele cufundate în 
zăpadă până la genunchi. 

Din spatele grămezii de lemne pornea un șir de urme 
omenești. Cineva sărise gardul, făcându-se nevăzut în spatele 
casei. 

Colomba nu reușea să se miște, nu reușea să întoarcă capul, 
nu reușea să nu mai fixeze cu privirea urmele care desenau un 
semicerc în zăpada albă, trecând razant pe lângă perete. 

Mâna ei căută imediat pistolul și, abia când descoperi 
buzunarul gol, își aminti că-l lăsase în sertarul noptierei. În 
perioada de după spitalizare îl lua și în pat și se trezea cu un 
gust de ulei mineral în gură. De ce naiba renunţase la obicei? 

Ai început să te simti în siguranță?, îi zise o voce cunoscută 
din cap, atât de limpede că i se păru că venea din spatele ei. 

Plămânii i se contractară și își pierdu echilibrul. Căzu pe spate 
pe tulpinile scheletice ale trandafirilor sălbăticiţi. Privind fix cerul 
alb reuși doar să-și spună că era sfârșitul. 

Așteptă lama de cuțit. 

Așteptă împușcătura. 

Așteptă durerea. 

Nu se întâmplă nimic. 

Treptat, Colomba își reveni în simţiri, controlându-și tremurul. 

Alunecă de pe răsaduri și se ridică din nou în picioare. Leo 
Bonaccorso - stafia vieţii ei trecute - n-ar fi lăsat niciodată urme 
la vedere. S-ar fi pomenit faţă în faţă cu el când deschidea ochii 
dimineaţa sau ar fi ucis-o în liniște în timp ce dormea. 

Doar să nu-i treacă altceva prin minte. Poate vrea să mă 
atragă pe undeva ca să... 

— Încetează, șopti, nervoasă pe ea însăși. Ești nebună, ești 
tâmpită! 

Mai aruncă o privire la urme - chiar erau acolo - și alergă în 
casă să-și ia pistolul Beretta. Ținându-l cu două mâini, merse 
după intrus până la șopronul care servea drept depozit pentru 
vechituri. Lanţul era tras, ușa întredeschisă, ceva foșnea în 
întunericul dinăuntru. Colomba se pregăti să tragă. 

— Te-am văzut! Pune mâinile la ceafă și vino afară! 

Niciun răspuns. Foșnetele încetară. 

— Număr până la trei, nu mă enerva! Unu, doi... 

Fără să ajungă la trei, Colomba străbătu cei câţiva metri care 
o despărțeau de șopron și deschise larg ușa cu vârful 
bocancului. Lumina zilei dezvălui silueta masivă a unui om care 
stătea în picioare printre mobilele pline de pânze de păianjen și 
se ascundea după un dulap, iar Colomba reușea să-i vadă numai 
spatele. 

— i-am zis să vii afară! 

Făcu un pas înainte. Intrusul se ghemui mai tare după dulap, 
dar acum Colomba reușea să-l vadă. Era masiv, și musculos și 
gras, cu părul blond ca paiul. Purta o bluză de trening veche și o 
pereche de papuci de pâslă. Tremura de frică și stătea cu faţa 
îndreptată spre colţul peretelui. 

— Cine ești? Intoarce-te să te văd! 

Omul nu se mișcă și Colomba fu cea care se apropie, 
descoperind un chip rozaliu și lipsit de păr. Avea cel mult 
optsprezece ani și privea în gol, fără nicio expresie. 

Colomba se întrebă dacă se uita mereu așa sau dacă era în 
stare de șoc, dar cobori pistolul. 

— Ce cauţi aici? Te-ai rătăcit? întrebă. 

Băiatul nu răspunse. Pe neașteptate începu să alerge spre 
ieșire, cu mișcări dezordonate și rigide, cu papucii care 
împroșcau în jur apă murdară. Colomba îl prinse. Băiatul o 
mușcă de mână, ea îi puse piedică și îl făcu să cadă cu faţa în 
jos în zăpadă. 

— Gata, nu mai face pe nebunul, zise. Nu-ţi fac nimic, vreau 
doar să știu cine... 

Cuvintele i se stinseră în gât. 

Zăpada din jurul băiatului se înroșise. 

4. 


Colomba îngenunche lângă băiat, învingându-și senzaţia de 
panică. Se lovise de ceva? De o piatră? De una dintre multele 
vechituri împrăștiate prin jur? 

— Unde te-ai rănit? Lasă-mă să văd! 

Băiatul se întoarse și rămase nemișcat, fixând-o cu niște ochi 
uluiți și confuzi. 

E în stare de șoc, în scurt timp o să-și piardă cunoștința din 
pricina hemoragiei. Colomba îi descheie fermoarul treningului. 

Dedesubt avea un tricou mânjit de sânge care începea să se 
închege. 

Ignorând protestele nearticulate ale băiatului, îi ridică tricoul, 
scoțând la iveală pielea goală. Nici urmă de rană. Pipăi zona ca 
să se asigure, băiatul încercă să se retragă, apoi ea îl răsuci cu 
hotărâre pe burtă și îi examină spatele: nimic nici acolo și nici 
pe picioare. 

Colomba îi aranjă la loc hainele. Sângele nu era al lui. Bine. 

Ești sigură că e bine? 

Îl ajută să se ridice din nou iar băiatul rămase pe loc în faţa ei, 
trecându-și greutatea de pe un picior pe altul. 

— Dacă mai încerci să fugi n-o să mai fiu așa de blândă, ok? îi 
zise. Hai în casă înainte să mori de frig. 

Băiatul nu se mișcă. 

— În casă, îi arătă Colomba. Acolo. 

Băiatul nu urmări direcţia mâinii. Colomba îl apucă de braţ 
neluând în seamă încercările lui de a se smulge din strânsoare și 
îl târî în bucătăria care era și sală de mese, ocupând jumătate 
din suprafaţa parterului. Pe vremuri, acolo fusese grajdul, 
construit sub dormitorul stăpânului astfel încât acesta să se 
încălzească de la căldura animalelor. Pereţii erau acoperiţi de 
pete, iar mobila dinaintea erei Ikea era acoperită de praf. Pe un 
taburet cu trei picioare din bucătărie era așezat un televizor 
portabil, deschis fără sonor pe un canal de știri. Colomba nu-l 
oprea niciodată. 

ÎI înfășură pe băiat într-o pătură, apoi luă telefonul fix fără fir 
de pe servantă ca să sune la cea mai apropiată secţie de poliţie, 
constatând fără surprindere că linia căzuse. Cablurile traversau 
câmpurile pe o distanţă de kilometri întregi, trecând printre 

copaci până la o mică centrală de dinainte de război. Era de- 
ajuns un scuipat ca totul să facă scurtcircuit, darmite o ninsoare 
ca aceea. Cine locuia în zonă se echipase cu telefon mobil și 
radio, dar Colomba nu avea niciuna, nici alta. 

Se uită iritată la băiat. 

Încercă să-l mai întrebe o dată cum îl cheamă, dar el nici n-o 
privi. Era surd? Dădu pe jos o lingură, iar el tresări. Nu, nu era 
surd. Doar că n-o asculta. 

— Dacă nu vorbeşti cu mine, trebuie să verific dacă ai vreun 
act la tine. Bine? îl întrebă. Ok, și tăcerea-i un răspuns. 

Băiatul acceptă percheziţia, retrăgându-se numai când 
Colomba îi atingea pielea goală și frecând locul de parcă l-ar fi 
murdărit. În buzunar nu avea nici portofel, nici buletin, dar sub 
manșeta gecii Colomba găsi o brățară de plastic verde. 

Bună, mă numesc Tommy și sunt autist. Nu-mi place să 
vorbesc sau să fiu atins. Dacă mă găsiți singur, vă rog sunati la 
numărul de mai jos. 

Colomba își zise că era o imbecilă. 

— Salut, Tommy. Încântată... Scuze că nu mi-am dat seama 
mai devreme. 

Întoarse brăţara, găsind același mesaj scris în greacă. Mai 
mulți străini își făcuseră vile pe dealurile din Le Marche, mult 
mai convenabile ca preț decât cele din învecinata Toscana. Mai 
mult ca sigur printre ei se numărau și părinţii lui Tommy. Mai 
erau și un număr de telefon inutil și o adresă, o oarecare Via di 
Montenigro aflată la o oră de mers pe jos în condiţii normale. În 
papuci de casă, prin zăpadă, greu de zis cât ar fi durat drumul. 

— Cum ai reușit să ajungi aici? Erai cu cineva care s-a rănit? 
întrebă Colomba, tot fără să obţină vreun răspuns. 

Se așeză în capătul celălalt al canapelei, extenuată de parcă 
ora care tocmai trecuse ar fi durat o zi întreagă. Și-ar fi dorit 
enorm să se culce la loc. 

Dar apăruse Tommy. Cu brăţara lui. 

— Mai bine te lăsam să fugi, îi zise. Acum ai fi problema 
altcuiva. 

Se îmbrăcă din nou cu geaca și ieși să pornească vechiul 
Panda 4x4. Nu-l mai folosise de la cumpărăturile din urmă cu 
trei săptămâni, dar imediat ce atașă încărcătorul de urgenţă la 
baterie micul motor începu să se învârtă. 

Lăsând motorul să se încălzească, Colomba scoase lanțurile 


VP - 14 


din portbagaj, congelându-și mâinile și înjurând de mama 
focului. Din când în când se întorcea să arunce o privire spre 
Tommy, care stătea în continuare cocoșat pe canapea. Dăduse 
pătura la o parte și părea să nu-i pese de temperatura scăzută. 
Colomba își aminti vag că era unul dintre simptomele 
autismului. Dante îi spusese asta. 

După ce pregăti roţile, Colomba îl târî pe Tommy în mașină, 
legându-l fedeleș cu două centuri de siguranţă pe banchetă, și 
intră pe uliţă în viteza întâi. 

Mâinile îi transpirau. Îl depăși pe primul vecin, aflat la doi 
kilometri de casa ei, un bărbat liniștit care trăia din apicultură, și 
ajunse la intersecţia cu drumul comunal. Nu mai treceau alte 
mașini și se simţi pierdută ca pe o planetă acoperită de gheaţă. 
Respirația i se îngreună, o crampă în abdomen o făcu să se 
acopere de o sudoare rece. ` 

Trase frâna de mână și coborî. In picioare în zăpadă, se obligă 
să respire calm, fixând o fâșie de cer de un albastru intens. 

Mai sunt câtiva kilometri. N-o să se întâmple nimic, îşi zise. 

Dar știa deja că se întâmplase ceva. 


5, 


Tommy bătu în fereastră și Colomba tresări. 

— Ok, ok, am înţeles, zise. 

Tommy nu încetă și ar fi continuat tot restul călătoriei. 
Colomba luă încă două guri de aer îngheţat, apoi se întoarse la 
volan. Drumul comunal era acoperit doar cu un strat subţire de 
zăpadă, iar lanţurile care se loveau de asfalt păreau mitraliere. 
La răscrucea de la intrarea în Montenigro se pomeni în fața unui 
punct de control al carabinierilor, două mașini de ambele părți 
ale drumului și militari înarmați, cu feţele roșii de ger. 

Opri. Tommy, din spate, dădu drumul unui strigăt ascuţit și se 
agită pe banchetă. 

Colomba se întoarse spre el. 

— N-ai de ce să te temi, Tommy. O fi fost vreun accident, îi 
zise, știind că era puţin probabil. Așteaptă-mă aici, bine? 

ÎI închise pe băiat în mașină și se apropie de micul grup de 
carabinieri. Unul dintre ei era o fată cu cârlionţi roșii care dirija 

traficul inexistent cu paleta. 

— Doamnă, trebuie să întoarceţi. Drumul e închis. 

Colomba îi privi petlițele. 

— Bună ziua, caporal. Ce s-a întâmplat? 

— Operaţiuni normale, doamnă, zise roșcata pe tonul de nu te 
privește. Mai bine întoarceţi. 

— Poate mă puteţi ajuta dumneavoastră. Am găsit un băiat 
care s-a rătăcit. Îl cheamă Tommy Melas. E autist și trebuie să 
se întoarcă la părinţi cât mai repede. 

— Așteptaţi aici. 

Caporalul plecă în pas alergător și se întoarse după câteva 
minute cu un bărbat la vreo cincizeci de ani, chel și cu cioc 
cenușiu. Purta un costum de vânătoare uzat, dar era limpede că 
și el era militar. Bărbatul ezită o fracțiune de secundă înainte să- 
i întindă mâna și Colomba înțelese că o recunoscuse. 

— Sunt sergentul major Lupo, comandantul unităţii din 
Portico. 

— Colomba Caselli, dar știaţi asta deja. 

— Unde vă sunt bodyguarzii, dottoressa? 

— N-am bodyguarzi, răspunse ea grăbită. Uitaţi ce e, băiatul a 
venit pe jos până la mine acasă, a avut noroc că n-a murit 
înghețat, dar ar fi mai bine să-l vadă un medic. 

— Casa dumneavoastră din... 

— Mezzanotte. L-am închis în mașină pentru că mi-e frică să 
nu-și facă rău, dar și pentru că are hainele murdare de sânge. 
Foarte murdare. 

Colomba îl arătă cu degetul. Dinăuntru, Tommy continua să 
bată în geam în același ritm, ignorând orice altceva. 

Lupo își trecu o mână peste barbișon, deloc încântat. 

— Uitaţi, dottoressa, vă explic scurt cum stau lucrurile. Părinţii 
lui Tommy au fost uciși azi-noapte. 

— O, Doamne..., zise Colomba. 

— Am fost chemați acum două ore și tocmai transmiseserăm 
ordinul de căutare pentru băiat. Vă mulţumim că ne-aţi scutit de 
un mic efort. 

— A fost doar o întâmplare. 

— Mă puteți aștepta în bar până mă ocup de băiat? 

Îi arătă un local puţin înainte de curbă. Era de fapt o 
tutungerie care avea rol și de lăptărie, cum se întâmplă deseori 
în localităţile mici. 

— Luaţi o cafea și treceți-o în contul meu. 

— Bănuiesc că e obligatoriu. 

— Cred că știți mai bine decât mine. 

Colomba știa și făcu ce o rugase, comandând, în schimb, un 
ceai cu lămâie. Se așeză la singura măsuţă de lângă mica 
vitrină. Înăuntru mai erau trei bătrâni care vorbeau în dialectul 
local despre ce se întâmplase, iar barmanul asiatic scria mesaje 
pe mobil. 

ÎI văzu pe Tommy apărând pe stradă, înconjurat de carabinieri 
care îl împingeau cu blândețe. Băiatul se eliberă într-o clipă din 
grup și o dărâmă pe femeia caporal, dar în loc să fugă de ei 
alergă până la ambulanţă și se aruncă înăuntru. După aceea 
Colomba nu mai văzu nimic până ce Lupo ieși cu un sac mare în 
care se aflau hainele băiatului. Își întoarse privirea la ceașca din 
faţa ei. 

Lupo sosi zece minute mai târziu și se așeză la masă. 

— Băiatul se simte destul de bine, îi zise. 

— Are rude în zonă? 

— Nu din câte știm noi. Acum îl ducem la o fermă din 
Cartoceto până când găsim un loc mai bun unde să stea. 

Comandă o cafea, barmanul i-o pregăti fără să-și dezlipească 
ochii de la telefon. 

— E major, dar e limpede că nu poate sta singur. 

Colomba se gândi la ochii înspăimântați ai băiatului. | se făcu 
milă de el, un sentiment pe care în ultima vreme îl păstrase 
doar pentru sine. 

— Era în casă la momentul omorului, bănuiesc. 

— Și eu bănuiesc la fel. Și a fugit în papuci. V-a spus ceva 
când l-aţi găsit? 

— Nu, nici măcar cum îl cheamă. Nici nu sunt sigură că 
vorbește. 

— Vă mai întâlniserăţi? Îi cunoșteaţi părinţii? 

— Nu. 

— Nici eu, nu ieșeau prea mult. 

Lupo își puse niște ochelari de citit și își descheie haina. 
Dedesubt avea un pulover cu sombrero și măgăruși. Scoase o 
coală de hârtie din buzunar. 

— Pe ea o chema Teresa, era din Torino. El, Aristides, era 
grec, zise parcurgând notițele. Tommy e fiul din prima căsnicie a 
mamei. Numele de familie e Carabba. Tatăl lui a murit când 

băiatul avea cinci sau șase ani. Acum are nouăsprezece. 

Colomba ridică mâna dreaptă. 

— Mulţumesc. Dar nu mă privește. 

— Poate că într-un fel vă privește, totuși. 

Lupo tastă câteva clipe pe un iPhone cam vechi, apoi i-l 
întinse. 

— Asta e camera lui Tommy așa cum am găsit-o azi. 

Din cameră nu se vedeau decât capul patului și un perete 
acoperit de fotografii. Colomba mări imaginea și descoperi că 
pozele atârnate înfățișau una și aceeași persoană. 

Pe ea. 


6. 


Colomba îi înapoie mobilul fără niciun cuvânt. Si aici, își zise. 
Mestecă lămâia pescuită din ceai, cu un chip mai întunecat 
decât înainte. Sperase să fi lăsat în urmă admiratorii compulsivi. 

Lupo îi studie expresia. 

— Nu păreți surprinsă, dottoressa. 

— După masacrul din Veneţia faţa mea a devenit publică. 
Apoi mai există și fanii lui Dante, care cred că eu am aranjat ca 
el să dispară. 

— Da, parcă am citit ceva de genul ăsta pe undeva. Lumea e 
plină de imbecili. 

— După Dante, șaptezeci la sută din populaţie. Și sută la sută 
dintre cei cu uniformă, adăugă ea cu un zâmbet trist. 

Lupo făcu o grimasă de simpatie. 

— Trebuie să fi fost o mare figură, Torre ăsta. 

— Încă e! izbucni Colomba; apoi, mai calmă: Nu știu unde e, 
dar e viu. 

— Sigur, iertaţi-mă. 

Lupo îi zâmbi compătimitor. 

— Vecinii spun că Tommy nu vorbește aproape niciodată, dar 
când vrea e în stare să se exprime ca un copil mic. 

— Aveţi nevoie de un specialist, la Roma cunoșteam pe 
cineva, aici n-aș ști pe cine să vă recomand. 

Lupo afișă un zâmbet prin care voia să se scuze. 

— Până atunci, ce-aţi zice să încercaţi dumneavoastră? 

— Datoria mea era să-l aduc la cineva care poate să aibă grijă 
de el și asta am și făcut. Pentru mine chestia asta se încheie 
aici. 

— Băiatul vă admiră, poate cu dumneavoastră va deschide 
gura, ne-ar ajuta orice informaţie în plus. 

Colomba strânse ceașca în mâini. 

— Chiar dacă Tommy mi-ar povesti ceva, n-ar avea nicio 
valoare. Dacă suferă de autism grav, așa cum pare, nu are 
capacitate juridică. 

— Dar ne-ar putea ajuta să-i identificăm pe cei care au comis 
omorul. lar acum nu mai sunteţi în poliţie, nu vă trebuie 
autorizaţii să vorbiţi cu Tommy, cum mi-ar trebui mie. 

Colomba se gândi încă o dată la fotografiile atârnate pe 
perete. Suspină. 

— Criminaliștii au analizat scena crimei? 

— Nu. Nu știu când o să ajungă, pe vremea asta. 

— Atunci aș vrea să arunc o privire prin casă înainte să 
vorbesc cu băiatul, zise ea, sperând ca Lupo s-o refuze și să lase 
totul baltă. Din păcate nu se întâmplă asta. 


7. 


Colomba îl urmă pe Lupo, intrând în Montenigro pentru prima 
oară de când fusese copil. Acum, multe dintre casele micului sat 
de epocă romanică erau abandonate și în paragină. Mai locuiau 
în ele doar bătrâni care își rotunjeau pensia căutând trufe și 
care acum ieșiseră cu toţii în stradă să caște gura, riscând să 
degere. Mai erau și câteva vilișoare noi, de periferie milaneză. 
Cea a soţilor Melas era una dintre acestea: de culoare ocru, cu o 
verandă mare susținută de coloane grosolane cu un finisaj care 
imita marmura. 

Un grup de carabinieri ţopăiau ca să-și încălzească picioarele 
în spatele benzii în două culori care bloca accesul în casă. Un 
sergent în vârstă ridică banda ca să-i facă loc să treacă, iar 
Colomba își căută instinctiv tinicheaua ca să i-o arate. Evident, 
n-o găsi, în ultima ei zi la Roma o aruncase într-un perete din 
sala agenţilor, ratând la milimetru capul șefului Brigăzii mobile. 
Poate o topiseră sau o zdrobiseră într-o presă. N-avea idee cum 

sfârșesc legitimaţiile polițiștilor puși pe linie moartă. 

Își traseră mănușile de latex și botoșii de unică folosinţă, 
luându-le dintr-o cutie de carton aflată pe treptele de la intrare. 

— Urme de luptă? întrebă. 

Lupo clătină din cap. 

— Eu, unul, n-am văzut. 

Zăpada începuse să cadă din nou într-un strat dens, 
jgheaburile gâlgâiau iar ferestrele deveniseră ochi orbi și 
luminoși. Trecură de holul plin de încălțări și umbrele și intrară 
în bucătăria vilei. Colomba zări o sticlă de apă minerală 
răsturnată pe chiuvetă, având pe ea urma aproape completă a 
unei mâini însângerate. Urme erau și pe frigider, iar pe podea se 
vedeau urme de picioare goale, murdare de sânge. Colomba era 
sigură că erau ale băiatului. 

— Ce porcărie, murmură. 

— Da, Tommy a făcut mare mizerie. Amprentele sunt ale lui, 
am făcut controlul din zbor în timp ce-l schimbam. 

Colomba se luă după urmele de degete cărămizii de-a lungul 
unui coridor cu pereţii acoperiţi de poze cu păsări răpitoare, apoi 
în sufragerie. Pe peretele principal erau și poze de la nunta celor 
doi Melas. Ea radia o bucurie nestăpânită, într-o rochie albă 
puţin prea strâmtă pentru șoldurile rotunjoare, el - atletic, în 
negru, zâmbea la cameră. 

Lupo scoase o coală de hârtie din buzunarul cămășii și își 
puse din nou ochelarii pe nas. 

— S-au căsătorit acum un an și jumătate, conform permisului 
de ședere. Dar am aruncat doar vag un ochi în sistem, n-am 
avut timp de altceva. 

Împinse cu cotul ușa dormitorului matrimonial. 

— Aici au fost uciși, și nu e o priveliște prea frumoasă, zise. 
Puteţi să nu veniţi, dacă nu vreţi. 

— Cu siguranţă am văzut chestii mai urâte, zise Colomba. 

Avea dreptate, dar scena era oricum înfricoșătoare. Peste 
cadavrele celor doi Melas parcă trecuse un camion al cărui șofer 
ar fi dat și cu spatele. Zăceau în patul îmbibat de sânge, el pe o 
parte, cu picioarele încurcate în așternuturi, o mână desprinsă 
pe jumătate de încheietură, ea cu faţa în sus. Piciorul drept al 
femeii alunecase pe podea, de parcă ar fi fost ţintuită în cuie în 
timp ce încerca să scape, iar osul tibiei străpunsese carnea. 
Loviturile fuseseră atât de violente că pijamaua lui cu dungi roșii 

și cămașa de noapte cu decolteu în formă de V a soţiei erau 
sfâșiate. Colomba se gândi că loviturile mortale fuseseră 
aplicate la nivelul capului. Bărbatul avea ceafa turtită, scalpul 
fusese împins înainte și îi căzuse pe frunte. Capul femeii, în 
schimb, se termina deasupra sprâncenelor, unde nu mai erau 
decât materie cenușie și păr. 

Colomba simţi cum gustul lămăii i se ridică din stomac. 

— Aţi găsit arma? 

— Încă nu. Ce credeţi că a folosit? 

— După model, probabil un ciocan greu, un baros de tâmplar, 
cu profil pătrat. Masiv. 

— Și câţi agresori credeţi că au fost? 

— Nu sunt Mafalda, răspunse Colomba sec. 

— Aţi fost la Omucideri, cu siguranță aţi văzut mai multe 
decât mine. 

— Pot să presupun că loviturile au fost date cu o singură 
armă, alternând între victime. 

Colomba arătă spre tavan. Erau dungi de sânge care se 
intersectau asemenea grinzilor unei boite. 

— Dârele verticale au apărut când asasinul ridica arma după 
ce lovea. Cele orizontale... 

— Când schimba ţinta. Înainte și înapoi, zise Lupo, 
demonstrând că știa mai multe decât dădea de înţeles. Prin 
urmare, ar putea fi vorba de un singur agresor. 

— Ar putea la fel de bine să fi fost și zece, dacă și-au dat arma 
unul altuia și au păstrat același unghi de lovire. 

— Dar vă daţi seama că e puţin probabil. 

Colomba ezită, nehotărâtă ce răspuns să dea. Nu-i plăcea 
insistența lui Lupo. 

— Să ieșim de-aici. 

Se întoarseră în sufragerie, lângă fotografiile victimelor. 
Colomba își imagină cum aveau să stea pe pietrele de mormânt. 

— Credeţi că a fost un jaf? întrebă Lupo. 

— Dar dumneavoastră ce credeți? 

— In general mă ocup cu furturi de viței și certuri între vecini, 
răspunse Lupo ridicând din umeri. Părerea mea nu are nicio 
valoare. 

— Am văzut agenţi experţi care vomită când văd cadavre 
hăcuite în halul ăsta. Dumneavoastră mi-aţi părut foarte liniștit. 

— Uneori, furturile de animale se termină prost. 

Colomba clătină din cap: nu era problema ei dacă Lupo voia 
să facă în continuare pe asistentul ignorant. 

— Un hoţ ucide de frică, pentru a nu fi recunoscut, sau ca 
pedeapsă pentru că victima nu a colaborat. Soții Melas, în 
schimb, au fost uciși în timp ce dormeau, sau aproape. 

— Și dat fiind că barosul nu e arma unui killer de doi bani, ce 
să credem? Că a fost o crimă la impuls? Pasională? 

Ochii Colombei deveniră de culoarea cornalinei. 

— Încetaţi odată să vă mai învârtiţi în jurul cozii! 
Dumneavoastră credeţi că băiatul e vinovat. Și speraţi să-mi 
plângă-n braţe și să recunoască. 

Lupo zâmbi. 

— Ce să vă spun, dottoressa? Sunt deschis în fața oricărei 
posibilităţi. 

— Ce motiv ar fi avut Tommy? 

— Băiatul e bolnav, n-are nevoie de un mobil. 

— Autismul e un sindrom, nu o boală, zise Colomba. Cei care 
suferă de o formă severă, ca Tommy, uneori le fac altora rău 
pentru că nu-și controlează forța sau au accese de furie. 
Masacrarea propriilor părinţi e cu totul altceva. 

— Jeffrey Dahmer! era autist. 

— Asperger, poate, răspunse Colomba. Foarte diferit de 
Tommy, care nu e-n stare să aibă grijă de el. Ar fi putut să-și ia 
părinţii prin surprindere, dar nu-și coordonează suficient de bine 
mișcările încât să reușească să-i ucidă pe amândoi înainte ca ei 
să reacționeze. Am vazut cum se mișcă. 

— Poate a avut noroc. 

— Să ne uităm în camera lui. 

La început, Colomba crezu că nimerise într-o debara. Singura 
fereastră era acoperită cu un carton și nu existau decât un pat 
de o persoană, un cufăr și un dulap mic, fără mânere, în care 
erau hainele lui Tommy. Cearșafurile aveau pe ele personaje 
Disney, un PC vechi stătea pe o măsuţă, lângă o imprimantă cu 
jet la fel de veche, dar perfect întreţinută. Insă Colombei îi 
atraseră atenţia pozele cu ea. Erau cel puţin o sută, tipărite pe 
coli A4 sau decupate din ziare. Tommy acoperise cu ele aproape 
toţi pereţii și o parte din tavan. 

— Ce spectacol, nu-i așa? zise Lupo. Credeţi că-l forțau să 


1 Supranumit „Canibalul din Milwaukee” sau „Monstrul din Milwaukee”, Dahmer a fost 
un ucigaș în serie american recunoscut pentru ferocitatea lui. (n. red.). 

stea aici? 

Colomba studie camera. 

— Nu. Nu e niciun lanț, nu sunt nici funii. Poate că se simţea 
în largul lui așa. 

— Poate se credea vampir. 

Colomba se făcu că nu aude și inspectă patul și podeaua. 
Cearșafuri răvășite, niciun pic de sânge: Tommy nu intrase în 
camera lui după ce-și găsise părinţii morţi. Sau după ce-i 
ucisese. Fugise fără să ia nimic gros pe el. Doar ce purta când 
se trezise din somn. 

— Domnule sergent major, mă puteţi lăsa singură câteva 
minute? 

— S-a întâmplat ceva? 

— Nu, vreau doar să mă gândesc o clipă și să-mi fac o idee. 

— Nu staţi mult, vă rog. Dacă vă vede careva, va trebui să 
justific de ce sunteţi aici. 

— Nu vă faceți griji. 

Lupo ieși. Colomba așteptă să dispară foșnetul botoșilor de 
plastic, apoi porni calculatorul lui Tommy, sperând să nu aibă 
parolă. Nu avea. Găsi repede fișierul cu pozele ei și îl șterse, goli 
coșul de gunoi și porni programul de curățare a hard-ului. Un 
specialist ar fi putut recupera datele, dar nu și primul jurnalist 
care dădea o șpagă ca să intre. Inchise la loc computerul și 
smulse pozele de pe pereţi, începând cu cea în care purta 
uniforma cu însemnele de comisar. Câteva dintre fotografii erau 
tipărite pe coli cu antetul unui anume doctor Pala, psihiatru și 
terapeut pentru copii și adolescenți, adresa era într-o localitate 
vecină. Le îngrămădi și pe acestea în teancul gros și le vâri sub 
geacă. Cu pereții goi, camera părea încă mai întunecată și 
tulburătoare. Dante, își zise, ar fi murit într-un astfel de loc. 
Poate că pentru Tommy era invers. 

A mers trei kilometri pe jos, nu uita asta. 

Stinse lumina și ieși, descoperind că scăpase la limită, fiindcă 
o dubă cu sigla Direcţiei Investigaţii Științifice parcase lângă 
gard. Oamenii în combinezon își finalizau intrarea pălăvrăgind 
cu Lupo. Ea se prefăcu că nu-l vede și dădu rapid colţul casei, 
unde arse hârtiile folosind chibriturile pe care le mai avea în 
buzunar. Când Lupo ajunse lângă ea, din poze nu mai 
rămăseseră decât cenușă fină și o urmă vagă de jar. 

Lupo clătină din cap. 

— Bun, bravo! Felicitări! Mulţumesc că m-aţi dus ca pe-un 
prost! 

— Ar fi ajuns în ziar chiar înainte de pozele victimelor, 
răspunse Colomba cu sinceritate. La Roma îmi intra lume-n casă 
să-și expună teoriile. Nu vreau să se știe unde sunt acum. 

— Singurul motiv pentru care nu vă denunţ e că am respect 
pentru toate prin câte aţi trecut. Dar nu întindeţi coarda, eroină 
de la Venetia. 

— Nu-mi spuneţi așa! răcni Colomba. 

— N-am inventat eu formula. Acum aveţi de gând să faceţi ce 
mi-aţi promis? 

— Să vă ajut să-l băgaţi la zdup pe Tommy? 

— Nu vreau să bag la zdup pe nimeni. Vreau doar să evit să 
pierd mult timp aiurea. 

— O să vă trimită pe cineva care să vă ajute cu ancheta. 

— Aici sunteţi la mine acasă, dottoressa. Veniţi sau nu? 

— Orice îmi spune băiatul, n-o să depun mărturie. Va trebui să 
repete mărturia în faţa altcuiva. 

— Alte condiţii mai aveţi? Poate o limuzină? 

Colomba clătină din cap. 

— Să uitaţi unde locuiesc. Credeţi că puteți? 

Lupo încuviinţă. 

— Vă conduc eu. 


8. 


Ferma de agroturism unde era ţinut Tommy în așteptarea ca 
vreo rudă sau vreun serviciu social să-l ia în primire se numea II 
Nido, Cuibul, și era varianta elegantă a casei în care locuia 
Colomba: de trei ori mai mare, cu piscină și manej pentru cai, 
înconjurată de un parc unde doi ponei pătaţi călcau zăpada în 
picioare cu un dezgust evident. 

Tommy fusese plantat de carabiniera cu păr roșu și un coleg 
mai în vârstă într-o cameră single, cu obloanele închise și doar 
un lampadar aprins. Așezat pe pat, arăta și mai mare. Purta 
pantaloni de trening și un tricou galben care-i lăsa burta 
descoperită. Probabil cântărea cel puţin un chintal și jumătate. 

— Deschide obloanele, Concio, zici că stă în pivniţă! 

— Preferă așa, domnule sergent-major, răspunse Roșcata. Nu- 
i place în aer liber. A ţipat tot drumul. 

— A mers trei kilometri pe jos, zise Lupo. A avut aer liber cu 
vârf și îndesat. 

— Era în stare de șoc. Aţi văzut în ce cameră stătea, nu? zise 
Colomba. 

— Ok, am văzut. Voi doi staţi de pază pe coridor, zise Lupo. 
Vă chem eu. 

Cei doi răspunseră cu Să trăiţi și ieșiră. 

— Și dumneavoastră, domnule sergent-major, zise Colomba. 

— Nu scot o vorbă. 

— Dacă Tommy ar fi vrut să stea de vorbă cu dumneavoastră, 
ar fi făcut-o deja. leșiţi. 

— Stau după ușă. 

Colomba i-o închise în nas, apoi luă un scaun și îl trase spre 
pat. Tommy juca solitaire, balansându-se pe fund. Părea să 
mute cărţile fără un motiv aparent, dar cu o precizie 
meticuloasă a degetelor. 

Colomba simţi din nou milă faţă de el, o senzaţie dureroasă ca 
un mușchi care se reactiva. Pe cât de mare era, pe atât de lipsit 
de apărare i se părea, ca un urs din desenele animate. 

— Bună, Tommy, îi zise chinuindu-se să zâmbească. Cum te 
simţi? S-au purtat bine cu tine? 

Tommy continuă să se joace, dar mai încet, privind-o pe furiș 
cu coada ochiului. 

— Îmi pare rău pentru ce li s-a întâmplat părinţilor tăi. Am 
venit aici pentru că poate vrei să vorbești cu mine despre asta. 

Tommy rămase în aer cu o mână în care ţinea o carte. Apoi o 
așeză încet, bolborosind ceva, iar Colomba îi auzi pentru prima 
oară vocea de bariton. 

— Voiai să te protejez? Sau voiai să-mi spui ceva? 

Tommy fredonă melodia dintr-o reclamă de la televizor. 
Muzica și tonul erau identice, dar cuvintele n-aveau niciun sens. 

Colomba simţi că-i crește iritarea, dar o blocă imediat. 

— Să încercăm din nou, Tommy. Și îţi spun ceva. Nu-mi place 
deloc că sunt aici. Chiar n-aș vrea să mă ocup de o treabă urâtă 
ca moartea părinţilor tăi. O fac pentru că sper să te pot ajuta. 

Băiatul nu zise nimic, dar Colomba avu impresia că o 
înţelesese. 

— Ai făcut ceva ce nu trebuia, Tommy? 

Tommy negă din cap, cu o mișcare exagerată, de copil. 

— Le-ai făcut rău părinţilor tăi pentru că erai nervos? 

Nu. 

— Îmi spui adevărul? 

Tommy încuviinţă. 

Colomba voia să-l creadă. 

— Ai văzut cine a fost? Îl cunoști? 

Tommy rămase mult timp cu cartea în aer înainte s-o așeze, 
dar nu răspunse. 

— Și mie mi-ar fi frică în locul tău, zise Colomba. Dar aici ești 
în siguranţă. Nimeni n-o să-ţi facă vreun rău. 

Tommy rămase nemișcat, cu nehotărârea întipărită pe chip. 
Apoi, cu degete tremurânde, adună cărțile și le așeză la rând pe 
cuvertură, împărțite pe culoare și în ordine crescătoare; când 
termină, ridică degetul arătător. 

— Trebuie să iau una? 

Tommy încuviinţă. 

Colomba zâmbi. 

— Există persoane care vorbesc o grămadă și nu se înţelege 
ce naiba zic... Tu nu faci parte din categoria asta. 

Întinse mâna spre o carte la întâmplare, dar Tommy lovi din 
nou ușor cuvertura. Colomba se blocă: Tommy nu voia ca ea să 
aleagă, ci să ia o carte anume la care se gândea el. 

— Ok. Nu asta. Mai sus, mai jos? 

Mișcând mâna în cercuri concentrice, luă la rând toate 
cărţile... până când Tommy începu să bată frenetic în pat. 
Colomba se opri din nou: degetele ei atârnau deasupra Regelui 
de Arginţi. În timp ce ea lua cartea, băiatul întoarse privirea, ca 
și cum i-ar fi fost frică. Regele, echivalentul celui de caro din 
pachetele franțuzești, era un tânăr reprezentat din profil, cu păr 
lung, mantie și coroană. Purta un colier cu un pandantiv mare, 
iar în mână ţinea o secure. Micul soare care îl lumina era o 
monedă de aur, având în mijloc o faţă roșie care râdea. 
Colomba nu băgase niciodată de seamă și i se păru mai degrabă 
înspăimântător decât amuzant. Securea putea fi arma crimei, 
dar de ce un rege? 

Întoarse cartea spre Tommy, dar el n-o privi. 

— Un individ cu păr lung a intrat în casa ta? Sau avea o 
căciulă ciudată? 

Tommy scutură din cap. 

— Un hoţ care a luat banii? 

Încă un nu. 

Colomba se străduia să găsească o altă întrebare când intră 
Lupo. În apărarea lui, trebuie spus că bătuse la ușă, chiar dacă 
după aceea nu așteptase vreun răspuns. 

— Medicul legist vrea să se uite puţin la băiat. Credeţi că aș 
putea... 

Tommy reacţionă de parcă ar fi fost electrocutat. Sări din pat, 
dărâmând scrinul și împrăștiind hârtii și cearșafuri. Se opri cu 
faţa la perete, cu mâinile încleștate la spate și ochii închiși. 
Tremura violent și respira cu greu. 

Lupo pocni din degete în fața Roșcatei, care rămăsese 
încremenită în prag. 

— Trezirea! Cheamă-l pe medic, băiatul are o criză. 

Colomba simţi că o apucă pe ea criza. Tremura la fel ca 
băiatul. 

Nu se poate, își zise. 

Dar nu cumva îl văzuse făcând gestul acela chiar în șopronul 
pentru vechituri? Atunci nu-și dăduse seama, pentru că nu-i 
vedea chipul, dar acum... 

Tommy gemu și își lipi trupul de perete de parcă încerca să 
treacă prin el. Din gura larg deschisă i se scurgea un fir de 
salivă. Mișcându-se cu greu, Colomba îl îmbrăţișă pe la spate și 
câteva secunde rămase să respire odată cu el. 

— Totul e-n regulă, Tommaso. Eşti în siguranţă. Eşti un fiu 
bun, îi șopti la ureche. 

Folosise intenţionat cuvântul fiu, chiar dacă îi provoca arsuri 
în gură. Tommy se relaxă brusc și aproape căzu peste ea. Apoi 
se desprinse din strânsoare și începu să adune cărţile 
împrăștiate, în ordinea culorii și a valorii. 

Roșcata, între timp, se întorsese cu un bărbat cu barbă 
cenușie și costum din trei piese. Dacă n-ar fi avut șaptezeci de 
ani, ar fi părut un hipster, dar era medicul legist. 

— Vă rog, afară toată lumea, zise imperios. lar data viitoare 
întrebaţi un medic dacă vă puteţi apropia de el. Intrebaţi-mă pe 
mine. 

Colomba ieșise deja când rostise primul cuvânt, dar Lupo o 
prinse din urmă pe coridor. 

— Nu credeam că o să-l sperii așa tare. Mai înainte nici măcar 
nu mă privea în ochi. 

— O fi fost luat prin surprindere. Nu știu. Întrebaţi-l pe medic, 
zise Colomba sec. 

Mări pasul. 

— Dacă spune că băiatul e bine, puteţi încerca din nou. Tot 
informal. 

— Nu. 

— De ce nu? 

— Pentru că nu pot să vă ajut așa, domnule sergent. Dacă 
voiaţi să-mi mărturisească ceva, n-o s-o facă. Nu doar pentru că 
nu mi se pare în stare să vorbească articulat, ci pentru că nu 
cred că a fost el. 

Încercă să treacă pe lângă Lupo, dar el se postă în faţa ei. 

— Aţi văzut și dumneavoastră casa, dottoressa. Hainele, 
amprentele... 

— Daţi-vă la o parte. 

— Că el s-a speriat pot înţelege, dar dumneavoastră? 

— Nu m-am speriat. Sunt doar iritată că m-aţi făcut să pierd 
timpul. 

— Nu știți să minţiţi, dottoressa. Ce v-a spus băiatul? 

Colomba îl depăși și urcă în mașină, așteptându-se să-l vadă 
pe Lupo sărind pe capotă ca s-o oprească, dar asta nu se 
întâmplă. Pe drumul spre Mezzanotte tinu acceleraţia la podea, 
lanţurile clănţănind pe asfalt ca o mitralieră. Derapă de câteva 
ori și riscă să se ciocnească frontal cu o dubă, dar reuși de 
fiecare dată să se redreseze. Nu-și dădea seama că e la volan, 
gesturile erau automate, supravegheate doar de o minusculă 
parte conștientă a minţii. Restul se întorsese în timp cu trei ani. 

Pe atunci, mai tânăra Colomba se afla în faţa a zece 
containere ruginite pe un câmp din afara Romei, printre arborii 
uscați din bătătura unei ferme agricole părăsite. Echipele 
speciale izolaseră zona iar geniștii dezamorsaseră explozibilii 
plastici cu care erau sigilate containerele. Când le deschiseseră, 
lumina soarelui orbise persoanele închise înăuntru. Cel mai 
mare avea douăzeci de ani, cel mai mic șase, aproape toţi într-o 
stare cumplită. Câţiva dintre ei fugiseră bălăngănindu-se pe 
picioarele care nu-i puteau susține, dar majoritatea rămăseseră 
pe loc în celule. Fuseseră zdrobiţi de voinţa unui om care se 
credea Dumnezeu, care acţionase timp de treizeci de ani fără să 
fie deranjat, răpind și omorând copii, făcându-i să crească la fel 
ca niște pui în cușcă și inoculându-le în minte ordinul suprem 

care, odată nerespectat, însemna moartea. 

Nu te uita niciodată afară. 

Când ușa containerului se deschidea, trebuiau să se întoarcă 
și să fixeze cu privirea peretele cel mai apropiat, cu mâinile la 
spate. 

Cum făcuse Tommy. 

Colomba nu știa cum sau când, dar și Tommy, la fel ca Dante, 
fusese prizonierul Tatălui. 


CAPITOLUL II 


1. 


Tatăl e în container cu Dante. Îi simte respiratia lângă a lui. Îi 
aude vocea subtire cum îl ia peste picior. Îi simte atingerea. 
Dante nu reușește să fugă, nu reușește nici măcar să-și schimbe 
poziția. Plafonul containerului e la câțiva centimetri mai sus 
decât ajunge el cu fruntea. Altfel s-ar omori lovindu-se cu capul. 
Ar implora, dacă n-ar avea gura acoperită, și-ar sfâșia venele cu 
dinții. 

De ce nu moare? Se roagă la un dumnezeu în care nu crede, 
să-l fulgere pe loc, să-l ucidă. Urletele din capul lui devin 
asurzitoare. Tremură și salivează. 

Când își recapătă cunoștința, nu ştie cât timp a trecut. E atât 
de extenuat încât e aproape liniștit. Tatăl nu mai e cu el. 
Colomba l-a omorât ca să-i salveze lui viața. 

Dante se gândește cât mai puțin la silozul de lângă Cremona 
unde Tatăl l-a ținut închis vreme de treisprezece ani. Acum, 
însă, ar prefera să fie acolo. Măcar acolo avea o găleată în care 
să-și facă nevoile, nu pampersul care, a descoperit pipăindu-se, 
îi e prins pe șolduri. 

Calmul relativ începe să dispară, Dante simte cum idiotul 
bălos din el iese din nou la iveală. Se concentrează asupra 
formei rudimentare de meditatie pe care a studiat-o singur și pe 
care până atunci a folosit-o numai Împotriva simptomelor 
provocate de abstinenta de la medicamente. Vizualizează 
imaginea pe care a asociat-o cu calmul și starea de bine: 

Gudetama. E un personaj din desenele animate japoneze, un 
gălbenuș de ou cu brațe și picioare care îşi petrece timpul 
dormitând și plângânadu-se. Nu e ceva ce ar recomanda un 
maestru zen, dar Dante crede în liberul arbitru. Gudetama își 
face efectul, respirația lui Dante se linisteste. Dante îşi 
imaginează cum Gudetama alunecă nepăsător și moale prin 
orificiile containerului și se destinde pe acoperiș, respirând aer 
curat. Și la fel poate să facă și el, dacă îşi propune, libertatea e 
la doar câțiva centimetri depărtare. 

Dante și-a petrecut viața studiind cum să se elibereze de 
încuietori și lanțuri, temându-se că Tatăl se va întoarce să-l 
prindă. Poate să deschidă un lacăt cu un ac de păr pe care-l tine 
în gură, poate să-și scoată o cămașă de forță dislocându-și 
umerii, știe unde să lovească o clanță de metal ca s-o spargă. 
Cu cele de plastic e și mai simplu. Mâna lui stângă, mâna rea, e 
o îngrămădire de tesut cicatrizat. Oasele metacarpiene nu s-au 
sudat niciodată complet, iar asta o face flexibilă și 
comprimabilă. Dante se smucește și o face să alunece prin lat. 
Plasticul îi sfâșie carnea. Gudetama se agită, se plânge. Dante il 
face să se întindă la loc. Cu mâna rea o eliberează pe cealaltă și 
cu ambele - gleznele. În cele din urmă îşi scoate călușul. Era 
legat cu o cataramă la ceafă, iar acum că-l vede constată că e 
vorba despre un obiect pentru masochiști, bila de cauciuc pe 
care sclavii și-o pun în gură ca să nu poată urla prea tare. Se 
întreabă cum ar fi reacţionat Colomba dacă l-ar fi văzut aranjat 
așa. Cu felul ei de a gândi atât de... clasic. li e dor de Colomba, 
dar îi e teamă să se gândească la ea pentru că o vede din nou 
cum îşi ține mâna pe burta din care țâșnește sânge, cu ochii larg 
deschiși din pricina șocului și a durerii. Nu știe cât timp a trecut 
(ore? zile?), dar încă nu a digerat faptul că ea nu l-a protejat de 
cel care l-a răpit, că nu i-a doborât pe cei răi la fel ca Wonder 
Woman. Petrecând timpul cu ea în calitate de... consultant, 
Dante a învățat să aibă încredere în ea. Se simtea în siguranță 
când ea era în zonă, protejat. 

Atras. 

Amintirea trecutului, însă, nu-l va salva. Dante se 
dezmorțește pe cât poate în spațiul acela limitat, doar puțin mai 
mare decât trupul lui, dar cu vreo treizeci de centimetri de aer 
între el și grilaj, încearcă să-l împingă, dar capacul nu se mișcă 
și nici măcar nu scârțăie. 

Ca o piatră de mormânt. 

E imaginea greșită și Gudetama dispare. Dante lovește cu 
mâinile și capul în lemn până când nu mai vede nimic din cauza 
sângelui care i se scurge în ochi. Iși pierde cunoștința și când își 
revine simte în gură gust de vomă. Trebuie să iasă înainte să 
înnebunească de tot. 

Dante îşi masează mâna bună ca s-o dezmorțească, apoi o 
trece peste colțurile capacului de deasupra lui. Nu există tâtâni 
sau părți mobile. Capacul a fost prins în șuruburi pe dinafară. 

Dante face un pact cu el însuși. dacă nu găsește repede o 
cale de scăpare, o să-și taie venele. Cureaua călușului are un ac 
ascuțit de câțiva centimetri, poate să-l folosească pe acela. In 
chip straniu, ideea sinuciderii îi dă curaj în starea lui de 
semidelir. nu va muri ca un șoarece, va fi rapid și nu foarte 
dureros. 

Dar între timp are altceva de făcut. Dante pipăie fundul 
containerului și dintr-odată simte ceva ciudat. Semne circulare 
în lemn, mari cât radiera unui creion. Apasă pe unul dintre ele 
cu unghia, dând la o parte un căpăcel de lemn. lar dedesubt... 

E imposibil, visează din nou! Și totuși, degetele lui antrenate 
de miile de experimente în singurătate nu se pot înșela. 

În orificiu e un șurub fals, cum folosesc prestidigitatorii la 
jocurile Nut and Bolt sau ca să prindă fundurile duble ale cutiilor. 
Pare normal, e fixat cu o piulită pe dinafară, dar ascunde un 
secret: partea înfiletată nu e sudată de capul șurubului, e doar 
înșurubată. Astfel, poate să-l deșurubeze fără să atingă piulița. 
Dante încearcă și-l simte cum i se învârte sub unghii, lemnul 
scârțâie, fanta dintre fundul containerului și pereti se lărgește. 
Dante îndepărtează șurubul și face la fel cu celelalte trei 
ascunse pe laturile containerului. lar fundul se detașează. 

Dante își trage picioarele la pieptul scheletic, apoi împinge în 
jos. Capacul greu se deschide. Intră un curent de aer proaspăt 
care miroase a praf și iarbă. Alunecă afară, redus la o 
aglomerare de nervi și mușchi dureroși, iar capacul se așază la 
loc cu un bufnet care răsună în gol. Câteva clipe se pierde cu 
firea, urlând și smulgându-și pampersul. Se rostogolește pe 
podeaua de ciment înghețat. 

Însă îi trece repede. Se ridică cu greu, dar furios, gata să se 
bată cu oricine ar vrea să-l închidă la loc. EI, care urăște 
violența, e dispus să folosească unghiile și dinții dacă e nevoie. 

Mai mult, își dorește s-o facă. Vede din nou chipul bărbatului 
care-și spunea Leo Bonaccorso, visează să-i șteargă zâmbetul în 
zgomot de pumni. Să-l închidă într-o gaură și să-l supună la 
același supliciu. Nu înainte, însă, de a-l întreba pentru ce mama 
dracului l-a închis într-un cufăr de iluzionist. Era singurul pe 
care-l avea la dispoziție? Era un joc sadic? la de jos o bucată de 
cablu electric lat cât o banană și lung cât două. E gata să-l 
pocnească peste dinți cu el și speră să doară. 

Dar nu vede pe nimeni. Se află într-o magazie 
dreptunghiulară, de vreo sută de metri lungime, cu acoperișul 
susținut de stâlpi de ciment. Lumina pe care o vede cum se 
răsfrânge prin geamul murdar al lucarnei e a lunii, acum 
aproape de apus în timp ce cerul se luminează. Totul e decrepit 
și deteriorat, creanga unui copac a spart o fereastră și a crescut 
înăuntru, vede plante agățătoare și frunze putrede. Se aud 
tipătul unei răpitoare de noapte și vântul. Nimic altceva. Nici 
mașini, nici oameni sau generatoare electrice, zgomotele 
asociate civilizației. lar mirosul - mirosul nu e cel corect. Veneția 
mirosea a sărat și prăjeală, țigări și alge. Locul acela are un iz 
de sălbatic și plastic, de incendiu vechi. Și nici urmă de miros de 
om, în afară de al lui. 

Dante se gândește la Ziua trifidelor?. La Z Nation?. Poate că în 
timp ce el era în container a avut loc Apocalipsa. Acum, că 
gândește cu aproape tot creierul, știe că nu e numai meritul lui 
că n-a înnebunit de tot. Toată viața lui de adult și-a gestionat 
stările și simptomele cu ajutorul medicamentelor și simte în 
sânge urme de ceva chimic. Un antipsihotic, probabil, un soi de 
calmant. Caută locul în care lumina lunii e cea mai puternică și 
se examinează. Brațele au venele îngroșate și vede capilare 
sparte și hematoame. Injectii, perfuzii. L-au făcut să doarmă. 

Cât timp? 

Iși pipăie barba rară şi moale. Are doar câteva zile. Dar nu 
poate ști dacă l-au ras sau nu în timp ce dormea. Panica 
pulsează. Dante uită de stranietatea situației și aleargă disperat 
spre ușa scorojită de metal care închide magazia. În clipa în care 


2 Roman SF post-apocaliptic al autorului John Wyndham în care personajul principal, 
Bill Masen, lucrează cu trifide, plante care dau dovadă de un comportament extrem 
de inteligent și, uneori, de agresivitate. (n. red.). 

3 Serial american post-apocaliptic care pornește de la premisa că un virus misterios a 
ucis majoritatea oamenilor de pe planetă și a declanșat apocalipsa zombie. (n. red.). 

se străduiește s-o atingă cu mâna bună, se vede pe sine 
împingând inutil și rămânând să moară de efort. 

In loc de asta, ușa se deschide, trăgând după ea cârceii 
plantelor agățătoare, iar Dante se pomenește în mijlocul unei 
curți uriașe de ciment. E un complex militar în ruină. Câteva 
clădiri îi aduc aminte de stilul sovietic din Războiul Rece. În 
fundal iese în evidentă o clădire pe care n-a mai văzut-o în viața 
lui, dar pe care o recunoaște imediat. E aproape la fel cum și-a 
imaginat-o, sau a visat-o. Locul acela a fost poreclit în multe 
feluri, dar pentru prizonierii ei avea un singur nume. 

Cutia. 


2. 


Norocul care îi surâsese Colombei se sfârși la ultima curbă de 
pe drumul desfundat dinaintea casei, iar Panda ajunse cu botul 
într-un șanț plin de apă rece ca gheaţa. Ea se lovi cu faţa de 
volan și își sparse buza, întorcându-se la realitate. Își amintea 
doar puţine lucruri din timpul cursei de la fermă încoace, dar 
simţea încă frica de-a lungul coloanei vertebrale. 

Frică de ce? 

Tatăl era mort. Numai unsprezece dintre prizonierii lui 
supravieţuiseră, cu tot cu Dante, iar Tommy nu era unul dintre 
ei. 

Ești chiar așa de sigură? 

Nu știau totul despre Tată. Erau foarte departe de a ști tot. 
Murise fără să lase mărturii despre ce făcea, iar singurul lui 
complice recunoscut, Neamţul, ispășea trei condamnări pe viaţă 
fără să deschidă gura. Ce împiedica să mai existe o altă 
închisoare pe care nu o găsiseră, alţi prizonieri? 

Colomba își tamponă buza cu buretele de pe racletă și lăsă 
mașina în voia sorții. Intră din nou în casă luptându-se cu vântul 
înghețat, luă niște medicamente și își făcu un ceai care-i arse 
rana. 

Imaginea lui Tommy, cu privirea lui înspăimântată, îi rămase 
plutind în minte, până când își impuse să se concentreze pe 
chestiuni mai practice. Cum era bruma care se forma pe 
geamuri sau răceala umedă care se ridica din canapea. 

Alege, fie te duci după lemne, fie mori congelată. 

Deși o tenta a doua variantă, o alese pe prima. leşi cu o 
cazma să curețe lemnele, stârnind mici avalanșe care-i căzură 
drept în cap, apoi luă din cutia de scule o secure veche al cărei 
capăt se ţinea în niște cuie. | se păru că-l vede pe Tommy cum 
tremură în umbra din șopron, silueta lui disproporţionată lipită 
de perete. Închise ușa după ea, sperând ca stafia să rămână 
afară, și începu să taie. O operaţiune lentă și obositoare, nu 
doar din pricina lamei tocite, ci pentru că la fiecare două lovituri 
Colomba se oprea să asculte. Devenea anxioasă când nu 
percepea zgomotele de fundal, chiar dacă era aproape sigură că 
de alte invazii, noi sau imaginare, nu avea să mai aibă parte în 
acea zi. 

Rezonabil de sigură. 

Tatăl era mort și Colomba nu credea în zombie. Dacă și 
Tommy fusese prizonier al bătrânului nebun, asta nu excludea 
posibilitatea să-și fi masacrat cu adevărat familia. Ba mai mult, 
ar fi fost o justificare, date fiind lucrurile prin care trecuse. 
Bineînţeles, asta dacă el era într-adevăr vinovatul. 

Poate că Tommy văzuse gestul în vreun documentar sau 
auzise povestea de la unul dintre supraviețuitorii din silozuri. Cel 
puţin doi erau în stare să vorbească în mod coerent și fuseseră 
interogaţi de sute de ori. Sau era o pură întâmplare. 

Care sunt șansele ca o victimă a Tatălui de care nimeni nu a 
mai auzit să locuiască la trei kilometri de tine? E mai probabil să 
fii lovit de fulger în timp ce câștigi la ruletă. 

Însă camera lui Tommy chiar semăna cu una dintre celulele 
Tatălui. Și mai erau și fotografiile ei. 

Umplu roaba cu lemne și o goli în bucătărie, dar se dovedi 
mai greu să facă focul decât să taie lemnele. Coșul trăgea doar 
puţin aer, iar iasca din hârtie de ziar se stingea întruna; în cele 
din urmă, Colomba rezolvă situaţia cu o sticlă de soluţie de 
curăţat pete. Mirosul de benzină umplu camera, dar focul se 
aprinse cu un trosnet și Colomba fu la un pas să-și lase acolo 
sprâncenele. 

Scoase din buzunar cartea pe care o furase din camera lui 
Tommy și o fixă în oglinda din baie. Un rege, un bogătaș, un 
șef... Trebuia să vorbească din nou cu Tommy, să încerce să 
înțeleagă. 

În buzunar avea și hârtia decupată cu adresa psihiatrului. Nu 

locuia departe. 

Blestemându-se pe sine și capul care nu voia să stea potolit, 
Colomba descoperi că linia telefonica funcționa din nou și 
chemă un taxi. 


3, 


Doctorul Pala avea biroul în zona înaltă din San Lorenzo, la 
câţiva pași de o abație benedictină din secolul al VIl-lea. Ușa din 
alamă și lemn de gorun i-o deschise o femeie de culoare, cu 
părul aranjat în codițe împletite și purtând un taior de seară. 
Holul cufundat în penumbră avea plafonul acoperit de fresce și 
era plin de parfum de patchouli. 

Femeia îi zâmbi Colombei, care stătea în prag cu o geacă pe 
ea și mirosind a câine ud. 

— Bună ziua, luaţi loc, vă rog. Dacă-mi amintiţi cum vă 
cheamă verific programarea de astăzi. 

— Nu am programare. Trebuie doar să vorbesc cu domnul 
profesor. Durează cel mult zece minute. Mă numesc Caselli. 

— Din păcate domul profesor așteaptă un pacient... 

— E vorba despre Tommaso Carabba. Tommy. Sau Melas, nu 
știu sub ce nume l-aţi înregistrat. 

Secretara o cântări pe Colomba cu privirea. 

— Melas... Îmi mai puteţi spune și altceva? 

— Nu. 

Secretara o rugă să se așeze în sala de așteptare, un mic 
salon cufundat în penumbră, cu o canapea de piele și două 
acvaforte ale lui De Chirico. După câteva minute, din birou ieși 
un mastodont de șaizeci de ani, cu păr lung și alb și două 
perechi de ochelari atârnate de gât. Tricoul și pantalonii erau 
negri, la fel ca șlapii din picioarele goale, cu unghii îngrijite 
perfect. 

— Veniţi, doamnă Caselli, îi zise. 

Biroul avea mobilier colorat, din plastic cu cauciuc, postere cu 
imagini din natură, un Pinocchio înalt de un metru și o tablă pe 
care erau scrise conjugările verbului „a fi”. Colomba se așeză pe 
un mic fotoliu făcut parcă din Lego. 

— Tommy e bine? întrebă Pala așezându-se în faţa ei pe un 

fotoliu portocaliu. 

— Da, dar trebuie să vă dau o veste proastă. Părinţii lui au 
fost uciși azi-noapte. 

Pala rămase trăsnit. 

— Dumnezeule mare! Cine a fost? 

— Carabinierii cred că Tommy. Eu l-am întâlnit și am niște 
îndoieli. 

— Sunteţi o rudă? 

— Sunt fostă polițistă. Colomba Caselli, mă puteţi căuta pe 
Google. 

Pala se lăsă pe spătar. 

— Nu-i nevoie. Desigur, nu v-aș fi recunoscut din pricina 
părului scurt și mai ales nu-mi imaginam să vă văd aici... dar 
Tommy e un admirator al dumneavoastră, doamnă comisar. 

— Vicechestor. Fost. 

— Prin urmare nu aveţi un interes profesional faţă de Tommy. 

— Nu. Doar personal. 

Pala clătină din cap. 

— Lăsaţi-mă cinci minute. Dau câteva telefoane, puteți 
rămâne dacă vreți. 

O rugă pe Caterina, fata de la recepţie, să anuleze 
următoarea programare, apoi luă din birou un pachet de ţigări 
de foi cu aromă de vanilie. 

— Vreti? 

— Nu, mulțumesc. 

Pala deschise fereastra și își aprinse o ţigară. Afară era curtea 
interioară a clădirii, care semăna cu porticul interior al unei 
mănăstiri. Sufla un vânt rece, dar pe doctor părea să nu-l 
deranjeze. 

— Cum au fost uciși? întrebă după câteva clipe de ezitare. 

— Cu ciocanul, în somn. 

Pala fumă în liniște alte câteva secunde. 

— Știu că e stupid să întreb, dar... a fost dureros? 

— Probabil și-au pierdut cunoștința pe loc, asta dacă s-au 
trezit. 

— Dacă erau în camera lor, e evident că nu invadau spaţiul lui 
Tommy... 

— Exact. 

— Atunci chiar nu cred că se poate să fi fost el. E autist, 
crizele de furie nu apar fără ceva care să le declanșeze. Sigur, 

există posibilitatea ca ei să fi făcut ceva ce Tommy să fi 
interpretat drept o ameninţare, dar o exclud: mama lui știa să 
se poarte cu el. Prin urmare, a fost altcineva. 

Lupo și convingerile lui în legătură cu crima ar fi avut de furcă 
în faţa unui astfel de diagnostic, își zise Colomba, dar în adâncul 
fiinţei și ea ar fi preferat ca soluţia să fie atât de simplă pe cât o 
prezenta acesta. 

— Vreo idee cine ar putea fi? întrebă. 

— Explicaţi-mi care e interesul dumneavoastră personal, mai 
întâi. 

— De dimineaţă, Tommy a alergat la mine acasă. Era încă 
murdar de sângele părinților lui. 

Pala păru perplex. 

— Locuiţi la Montenigro? 

— Nu, la Mezzanotte, în Valfornai. 

— Tommy nu iese niciodată de unul singur. De multe ori 
mama nu putea să-l însoţească până aici și trebuia să merg eu 
până la ei. Suferă enorm în spaţiile deschise. Trebuie să fi fost 
extrem de speriat să meargă atât de mult. 

— Chiar era. 

— Trebuie să-l văd... Credeţi că o să-mi dea voie să mă 
întâlnesc cu el? 

— Depinde de magistrat și de expertul numit de tribunal. Vor 
trebui să certifice faptul că nu se poate folosi de facultăţile sale 
mintale. 

— Tommy se poate folosi de facultăţile sale mintale. Doar că 
are nevoie să fie asistat. 

Pufni. 

— N-ar trebui să vorbesc cu dumneavoastră despre un 
pacient de-al meu. 

— Bineînţeles că nu pot să vă oblig să-mi vorbiţi, domnule 
doctor. Dar vă avertizez că în curând în locul meu o să vină un 
sergent-major care abia așteaptă să închidă ancheta. 

— Se pare că nu aveţi prea multă încredere în colegii 
dumneavoastră. 

— Foști colegi. Dacă vreţi să-l protejaţi pe Tommy, nu le 
răspundeţi la întrebări și consultaţi un avocat. O să dureze ceva 
până să emită un mandat, iar până atunci poate apar informații 
noi. 

— Ce fel de informații noi? 

Colomba clătină din cap. 

— Nu știu. Incepeţi să mă ajutaţi. 

Pala stinse ţigara de foi pe pervaz și se așeză la loc. 

— Câte o întrebare de fiecare. 

Colomba avu impresia că nu auzise bine. 

— Poftim? 

— Eu nu vă cunosc și nu știu dacă să am încredere în 
dumneavoastră. Mi-aţi putea face necazuri cu legea sau să-i 
creați probleme lui Tommy. Prin urmare, câte o întrebare pe 
rând, acceptaţi sau plecaţi. Sau ameninţaţi-mă cu pistolul pe 
care-l purtaţi la centură. 

Colomba își dădu seama că o margine a tricoului se ridicase, 
lăsând la iveală patul armei. II cobori la loc. 

— Sunt autorizată să-l port. 

— Mă bucur. Începeţi dumneavoastră. Ce vreţi să știți? 

— Când a devenit Tommy pacientul dumneavoastră? 

— Acum șapte luni. 

— Și înainte de asta? 

Pala zâmbi. 

— E rândul meu. Credeţi că Tommy e nevinovat doar pentru 
că aţi văzut că e speriat sau există un alt motiv? 

— Nu cred. Acum e rândul meu. 

— Stop. Asta nu-i un răspuns. 

Colomba se uită urât la el. 

— Schimbaţi regulile în timpul jocului... Să spunem că amo 
îndoială. Și să spunem că mi-ar plăcea să scap de ea. 
Răspundeţi la întrebarea precedentă. 

— Soții Melas nu locuiau aici. S-au mutat acum opt luni din 
Grecia. Mama nu-și putea permite un specialist și îl dusese la 
instituţiile medicale publice din Grecia. Rândul meu. Ce vă 
împiedică să nu fiţi interesată? Sentimentul datoriei? 

— Sentimente de vină, n-am nevoie de altele, zise Colomba, 
amuţind imediat după. 

Nu-i stătea în fire să se confeseze unui străin. 

— V-aţi fi dat seama dacă Tommy ar fi suferit abuzuri grave, 
dată fiind starea lui? 

— Vă referiţi la abuzuri sexuale? 

Pala părea alarmat. 

— Credeţi că s-a întâmplat așa ceva? 

— Nu mi-aţi răspuns. 

— Pentru că e o chestiune delicată, zise Pala după o clipă de 
gândire. La autiști, reacţia la abuzuri e deseori aceea că li se 
accentuează comportamentul prin care își fac rău singuri, cum 
ar fi să se lovească la cap sau să-și muște degetele. Dar dacă 
abuzul s-a petrecut înainte de întâlnirea cu mine, nu mi-aș fi 
putut da seama. Și apropo de abuzuri și traume, pe 
dumneavoastră cine vă ajută să le depășiți? 

— Nimeni. Nu am traume, zise Colomba dintr-o suflare. 
Tommy avea semne sau cicatrici? 

— Nu l-am văzut niciodată fără tricou. Pe braţe nu. Rândul 
meu. Negați că aţi suferit o traumă. Și totuși arătaţi asta lumii. 

— E o întrebare? 

— Nu, întrebarea e asta: de câte zile purtaţi hanoracul cu 
Charlie Brown? 

— Ce dracu' de importanţă are? 

— Răspundeţi sau renunțați. 

— Nu-mi amintesc. Jur. 

Pala își puse pe nas una dintre perechile de ochelari ca s-o 
studieze. 

— După culoarea gulerului, aș spune că de o săptămână. Nu 
vă îngrijiţi, dormiţi puţin, vă spălaţi și mai puţin... Mă îndoiesc că 
ăsta era stilul dumneavoastră înainte de atentatul de la Veneţia. 

Colomba își plantă coatele pe biroul lui Pala, cu ochii 
aruncând scântei verzi. 

— Ascultaţi aici. Azi-noapte mi s-a terminat gazul și în general 
nu mă văd cu prea multă lume. Așa că da, sunt puţin neîngrijită. 
Dar încerc să-l ajut pe Tommy. Dacă nu vreţi același lucru, 
puteţi să vă duceți fix dracului. 

Pala se lipi de spătar. 

— Și cred că nici nu reacţionaţi așa înainte. 

— Aici vă înșelaţi, mereu am urât să-mi cotrobăie alţii prin 
cap. Deci? 

— Întrebaţi-mă ce vreţi să știți, suspină Pala. În rest o să tac. 

— Ce fel de oameni erau părinţii lui Tommy? Și să nu-mi 
răspundeţi monosilabic. 

— Pe el l-am văzut prea puţin ca să mă pot exprima. Mama lui 
Tommy era cea care îl aducea sau mă primea când îl consultam 
acasă. Ea putea trece drept fericită. 

— Cât entuziasm! 

— Nu știu cât își iubea cu adevărat soţul sau cât era legată de 

el printr-un sentiment de recunoștință pentru că îi schimbase 
viaţa. l-a fost foarte greu singură cu băiatul. 

— De ce au venit tocmai aici? Ea nu voia să se întoarcă în 
Grecia? 

— Nu am idee. Spunea că soțul era pasionat de zona asta. Se 
plimba mereu prin păduri să fotografieze păsările sau plantele. 

— Și nu lucra? 

— Nu. Trăia dintr-o rentă. M-am gândit la o moștenire, dar nu 
am insistat niciodată asupra subiectului. 

— Dacă era bogat, putea să-și fi făcut dușmani. Sau poate 
soția avea o aventură. 

— Nu-i frecventam la ocazii sociale, nu am vorbit niciodată 
despre astfel de lucruri. 

— Cum era relaţia lui Melas cu Tommy? 

Pala își acordă câteva secunde înainte să răspundă. 

— Nu cred că se obișnuise cu el. 

— II certa sau așa ceva? 

— Nu, nu. Cu siguranţă nu. Dar nu i-am văzut niciodată 
interacționând într-un mod afectuos. Cu mama lui altfel stăteau 
lucrurile. 

Colomba se ridică. 

— Mulţumesc. Dacă evitaţi să-i spuneţi sergentului că am 
trecut pe-aici vă rămân recunoscătoare. g 

— Nu vă faceți griji, țin la dreptul de a profesa. Insă 
Colomba... sunați-mă. Dacă aveți nevoie să vorbiți cu cineva, 
mă găsiți aici. Important e ca data viitoare să lăsați pistolul la 
secretariat. Armele mă neliniştesc. 

— De ce ţineţi așa tare să fiți psihiatrul meu? 

— Parțial din egoism. Într-un fel, Tommy m-a constrâns să mă 
ocup de dumneavoastră și am văzut grozăviile cu care aţi intrat 
în contact. Aţi privit Răul de aproape, Colomba. Și e ceva pe 
care cei din profesia mea se chinuie să-l înțeleagă. 

— Nu vreţi decât să daţi o tură prin circul din capul meu. 

— Nu. Dincolo de dorința mea de cunoaștere, doresc să vă 
ajut. Pentru că aveţi nevoie de o mână de ajutor, Colomba. Știu 
cât aţi suferit ca să vă faceţi datoria. Meritaţi puţină pace. 

Colomba ar fi vrut să-i răspundă că n-avea decât să-și bage 
psihotâmpeniile în fund, dar un nod în gât o împiedică. li 
tremura bărbia, buzele i se răsfrânseseră în jos. Cu groază își 
dădu seama că era gata să plângă. Nu în fața lui! 

— Cel mai rău lucru la durere e să ne prefacem că nu există. 
Nu pleacă, oricât ne-am preface că nu ne dăm seama că e 
acolo, continuă Pala. Dimpotrivă, nu se vindecă niciodată. 

Colomba ridică o mână în dreptul feței. Tremura și aceea. 

— Nu vă permit să mă studiaţi, îngăimă. 

Dar atunci de ce nu pleca? 

— Vorbiţi cu Caterina și stabiliți cu ea o zi și o oră când să ne 
revedem. N-aveţi nicio vină că aţi supravieţuit. 

Colomba dădu buzna afară ca să nu-și piardă controlul. 


4. 


Colomba se întoarse cu un alt taxi luat după ce așteptase 
aproape o oră la colţul străzii. Frigul o calmă și îi potoli treptat 
nevoia să plângă. Îi făcu bine, pentru că atunci când ajunse 
acasă o găsi pe mama ei care îngrămădea pungi și cutii în faţa 
ușii de la intrare. Depășise de curând vârsta de șaizeci de ani, 
avea părul gri-albăstrui și era puţină la trup. 

— Nu te duci niciodată nicăieri, dar când vin eu nu ești acasă, 
o bruftului ea. 

— Data viitoare sună, zise Colomba pe un ton mai aspru decât 
și-ar fi dorit. 

— Trebuie să-mi fac programare? Hai, pune mâna și-ajută-mă. 

Mama ei îi văzu buza umflată. 

— Ce-ai făcut? 

— M-am pocnit de volan. 

Colomba indică silueta Fiatului Panda înfipt în șanț. 

— Mi se părea mie că seamănă cu mașina noastră, zise mama 
ei. Trebuie să chemi pe cineva să te tracteze. 

— O să chem, mersi. 

Colomba apucă o cutie de mere și o duse în bucătărie, iar 
mama ei o urmă cu pungile. 

— E un frig de mori. 

— Nu merge centrala. 

Mama ei deschise frigiderul și începu să scoată mâncarea 
stricată, aruncând-o într-unul dintre sacii negri, pe jumătate 
plini, sprijiniți de chiuvetă. 

— Uită-te și tu ce prosti... 

— Dacă pleci acum nu prinzi vreme urâtă, zise Colomba, care 
deja nu mai suporta. Cică o să ningă din nou. 

— Mă gândeam că poate ai vrea să vii acasă cu mine. 

— Sunt acasă. 

— Nu voiai niciodată să vii aici când trăia tatăl tău, iar acum 
nu mai vrei să pleci. 

— Nici spanacul nu-mi plăcea și acum mănânc. 

Colomba îndoi braţul drept. 

— la uite ce mușchi! 

— Te potolești odată? 

— Vrei să mergi la baie înainte să pleci? Vrei un pahar de 
apă? O binecuvântare? 

Mama ei închise ușa frigiderului. 

— Bine, spuse cu glas tremurat. Eu încerc să fiu o mamă 
bună, dar ce pot să fac dacă nu mă vrei? 

— Nimic. Sunt femeie-n toată firea, am card de credit și pistol. 
Mă descurc și singură. 

Mama ei luă un șervețel Scottex și se tamponă la ochi. 

— Și ai de gând să stai aici până apare Dante? 

— Și dacă da, ce? izbucni Colomba. 

— Stai aici de un an! Și nu faci nimic! 

— Ei, și? 

— Ei, și, e mort! Ştie toată lumea că e mort! 

— Taci! urlă Colomba. Pleacă de-aici! 

Mama ei se așeză într-o postură rigidă la masă și Colomba se 
rușină că-și pierduse calmul cu singura persoană care încă se 
mai interesa de soarta ei. 

Puse restul cumpărăturilor în frigider, ignorând-o pe mama ei 
care se mai plânse încă jumătate de oră înainte să plece înapoi 
la Roma. Rămasă singură, făcu din nou focul în șemineu 
stropind lemnele cu o sticluță de acetonă. O flacără de un verde 
bolnăvicios izbucni ca un cocktail Molotov, dar de data asta ea 
sări înapoi și nu se arse. 

Stai aici de un an și nu faci nimic. 

Așteptă să se încălzească în casă, apoi se spălă cu apa din 
boiler într-un lighean în baia de la parter. Parcă era într-un motel 
trist din anii '60, cu o oglindă mare în stil rococo în care 
Colomba se văzu nevoită să se uite. Pusese câteva kilograme pe 
ea după externare, dar mai puţine decât ar fi avut nevoie. 
Cicatricile operaţiei înfloreau rozalii deasupra pântecelui scobit, 

sânii se micșoraseră cu o mărime. Îi mângâie, dar retrase 
imediat mâna pentru că senzaţia îi amintea de ultima persoană 
care îi strânsese. Însă imaginea i se întipărise deja în minte, iar 
Colomba și-l închipui pe Leo în spatele ei, având chipul cum i-l 
văzuse în oglinda din trenul de Veneţia, când se închiseseră în 
baie înainte de ceea ce ar fi putut fi ultima idee tâmpită din 
viaţa lor. 

Incă se simţea murdară. 

Un an și nu faci nimic. 

Colomba nu era de acord, făcuse o mulțime de lucruri: se 
plânsese și se autocompătimise tot timpul, ca un veritabil 
profesionist. Și își construise o lume cenușie în care nu se 
întâmpla niciodată nimic, unde nu avea nevoie să stea de vorbă 
cu nimeni sau să meargă în vreun loc. O lume estompată care 
făcea totul mai suportabil. 

Cel puţin până în dimineaţa aceea. Până să vină Tommy cu 
tragedia și ciudățeniile lui. Și dintre toate locurile care existau se 
strecurase fix în lumea ei cenușie și confortabilă, fără să aibă de 
gând să plece. 

Se înveli într-o plapumă și mâncă două felii de pâine prăjită 
întărite, privind haosul din cameră fără să-l vadă cu adevărat. 
Peste tot erau împrăștiate lucruri, și murdare, și curate, cărti, 
caserole. Treptele care duceau la etaj erau acoperite de pânze 
de păianjen și insecte moarte, iar patul nu și-l mai făcuse de 
secole. Nu dormea mereu în el, uneori rămânea acolo, pe 
canapea. Intr-o noapte dormise pe podeaua băii și nici măcar nu 
știa de ce. Acum, însă, știa că somnul nu urma să vină decât 
mult mai târziu. 

Căută în sertarele din bucătărie până găsi un caiet dictando 
vechi, de gimnaziu, care avea o floare desenată pe copertă. 
Recunoscu scrisul tatălui ei, care făcea liste cu semintele care 
trebuiau cumpărate de la piaţă pentru livadă. Cine știe dacă mai 
reușise să le planteze sau totul se întâmplase în primăvara cu 
infarctul. 

Colomba deschise caietul la o pagină goală și începu să scrie 
primul proces-verbal de interogatoriu de foarte mult timp. 

5, 


În timp ce Colomba scria din memorie conversaţia ei cu Pala, 
la o distanţă de trei sute de kilometri șeful Brigăzii Mobile din 
Roma, Marco Santini, își acoperi nasul ca să nu simtă duhoarea 
care umplea coridorul lung de la etajul al cincilea al chesturii din 
Via San Vitale. Mirosul cumplit era provocat de băile înfundate, 
iar băile erau înfundate deoarece coridorul devenise locul în 
care erau debarcaţi toţi cei pe care-i prindeau trupele antitero. 
Aproape toţi arabi, câţiva africani. Cineva striga în limba lui, 
altul plângea în timp ce era târât de-acolo. O scenă care se 
repeta de fiecare dată când era demarată o nouă operaţiune. 
Târșâind piciorul care-l durea, Santini încercă să-și amintească 
numele ultimei razii. Petal pe petal? Nu, alt nume la fel de 
cretin: CREMA CREMELOR, ales să dea ideea de precizie, dar 
ascunzând că de fapt era ca și cum ar fi pescuit la năvod. 

În pragul biroului său, Santini îl găsi pe Massimo Alberti, 
asistent-șef, grad care în poliţie e echivalentul caporalului. Era 
un tip de treizeci de ani cu umeri largi, păr roșu și pistrui, în 
clipa aceea împrăștiați pe un chip mai mohorât decât de obicei. 
Santini îl regretă încă o dată pe tânărul vesel care fusese acesta 
până nu demult. Dar îmbătrânești repede când îţi vezi colegii 
măcelăriți. 

— Ce se-ntâmplă? întrebă el. Alte razii? Crema cremelor 2: 
Răzbunarea? 

Alberti clătină din cap. 

— Dacă e o veste proastă, așteaptă. Mi-am tocat nervii trei 
ore cu controalele și reviziile, merit un premiu. 

Biroul lui Santini era cel din colţ, prin care trecuseră toți șefii 
Brigăzii Mobile dinaintea lui. Ultimul în ordine cronologică îi 
lăsase moștenire colecția lui de romane de Coelho, pe lângă 
tomuri juridice și dosare. Santini dădu romanele la o parte, luă 
sticla de vodcă din spatele lor și își turnă un pic, apoi se întoarse 
cu păhărelul la birou, unde se așeză punând piciorul accidentat 
pe taburetul pe care și-l luase de acasă. 

— Ei bine? Dă-mi cumplita veste. 

Alberti afișă o figură tristă. 

— Dante Torre, zise. 

— L-au găsit? 

— Nu, dar au găsit barca pe care a folosit-o Bonaccorso să-l 
răpească de la Veneţia, Chourmo. E la două sute de metri sub 
apă. 


6. 


Imediat după atentatul de la Palasport della Misericordia, o 
pană de curent oprise sistemul de supraveghere al unui club de 
yachting și, înainte de a putea fi pus din nou în funcţiune, o 
ambarcaţiune de douăzeci de metri pornise în larg. Chourmo. 
Conform reconstituirii, Leo Bonaccorso se îndepărtase de zona 
exploziei ţinându-l pe Dante pe umăr, amestecându-se printre 
sutele de persoane care fugeau cuprinse de panică. Chourmo îşi 
dezactivase imediat emițătorul și, date fiind capacitatea 
rezervoarelor și puterea motoarelor, putea liniștit să fi aruncat 
ancora în Orientul Mijlociu. Bonaccorso trebuie că era deja 
departe când Santini pornise în trombă la locul faptei. Ajunsese 
la Veneţia la ora 2 în dimineaţa următoare și rămăsese pe Ponte 
della Misericordia să privească victimele. 

Fuseseră patruzeci și nouă de morți, acoperiţi cu cearșafuri și 
saci de către cei de la Protecţia Civilă și de la Morgă. Mulți 
aveau membre lipsă, chipurile distruse, hainele sfâșiate. 
Jumătate dintre ei erau carabinieri și polițiști, ceilalţi - oaspeţi și 
membri ai conducerii asociaţiei filantropice Care of the World, 
care organizase o gală de binefacere. Marea scară de metal care 
ducea la etaj era pe jumătate smulsă din suporţi și se balansa 
scârțâind în timp ce elicopterele armatei se pregăteau să 
aterizeze. 

La ora zece în seara dinainte, Santini era încă tolănit pe 
canapeaua din casă, mort de beat. Luase un avion 
guvernamental, împreună cu barosanii de la Interne și șeful 
poliţiei, care se prefăceau că nu-l văd, singurul avantaj de a fi 
căzut în dizgrație. După ce se prezentase și încălţase botoșii de 
plastic, intrase în zona luminată de reflectoare, presărată cu 
haine, paltoane, pantofi, poșete, coliere și brățări abandonate în 
goană sau smulse proprietarilor de unda de șoc. Craterul 
exploziei avea trei metri în diametru și culoarea negru de fum. 
Acolo se aruncase în aer unul dintre teroriști, în timp ce restul 


VP - 45 


trăgeau cu armele și foloseau cuţitele asupra invitaţilor. Doi 
dintre ei fuseseră uciși de gloanţe, un al treilea își frânsese 
coloana căzând pe o barcă legată mai jos. 

Santini intrase în Palasport. Criminaliștii prelevau probe, 
croindu-și drum printre mobilierul răsturnat și apetitivele 
strivite. Mirosea a vin și fructe, un iz care amintea de cel de 
vomă. Lumina era cea gălbuie a becurilor de urgenţă aprinse la 
momentul exploziei. 

Unul dintre criminaliști îl însoţise de-a curmezișul sălii, în 
timpul drumului luminând ungherele întunecate cu o lanternă cu 
led. Doi paznici zăceau pe treptele scării centrale: unul avea 
mărul lui Adam zdrobit, celălalt gâtul rupt. Criminaliștii 
comentau că fuseseră uciși cu mâinile goale de cineva care știa 
bine ce face. El nu-i ascultase, sau poate că da. In clipele acelea 
avea creierul terci. 

Etajul nu era decât o colonadă strâmtă care se întindea de-a 
lungul peretelui principal, mobilată ca zona VIP a unui club. 
Mobilierul era din plastic colorat violent, camerele erau împărțite 
de paravane de sticlă făcute zob. Totul era acoperit de 
dărâmături și praf. 

Un tânăr elegant zăcea cu gâtul pe resturile unui paravan, 
aproape decapitat de muchia ascuţită. In faţa lui, alţi doi paznici 
căzuţi într-o poziţie nefirească. Criminalistul îi arătase o pată de 
sânge pe podea. 

— Colega dumneavoastră era aici, îi spusese. 

Și, preţ de o secundă, Santini sperase ca ea să fi murit pe loc, 
scăpând astfel de necazurile care urmau să vină. 

Alberti bătu în tocul ușii. 

— A ajuns mașina, șefu', îi zise. 

— Noutăţi? 

Alberti clătină din cap. 

— Doar confirmarea. 

Cafeaua de la aparat îi arse stomacul lui Santini în timp ce o 
mașină civilă cu girofar îl ducea la aeroportul militar. Doi 
membri ai trupelor speciale, cu cagule și mitraliere, îl escortară 
până la pista unde aștepta un elicopter NH90 NFH al Marinei cu 
motoarele oprite. Era o fiară de aproape douăzeci de metri, cu 
echipaj format din trei membri, care putea să transporte până la 
douăzeci de pasageri. In picioare, lângă elicopterul cu ușa 
deschisă, era colonelul Di Marco, iar Santini se simți puţin 

descurajat. Sperase să nu se împiedice de el, dar ar fi trebuit să- 
și dea seama că n-ar fi avut cum să piardă ultimul act. Era cu 
câţiva ani mai în vârstă decât Santini, drept ca un baston și tot 
atât de maleabil. Purta un palton prea subţire pentru vremea de 
afară, pe care îl ţinea deschis, lăsând la vedere un costum 
albastru și o cravată în dungi. Îi întinse mâna. 

— Dottor Santini. Cum e piciorul? 

— Doare. Mergem cu monstrul ăsta? 

— Dacă nu aveţi rău de zbor, zise Di Marco întorcându-i 
spatele și urcând la bord. 

Piloții îl salutară. 

— Trecem s-o luăm pe Caselli, spuse el. Puneţi-vă centura. 


7. 


La două noaptea, elicopterul NH90 ateriză pe acoperișul 
spitalului din Portico după ce trezise jumătate din populaţia 
orășelului. Mulţi crezură că izbucnise războiul, copleșind 
serviciul de urgenţe cu apelurile lor. Intre timp, Colomba era 
luată de un jeep militar și escortată până în liftul de serviciu al 
spitalului. Pe acoperiș, turbinele elicopterului umpleau aerul cu 
gheață pulverizată. Era enorm, un monstru preistoric care 
lumina în noapte și huruia. Un soldat din escortă o ajută să se 
așeze și să-și pună centurile de siguranţă. 

Santini stătea așezat în capătul celălalt al șirului de scaune 
goale. Di Marco, care stătea în cabină cu piloţii, se întoarse s-o 
privească și Colomba își înfrână dorinţa să-i șteargă zâmbetul cu 
câţiva pumni. Decolară repede, mai repede decât orice vehicul 
aerian civil, iar Colomba simţi că stomacul îi rămâne pe 
acoperiș. Portico deveni o aglomerare de luminiţe galbene în 
negură. Ferestrele elicopterului se acoperiră cu gheață, cerul 
deveni o placă de ardezie, luna se făcu mică și palidă. Când 
ieșiră din zona de turbulente, Colomba își scoase centura și se 
așeză lângă Santini. Slăbise de când se întâlniseră ultima oară, 
avea riduri noi pe chip, mustăţile i se îndesiseră ca pâslă. li 
ridică una dintre căști și-i urlă în ureche: 

— Prietenul tău ţi-a zis ceva despre cadavru? 

— Nu, și nu e prietenul meu, răspunse Santini la fel. 

Observă că se tăiase la buză și slăbise și ea. 

— Cum te simţi? 

— Duc o viaţă sănătoasă. Dar tu, cum e cu galoane noi? 

— Sătul. 

— Dă-ţi și tu demisia, te mai odihnești. Unde au găsit barca? 

— Ai auzit vreodată de Stânca lui Keith? 

— E partea cea mai apropiată de suprafaţă din Bancul Skerki, 
spuse Colomba, care multă vreme practicase pescuitul 
subacvatic. 

— Stânca ajunge la treizeci de centimetri de suprafaţa apei. 
Chourmo nu avea sonarul pornit sau Bonaccorso a adormit la 
cârmă. In orice caz, s-a izbit de stâncă și s-a scufundat. 

— Ca un tâmpit. 

— Quandonque bonus dormitat Homerus, chiar și bunul 
Homer... 

— ... mai doarme câteodată. Dar nu și Leo. Cine a găsit-o? 

— Marina libiană. Au recunoscut epava și au fost suficient de 
amabili să ne comunice și nouă. După ce le-am făcut cadou 
niște nave au devenit cooperanţi. 

Vâri o ţigară în gură, dar nu încercă s-o aprindă. 

— Nava s-a scufundat acolo imediat după Veneţia. 

Colomba se făcu albă la faţă. 

— Ești sigur? 

— Așa mi s-a zis. 

— Ţi-a zis prietenul tău. 

— Nu e prietenul meu, ţi-am spus deja. Dar e plauzibil, nu-i 
așa? Credeam că Bonaccorso are superputeri, când colo n-a 
făcut decât să greșească drumul. 

Colomba se întoarse la locul ei și se prefăcu că doarme. 

Aterizară la garnizoana din portul Pantelleria, apoi se 
îmbarcară pe un remorcher al Marinei Militare. Din insulă 
vedeau numai coasta care se îndepărta. Însă Colomba și-o 
amintea dintr-o vacanţă frumoasă când era încă la Academie. | 
se întoarseră în minte luminile Capului Bon din Tunisia, care 
străluceau noaptea pe mare, ochiurile de apă caldă, vegetaţia 
africană. Remorcherul îi purtă pe valuri până la răsărit, când 
apărură Stânca lui Keith și navele care patrulau în jurul ei. 
Colomba rămăsese agăţată de balustradă pe tot parcursul 
călătoriei, încercând să nu vomite. Acum era aproape cald, iar 
un delfin din care nu mai rămăsese decât partea superioară a 

corpului se lovea de pietre, răspândind miros de putrefacție. 

Urcară pe nava CONSUBIN, Departamentul de Scufundări și 
Incursiuni al Marinei Militare. Tinea întins deasupra apei braţul 
mecanic la capătul căruia Roverul era suspendat de un 
mănunchi de cabluri. Era un mic vehicul submarin controlat prin 
telecomandă, folosit la cercetarea epavelor și detonarea minelor 
de pe fundul apei. 

Pe punte trecură pe lângă patru scafandri care se echipau în 
costume de mare adâncime ajutaţi de o echipă de tehnicieni. 
Cum stăteau atârnaţi de scripeți, păreau roboţi uriași de jucărie, 
negri, cu articulaţii și capete rotunde. Colomba abia dacă-i luă în 
seamă. Starea de anxietate îi absorbea toată energia, abia 
reușea să se ţină pe picioare. Ar fi preferat să fie din nou în 
camera lui Tommy, ar fi preferat să îngroape cu mâinile goale 
cadavrele părinţilor ei decât să fie acolo. Dar ceea ce trăise cuo 
zi în urma începea deja să dispară, șters de rana unui trecut 
care nu se închidea niciodată. 

Trecând de soldaţii CONSUBIN găsiră un grup de oficiali în 
echipament de luptă, printre care se numărau comandantul și 
un medic. Din felul în care se apropiară de Di Marco, nu exista 
niciun dubiu cine era cel mai înalt în grad. Un monitor arăta o 
latură a vasului Chourmo luminată de farurile Roverului. 

— Unde e cadavrul? întrebă Colomba înainte chiar să termine 
să-și strângă mâinile. 

— Pe partea cealaltă a epavei, răspunse comandantul. 

— L-aţi identificat? 

— Starea cadavrului nu ne permite s-o facem de la distanţă, 
dottoressa, zise medicul. 

— Vreau să-l văd. 

— Peste câteva ore începem operaţiunea de aducere la 
suprafaţă a trupului. 

— Vreau să-l văd acum, nu peste câteva ore. 

Di Marco dezamorsă situaţia dându-i ordin căpitanului să nu 
mai creeze probleme. Santini, care pe tot parcursul călătoriei 
nu-i aruncase nici măcar o privire, îi făcu un semn apreciativ pe 
care celălalt se prefăcu a nu-l vedea. Marinarul de la consolă 
manevră joystick-ul și imaginea alunecă de-a lungul laturii 
navei. Părea intactă, chiar dacă era acoperită de alge. Daunele 
începeau la elicele de la pupa: cea din dreapta lipsea complet, 
fiind înlocuită de o despicătură care ajungea până la chilă, cea 

din stânga era îndoită ca o floare uscată. 

— Acesta e punctul de impact, spuse comandantul. Arborele 
motorului a lovit stânca și nava a început să ia apă. Scafandrii o 
să intre pe aici și o să lărgească spărtura cu ciocanele 
pneumatice. Însă de aici putem apropia imaginea. 

Despicătura se lărgi pe ecrane, devenind intrarea într-o lume 
lipsită de gravitație, infestată de alge și iarbă de mare. Mese și 
aparate electrocasnice atârnau de tavan, o saltea și un șezlong 
pluteau în aglomerarea de plante și zdrenţe care fuseseră odată 
un cearșaf sau o pătură. Bancuri de mici pești fosforescenți și 
moluște se târau ușor, îndepărtându-se de raza luminoasă. Din 
noroi se ițeau sticle și instrumente metalice imposibil de 
recunoscut. 

Colomba își ţinea respiraţia. Imaginea se fixă asupra unui 
maldăr de materie putrezită din care ieșeau niște oase verzui. 
Era pieptul unui schelet umplut cu meduze colorate. 
Înspăimântate de lumina farurilor, se risipiră care încotro, 
dezvăluind craniul căzut în cutia toracică. Din orbite atârnau 
filamente de alge pe care curentul le făcea să se miște 
asemenea unor sprâncene. Un fel de anghilă fără ochi se târa pe 
craniu secretând nori de mucus. 

Dinţii Colombei deschiseră din nou tăietura de pe buză. Să fie 
într-adevăr Dante? Chiar să fie ale lui rămășițele acelea 
amărâte? Se întoarse spre medic, care tăcea, cu bereta sub 
braţ. 

— Domnule doctor, v-au dat dosarul medical al lui Dante 
Torre? 

— Da, doamnă. 

— Chiar nu vă puteți da seama dacă... 

Vocea i se frânse. 

— Dacă e el? 

— E foarte greu prin camera video. Dar lăsaţi-mă să arunc o 
privire. 

Făcu zoom pe schelet. 

— Judecând după masa osoasă, probabil e un bărbat. 

Mai apropie imaginea. 

— După suturile craniului, vârsta poate fi cuprinsă între 
patruzeci și cincizeci de ani. 

— Poate fi la fel de bine și Torre, și Bonaccorso, zise Santini, 
deschizând gura pentru prima oară. 

— Și alte milioane de persoane, zise Colomba, care nu reușea 
să-și dezlipească ochii de la ecran, căutând semne care s-o 
ajute. 

Dante avea o mână diformă, dar scheletul și le pierduse pe 
ale sale. 

— Să vedem dacă ne ajută sonarul, zise medicul. 

Colomba și Santini descoperiră că Roverul era capabil să facă 
scanări 3D cu precizie milimetrică, operaţiune folosită de obicei 
pentru descoperirea minelor. Medicul roti imaginea pe ecran. 

— Scheletul are probleme la gât. Cervicalele 3 și 4 sunt 
tasate. 

— Ce simptome provoacă? 

— Dureri, iar în cazuri grave leziuni la nivelul măduvei. 

— Nu e Dante, zise Colomba suspinând ușurată. Se cațără și 
sare din copaci ca o maimuță. 

— Ar putea fi nemernicul ăla? întrebă Santini. 

— Nu. Și el era foarte agil. 

Colomba reuși s-o spună pe un ton neutru. Retrăi într-o 
străfulgerare prima ei întâlnire cu Leo în timpul unei razii la o 
moschee de la Roma. Purta cagulă, la fel ca toţi cei din trupele 
speciale, dar o impresionaseră privirea lui ușor ironică și bunul- 
simţ. Ar fi trebuit să-i scoată ochii, nu să-i zâmbească. 

Di Marco o trezi la realitate. 

— Înseamnă că am descoperit un alt membru al echipei de 
comando, zise. E bine. 

— Care a fost și el bucuros să se sinucidă în numele 
dumnezeului lui, spuse Colomba sarcastică. i 

— Lăsaţi copilăriile, dottoressa, zise Di Marco. Incepeți 
operațiunea de recuperare a cadavrului. 

Dură mai bine de şase ore ca scafandrii să golească nava. 
Colomba le petrecu mișcându-se încontinuu între puntea de 
comandă şi puntea exterioară unde scripetele descărca 
paralelipipezi etanși de policarbonat negru, mari ca niște cufere. 
O echipă de ajutoare îi deschidea, transferând conţinutul în alte 
recipiente mai mici, sterilizate și etichetate. Și apa din interior 
era strânsă în recipiente și etichetată. 

Scheletul ieși la suprafață după prima scufundare, apoi 
urmară resturile de navă, mobilierul și aparatura de navigaţie. 
Apoi veni rândul câtorva cutii de lemn încă intacte. Conţineau 
eprubete, sticle și flacoane cu un lichid colorat care fură tratate 

ca fiind radioactive; parcă descoperiseră laboratorul lui 

Frankenstein. Ultima cutie nu conţinea decât resturile unui 

costum bărbătesc, negru, același pe care-l purta Dante în ziua în 

care dispăruse. Mai era și o mănușă de piele de aceeași culoare. 
Colomba se sprijini de balustradă și vomită. 


8. 


Ca întotdeauna, când veniseră s-o preia o speriaseră câinii. 
Dobermanul începuse să alerge prin curte deranjându-i pe vecini 
de la ora de seriale și filme, iar doctorita Bartone blestemă 
ifosele militarilor, care preferau să se înființeze la ea acasă cu 
mitraliere, sau la LABANOF, Laboratorul de analiză criminalistică 
din Milano, în loc să-i dea un telefon și să-i trimită un taxi. După 
Veneţia se întâmpla de cel puţin două ori pe lună, imediat ce 
apărea vreo așchie de os necatalogată sau vreo pată pe hainele 
vreunei victime. Era mândră să fie arheologul criminalist de 
referință al Ministerului Apărării, dar prefera să se dedice zecilor 
de cadavre fără nume care umpleau celulele frigorifice de sub 
biroul ei. Să le redea identitatea și să le ajute rudele și prietenii 
să meargă mai departe erau obiective mai importante pentru ea 
decât ifosele lui Di Marco. L-ar fi refuzat dacă n-ar fi fost vorba 
despre Dante. De pe vremea anchetei cu privire la victimele 
Tatălui, când Bart fusese chemată să analizeze conţinutul unor 
bidoane care conţineau acid sulfuric și rămășițe omenești, 
Dante și Colomba îi deveniseră aproape rude. 

O urcară pe remorcherul CONSUBIN cu o pătură termică pusă 
pe după umeri și, tremurând de frig, se întâlni cu Santini, care o 
aștepta. Bart își zise că îmbătrânea precum câinii, de șapte ori 
mai repede decât oamenii. În numai doi ani se transformase 
dintr-un gabor dur, cu părul de pe piept ieșindu-i din cămașă, 
într-un soi de unchi bătrân, tot mai slab și suferind din pricina 
piciorului. Purta aceeași bască irlandeză trasă aproape până pe 
nas. 

— Bună ziua, doc, îi zise întinzând mâna. 

— Bună ziua, Santini. Daţi o ţigară? 

Polițistul îi oferi una și o aduse la curent cu operaţiunile. 
Scafandrii lucrau în continuare: introduceau în epavă camere 

enorme care, odată umflate, urmau să aducă nava din nou la 
suprafață. 

— Cum se simte Colomba? întrebă Bart. 

Santini clătină din cap. 

— Nu-i vine să creadă. 

— Poate că are dreptate, răspunse Bart scoțând un nor de 
fum. 

— Sper să găsiţi dumneavoastră printre rămășițe ceva care s- 
o convingă. 

Bart clătină din cap, descumpănită. Nu știa, de fapt, ce să-și 
dorească. Dacă nu găsea nimic însemna să-i lase Colombei 
speranţa, dar nu credea că i-ar face un bine. 

Colomba apăru pe puntea exterioară, iar Bart trebui să facă 
un efort să-i zâmbească. N-o mai văzuse de șase luni, de când îi 
făcuse o vizită nechibzuită la dracu-n praznic unde stătea și 
Colomba abia dacă scosese două vorbe. Acum era tot slabă și 
palidă, înfășurată într-o haină cu blană artificială care ar fi stat 
mai bine pe un om fără adăpost, cu ochii sticloși și încercănaţi. 
Santini o bătu pe umăr și se îndepărtă fără să spună nimic, ea 
se curăţă de parcă ar fi murdărit-o un pescăruș. 

— Hei, îi zise Bart și o îmbrăţișă, prefăcându-se că nu simte 
mirosul de transpiraţie. 

Colomba plecase fără să-și ia măcar un tricou de schimb. 

— Ești foarte slabă, mai mănânci și tu din când în când? 

— Dante nu-i aici, Bart, zise Colomba de parcă n-ar fi auzit 
întrebarea. 

Bart suspină. 

— O să fac tot posibilul să înţeleg ce s-a întâmplat. 

— N-o să găsești nimic care să nu se lege. Leo e prea 
inteligent. 

— Crezi că a scufundat barca intenţionat? întrebă Bart, știind 
deja ce gândea prietena ei. 

— Da. Cred că a făcut asta ca să încetăm căutările. Și ca el să 
fie liber să facă ce vrea. 

— Ascultă, Colomba... Nu trebuie să ai prea multe sperante, 
zise Bart fără tragere de inimă. 

Colomba încremeni. 

— Nu mă crezi? 

— Scumpo..., răspunse Bart cu afecţiune. Te simți vinovată 
pentru el. iți pare rău de ce-a păţit. Ţi-e dor de el. Și ai face orice 

să-l aduci înapoi acasă. Chiar și să exagerezi un pic ceea ce 
vezi. Ești și tu om. 

— După părerea ta, care sunt șansele ca Dante să fie încă 
viu? De la unu la o sută? Fii sinceră. 

— Statistic vorbind, persoanele răpite de care nu se mai știe 
nimic după douășpe luni... 

— Dă și tu un număr. 

— Unu la sută. 

— Dacă tu ai fi răpită și ar exista șansa de unu la sută să fii 
adusă acasă, te-ai ruga la orice să profite careva de ea. Știu că 
eu așa aș face. 

Bart îi luă o mână într-ale ei. 

— Nu am de gând să mă dau bătută. Dar tu odihnește-te, ești 
zdrențe. De ce nu vii să stai puţin cu mine la Milano? 

— Pentru că am treburi urgente la Portico. 

Un marinar îi făcu semn din șalupă, ea răspunse cu semnul 
universal pentru „încă cinci minute”. 

— Crezi că am descoperit toate victimele Tatălui? întrebă 
Colomba. 

Bart fu luată pe nepregătite. 

— Dumnezeule, sper sincer că da! De ce? 

— E un băiat de pe la mine care se comportă... 

Se opri. 

— Las-o baltă, și-așa ai impresia că-s nebună. 

— N-am impresia că ești nebună... Știu prin ce treci. Spune-mi 
despre băiatul ăsta. 

Colomba se sprijini de balustradă. 

— E autist și se comportă ca prizonierii pe care i-am eliberat 
acum trei ani. 

— Ar însemna că l-a eliberat cineva în locul nostru sau că a 
fugit de unul singur. Părinţii lui ce spun? 

— Au fost uciși. lar el suferă de autism într-o formă gravă, nu 
vorbește. Nu-ţi vine nimic în minte? 

— Nu. Nimic din ceea ce am descoperit nu indica posibilitatea 
să existe alți prizonieri sau alte închisori. Dar nu pot să scot 
varianta asta din calcul. Până acum, însă, ar fi murit de foame. 

— Nu și dacă s-a ocupat cineva de ei. 

Sirena șalupei oprite la câţiva metri de ele ţiui, făcând-o pe 
Bart se tresară. 

— Un alt Tată? 

— Un complice, un colaborator. Poate chiar mai mulţi... 

— Parcă e povestea pe care o spunea Dante. 

— Exact, și bine aș fi făcut să-l fi luat mai în serios. Pentru că 
are defectul ăsta de a avea dreptate. 

— Uneori cu siguranţă. Dar asta pentru că tu îl echilibrai, erai 
partea raţională a echipei. Nu poţi să-i iei locul. 

— Eram partea obtuză din echipă. Nu face aceeași greșeală. 

Marinarul îi făcu din nou semn din șalupă și o strigă pe nume. 

— Trebuie să plec. Vezi dacă-ţi vine în minte ceva. Dacă 
găsești vreun amănunt prin dosarele tale, mărturii, orice. Dacă 
am dreptate în privința băiatului, a suferit deja destul. 

— Când mă întorc..., spuse Bart nu foarte convinsă. 

— Și anunţă-mă dacă găsești ceva despre Chourmo, îi mai 
spuse la ureche. 

Bart, fără tragere de inimă, încuviinţă. 

— Dar anunţă-mă pe bune. Poate că n-oi fi în toate minţile, 
dar în clipa asta Dante poate conta numai pe mine. 

Colomba o sfredeli cu privirea. 

— Și ai grijă, să nu ai încredere în nimeni. N-ai de unde să știi 
de partea cui sunt. 

— De partea cui sunt cine? întrebă Bart. 

— Toţi. 

Colomba cobori scara până în șalupă. Bart rămase s-o 
privească întrebându-se dacă nu cumva prietena ei își pierduse 
uzul rațiunii. 


9. 


Drumul înapoi la Pantelleria dură mai puţin decât ieșirea în 
larg pentru că marea era mai liniștită. Nu era nimeni care s-o 
calce pe bătături, iar Colomba reuși să verifice în pace ziarele 
online stând pe unul dintre locurile din șalupă. Nu erau prea 
multe noutăţi despre dublul asasinat. Cadavrul lui Melas fusese 
recunoscut de către sora lui, care se numea Demetra și venise 
din Grecia la scurt timp după plecarea Colombei. judecând după 
clipul video filmat în faţa secţiei de carabinieri, părea să aibă 
vreo cincizeci de ani, cu lifting și buze bot-de-rață. Era însoţită 
de un individ cu aer de maimuţă, despre care în burtieră scria că 

e procurorul din Pesaro Vigevani, cel care se ocupa de anchetă. 
li depășea pe toți în înălțime cu cel puţin jumătate de metru. 

În niciun ziar nu se făcea referire la posibile piste alternative, 
nu era menţionat niciun element care să indice altceva decât o 
dramă de familie. Nimic nu te ducea cu gândul spre un monstru 
care se întorsese din mormânt să devoreze copii. 

Odată ajunși pe insulă, ea se urcă într-un alt elicopter, același 
care o dusese pe Bart și care, la cererea ei, o lăsă la aeroportul 
Celio, la Roma. De acolo luă un taxi până la Piaţa Ceasului, la 
câţiva pași de Quirinal. Era trei dimineața, mama ei deschise 
ușa îmbrăcată în cămașă de noapte, cu părul dezordonat. 

— Ce s-a-ntâmplat? îngăimă ea. 

— Nimic. Am venit doar să-mi iau niște chestii din garaj. 
Scuze, n-am apucat să te anunț. 

Colomba intră și luă cheile dintr-o agăţătoare în formă de 
pistol de pirați. Mai erau acolo multe chei din vremuri 
imemoriale, cărora nu le mai rămăsese nicio broască pe care s-o 
deschidă. 

— ţi fac ceva de mâncare, zise mama ei, încă dezorientată. 

— Mă doare stomacul. 

Colomba cobori în boxa din curtea interioară. Printre haine 
vechi și ghivece de formica erau cutiile și valizele lui Dante, 
sustrase din hotelul lui. Mai era acolo și arhiva anchetei pe care 
o desfășuraseră în cazul Tatălui. Colomba umplu un ghiozdan 
vechi cu documente și stick-uri de memorie. Luă și vechiul 
laptop pe care-l folosea la Brigadă și pe care nu-l restituise. 

Urcă înapoi și o găsi pe mama ei în bucătărie, așezată, 
afișând o figură demoralizată. Mirosul de cafea cu lapte umplea 
camera și o făcu să saliveze de poftă. 

— ţi fac o cafea? o întrebă mama ei. 

— Nu mai beau. 

— Așa e, de când cu prietenul tău... Uitasem. 

Colomba nu răspunse, nu voia să se certe iarăși. 

— Trebuie să plec. Cică o să ningă din nou. Și trenurile oricum 
întârzie și e balamuc. 

O pupă pe obrazul care avea un iz de Acqua di Rose și merse 
până la Gara Termini pe jos prin orașul albit, cu ţurţurii care 
atârnau de fântâni și ultimii turiști beţi care se bălăbăneau pe 
străzi. Totul i se părea un miraj îndepărtat. 

Primul tren regional către Le Marche pleca abia peste o oră și 

ea îl așteptă pe o bancă de pe peron, degerând până-n măduva 
oaselor. Odată urcată în tren se înveli în geacă și adormi, 
trezindu-se din întâmplare când intrau în gara unde trebuia să 
coboare. Cerul era negru și încărcat. 

Ajunse la service-ul de la intrarea în Portico și ultima bucată a 
traseului o parcurse în cabina unei mașini de remorcat unde 
atârnau rozarii și poza unui bărbat cu mustăţi care arăta ca 
varianta la bătrâneţe a mecanicului de la volan, un tânăr atletic 
cu mâini frumoase și păr lung și cârlionţat. Mirosea a vaselină și 
transpiraţie, dar avea un zâmbet frumos. Il chema Loris. 

— N-ai mai dat niciun semn de viaţă. Îţi place să stai singură? 
o întrebă. 

— Cine ţi-a spus că stau singură? 

— Am ochi de specialist. 

Râse. 

— Cu ce te mai ocupi? 

Colomba își mută privirea la drum. Niște tipi cu o camionetă a 
televiziunii trăgeau o panoramă a pajiștilor acoperite de zăpadă. 

— Am ieșit la pensie. 

— Ferice de tine. 

Se opriră când ajunseră la ultima curbă a uliţei înainte de 
casa ei și Loris scoase Fiatul Panda din șanț cu macaraua 
electrică. 

— Da' tu ce lanţuri foloseşti? întrebă el privind dezastrul care 
se abătuse asupra uneia dintre roţi. Cre’ că au o mie de ani. 

— Probabil. Poţi s-o repari repede? N-o am decât pe asta. 

— Mai bine-ţi iei alta, poate chiar la mâna a doua. 

— Nu am mari pretenţii. Până când o faci? 

— Pentru că e vorba de tine, te pun mai sus pe listă, răspunse 
Loris. 

— Dar dacă nu ne cunoșteam... 

— Ai mers cu mașina mea, ești din familie. 

Când Colomba intră în casă descoperi un frig crunt. Aruncă 
niște bucăţi de lemn în șemineu și le aprinse folosind o brichetă 
și lacul cu pulverizator al mamei ei, creând un mic aruncător de 
flăcări. Târi canapeaua lângă șemineu și răsturnă conţinutul 
rucsacului pe podea, împărțind documentele în jurul ei. Cu o 
șurubelniţă îndepărtă camera video și microfonul laptopului, îl 
băgă în priză, apoi îl folosi ca să citească povestea bărbatului pe 
care-l ucisese. 

10. 


Tatăl acționase în două perioade diferite. Prima fusese între 
sfârșitul anilor '60 și 1989. Victimele din prima perioadă, cele 
opt care fuseseră identificate, păreau alese la întâmplare pe 
harta Italiei. Un copil fusese răpit lângă Roma în timpul unei 
excursii cu clasa, în cazul altuia se înscenase un înec în 
vârtejurile Padului, în regiunea Emilia Romagna. Singurul lucru 
pe care-l aveau în comun victimele era acela că fuseseră 
îngropate laolaltă în niște butoaie de acid sulfuric într-o zi 
neștiută din 1989. 

Documentaţia celei de-a doua perioade, care începuse să fie 
făcută în anii 2000, era la fel de consistentă ca prima și îi privea 
și pe ea și pe Dante. Se cunoscuseră când ea îi ceruse ajutorul 
în ancheta despre dispariţia unui copil de lângă Roma. Pas cu 
pas, ajunseseră la containerele în care Tatăl ţinea zece prăzi. 
Toţi prizonierii fuseseră identificaţi, dar nu toţi se întorseseră la 
familiile lor. Unii dintre ei dispăruseră cu mulți ani înainte și 
fuseseră declaraţi decedați, părinţii divorțaseră sau muriseră 
sau nu aveau chef să înceapă să se ocupe din nou de copii 
problematici, deveniți încă mai problematici în timpul perioadei 
de prizonierat. 

Unul dintre ei se sinucisese în spital, o tragedie despre care 
Colomba își amintea că îl lovise cumplit pe Dante. Unul dintre 
noi, spusese el, citându-l pe Lord Jim. Opinia anchetatorilor era 
că Tatăl acționa când găsea condiţii favorabile, după ce întâlnea 
întâmplător victima și îi învăţa obiceiurile. li plăceau la nebunie 
familiile aflate în perioadă de criză, mai ales cele în care părinţii 
urmau să-și arunce pe rând vina unul altuia. Uneori îl omora pe 
unul dintre părinţi și aranja lucrurile astfel încât să se creadă că 
acela rămas în viață fugise cu copilul. Conform concluziilor 
comisiei de anchetă, Tatăl comisese toate acele grozăvii ca să 
satisfacă „pulsiunea nestăpânită a unei personalităţi scindate și 
profund tulburate”. O explicaţie pe care Colomba o acceptase. 

Însă Dante nu, chiar dacă întâlnirea lui cu membrii comisiei nu 
folosise la nimic. Colomba fusese și ea acolo și își amintea totul 
perfect. Audienţa avusese loc la Palazzo San Macuto, în cartierul 
Pigna din Roma, care, printr-o ironie a destinului, fusese în 
secolul al XVII-lea unul dintre sediile Inchiziției. O masă lungă și 

câteva scaune albe, de plastic, fuseseră pregătite pe pavajul 
curții, în vreme ce în perimetru stăteau cincisprezece 
observatori care tremurau de frig. De-a lungul unei laturi - doi 
jurnaliști și un grup de funcţionari de la Servicii. 

Dante stătea în mijlocul curții, sprijinindu-se în coate pe unul 
dintre scaune, corpul lui slab ca o trestie pierzându-se printre 
pliurile unui palton negru, în vreme ce în faţă, de partea cealaltă 
a mesei, un senator în vârstă cu figura roșie din pricina vaselor 
capilare dormea sub o căciulă de blană. O blondă în loden și 
cizme până la genunchi, proaspăt-numită deputat, pusese pe 
masă un reportofon pe care îl pornise. 

— Ne puteți spune, vă rog, cum vă numiţi și data nașterii? 
Pentru documente. 

Dante își frământa pachetul de ţigări. Era neliniștit, dar lucid. 
Nu avea privirea pierdută din perioada în care se îndopa cu 
psihofarmaceutice. 

— Data nașterii nu o cunosc, răspunsese cu o voce treptat tot 
mai sigură. Conform antropologului care m-a consultat, ar trebui 
să am între patruzeci și cincizeci și cinci de ani. Numele pe care- 
| folosesc e Dante Torre. Pe cel pe care l-am primit la botez nu-l 
cunosc. Asta dacă am fost botezat. Aș putea la fel de bine să fiu 
fiul unor rastafarieni sau pastafarieni. 

Din public se auziseră chicoteli, iar blonda schițase un zâmbet 
forțat, ascunzându-și iritarea. 

— Am înţeles. Domnule Torre, această audienţă are loc pentru 
a lămuri anumite pasaje din raportul anchetei cu privire la 
răpitorul și criminalul în serie supranumit Tatăl, care a murit în 
timpul conflictului armat de la momentul arestării sale. lar asta 
pentru că dumneavoastră susţineţi că există fapte asupra cărora 
comisia ar trebui să facă lumină. 

— Exact. 

— Întâi de toate, sunteţi bun să ne explicaţi implicarea 
dumneavoastră în chestiune? Tot pentru documentare. 

— Tatăl m-a răpit când eram copil și m-a ţinut prizonier 
treisprezece ani. Mai precis, într-un siloz din provincie, de lângă 
Cremona. Unde și cum m-a răpit - nu-mi amintesc. Eram 
convins că sunt fiul lui Annibale Vale și al Francăi Torre, dar de 
curând am descoperit că nu eu sunt acel copil. Adevăratul Dante 
a fost ucis când am scăpat eu, în 1989. S-au găsit urme din 
ADN-ul lui într-unul dintre butoaiele cu acid în care Tatăl își 

topea victimele. Mai exact, s-a găsit un fragment de os pubian. 

— lar Tatăl v-a făcut să vă uitaţi adevărata identitate. 

— Prin izolare, droguri și persuasiune. Era psihiatru și 
neurolog, pe lângă medic legist. Ştia cum să procedeze. În cazul 
meu, i-a reușit la perfecţie. 

— De ce susținețţi că ancheta nu s-a desfășurat în mod 
satisfăcător? 

— Pentru că Tatăl nu era doar psihopat. Avea spatele asigurat 
din umbră de niște protectori care n-au fost descoperiţi 
niciodată. 

— Și ar fi fost acoperit ca să continue să răpească și să 
tortureze copii? Nu vi se pare o idee forțată? 

— În toată lumea copiii sunt răpiți și folosiţi ca sclavi, 
cerșetori, obiecte sexuale și furnizori de organe pentru 
transplanturi, răspunsese Dante sec. Vă citez din memorie. In 
2007 guvernul nigerian a cerut o despăgubire de ordinul 
miliardelor pentru testarea ilegală a unui vaccin împotriva 
meningitei pe 200 de copii proveniţi din familii sărace. Patruzeci 
și nouă de copii au murit în 2008 în India în timpul testelor 
clinice la Institutul de Medicină. Bineînţeles, tot săraci, iar 
experimentele au fost efectuate tot de către subcontractanţi, ca 
să fie greu de ajuns la sursă. Prin urmare, nu exclud 
posibilitatea ca vreo multinațională cu o cifră de afaceri mai 
mare decât PIB-ul Italiei să fi avut capacitatea să finanţeze 
experimentele in vitro ale Tatălui. A acţionat vreme de patruzeci 
și șase de ani fără să fie prins, credeţi că a fost doar al dracului 
de norocos? 

ÎI crezuseră toţi, își zise Colomba, chiar și ea. Doar că acum 
totul apărea într-o lumină nouă. 

Își mai pregăti o ceașcă de ceai și luă la puricat documentele 
despre complicii Tatălui care ajunseseră la cunoștința poliţiei. 
Erau mulţi, dar aproape toţi muriseră, de moarte naturală puţini, 
de moarte violentă - mulţi, cu toții criminali cu state vechi: 
asasini, violatori și foști militari. Unii dintre ei îl urmaseră din anii 
'70, alţii fuseseră angajaţi să ucidă câte un martor sau să le dea 
de mâncare prizonierilor. Complicele principal al Tatălui era 
poreclit Neamţul, pentru că nu i se cunoștea adevărata 
identitate. Avea în jur de șaptezeci de ani, dar era încă puternic 
ca un taur și nu scosese vreun cuvânt despre șeful lui după ce 
fusese arestat. Dar ca el mai puteau fi o mulţime. 

Colomba citi procesele-verbale și sentințele până în zori și 
atipi visând că era închisă într-un siloz transparent în mijlocul 
dealurilor. O trezi Bart, care o sună la prânz. În fundal se auzea 
mugetul valurilor. 

— Voiam să știu ce mai faci... și trebuie să-ți povestesc ceva, 
zise. 

Starea Colombei se schimbă de la somnolenţă la neliniște. 

— Dante? întrebă ea cu gura uscată. 

— Nu. Te-am căutat pe Signal, dar nu mi-ai răspuns. 

Era o aplicaţie de mobil care cripta apelurile, cea mai 
îndrăgită de către traficanţi sau cine avea ceva de ascuns. 
Colomba i-o instalase și ei. 

— Pentru că nu mai am mobil. Mă duc să-mi cumpăr. 

— Cât îţi ia? 

— Juma de oră dacă găsesc un taxi. 

Erau șase în toată localitatea, reunite într-o firmă mică, iar de 
când dăduse zăpada nu mai pridideau de cât aveau de lucru. 
Centralista îi spuse că ar fi avut mai mult noroc după-amiază. 
Colomba nu voia să aștepte și porni pe jos prin ger. 


11. 


Începutul drumului, sub cerul care se însenina, i se păru 
aproape plăcut. Țăranii curățaseră ulița cu tractoarele, iar 
temperatura era puţin mai ridicată decât în zilele trecute. 
Mușchii spatelui i se detensionară treptat, iar picioarele i se 
dezmorţiră. Colomba se încălzi după primii trei sute de metri de 
urcuș rapid, dar nu dură mult și la jumătatea uliţei se sprijini de 
un stâlp de semnalizare, dând gluga la o parte ca să respire mai 
ușor. Își simţea inima în gât, iar abdomenul îi pulsa. Blestemă 
lunile în care lenevise. 

Incepu din nou să meargă. Trecu de baraca în care erau 
dresați câinii, de căsuţa apicultorului și de ferma de agroturism 
închisă nimeni nu mai știa de când și care acum parcă era 
castelul Crăiesei Zăpezii. Intâlni o pisică în trei culori, rebegită 
de frig, și câteva mașini care abia se târau, împroșcând cu noroi. 
In a doua oră de mers, din înaltul ultimei serpentine văzu cum 
soarele dimineţii strălucește pe acoperișurile albe din centrul 

medieval al orașului Portico. Fumul din șeminee făcea peisajul 
să arate ca o vedere, cu biserica dei Tintori în centru și casele 
de piatră îngrămădite unele peste altele ca un tort de nuntă. 
Colomba se opri să admire localitatea din care purta o părticică 
în sânge și se gândi că era frumoasă de îţi tăia răsuflarea, o 
bucăţică de Italie pe care doar puţini o cunoșteau și care poate 
tocmai de asta nu se schimbase prea mult de-a lungul anilor. 

Una dintre schimbări fusese apariția unui magazin de 
telefoane și calculatoare, deschis de un tip corpolent de treizeci 
de ani care purta un hanorac cu Final Fantasy. Colomba 
cumpără un mobil de doi bani și o cartelă reîncărcabilă: parcă-i 
ardea în mână. 

Lângă magazin era barul del Corso, unde bunicul ei o ducea 
să mănânce îngheţată de vișine când era mică. Până în anii '30 
fusese un adăpost de căruțe. Colomba se așeză pe o bancă de 
fier, descărcă Signal prin reţeaua wi-fi a orașului și îi trimise un 
mesaj lui Bart. Era unul dintre puţinele numere pe care le știa pe 
de rost. 

Arheologul și chimistul legist o sună după un minut. 

— De ce nu mai ai mobil? 

— Pentru că e cel mai bun mijloc să fii spionat. Are legătură 
cu Tatăl? 

— Ce? Nu... Nu m-am ocupat încă de asta. Însă am văzut 
raportul geniștilor. Pe marginile despicăturii din Chourmo sunt 
urme de explozibil. PBX, un soi de plastic. Nu mă prea pricep, nu 
e specialitatea mea și e clar că nu pot să-i întreb pe soldaţi. 

Colomba simţi că-i îngheaţă inima. 

— Leo a înscenat naufragiul, ţi-am spus. 

— Mai am. Pasagerul nu a murit înecat. Cineva i-a tăiat gâtul 
cu un cuţit de scafandru. În apă a ajuns gata mort, dar nu pot 
să-ți spun cu câte ore înainte și e greu de crezut că o să-l pot 
examina mai bine. 

Colomba simţi un junghi în rana din abdomen. 

— Ce mai știi despre el? 

— Stai să deschid calculatorul... Sunt pe pod și e un frig de... 
Așa, mortul avea între unu șaptezeci și unu șapteșicinci, 
greutate normală. Avea o proteză de titan între vertebrele 
cervicale trei și patru. Medicul n-o văzuse pentru că se 
desprinsese. A găsit-o printre sedimente. 

— Are un număr de serie? 

— Da. lar eu m-am legat la baza de date a spitalului. Îl chema 
Giancarlo Romero, patruzeci de ani, liber profesionist. Locuia la 
Milano. Îţi spune ceva? 

— Nu. Să fie un nume fals? 

— Puțin probabil. S-a operat la un spital public, a completat 
documente fiscale. 

Bart citi în liniște câteva clipe. 

— lar numele l-a folosit pentru alte trei intervenții în decurs de 
zece ani, pentru aceeași problemă. Radicolopatie, dureri cronice 
de gât, leziuni la vertebre... Probabil un Klippel-Feil 
nediagnosticat. 

— N-am auzit niciodată de asta. 

— Un sindrom ereditar, gena bolnavă e GDF6, dacă te 
interesează. Am în față tot dosarul lui medical și se pupă cu 
oasele pe care le am pe masă.Ele. 

— Dispariţia lui a fost anunţată? 

— Din câte văd eu, nu. 

Colomba notă informaţiile pe un șervețel care făcea reclamă 
la înghețata de vișine. 

— Cât timp reușești să ţii chestia asta ascunsă de militari? 

— Cinci sau șase ore, zise Bart. Nu face vreo tâmpenie. 

Colomba comandă o bere apoi, folosind aceeași aplicaţie, îl 
sună pe Alberti. El avea deja programul instalat și răspunse 
liniștit de la biroul lui Santini: șeful lui era încă în largul mării cu 
Bart și ceilalți. 

— Dottoressa, ce mai faceţi? 

— Alberti, acum tu ești poliţist, iar eu nu. Așa că încetează 
odată să-mi mai zici dottoressa. Lasă-i pe pinguini să facă asta. 

— Scuze. Obișnuinţa. 

De când statutul relaţiei lor se schimbase, Alberti încerca 
mereu să folosească pronume impersonale și conjugări neutre 
ca să nu fie nevoit să-i vorbească pe nume sau la pertu. Pur și 
simplu nu reușea, avea o teamă reverenţioasă față de ea. 

— Cum merg cercetările la adâncime? 

— Nu mai sunt pe navă. Am nevoie să-mi verifici un nume. 

— Spuneţi-mi... Spune-mi. 

— Giancarlo Romero, locuiește la Milano, patruzeci de ani. 
Poţi să-mi confirmi că nu i-a fost semnalată dispariţia? 

Îi dictă datele anagrafice. 

— O clipă dott... Imediat. 

Alberti intră în sistemul informatic la care aveau acces toate 
forțele de ordine și unde gradații ţineau date despre restul lumii. 

— Confirm. Locuiește la Milano. 

— Are antecedente? ` 

— Doar expunere indecentă. li place să i-o sugă 
transsexualele în parc, sintetiză el fișa. 

— Şi e singura semnalare despre el. Eşti sigur? 

— Da. Și-a schimbat domiciliul în octombrie, acum un an și 
jumătate. Vă dau adresa nouă. 

— În ce zi din octombrie? 

— În 30. 

La două săptămâni după atentat. Dacă Chourmo chiar se 
scufundase imediat, Romero ar fi trebuit să fie deja mort. Patru 
bătrâni jucau scopa la masa de lângă ea. Intâmplarea sau mâna 
destinului făcu să se ivească Regele de Arginți. 

— Mai am nevoie de ceva. Mai ai prieteni printre veri? 

Alberti fusese  carabinier în timpul serviciului militar 
obligatoriu. 

— Câţiva... 

— La mine în zonă a fost comis un dublu asasinat. Vezi dacă 
reușești să descoperi ceva. Familia Melas. Și întreabă dacă-l 
cunoaște cineva pe sergentul Lupo, el conduce secţia din 
Portico. 

— Are legătură cu Romero? 

— Nu. Îţi explic pe urmă. 

Colomba alergă la service, cât pe ce să fie călcată de un plug 
de zăpadă. Loris ieși din gaură, deasupra lui era o Toyota fără 
roți. 

— Vezi că nu m-am apucat încă, îngeraș. 

— Te rog - nu îngeraș, zise Colomba înfiorându-se. 
Împrumută-mi una oarecare. E bună și ata. 

— Tocmai ai intrat în șanț cu un Panda. Crezi că-ți dau 
bijuteria mea? 

— Dacă ţi-o stric îţi plătesc una nouă. E important. 

El păru să cumpănească situaţia. 

— Martina zice că ești gaboriță ca și ea, e adevărat? 

— Fostă. Cine-i Martina? 

Loris i-o descrise. Era carabiniera cu păr roșcat. 

— A zis și că ai fost la Veneţia și te-au împușcat ăia de la ISIS, 
continuă el. 

— La vârsta ei trăncăneam mai puţin. 

— E adevărat? 

— Mai mult sau mai puţin. Dar despre restul cauţi tu singur în 
ziare. 

Loris râse și îi aruncă un mănunchi de chei pe care-l scoase 
din buzunarul bluzei de trening. 

— Lasă-mi un act de identitate. Și dacă mi-o strici te fac praf. 
Am câștigat trei Gran Premi cu ea. 

Mașina era un Peugeot 208 preparat de raliu și acoperit cu 
logouri. Colomba demară lăsând urme de cauciuc ars. 


12. 


Apartamentul lui Romero se afla într-un bloc cu cinci etaje 
dintre Centura de Est a orașului Milano și aeroportul Linate. 
Zona era un amestec tipic milanez de suprafeţe verzi, clădiri din 
anii '60 și hangare vechi de cărămidă care fuseseră sediul 
glorioasei uzine de avioane Caproni, abandonată după Al Doilea 
Război Mondial. Colomba ajunse acolo în trei ore infernale, 
regretând că nu avea girofarul de serviciu, parcă la mică 
distanţă de clădire și aşteptă să intre un locatar ca să se 
strecoare în urma lui. Blocul nu avea paznic, iar Colomba 
blestemă în șoaptă - cu un mic stimulent, majoritatea paznicilor 
sunt dispuși să deschidă orice uși sau să-ţi dea informații. Din 
fericire, lângă numele scris pe cutiile poștale apărea și etajul, iar 
Colomba urcă pe scări până la doi. O tânără uda câteva 
geranium puse într-o vază. Avea cam douăzeci și cinci de ani, 
obraji rumeni și rotunzi ca niște mere, măsura F la sutien. 
Colomba ezită o clipă prea mult. 

— Pe cine căutați? întrebă fata ștergându-se pe șorț. 

Colomba începu să depene povestea pe care și-o pregătise pe 
drum. 

— Giancarlo Romero. Lipsește de ceva timp și ai lui... 

— Locuiește aici, o întrerupse cealaltă, arătând ușa din 
capătul celălalt al palierului. Când se întoarce îi spun că l-aţi 
căutat. 

Tonul fetei o făcu pe Colomba să i se zbârlească părul pe 
ceafă. 

— Când a plecat? 

— Luni. S-a întâmplat ceva? 

O picătură de transpiraţie rece ca gheaţa se scurse de-a 
lungul spinării Colombei. Până în clipa aceea crezuse că Romero 
era un complice al lui Leo. Dar acum vedea totul dintr-o altă 
perspectivă. 

— Părinţii lui îl caută, zise ea găsindu-și cu greu suflul. Dar 
poate că nu vorbim despre aceeași persoană. Ca să ne lămurim, 
e scund, grăsun și păros? întrebă ea făcând o descriere la 
întâmplare. 

— Nu, e înalt și șaten, poartă ochelari. 

Fata râse. 

— Și numai gras nu e. Face o tonă de sport. Acum scuzaţi-mă, 
plânge copilul. 

— Mulţumesc, reuși Colomba să spună. 

În buzunarul hanoracului strângea patul pistolului atât de tare 
că o durea mâna. Așteptă ca fata să se întoarcă în apartament, 
apoi sparse broasca lui Romero ţinându-se de balustradă și 
lovind-o cu piciorul. Văzuse că nu era o ușă blindată și chiar 
izbuti s-o deschidă cu ușurință, deși zgomotos. Colomba o 
închise la loc în grabă, sprijinindu-se de ea cu spatele și ţinând 
pistolul cu ambele mâini. De pe casa scării auzi cum cineva se 
plânge de gălăgie, dar nimănui nu-i trecu prin minte să 
controleze. 

Avansă în apartamentul învăluit în penumbra jaluzelelor, unde 
domnea un miros de clor care o făcea să lăcrimeze. Trei 
camere, mobilier de duzină. Zero haine, cărţi sau accesorii 
decorative. Niciun cearșaf pe pat, iar salteaua era îmbibată cu 
înălbitor. Și podeaua și pereții fuseseră spălate, topind și pătând 
varul. Chiar nefiind specialistă, Colomba era sigură că dispăruse 
orice urmă biologică. Își trase mânecile hanoracului peste mâini 
și deschise o fereastră ca să aerisească. 

Tu știi cine e, nu-i așa? Știi cine a trăit aici în tot acest timp. 

Mobilul îi vibră, afișând pe ecran mesajul Număr necunoscut. 
Bart și Alberti ar fi folosit Signal, iar ea nu-și dăduse numărul 
niciunuia dintre ei. Cunoștea o singură persoană în stare s-o 
găsească așa repede. Aceeași persoană care în ultima vreme îl 
înlocuise pe Romero și trăise în casa lui. 

Una singură. 

Acceptă apelul. 

— Bună, Colomba, mi-a fost dor de tine, zise vocea lui Leo. 


CAPITOLUL III 


1. 


Temperatura din afara magaziei se apropie de zero grade, dar 
Dante nu se miră. Stie unde l-a adus Leo, a recunoscut clădirea 
din coșmarurile sale: cubul de ciment pe care cei închiși în el l- 
au supranumit Cutia. Numai că el credea că fusese distrusă, 
pentru că se află la numai câtiva kilometri de Cernobîl. Orașul 
mort. Locuit numai de bătrâni care aşteaptă să moară de cancer 
sau de vreun alt efect al radiatiilor. Aceleași pe care Dante le 
simte pe piele. Înțeapă ca niste ace. Oare cât durează până se 
umple de bube? Minute sau ore? Orașul prezenta risc radioactiv 
scăzut dacă nu stăteai mult, dar cine credea în povestea asta? 
Când se învârt bani mereu se găsește o metodă de indulcire a 
pastilei. 

Ar trebui măcar să se întoarcă între peretii de ciment ai 
magaziei, dar dacă ar face-o ar rămâne acolo doar ca să-și 
aștepte moartea. Afară, cel putin, poate spera să găsească o 
cale de scăpare. 

Deja începe să nu-și mai simtă picioarele. Curtea mare cât trei 
terenuri de fotbal e închisă de o clădire cu două etaje, iar în 
partea cealaltă de poarta care duce la Cutie. Dante aleargă pe 
cimentul înghețat ciuruit de buruieni până ajunge la micul bloc. 
Se uită cu băgare de seamă din prag înăuntru, cineva a trecut 
pe-acolo înaintea lui ca să prădeze locul. Ceea ce a fost cândva 
un birou acum e o dărâmătură. Puținele mese de lucru rămase 
au fost îngrămădite și arse, aparatele și cablurile electrice au 
dispărut, tot ce avea măcar puțină valoare a fost făcut bucăți și 
luat de-acolo. Rămân numai cenușă și excrementele de om și 
animale. Dante îşi ia curaj și intră, strivind cu picioarele goale 
mizeria de pe jos. Poate se molipsește de milioane de boli 
mutante și devine un monstru ca Matango. 

Urcă scările, atent să nu calce pe cioburile de sticlă și 
cartușele de la kalașnikovul care a găurit fotografia lui Andropov 

atârnată pe perete. 

La primul etaj descoperă un cadavru. Cumva se aștepta la 
asta, la ultimul lucru care mai lipsea în locul ăla de coșmar. Dar 
tot i se întoarce stomacul pe dos. Și mai tare i-l întoarce gândul 
că acum o să-l dezbrace de echipamentul de protecție împotriva 
radiațiilor. Dante îl vrea, înainte să leșine din pricina frigului și a 
aerului închis. 

Îngenunchează lângă trup, având grijă să țină fereastra în fata 
ochilor. E acoperită cu un grilaj, iar pe grilaj s-a înfășurat ceva 
ce seamănă cu o liană a lui Tarzan, dar o fărâmă de lună 
strălucește printre frunze. Dumnezeu să-l binecuvânteze pe cel 
care a inventat-o. 

Costumul pe care-l poartă bărbatul pare și el un reziduu al 
erei sovietice, atât e de vechi și uzat. Casca de cauciuc și plastic 
transparent e prevăzută cu un filtru pe care Dante îl consideră 
ineficient și care e ținut laolaltă cu bandă adezivă. Restul 
costumului are găuri ca un pulover tricotat. Dar e mai bine 
decât nimic. Stie că n-o să-l protejeze absolut deloc de 
contaminare, dar măcar o să-i țină de cald. Trebuie doar să-i 
scoată mai întâi conținutul. Un cadavru, ce mare lucru. E la fel 
ca o persoană vie, doar că putin mai rigid. 

Trage casca, provocând un zgomot lichid când o desprinde de 
ce se află dedesubt. Dante se teme că va urma 0 explozie de 
supurații, dar chipul bătrânului pe care-l descoperă seamănă cu 
moaștele unui sfânt. Microclimatul din costum l-a transformat 
într-o mumie de piele. Dante cu siguranță a văzut și lucruri mai 
rele și cu siguranță a atins lucruri mai rele. Desprinde costumul, 
făcând oasele să scrâșnească, apoi îl scoate de pe cadavru 
printr-o luptă corp la corp furibundă care durează minute în șir şi 
îl lasă pe Dante lac de transpiratie. 

Bătrânul poartă și un maiou și lenjerie intimă, dar Dante 
decide că nu e în stare să le scoată. li ajunge costumul, care la 
contactul cu căldura corpului - atâta câtă mai e - incepe să 
miroasă îngrozitor. Dante iese bălăbănindu-se, cu picioarele 
goale în cizmele de cauciuc care măcăne. Probabil va trebui să- 
și taie labele picioarelor când se va termina totul. 

Frigul a devenit insuportabil. Din mijlocul curții se uită din nou 
fix la Cutie. Nu are ferestre; o clădire cu șase etaje, mare cât un 
bloc de apartamente sociale, fără măcar o nenorocită de 
fereastră. Au construit-o așa înadins, pentru că nimic din ce se 

întâmpla înăuntru nu trebuia să se afle. Și nimeni nu trebuia să 
iasă. 

Nu știe cum l-a trecut Leo dincolo de granita ucraineană și nu 
știe nici de ce a făcut-o. Nu știe de ce inainte să-l răpească i-a 
dezvăluit că e fratele pe care nu l-a cunoscut niciodată și nici 
dacă e adevărat ceea ce susține. Singurul lucru de care e sigur e 
că acolo n-o să mai reziste mult, cu sau fără costumul de 
protecţie. O să adoarmă pe undeva și va veni sfârșitul. Deja abia 
mai stă pe picioare, nu are nici cea mai vagă idee cum să se 
întoarcă acasă sau să găsească ajutor și nu aude niciun zgomot 
de mașini și nici bâzâitul vreunei linii de înaltă tensiune. Merge 
spre Cutie, singura strategie posibilă. Monumentul către singurul 
Zeu de care Dante se teme, zeul Spațiilor inchise, făcut din 
întuneric și pereți impenetrabili. 

Poarta dă într-o replică la scară redusă a curții pe care a lăsat- 
o în urmă. Zidul care o împrejmuiește e înalt de cinci metri, are 
sârmă ghimpată și începe din partea inferioară a Cutiei, ca o 
bază de ciment mai lată decât restul clădirii și înaltă cât un etaj. 
Aici sunt ferestre, pentru că era zona rezervată personalului. 
Geamurile sunt țăndări, și aici totul a fost jefuit și ars. Incă simte 
mirosul incendiului dar, de fapt, nu e chiar așa de rău. Parcă ar 

Cafea. 

Știe că e imposibil, dar urmează oricum traseul aromatic. Se 
trezește în fața ușii încăperii care fusese bucătăria. 
Echipamentul și instrumentele au fost furate sau distruse, cu 
excepția unui frigider mare, răsturnat pe spate. Pe el e așezat 
un mic aragaz de campanie pe care bolborosește o cafetieră 
moka. Dante își spune în succesiune rapidă întâi că e o 
halucinație, apoi că e o capcană, o mină antipersonal, dar când 
ridică ochii îl vede pe bărbatul care curăță cu o batistă două 
cești ciobite. 

Leo. 

E îmbrăcat în echipament militar fără insigne, iar haina e 
deschisă încât să se vadă jacheta termică de dedesubt. Nu 
poartă mască sau costum de protecție, pare să nu-i pese de 
radiații. 

— Ai ajuns la tanc, îi spune vesel. Cafeaua dă în clocot. Hai, 
avem o grămadă de lucruri să ne spunem. 

2. 


Colomba nu reușea să vorbească. Ținea pistolul îndreptat spre 
ușa de la intrare și în mâna stângă mobilul, departe de ureche, 
de parcă ar fi fript-o. Se aștepta să-l vadă pe Leo dând buzna în 
cameră. 

— Cine ești? îngăimă ea. 

— Știi cine sunt, spuse celălalt pe tonul liniștit dintotdeauna. 
Chiar trebuie să-ţi spun că pierzi vremea? N-am lăsat nimic în 
urmă. 

— Lasă-mă să vorbesc cu Dante, zise Colomba cu un firicel de 
voce. 

— Nu-i aici. 

— Unde e? 

— E o poveste complicată, Colombina. 

Colomba își recăpătă suflul. 

— Ce mama dracului i-ai făcut? strigă ea. Zi-mi dacă e viu! Zi- 
mi unde e! 

— Nu pot. Îmi pare rău. 

— Fir-ai al dracu’ de nenorocit! 

Colomba nu reușea să se abţină, ura și furia îi explodau în 
glas. 

— Te omor! Nu-mi pasă nici dacă mă spânzură după aia! 

— Dacă mai ţipi, închid. 

Tonul își pierduse orice inflexiune și Colomba înţelese că 
făcea exact pe dos decât trebuia când vorbești cu un psihopat. 
Ar fi trebuit să fie condescendentă, amabilă, să-i gâdile orgoliul. 
Fiecare cuvânt care-i scăpa lui Leo putea fi preţios. Se controlă 
mușcându-și rana de la buză. 

— Pot să te întreb măcar dacă e bine, te rog? 

— Schimbă subiectul, Colombina. 

Nu exagera. Cântă-i în strună. 

— De ce l-ai ucis pe Romero? 

— Pentru că era ușor de agăţat. lar eu mă descurc la agăţat. 

Colomba tremură, dar nu zise nimic. 

El râse ușor. 

— lartă-mă, Colombina, n-am fost delicat. 

— Ce s-a întâmplat pe Chourmo? De ce ai naufragiat? 

— Nu te-am sunat să-ți răspund la întrebări. 

— Atunci de ce? 

— Ca să-ţi spun să te potolești. N-o să ne găsești niciodată 
nici pe mine, nici pe Dante. Și ar putea fi periculos să-ţi continui 
căutările. 

— Nu mi-e frică, minţi Colomba. 

— Ar trebui să-ţi fie. Știi de ce sunt în stare. 

Colomba abia putea să respire din cauza nodului din gât. Se 
lăsă pe vine și căzu în genunchi. 

— Te rog..., zise ea gâjâit. Zi-mi doar dacă e viu... 

— Alege, Colomba. O viaţă lungă printre dealuri sau un sfârșit 
rapid, dar dureros. Ai grijă ce alegi, spuse Leo și închise. 

Colomba încetă să mai respire. Urechile îi șuierau, totul se 
făcea negru și vâscos. Cu ultimele puteri zgârie pardoseala. 
Unghia arătătorului stâng se ridică, îndoindu-se aproape de 
rădăcină. Durerea veni ca un fulger care îi limpezi creierul. 

Rahat, îşi zise sugând degetul rănit. Jumătatea de unghie îi 
rămase în gură și o scuipă odată cu sângele. Făcea o tâmpenie, 
dar nu reușea să gândească logic. 

O viață lungă printre dealuri. 

Știa unde locuiește. Știa ce face. Eliminase orice dispozitiv 
electronic, dormise iepurește de un an întreg, dar chiar și-așa el 
reușise s-o ţină sub observaţie. 

Șterse urmele trecerii ei cu o bucată de hârtie igienică și puțin 
înălbitor și strânse fragmentele de unghie. Aruncă totul în vasul 
toaletei, trăgând apa de multe ori. 

Stia unde locuiesc, dar și că eram aici. A ştiut imediat. 

leși din apartament ciocnindu-se de ușa spartă și se îndreptă 
spre casa scărilor. Mai bine zis, i se păru că asta face, pentru că 
se pomeni cu falanga apăsată pe soneria vecinei. Fata deschise. 
Avea pe ea un șorţ cu flori. 

— Ce naiba..., pufni ea. 

Colomba o împinse înăuntru și închise ușa cu cotul, ca să nu 
lase amprente. 

— Tu l-ai avertizat! răcni ea. 

— leșiţi afară sau ţip! 

Colomba o izbi de perete și îi acoperi gura cu mâna. 

— Persoana pe care ai anunţat-o că am venit e un asasin. Un 
monstru. Și din vina ta e posibil să fi scăpat. Ar putea ca în clipa 
asta să omoare pe cineva. Pricepi? Spune-mi că pricepi. 

Fata era terorizată. Arătă spre ușa întredeschisă a 

dormitorului. Prin spaţiul liber se vedea braţul unui nou-născut 
ieșind printre barele pătuțului. Avea cel mult un an. Colomba îi 
luă mâna de la gură. 

— Nu-i face rău copilașului meu, zise fata cu glasul piţigăiat 
de spaimă. Îţi jur că n-am avertizat pe nimeni. 

— Te-a plătit? Te-a ameninţat ca să faci pe spionul pentru el? 

— Nu! 

Colomba n-o credea, dar n-avea nicio importanţă. Dacă fata 
era încă în viaţă, însemna că nu avea nicio informaţie care s-o 
ajute să-l găsească pe Leo. Fusese o greșeală să dea buzna la 
ea în casă. Fata n-o văzuse bine când vorbiseră prima oară, dar 
acum și-ar fi amintit de ea cu siguranţă. 

Asta e. 

— Mai zi-mi ceva despre el. 

— Nu știu ce... 

— Musafiri. Comportamente ciudate. 

Fata scutură din cap. 

— Nimic. 

— Niciodată niciun musafir. Un monstru locuiește ușă-n ușă 
cu tine un an întreg și tu n-ai văzut niciodată nimic ciudat, zise 
ea sarcastică. 

— Stătea puţin. Vorbea puţin. 

Fata parcă făcea eforturi să vorbească, privind fix la camera 
copilului. 

— Poate-i plăcea să meargă la munte... 

— Ţi-a spus el asta? 

— Nu, dar ultima oară când l-am văzut avea un rucsac și 
chestii din alea care se pun în picioare pentru gheaţă. Poate a 
plecat la munte... 

— Te culcai cu el? întrebă. 

Fata îi aruncă o privire îngrozită. 

— Nu! Jur! 

— Bravo ţie. 

Colomba ieși în fugă din bloc, frica începând să-i consume 
furia. Tinea capul plecat și șapca trasă pe frunte, cum făcuse și 
la venire, ca să se ferească de eventualele camere de 
supraveghere. Începuseră să fie amplasate peste tot și mai 
existau și cele ale persoanelor particulare, care se distrau 
transmițând imagini din curte cu ajutorul webcam-urilor. Foarte 
utile când anchetai, mai puţin de folos când voiai să eviți ca 

foștii colegi să te caute după ce ai intimidat un martor. 

Nu de ei trebuie să-ți faci griji, îşi spuse. 

Vocea lui Leo i se înfipsese în minte ca un spin veninos care 
începea s-o otrăvească. Leo putea fi prin împrejurimi, gata s-o 
atace. 

Liniștește-te! 

Scăpă de două ori cheile de la mașină, se lovi la degetul rănit 
și urlă de durere, iar în cele din urmă izbuti să deschidă portiera 
și să demareze. Se încadră pe șoseaua provincială ca să evite 
camerele de luat vederi și se opri să facă plinul la o benzinărie 
cu restaurant. Deschise din nou mobilul și trimise prin Signal un 
mesaj suficient de disperat și greșit gramatical încât Bart s-o 
sune imediat, din toaleta laboratorului marin. 

— Dă-le numele, șopti Colomba. N-o să ajute la nimic, dar fă- 
O. 

Cu toată calitatea proastă a conexiunii, Bart înţelese că se 
afla în stare de șoc. 

— Ce s-a întâmplat? 

Un turist care se îndrepta spre toaleta din exterior îi zâmbi, iar 
Colomba își feri chipul. 

— Leo a folosit casa lui Romero în tot acest timp, zise ea și 
mai încet. 

— De unde știi? 

— M-a sunat, fir-ar a dracului... Eram în apartamentul lui și m- 
a sunat. 

Se bâlbâia, simţea bătăile inimii ca pe niște lovituri în gât. 

— Mă supraveghează. Știe tot ce fac. 

— Colomba..., începu Bart încercând să rămână calmă. Ești 
sigură că a fost el? 

— Da! Chiar crezi că pot să mă înșel când vine vorba de asta? 

Colomba își șterse mâna murdară de sânge pe tricou. Degetul 
continua să sângereze. 

— Ştii ce... du-te acasă la mine. Cere cheile de la portar. Mă 
întorc cât pot de repede. 

Bart locuia la Milano împreună cu cei doi câini ai ei, într-un loft 
scobit într-o tipografie veche. 

— Nu, nu... Aproape am ajuns, minţi Colomba. Te sun eu 
înapoi. 

Închise, blocă telefonul introducând de șase ori PIN-ul greșit, 
apoi îl dezasamblă deasupra unui coș de gunoi, distruse cartela 

SIM și aruncă totul înăuntru. Nu era de-ajuns să-și schimbe 
numărul, chiar și aparatele în sine puteau fi urmărite. Aveau un 
cod IMEI care transmitea un semnal ori de câte ori se conecta la 
reţea și, cu ajutorul mijloacelor tehnice potrivite, putea fi 
identificat. lar Leo cu siguranță avea mijloacele tehnice 
necesare. Ar fi trebuit să-l închidă înainte să meargă la Romero, 
dar era atât de obișnuită să nu aibă telefon că nici nu-i trecuse 
prin cap. 

Tâmpito. 

N-avea chef să se întoarcă acasă pe întuneric și se opri la un 
motel, lăsând o mică atenţie ca să nu fie nevoită să-și dea 
actele. Așteptă răsăritul privind farurile mașinilor de pe șoseaua 
provincială. Se gândea numai la Leo, nu reușea să se oprească. 
Vocea lui era o otravă care o infecta, se simțea de parcă ar fi 
mers pe o funie deasupra unui bazin cu rechini. 

De ce dăduse un semn de viaţă după un an și jumătate? De 
ce voise să-i confirme că era încă viu în loc s-o lase pradă 
îndoielii? În experienţa Colombei, asasinii nu-i sunau niciodată 
pe polițiști să-i sfideze, nu încercau în mod inconștient să fie 
prinși. Fugeau, omorau și se ascundeau, știau că orice contact 
era un risc. Chiar și cu toţi banii pe care-i aveau, vechii mafioţi 
vedeau rareori lumina soarelui. Trăiau ca niște cârtițe în camere 
subterane și trimiteau bileţele, pizzini, care nu lăsau urme pe 
internet. 

Poate că Leo era nebun de legat, dar știa că era periculos s-o 
contacteze. Dacă o făcuse, trebuia să aibă un motiv valid, cel 
puţin din punctul lui de vedere. 

O viață lungă printre dealuri. 

Rachete pentru zăpadă. 

Leo rămăsese în Italia în loc să fugă, știa unde locuiește și 
umbla prin zăpadă. Funia invizibilă de sub picioarele Colombei 
tremură, gata s-o arunce în gol. In abis văzu din nou scurta 
vacanţă la Spa Bagni Vecchi din Bormio în care mersese 
împreună cu Dante după moartea Tatălui. In timp ce ea înota în 
piscina cu apă caldă, Dante răspunsese la mobil. Un necunoscut 
de la capătul celălalt al convorbirii îl felicitase că supraviețuise 
și, înainte să închidă, îi spusese că e fratele lui. Niciun nume, 
nici nu mai sunase de atunci, dar apelul acela schimbase totul. 
Dante nu-și amintea nimic din trecutul său, ce știa despre 
familia lui fusese o amintire falsă inoculată de către Tată în anii 

lungi de izolare din copilăria lui. E ușor să influenţezi un copil 
rupt de lume și Tatăl știa fără îndoială cum să facă asta. lar 
pentru Dante, care acum aflase că are un frate, căutarea 
trecutului devenise obsesivă. Exista o persoană care avea cheia 
de la ușa către mintea lui, care putea să-i spună cine era cu 
adevărat. 

lar persoana asta era Leo. Leo recunoscuse asta când îl răpise 
pe Dante și o lăsase pe ea în stare de comă. Dacă era adevărat, 
care fusese relația lui cu Tatăl? El era complicele care îi ucisese 
pe părinţii lui Tommy? 

Colomba simţi vertijul, simţi golul care se casca sub ea. Leo 
fusese în stare să se dea drept un coleg de-al ei săptămâni la 
rând doar ca să ajungă la Veneţia în timpul masacrului. 
Programa, urmărea o partitură anume. Cineva ca el era capabil 
să aranjeze ca unul dintre prizonierii Tatălui să fie mutat la trei 
kilometri de ea, dar în ce scop? Voia doar s-o tortureze? 

Cu degetul, Colomba scrise Leo pe geamul aburit. Farurile 
unui camion făcură desenul să strălucească. Soții Melas 
fuseseră uciși în ziua în care epava lui Chourmo ieșise la lumină. 
Poate că Leo tăia legăturile. Sau poate că avea un scop mai 
întunecat, iar dacă nimeni nu-l oprea urma să curgă și mai mult 
sânge. 


3, 


Cazarma carabinierilor din Portico era o vilișoară cu două 
etaje, asemănătoare celorlalte de pe strada care ducea la 
muzeu, cu excepţia sârmei ghimpate și a semnului galben care 
marca limita de netrecut a zonei militare. Zona pentru public se 
afla la parter, unde se ajungea trecând printr-un detector de 
metale. Etajul superior, în schimb, inclusiv o cameră mică de 
interogatorii folosită și pentru discuţiile dintre cei arestaţi și 
rudele lor, era rezervat carabinierilor. La etajul al doilea locuia 
Lupo. În posturile mici era normal pentru comandant să doarmă 
în cazarmă. Nu exista suficient personal pentru schimburile de 
noapte și comandantul era cel care răspundea la apelurile din 
afara orelor de serviciu. 

Și pe dinăuntru clădirea arăta mai mult a vilă decât a baracă. 

Mobilierul ministerial standard era complementat de câteva 
tablouri ale lui Magritte, reproduceri realizate de un falsificator 
local pe care Lupo și echipa lui îl arestaseră cu doi ani în urmă. 
Erau expuse în hol, lângă fotografia președintelui, pentru că îi 
plăceau Chiarei, care fusese singurul angajat civil din cazarmă și 
un fel de șef suprem irascibil în legătură cu tot ce ţinea de 
logistică. Când ieșise la pensie, fusese ofensată să afle că 
înlocuitorul ei era un centralist part-time luat în urma legii 
privind persoanele cu dizabilităţi - Donato, care era surd de o 
ureche și căruia, pe deasupra, îi lipseau și ambele picioare. 

Imediat după biroul Chiarei (încă îi spuneau așa, de parcă 
spiritul ei ar fi locuit în continuare acolo) era ușa unei bucătării 
mici unde carabinierii beau cafeaua sau își încălzeau ceva de 
mâncare în cuptorul cu microunde cumpărat la Crăciunul trecut 
prin colectă. Mai era și un mic frigider plin de mâncarea adusă 
de acasă în cutii de metal. Nu aveau numele scrise pe ele, 
fiecare și-o recunoștea pe a lui. La opt dimineaţa, doi carabinieri 
de serviciu luau acolo a doua masă a zilei: locotenentul Nerone 
și sergentul-major Bruno, având în față o cafea făcută la 
macchinetta napoletană la care numai Bruno, de origine din 
Mergellina, era autorizat să umble. Nerone avea un fizic de fost 
jucător de rugby, cu burtă și barbă; Bruno, aproape de 
pensionare, era înalt și slab. Martina intră cu un termos plin cu o 
băutură Herbalife despre care spera că o va ajuta să scadă 
câţiva centimetri la șolduri, iar atenţia celor doi colegi se 
îndreptă imediat spre ea. Martina nu era vreun top model, dar 
era singura femeie din adunarea aceea de bărbați. 

— Bună ziua, domnule locotenent, ciao, Bruno! A mai rămas și 
pentru mine? 

Bruno se uită sub capacul cafetierei. 

— Mai e puţin. Vrei să-ţi fac alta? 

— Nu, e de-ajuns, mersi. 

Martina își turnă cafeaua într-un păhărel de carton. 

— Am băut deja două. 

— L-ai adus aici pe fiul soţilor Melas? întrebă Nerone. 

— Da, domnule locotenent. 

La etajul de deasupra avea loc o ședință cu magistratul și 
expertul desemnat de tribunal, în cadrul căreia se discuta 
situaţia lui Tommy. 

— Păcat că nu poţi să returnezi copiii dacă sunt stricaţi, zise 

Nerone. Gândiţi-vă ce ușor ar fi. Fi-tu e prea ţicnit? îl dai înapoi! 

Bruno râse. 

— Când fi-miu era adolescent, l-aș fi dat înapoi cât ai clipi. 

— Tommy nu-i ţicnit, zise Martina prudentă. 

Era cel mai nou membru al echipei și nu voia să-și contrazică 
fățiș superiorii. 

— Are alte probleme. 

— S-au prins și-ai lui de asta, spuse Nerone. 

Bruno râse din nou, Martina făcu un efort să zâmbească. 

— Dar cu siguranţă a fost și vina lor dacă el a ieșit așa, 
continuă Nerone, încântat de atenţia celorlalţi doi colegi, fără să 
suspecteze că bună parte din ea se datora gradului său. 

— Trebuie să fi făcut vreo tâmpenie. 

— Cu autismul te naști..., încercă Martina pe un ton și mai 
scăzut. 

— Unul din zece din cauza vaccinurilor, declamă Nerone. 
Poate mai mulți, pentru că multinaţionalele farmaceutice se dau 
peste cap să ascundă pagubele. 

Bruno păru să priceapă jena Martinei și interveni, schimbând 
subiectul. 

— Da' lui Vigevani ăsta ce i-au făcut? Aţi văzut ce namilă e? 

Procurorul din Pesaro era un uriaș. Păr cârlionţat, chip cabalin, 
înalt de doi metri și cincisprezece și cântărind o sută douăzeci 
de kilograme. Cravata lui era atât de lată că puteai s-o folosești 
pe post de şal, iar încălțările sale parcă erau ale lui Goofy. 

— Zici că-i omu’ cavernelor, râse Nerone, înghițind momeala. 

Martina nu spuse că oamenii cavernelor erau mai scunzi 
decât cei moderni și sorbi din băutura ei gândindu-se la Tommy, 
care, de fiecare dată când era rândul ei să-l mute, plângea de 
frică. Ochii lui îi aminteau de cei ai câinelui pe care-l avusese în 
copilărie și care îi murise în brațe, făcând-o să înțeleagă brusc 
realitatea cea mai dură și înspăimântătoare a vieții: că totul are 
un sfârșit. 

Cineva cobori în goană pe scări. Martina crezu că e Tommy și 
se năpusti în hol să-l oprească. Văzuse cum îl tratau colegii ei 
când nu-i supraveghea nimeni - ca pe un animal care trebuia 
dus la tăiere - și nu voia să se întâmple asta din nou. 

Insă era doar Lupo, roșu la faţă de iritare, care se uită prin ea 
și intră în birou fără să scoată o vorbă. 

— AȘ spune că ședința a mers cam prost, zise Nerone. 

Aruncă paharul de plastic mototolit, ratând coșul de gunoi și 
împroșcând bocancii Martinei cu cafea. 

— Mă tem că da, Vice, replică Bruno. 

Locotenentul Nerone era adjunctul comandantului și îi plăcea 
la nebunie porecla aceea, chiar dacă într-o cazarmă de șase 
persoane era ridicolă. 

— Șeful face fața aia când tre’ să-i ceară cuiva o favoare... 


4. 


Colomba se întoarse în casă, unde aerul clocotea și era plin 
de musculiţe. În lipsa ei și graţie tonelor de sare împrăștiate pe 
drum, autocisterna reușise să se urnească până la Mezzanotte și 
să reîncarce rezervorul centralei. Colomba intră cu pistolul în 
mână, controlă camerele, apoi se asigură că toate obloanele 
erau blocate, încuindu-le cu lacătul pe cele pe care le 
deschisese ca să aerisească. Numai după ce stropi cu insecticid 
resturile de mâncare se aruncă sub duș ca să scape de izul de 
tămâie. Mirosul lui Leo. Regele de Arginţi o fixa cu privirea din 
oglindă. 

Cu puţină imaginaţie, căutătura lui putea semăna cu a lui Leo, 
așa cum și-o amintea ea. Asta voia să-i spună Tommy? Alesese 
cartea care semăna cel mai mult cu el? 

Își dezlipi ochii de la imagine și-și zise că era o proastă. Dacă 
mai continua așa, risca să-i vadă fața și în petele de pe pereţi. 

La motel își înfășurase degetul în hârtie igienică, acum îl 
dezinfectă și își puse un plasture. Vârful era de două ori mai 
mare decât în mod normal, iar patul unghial o durea numai când 
se uita la el. În timp ce mesteca o aspirină îi ajunse la urechi un 
claxon. 

— Dottoressa, să stăpâniţi sănătoasă noua mașină! zbieră 
Lupo de pe drum. 

Se înfășură în halat și se aplecă afară pe fereastră. Sergentul- 
major se ţinea de poartă ca un prizonier de barele celulei. ` 

— Mi-a  împrumutat-o mecanicul! strigă ea. Loris. Il 
cunoaşteți? 

Lupo încuviinţă și Colomba înţelese că nu-i era prea simpatic. 

— Dar n-am venit aici pentru el. Pot să intru? 

— De ce? 

— Chiar trebuie să vorbesc de aici? 

Colomba luă cheile din geacă și i le aruncă, apoi cobori să-i 
deschidă ușa. 

— Totul în ordine? Păreţi foarte obosită, întrebă Lupo când 
intră și își scoase haina de iarnă. 

— N-am dormit bine. Poate din cauza centralei cu care nu mai 
sunt obișnuită. 

Lupo scoase o coală de hârtie din buzunarul blugilor. 

— V-am adus ceva cu care să faceți focul, păstraţi-o pentru 
data viitoare. 

Colomba despături coala: era o fotografie de-a ei, imprimată 
de la calculator. 

— Și asta era a lui Tommy? 

— Aţi uitat una sub pat, un loc clasic. Așa ne luăm de-o grijă. 

— Mulţumesc. 

Colomba o folosi să aprindă ochiul de sub ibricul pentru ceai. 
Nu mai suporta pozele cu ea. 

— Ce vânt vă aduce pe aici, în afară de cadou? 

— Sincer? Procurorul nu vrea încă să-l incrimineze pe Tommy, 
zise Lupo așezându-se la masă. Lui Vigevani îi e teamă să nu 
iasă șifonat din chestia asta. 

— Pentru că băiatul e autist? 

— Da, și pentru că îi e groază că peste câţiva ani poate să 
apară un boschetar care să recunoască omorul. Sau că sora lui 
Melas o să-i intenteze proces. 

— Ca să-și plătească operaţiile estetice? 

— Probabil. O doare undeva de nepotul sau de fratele ei, dar 
ar scoate bani și din piatră seacă. Măcar de-ar pleca înapoi în 
Grecia, dar vrea să rămână aici până când procurorul scoate de 
sub sechestru bunurile lui Melas. Și n-o s-o facă până nu închide 
ancheta. O mâţă care se mușcă de coadă - de fapt, mă mușcă 
pe mine de coadă. 

— Atunci căutaţi-l pe boschetarul ăsta, zise Colomba. 

— Păcat că pe-aici nu prea există. Nu mai știu unde să mă 
duc. Am mers din casă-n casă și nimeni nu ne-a povestit nimic 
util. 

Desfăcu braţele. 

— Viaţa socială a soţilor Melas? Zero. Rude? Zero. Dușmani? 
Zero. Prieteni? Zero. 

— Aţi vorbit cu terapeutul lui? întrebă Colomba pe un ton 
nonșalant. 

— Pala? Da. Nici de la el n-am aflat nimic. Am încercat să-l 
conving că băiatului o să-i fie mai bine când se va termina totul, 
dar l-a durut în pix. Psihiatrii nu se gândesc decât la cașcaval. 

Colomba nu-i spuse că Pala îi făcuse o cu totul altă impresie, 
dar se bucură că doctorul nu vorbise despre ea. 

— În continuare nu vreţi să cereţi ajutorul Legiunii din 
Marche? 

— Nu, doamnă. Când eram la Florenţa trebuia să trec printr-o 
mie de birouri înainte să miște cineva un deget. Aici e colțișorul 
meu de rai și aș vrea să rămână așa. 

— Și de asta vreţi să-l scoateţi pe Tommy ţap ispăşitor? 

— Băiatul va fi tratat, n-o să-l trimită nimeni pe scaunul 
electric. 

— Autismul nu se tratează, iar Tommy nu e vinovat. 

Lupo dădu ochii peste cap. 

— Jur pe bunul Dumnezeu, nu pricep cum de vă încăpățânaţi, 
împreună cu Vigevani! 

Colomba turnă apă clocotită în cești și le aduse la masă 
alături de cutia cu pliculeţe de ceai. 

— Dacă vreți un umăr pe care să plângeţi, nu veniţi la mine. 

Lupo alese un pliculeţ care nu părea mucegăit. 

— Am venit pentru că arma crimei l-ar putea impulsiona pe 
Vigevani. 

— N-aţi găsit-o încă? 

— Am folosit detectoare de metal și i-am pus pe băieţii de la 
Protecţia Civilă să caute în fiecare groapă de la Montenigro 
încoace. Zero. 

— Și? 

— A mai rămas proprietatea dumneavoastră și mă gândeam 
să mă ocup azi după-amiază. Cu toată echipa, cred că ne ia cel 
mult o oră. Pe urmă vă dăm și cu var dacă vreți. 

— De ce vreţi să controlaţi la mine acasă? 

— Dumneavoastră l-aţi găzduit, nu-i așa? 

— Tommy nu avea nimic la el. 

— Poate că n-aţi văzut când a ascuns arma. Știţi că n-aş avea 
nevoie de autorizaţia dumneavoastră, dar vă rog pe cale 
amiabilă. 

— De autorizaţia mea nu, dar de a magistratului da. Și dacă 

ați venit aici să mă rugați pe mine, înseamnă că el nu v-a dat-o. 

Degetele lui Lupo strânseră ceașca până se albiră. 

— Dottoressa, încerc să mă comport civilizat... De ce nu-mi 
întoarceți amabilitatea? Doar suntem în aceeași tabără, nu? 

— Ultima persoană care mi-a spus ceva de genul ăsta mi-a 
înfipt un cuţit în mațe. 

Lupo încleștă maxilarele. 

— Mulţumesc pentru comparaţie. 

— Când l-am cunoscut, Leo Bonaccorso părea mai polițist 
decât dumneavoastră. Mai ales acum, când veniţi la mine să-mi 
cereţi o soluţie simplă ca să staţi din nou cu burta la soare. 

Lupo se ridică brusc în picioare și-și puse bereta. 

— Trebuie să plec. Dacă vreţi să știți, ceaiul dumneavoastră e 
oribil! 

— Stati liniștit, e ultimul pe care vi-l ofer! strigă Colomba după 
el. 

Lupo dispăru după deal, pornind sirena doar ca s-o enerveze. 
Colomba își puse imediat bocancii și alergă să controleze 
depozitul de lemne, numai din principiu. Mută și câteva rânduri 
de cutii, unde găsi pânze de păianjen și praf așternut acolo de o 
mie de ani. Apoi verifică de-a lungul gardului. 

Nici urmă de ciocan. 

Ipoteza Leo devenea din nou cea principală. O ipoteză bazată 
pe nimic, doar pe impresiile ei. Se îmbrăcă și luă dintre dosare 
un portret-robot al lui Leo. Nu exista nicio fotografie, dar 
portretul robot tridimensional se apropia mult de realitate. Păr 
scurt, chip dur, zâmbet dezinvolt. Imaginea circulase luni întregi, 
dar fără rezultat, iar Colomba însăși nu mai avusese ocazia să o 
arate nimănui. Până în clipa aceea. Luă mașina și se opri la 
Portico, unde cumpără un telefon nou de la același magazin și o 
altă cartelă reîncărcabilă, sperând să fie ultima. Stând în mașina 
parcată în mijlocul piaţetei, cu aerul condiţionat pornit și 
picioarele goale așezate pe fantele cu aer cald, Colomba sună la 
toate hotelurile din zonă listate pe TripAdvisor, ordonându-le în 
baza distanţei faţă de Mezzanotte. O găsi pe sora lui Melas din a 
noua încercare. 

5, 


Demetra lua prânzul în sala de mese a fermei de agroturism 
Baita di Collesecco, având drept companie câteva capete 
împăiate de cerb și capră ibex. Era mai scundă și mai tânără 
decât i se păruse Colombei din clipul video, purta un costum 
negru și avea machiaj violet pe faţa întinerită artificial. 

— Doamnă Melas? Bună ziua... Știu că vorbiţi italiană, zise 
Colomba. Condoleanţe. 

Demetra ignoră mâna întinsă. 

— Le-am spus deja colegilor dumneavoastră că nu dau 
interviuri pe gratis. 

Vorbea o italiană perfectă, cu excepţia accentului puternic. 

— Nu sunt reporter. Mă cheamă Caselli și sunt ofiţer de poliţie 
în rezervă. Trebuie să vă pun câteva întrebări. 

Demetra flutură o mână a lehamite. Avea manichiură french. 

— Lasă-mă-n pace! 

Colomba se așeză în fața ei. 

— Vă repet, îmi pare rău pentru pierderea suferită, spuse ea 
cu voce joasă. Dar dacă nu-mi răspundeţi la întrebări, sun la 
Antitero și le spun că faceţi parte dintr-un grup anarhist grec. 
Mai devreme sau mai târziu o să descopere adevărul, dar o să 
aveţi parte de o săptămână urâtă chiar dacă aţi votat cu Zorii 
Aurii. 

Demetra termină ultima lingură de ciorbă. 

— Ai zis că nu mai ești polițistă. 

— Dar încă am mulţi prieteni. Chiar vreţi să vedeți dacă sunt 
în stare? 

— Ce-ţi pasă de fratele meu? 

— Nu-mi pasă. 

Colomba îi arătă portretul-robot al lui Leo. 

— II cunoașteţi pe bărbatul acesta? spuse, fără să-și poată 
ascunde tulburarea din glas. 

Demetra îi aruncă o singură privire. 

— Nu. 

— Uitaţi-vă bine. Poate că avea barbă sau ochelari. Sau și-a 
schimbat culoarea părului. 

— Nu. Cine e? 

Bărbatul care e posibil să-l fi omorât pe frate-tu, idioata naibii. 

— L-aţi văzut vreodată alături de fratele dumneavoastră? 

Demetra dădu la o parte farfuria decorată cu imagini de 
vânătoare. 

— Pentru a treia oară - nu. Nu mi-ai spus cine e. 

— Dacă nu-l cunoașteţi, n-are nicio importanță. Fratele 
dumneavoastră avea dușmani? 

— Habar n-am. Nu-l cunoșteam așa de bine. 

— Nu-l cunoșteaţi pe fratele dumneavoastră? Daţi-mi voie să 
mă îndoiesc. 

— Credeam că-l cunosc, dar mă înșelam. 

— Explicaţi-mi, vă rog. 

Demetra trase aer adânc în piept, întinzând la maximum 
bluza peste sânii siliconați. 

— Bunicul meu era marinar. După război, a renunţat la 
navigaţie și a deschis un atelier de reparaţii pentru bărci la 
Maropoulo Mesogaias, pe coasta de est a Greciei. Când a murit, 
afacerea a trecut la tatăl meu, care a transformat-o într-o firmă 
cu o sută de angajaţi. Când a murit tatăl meu, Aristides a 
vândut-o unei companii din Turcia. 

— Când s-a întâmplat asta? 

— Acum un an și ceva. 

— Ce lună? 

Femeia se gândi o vreme. 

— Decembrie. E important? 

Colomba făcu un gest echivoc. Chiar nu știa. 

— Ce fel de bărci construiaţi? 

— De toate felurile, până la trei sute de tone. Dar nu le 
construiam, doar le reparam. Mai ales yachturi, veneau din 
toată Europa. 

— Vă amintiţi de o navă numită Chourmo? 

— Nu mă ocupam de bărci, doar de mișcările financiare. 
Puteți să-l întrebaţi pe noul proprietar. 

— Ok. De ce nu v-aţi opus vânzării? 

— Nu aveam niciun cuvânt de zis. Tatălui meu nu-i plăcea că- 
mi vedeam de viaţa mea în loc să stau acasă să-i spăl chiloţii. 
Așa că a pus totul pe numele lui Aristides înainte să moară. 

— Și nici măcar n-aţi încercat să-l convingeţi să nu vândă? 

— Ne-am certat și nu a mai vorbit cu mine. 

— lar soţia lui ce rol a avut? 

Demetra făcu o grimasă de dezgust. 

— Habar n-am. Prima oară am văzut-o aici, în fotografie. 

— N-aţi fost invitată la nuntă? 

— Nici nu știam că se căsătorise. Îi plăceau femeile, dar nu l- 
am văzut niciodată într-o relaţie serioasă. 

— Oamenii mai cresc. 

Demetra luă mobilul din poșetă și îi arătă o poză cu Melas 
alături de o tânără de douăzeci și ceva de ani, cu trup sculptat și 
înfățișare est-europeană. 

— Una dintre multele. Era model de lenjerie intimă. Ți se pare 
că seamănă cu aia cu care s-a căsătorit? 

Clătină din cap. 

— Bărbaţii nu se schimbă chiar așa mult. 


6. 


Alberti o sună pe Colomba când intră din nou în secția din 
Roma cu un shake proteic luat de la barul din colţ. Pe hol era 
mai puţină agitaţie, poate pentru că jumătate din efectivul 
trupelor de intervenţie fusese trimis la Milano și nu existau 
imigranţi clandestini care trebuiau legitimaţi. 

— Dottoressa, bună ziua. 

Se așeză la biroul lui Santini, cum făcea deseori când acesta 
nu era la serviciu. Puse și picioarele pe masă. 

— Și să nu-mi spuneţi să ne tutuim, pentru că nu mă tutuiesc 
cu persoane din cauza cărora risc să ajung la Guantanamo. 

— Ce tot spui acolo? 

Colomba, care în clipa aceea conducea, încetini și își potrivi 
casca în ureche. 

— Mă refer la ancheta în curs de la adresa pe care v-am dat-o 
ieri. Și unde îmi închipui că aţi fost înaintea colegilor. 

— Poate. Ce se spune? 

— Că un mort care are legături cu atentatul de la Veneţia a 
continuat să folosească un card de debit și să-și plătească 
chiria. Presupun că mortul ăsta era Romero. 

— Stai liniștit, dacă mă descoperă nu te implic și pe tine. Ce-ai 
aflat despre dublu? i-o reteză ea. 

Alberti citi notițele de pe mobil. 

— Soții Melas sunt curaţi. A avut loc o anchetă cu privire la 

moartea primului soț, dar a fost vorba de un accident. Plecase la 
cules de ciuperci lângă Torino și a alunecat într-o prăpastie. S-a 
întâmplat acum treisprezece ani. 

Colomba făcu un calcul rapid: Tommy trebuie să fi avut șase 
ani pe atunci. 

— Femeia a mers și ea? 

— S-ar părea că nu. Vă gândiţi la un omor între soți? 

— Mă gândesc la orice. 

— Cât despre sergentul Lupo... vreţi povestea scurtă sau pe 
cea lungă? 

— Cea scurtă. 

— Se bănuiește că mai lua câte-o șpagă când era la Florenţa. 
Procesul a fost prescris, dar el a fost transferat în provincie, 
unde nu putea să facă niciun rău. 

Colomba era atât de concentrată încât nu observă lumina 
roșie. Era un semafor cu baterie, cum se folosesc pe șantiere, 
sincronizat cu unul aflat la doi kilometri mai la vale ca să 
alterneze sensul de mers. Colomba se pomeni în fața unui plug 
de zăpadă și izbuti să evite ciocnirea frontală numai trecând 
peste un șir de conuri de semnalizare. Se opri după o sută de 
metri, cu inima bătându-i nebunește. leşi să ia o gură de aer, 
amintindu-și abia atunci că-l lăsase pe Alberti în telefon. Işi 
recuperă mobilul de pe podeaua mașinii: apelul se întrerupsese, 
dar în loc să sune înapoi scoase din buzunar bileţelul cu numărul 
lui Pala. 

— Mă bucur să vă aud din nou, zise el când secretara făcu 
legătura. 

— Voiam să vă mulțumesc că nu i-aţi povestit nimic lui Lupo. 

— Doar v-am promis. 

— Da, știți... 

Colomba nu știa prea bine ce să spună, se rușinase ca un 
adolescent care vrea să cumpere un film porno de la chioșc. 
Rămase tăcută. 

Pala păru să înțeleagă. 

— Vreţi să faceţi o programare? 

— Se poate să vin acum? întrebă ea dintr-o suflare. 

— Nu merge așa, Colomba... 

— Ajung în cinci minute. 

Ajunse în zece, parcând cu botul într-un troian. 

Caterina o însoţi într-o tăcere glacială până la biroul ei. 

— Sunteţi înarmată? întrebă ea. 

— Aăă... 

Caterina întinse mâna. 

— E de-ajuns încărcătorul? întrebă Colomba. 

— Doar azi. Data viitoare vă dau afară. Și vreau și glonțul de 
pe ţeavă. 

Colomba descărcă arma, iar Caterina prinse glonțul din zbor. 

— Bune reflexe. 

— Trei fraţi. Toţi trei vânători. Am văzut puști și gloanţe de 
când eram mică. 

— Mergeţi și dumneavoastră la vânătoare? 

Caterina zâmbi, scoțând vârful rozaliu al limbii printre dinţi. 

— Nu cu pușca. 

In seara aceea, Pala părea o copie proastă de James Bond, 
într-un costum complet alb, ochelari și sandale. 

— Cum se simte Tommy? îl întrebă ea. 

— Așa și-așa. A fost transferat într-un centru de plasament. 
Dacă procesul se sfârșește prost, ce o să se-ntâmple? 

— Persoanele ca Tommy nu pot fi judecate, știți și 
dumneavoastră asta, zise Colomba. Magistraţii o să examineze 
rapoartele experţilor, o să-și decline competența și o să-l 
încredințeze unui orfelinat pentru executarea pedepsei. 

— Cât timp? 

— Greu de spus. Dar nu se-ntâmplă de azi pe mâine. 
Magistratul e foarte prudent, vrea să vadă arma cu sângele 
curgând de pe ea. lar eu sunt convinsă că arma nu există. 

Doar dacă nu pune Leo vreuna, își zise. 

Pala își puse mâinile pe burtă și înclină fotoliul pe spate. 

— De ce aţi hotărât să vă întoarceţi la mine? 

Colomba nu știa ce să răspundă, nici ei nu-i era clar. 

— La Roma e un individ pe care-l văd... pe care-l vedeam de 
câte ori mă duceam la secție. Zbiară la toată lumea și zice că 
Papa vorbește cu el prin televizor. 

— Cred că există câte unul în fiecare oraș. 

— M-am întrebat mereu ce-l face atât de sigur că Papa vrea 
să-i vorbească exact /ui. Ce-l face să se simtă atât de important? 

— Și dumneavoastră îl auziţi pe Papă? 

— Nu, dar nu știu câtă încredere să am în mine. Mi-e teamă 
că dorințele mele primează înaintea realităţii. Mi-e teamă că mă 

fixez doar asupra celor care sunt pure coincidente. 

— Vreţi să vorbim despre asta? 

— Nu. 

— Ințeleg... Dorinţele acestea au vreo legătură cu întoarcerea 
acasă a iubitului dumneavoastră? 

Colomba fu luată prin surprindere. 

— Vă referiţi la Dante? 

— Da. Care e problema? 

— Nu eram iubiţi. Doar prieteni. M-a ajutat la anchetele mele 
și mi-a oferit niște cine la hotelul lui, dar nu mă culcam cu el. 

— Și totuși, am impresia că relaţia voastră e intimă. 

Colomba își frământă degetul rănit. 

— Am împărtășit niște lucruri importante, dar nu e genul meu. 
Suntem prea diferiţi. E cea mai inteligentă persoană pe care o 
cunosc, dar e și paranoic, bunul-simţ și legile i se par niște 
prostii... 

Ridică din umeri. 

— Nu crede în nimic și nimeni. 

— Nici în dumneavoastră? 

— In mine da. Și rău a făcut. 

— Pentru că nu aţi reușit să-l salvaţi. 

Colomba simţi că o podidesc lacrimile. 

— Duceţi-vă dracului! Daţi-mi un șerveţel! 

Pala îi aruncă o cutie de Kleenex fără să spună nimic. 
Colomba își suflă nasul și se ridică. 

— Ne vedem altă dată. 

— Încă avem timp. 

— Eu nu. 

— Cinci minute, haideţi să încercăm, zise Pala cu blândețe, 
convingând-o să se așeze. Aveţi niște limite, Colomba, ca toate 
fiinţele omenești, și suferiţi din pricina experienţei cumplite prin 
care ați trecut, dar mă îndoiesc că auziţi voci din televizor. N-aţi 
venit aici ca să aflaţi dacă mai sunteţi o persoană raţională, ci 
dacă puteţi avea încredere în dumneavoastră și în judecăţile pe 
care le faceţi. 

— lar răspunsul €e...? 

— Trebuie să vi-l dați singură, din păcate. Viaţa e un efort și 
din acest punct de vedere. Nu știu ce vă chinuie, Colomba, dar 
sunt convins că veţi alege calea cea bună. 

— Numai să nu fie doar în mintea mea. 

— Mergeţi pe ea oricum și vedeţi unde vă duce. Întotdeauna 
există un răspuns, în cele din urmă. 


7. 


Operaţiunea era aproape de final. Trupele de intervenție, 
ajutate de agenţi de la mai multe forţe de ordine, securizaseră 
cartierul lui Romero și îi trecuseră pe toţi locuitorii printr-un 
filtru. La operaţiune participau cam cinci sute de oameni, agenţi 
din tot nordul Italiei, iar secţia locală îi trimisese în stradă și pe 
cei care lucrau cu fundul lipit de scaun. Unul dintre ei părea o 
gorilă cu țeasta rasă. Era inspectorul Claudio Esposito, care 
ceruse și obținuse transferul în Nord, ieșind din Brigada Mobilă. 
Acum lucra la Resurse Umane: program de birou, colegi care se 
purtau cu mănuși cu el ca să aibă parte de concedii și favoruri, 
pistolul care se prăfuia în seif. 

Esposito trebuia să direcţioneze traficul, dar după ce îl salută 
pe chestor să îndreptă spre singurul magazin cu tutun din 
interiorul perimetrului. Era plin până la refuz cu polițiști și oficiali 
care făceau un vacarm infernal, iar Santini se așezase la singura 
masă de afară, făcut ciuciulete din cauza ploii, cu paltonul închis 
până sub gât și basca irlandeză trasă pe nasul acvilin. 

— Ai văzut ce circ? îl întrebă. 

— Acum e mereu la fel. 

Santini vâri în gură o ţigară și Esposito i-o aprinse cu o 
brichetă Zippo cu imaginea lui Mussolini, apoi se așeză. 

— Se spune că-l căutăm pe Bonaccorso. Parcă era în Siria. 

— Se pare că nu. 

Santini îi povesti pe scurt despre epava pe care o 
descoperiseră. Era o informaţie clasificată, dar Esposito 
demonstrase că știa să-și ţină gura. 

— Am găsit bărci de salvare și cu siguranţă nemernicul ăla 
avea și el una, concluzionă el. 

— Și ce voia să facă aici? Punea la cale un atentat la Linate? 

— Ai grijă ce tâmpenii scoţi pe gură, poate ajungi să le și 
crezi, zise Santini. 

Esposito chicoti. 

— Eu cred ce-mi spuneţi dumneavoastră să cred, dottore. 

Printre calităţile lui Esposito se număra și loialitatea. 

— Și Torre? 

— Dacă Bonaccorso e viu, deși nu cred, sigur nu l-a cărat 
după el. Parce sepulto’. 

Îl privi pieziș de sub beretă. 

— Nu face mutra aia tristă, te călca pe nervi. 

Esposito dădu din umeri. 

— Dottoressa cum a încasat vestea? 

— Du-te, găsește-o și întreab-o. S-a întors unde stătea și 
înainte. 

Esposito ceru o grappa. 

— Mai bine nu. Mă face să mă simt ca dracu' pentru că nu-mi 
dedic existenţa să-l caut pe Torre. 

— Are același efect asupra tuturor, zise Santini. 

La intrarea în blocul lui Romero își făcu apariţia un grup de 
agenţi în civil, printre care și Di Marco, singurul fără carapace 
antiglont. 

— Am impresia că dragul nostru colonel se crede invulnerabil, 
zise Esposito. 

— E un dur, ce să mai, își tunde barba cu pistolul. 

În clipa aceea lui Santini îi ţiui mobilul: recunoscu numărul de 
interior al biroului său. 

— De ce îmi folosești telefonul? 

Alberti uitase, fusese prea ocupat să se ia la trântă cu 
sentimentele sale de loialitate. 

— Al meu e la reparat, dottore, zise în grabă. Tocmai vă lăsam 
niște documente la semnat. 

— Așa, și? 

— Am făcut o prostie... Am ajutat-o pe dottoressa cu un 
nume. Credeam că e ceva de rutină... 

Di Marco arătă cu degetul în direcţia lui, Santini închise ochii 
și își imagină că zboară cu un avion de vânătoare până la birou 
și-l mitraliază pe Alberti prin fereastră. 

— Un nume din Milano, presupun. 

— Da. Dar nu mi-a spus că... 

— Ştii că o interesează un singur lucru, nu mă lua de prost! îl 
întrerupse Santini. 

Urmă o clipă de tăcere. 

— M-a întrebat și de un dublu asasinat din apropiere de casa 


^ Eneida, III, 41; în traducere liberă înseamnă „iartă-i pe cei morţi”. (n. red.). 

ei. Credeţi că are vreo legătură? 

Santini mușcă filtrul ţigării cu atâta putere că îl rupse. 

— Fă-mi un raport și lasă-mi-l pe birou, măcar să știu de ce 
moarte mor. Și ține-ți gura. Dacă se află ceva, de data asta ai 
dat de dracu'. 

Santini închise. Colonelul se oprise lângă el. 

— Fă-i loc, Esposito. 

— Nu-i nevoie, haideţi să facem câţiva pași, zise Di Marco. 

Santini merse încet alături de el până în spatele blocului, unde 
era instalată echipa de coordonare a operațiunii și fuseseră 
parcate blindatele. Tot acolo erau adunaţi și străinii care nu 
aveau permisul de ședere sau viza în regulă, vreo treizeci de 
arabi și africani, femei și copii. Cu toţii strigau, și polițiștii, și 
persoanele reţinute, iar copiii plângeau. 

— Aţi găsit ceva în apartament? întrebă Santini dezlipindu-și 
privirea de la spectacolul gălăgios; era sătul de astfel de scene. 

— Nicio moleculă, deocamdată. Însă vecina l-a descris perfect 
pe Bonaccorso. A locuit acolo mai bine de un an, chiar dacă nu 
prea se arăta la faţă. Apoi a fugit când a fost identificată 
Chourmo. 

— L-a avertizat cineva. Libienii? 

— Acum nu mai contează. 

Di Marco își îndreptă privirea spre fereastra lui Romero. 

— Vecina a mai descris o persoană, care a atacat-o aseară și 
i-a ameninţat cu moartea pe ea și fiul ei. O femeie frumoasă, cu 
păr scurt, ochi verzi... 

Di Marco se opri și se uită la Santini, dar aceasta nu reacţionă. 

— Ei bine? 

Santini își ciupi mustăţile. 

— Ei bine, ce? Nu știam că a venit aici Caselli, dar nici nu sunt 
așa de uluit. 

— Caselli e problema dumneavoastră, dumneavoastră trebuie 
s-o ţineţi în frâu. 

Santini își aprinse altă ţigară, descoperind că-i furase bricheta 
lui Esposito. Îl ascunse pe Mascellone în palmă. 

— Nu mai lucrează și nici nu mai locuiește la Roma. lar 
dumneavoastră aţi fost cel care a făcut-o să asiste la marile 
manevre subacvatice. 

— Speram să recunoască un cadavru și să ne lase-odată în 
pace. Care erau șansele să găsească ceva util astfel încât să se 

apuce să-l caute din nou pe Torre? 

Santini deschise gura să spună că habar n-avea, dar nu izbuti 
să rostească niciun cuvânt. Un val de aer cald îl împinse din 
spate cu forţa unui TIR și-l aruncă în Di Marco, ridicându-i pe 
amândoi în aer, zguduindu-i cu un muget care acoperea tot, 
inclusiv ţipetele lor. Santini se lovi cu bărbia de bordura 
trotuarului. Di Marco se lăsă să cadă ușor, cum învățase la 
cursul militar, dar nimeri un tomberon și își rupse ambele 
încheieturi. 

Nici Di Marco, nici Santini nu-și pierdură cunoștința. O văzură, 
așadar, pe vecina lui Romero aruncându-se cuprinsă de flăcări 
de la etajul al doilea, ţinând în braţe ceva ce semăna cu un 
copil. 


CAPITOLUL IV 


1. 


Dante privește ceea ce a fost cândva bucătăria Cutiei, chiar 
dacă acum nu a mai rămas aproape nimic din ea. Fereastra e 
distrusă, peretele e o dărâmătură. 

Leo stă aşezat pe o ladă răsturnată. Lângă el e întins 
frigiderul, pe care a așezat aragazul de campanie. li face semn 
să se apropie. lar Dante se supune. Ce altceva să facă? Să fugă? 
E extenuat și înfrigurat, barometrul interior a explodat. 

— Ai înjunghiat-o pe Colomba, spune cu toată groaza pe care 
izbutește să o simtă în starea lui. Ai ucis-o... 

Simte că e tras în jos de vortex, nu poate decât să cadă în 
mizeria din locul acela infam. 

— Si-a revenit, zice Leo. 

— Am văzut sângele, am văzut... 

Leo îi aruncă un pachet de Marlboro și o brichetă. 

— N-am spus că nu i-am făcut rău. Fumează și relaxează-te. 

Cu mâinile înmănușate, Dante îşi vâră în gură o țigară. Gustul 
de tutun e minunat, îşi imaginează efectul nicotinei. Dar scuipă 
tigara după ce trage jumătate de fum și îi aruncă pachetul 
înapoi. O aruncare slabă, pachetul nu ajunge nici măcar la 

frigiderul pe care răpitorul lui toarnă cafea în două păhărele de 
plastic. 

— Nu vreau nimic de la tine! spune Dante. lar cafeaua poti să 
ti-o bagi undeva! 

— Nu te mai agita atâta! Dacă aș fi vrut s-o ucid pe Colomba 
aș fi răsucit lama în partea cealaltă - tac! - și gata cu artera. 

Soarbe din cafea. 

Leo știe să mintă atât de bine că Dante nu reușește să vadă 
semnele caracteristice. Dar dacă spune adevărul? 

— Iti pasă de ea? 

— Nu avem timp de palavre. 

Cu o mișcare a bratului, Leo mătură aragazul de campanie, iar 
cafetiera se răstoarnă, împroșcând în jur și rostogolindu-se spre 
el. Dante îşi zice că ar putea s-o folosească pe post de armă, dar 
când încearcă s-o apuce constată că a dispărut sub zece 
centimetri de apă. 

— Ce dracu’ se-ntâmplă? întreabă mișcându-și picioarele. 

I se pare că apa se infiltrează prin podeaua bucătăriei. Apă 
radioactivă. 

— NIMIC. 

Apa îi ajunge deja la călcâie. Acum curge și din tavan, se 
prelinge pe pereți. Miroase a ozon și kerosen. Dante încearcă să 
ajungă la ieșire, dar alunecă și cade. Plutește pe spate, în poziția 
mortului. 

— Ajutor, radiațiile! 

— Nu de radiații trebuie să te temi, frătioare, zice Leo 
aplecându-se deasupra lui. 

Dante se zbate, încearcă în zadar să se ridice în picioare. 
Costumul îl ține la suprafață ca un colac, dar îl împiedică să 
revină la o postură normală. 

— Dar de ce? 

— Nu de ce. De cine. 

Leo mai spune ceva, dar zgomotul torentului îi înghite glasul. 
Dante e dus de curent ca un dop de plută. 

Acum Leo e un punct mic printre dărâmături. Vocea lui e un 
zumzet electric. Flutură mâna în semn de salut, pe urmă dispare 
printre valuri. 

Apoi fălcile apei se închid deasupra capului lui Dante și înghit 
totul. 

2. 


Pe înserat, Colomba înapoie Peugeotul 208 la service-ul din 
Portico. Loris tocmai închidea, dar chiui de bucurie când o văzu. 

— Credeam că ai dispărut cu podoaba mea! Te-ai purtat 
frumos cu ea? 

— Da. Rabla mea? 

— Am terminat-o acum juma’ de oră. Nu știam cum să dau de 
tine. 

— Mai bine. 

Îi aruncă brelocul. 

Loris controlă meticulos podoaba, apoi o conduse la Panda-ul 
ei. Mașina veche fusese spălată pe dinăuntru și pe dinafară, iar 
îndoiturile caroseriei fuseseră îndreptate. Arăta dacă nu ca 
nouă, cel puţin nu furată de la fiare vechi. Prin comparație cu 
208-ul, însă, motorul ei părea o bășică. 

— Ți-am schimbat și filtrul de aer și ambreiajul, zise Loris. Și 
aveai un cuib de viespi sub banchetă, din fericire era gol. Iţi 
găsesc alta mai ca lumea cu bani puţini. 

— E o amintire. 

— importantă? 

— E a tatălui meu. O folosea doar să meargă la ţară la 
Mezzanotte, cum fac și eu. Pentru drum lung avea o Skoda. 

Încă își amintea parfumul husei de piele a volanului. 

— Deci chiar ești de pe-aici. 

— Doar din partea tatii. Bunicul meu lucra la Sant'Anna 
Solfara, iar când au închis rafinăria s-a mutat la Roma. Trebuie 
să-mi vând un rinichi ca să te plătesc? 

— Nu e partea corpului tău care mă interesează cel mai mult, 
zâmbi el. 

— Nu mai pot de râs. 

În birou, imaginea transmisă la un televizor cu diagonala de 
51 de centimetri se reflecta în gemulețul rabatabil folosit la 
predarea documentelor. Străfulgerată, Colomba ridică ochii și 
văzu înscrisul ĂLAICEPS EIȚIDE deasupra jerbelor de apă ale 
unei autopompe îndreptate spre o masă fierbinte de fum negru. 
Imaginea se schimbă, transmisă acum dintr-un elicopter care 
zbura la altitudine mică, prezentând un covor de ambulante și 
mașini de poliţie și, în cele din urmă, blocul în care Colomba 

intrase cu mai puţin de douăzeci și patru de ore în urmă: se 
prăbușise în el însuși ca un sufle de ciment din care nu mai 
rămăseseră în picioare decât pereţii exteriori. 

Loris spuse ceva, dar Colomba nu-i dădu atenţie și înșfacă 
telefonul, mulțumind cerului că nu-l aruncase încă. Alberti îi 
raspunse ieșind din sala agenţilor, unde cu toții priveau aceleași 
scene de la televizor. O informă că Santini și Di Marco erau la 
Urgență, dar că starea lor nu era gravă. Lipseau însă douăzeci 
de agenţi și militari și șapte locatari. Se vorbea despre o 
scurgere de gaze, dar nimeni nu credea că fusese un accident și 
cu toţii se gândeau la un singur vinovat, chiar dacă oficial nu 
spuneau nimic. 

Leo. 

Colomba plăti reparația cu gesturi automate și tot la fel se 
îndreptă spre Mezzanotte la volanul Fiatului Panda care mirosea 
a detergent și pin. Loris îi schimbase și lanțurile, pusese unele 
noi care clănțăneau mai puțin. Colomba nu le-ar fi auzit oricum. 
In minte avea imaginea lui Leo gata să apese pe buton, 
cerându-i să aleagă între o viață printre dealuri sau o moarte 
rapidă. Dacă ar fi răspuns greșit? Ar fi avut timp să-și dea seama 
sau s-ar fi terminat totul într-o străfulgerare? 

Colomba fusese deja implicată în trei atentate cu explozibil și 
scăpase de fiecare dată la mustață. Cam ca japonezul care era 
la Hiroshima când a fost aruncată bomba nucleară - scăpase și 
se mutase la Nagasaki la timp cât s-o încaseze și pe a doua. 
Dacă ar fi existat și o a treia, poate că n-ar mai fi supraviețuit. 
La fel și în cazul ei. 

Colomba se întoarse în casă și abia își scosese bocancii când 
văzu o coloană de girofaruri alunecând pe coasta dealului. În loc 
să dea buzna în curte cum se temuse, cele două mașini ale 
carabinierilor și cele două dube fără numere de înmatriculare se 
opriră de partea cealaltă a gardului. Pasagerii se adunară în faţa 
porţii. Colomba îi recunoscu pe Lupo și echipa lui. Își puse geaca 
și ieși în prag, având grijă să ţină mâinile depărtate de corp. 

— Sunt arestată? 

Lupo se apropie de gard având pe chip o expresie amuzată. 

— Nu, dottoressa. Dar după ce s-a întâmplat la Milano riscul 
de atentate a fost ridicat la Alfa Unu. 

Asta însemna atac în desfășurare. 

— Am primit ordin să întărim zonele sensibile. Și să le 

deminăm. 

— Și ce legătură are asta cu mine? 

— Sunteţi pe lista persoanelor aflate în pericol, dottoressa. 

— E un pericol minim, amândoi știm asta. 

— Am prefera să nu riscăm. De dragul dumneavoastră și al 
vecinilor. 

— Nu am vecini... 

— Geniștii sunt din Perugia, mi-au făcut favoarea să ajungă 
aici imediat, zise Lupo ignorând observaţia. 

Colomba dădu cu pumnul în plasa porții, Lupo făcu un salt 
înapoi. 

— Așa vreţi să jucaţi, domnule sergent? 

— Nu. Dumneavoastră aţi vrut să jucăm așa. V-am rugat în 
genunchi să colaboraţi. 

Făcu semn unuia dintre geniștii care se echipase deja. Acesta 
se apropie. 

— Locotenentul Franchini, spuse cu un puternic accent 
napoletan. Mai e cineva în casă? 

— Nu. 

— O să dureze câteva ore. Dacă vreţi, puteţi să mergeţi la 
plimbare. 

— Nu, mulţumesc. Prefer să mă uit. 

— Dar din zona de siguranță din afara perimetrului. Astea-s 
regulile. 

Colomba nu se putea opune și nici nu încercă. 

— Vă chinuiți degeaba, domnule locotenent. 

— Intotdeauna sper asta. Aveţi materiale explozibile în casă? 

— Doar o cutie de gloanţe în dulapul de sub chiuveta din 
bucătărie. 

— Ușile sunt deschise? 

— Da. 

— Foarte bine. Poftiţi afară, vă rog, îi mai spuse făcându-i 
semn. 

Colomba ieși, de nervi își aprinse o ţigară și se sprijini de 
portbagajul uneia dintre mașini. Franchini și un coleg mai tânăr 
își puseră echipamentul care le făcea corpul enorm, membrele 
scurte și capul - ascuns sub ochelarii de protecţie și casca 
neagră - minuscul. Examinară încet terenul de până la casă cu 
două detectoare portabile, apoi locotenentul introduse fibra 
optică prin gaura cheii și se asigură să nu fie nimic periculos de 

cealaltă parte. 

— Nu credeţi că exagerați? îi strigă Colomba. 

— Nu vă faceţi griji, doamnă, știm ce facem, zise Martina, 
care rămăsese la doi pași de ea ca s-o ţină sub supraveghere. 

— Cum să nu! Și pentru tine sunt dottoressa. 

Locotenentul extrase cu băgare de seamă fibra optică. 

— Sunt prea multe chestii pe-acolo! îi strigă unui al treilea 
genist rămas lângă dubă, iară costum de protecţie. Trimite 
robotul! 

— Vorbiţi serios? izbucni Colomba. 

Nimeni nu-i răspunse și avu impresia că toţi cei de față urmau 
indicaţiile precise ale unui scenariu menit s-o enerveze la 
maximum. 

Al treilea genist deschise ușa dubei și cobori robotul cu 
ajutorul platformei hidraulice. Semăna vag cu Wall-E, pe fiecare 
parte avea trei roți cu șenile și mai mulţi clești neliniștitori. 
Genistul montă un trepied și deschise pe el panoul de comandă, 
prevăzut cu un mic ecran LCD. Acţionă o manetă și robotul porni 
șenilele, săpând o pistă în zăpadă. Avea pe el un aparat de 
detectare a radiaţiilor, un endoscop, un sniffer pentru particulele 
de explozibil și un aparat de bruiaj pentru eventualele comenzi 
prin radio. Putea fi dotat și cu un mic tun cu apă sub presiune, 
dar din fericire o cruţaseră de asta. 

Robotul introduse camera de luat vederi prin ușa deschisă. 
Colegul din fața monitorului mări imaginea și verifică vasele 
murdare ale Colombei. 

— Nu se vede nimic, spuse prin radio. 

Geniștii intrară cu prudenţă. În și sub mobilier găsiră numai 
resturi uscate de mâncare și praf. Când terminară de examinat 
parterul, robotul urcă scara dinăuntru, lăsând dâre de mocirlă 
pe pereți și gemând asemenea lui Godzilla. Lupo porni pe 
urmele lui și Colomba alergă după el. 

— Nu sunteți genist, domnule sergent! 

— Trebuie să supraveghez operaţiunea. Faceţi o plângere la 
Comandament, dottoressa. 

— Nu faceți decât să profitaţi de situaţie! 

Lupo se aplecă spre ea. 

— Da, zise cu glas încet. Și nici nu știți cât de mult mă bucur. 
Bruno, condu-o, te rog, afară. 

Sergentul se apropie să execute ordinele, dar privirea 


VP - 96 


Colombei îl îngheţă. Se întoarse în spatele ecranului, fixând cu 
privirea gâtul celui de-al treilea genist, care se prefăcu că nu 
observă nimic. 

Terminară să verifice la etaj și cu toţii se întoarseră jos în 
aceeași formaţie. În trecere, robotul se lovi de chiuvetă, 
dărâmând o farfurie care se făcu ţăndări pe podea. Colomba i se 
plânse operatorului. 

— Scuze, spuse el roșind. 

Robotul se întoarse în curte, Lupo se așeză pe treapta din faţa 
intrării în casă. Colomba se uită în jur, căutând o piatră pe care 
să i-o arunce în căpăţâna spână, dar nu o făcu pentru că Martina 
veni la ea în fugă. 

— Geniștii au găsit ceva. Trebuie să ne îndepărtăm, domnule 
locotenent! 

— Serios? întrebă Lupo liniștit. Unde? 

— În spate. În magazia de lemne. 

— Ok. Afară toată lumea! 

Pe ecran, cei doi geniști stăteau pe vine în zăpada de lângă 
depozit. 

— Ce e? întrebă Colomba. 

Operatorul îi arătă semnalul detectorului. 

— E la o adâncime de jumătate de metru, spuse el. Ceva 
metalic, și nu pare un tub. Vă spune ceva? 

— Nu. 

Cei doi geniști săpară cu mâinile, mutând pământul gram cu 
gram. Când ajunseră în apropierea obiectului, unul dintre ei vâri 
hotărât mâna în groapă și îl scoase. Despături fața de pernă în 
care era înfășurat. 

— E-n regulă, spuse prin radio, scuturând obiectul. E doar un 
ciocan vechi. 

Abia apoi observă privirea îngrozită a colegului său. Se uită 
mai bine. 

În vârful ciocanului era înfiptă o ureche de om. 


3, 


Colomba aștepta tolănită pe canapeaua din bucătăria plină de 
urme de șenile și mocirlă și se uita la televizor. Numărul 


VP - 97 


persoanelor dispărute în urma atentatului scăzuse la cinci, al 
morților urcase la șapte. Lupo se întoarse cu câteva minute 
înainte de 1 noaptea. 

— Cadavrului lui Melas îi lipsea o bucată de ureche. Medicul 
legist spune că fragmentul de pe ciocan se potrivește și că s-a 
conservat bine datorită frigului. Avem arma crimei. 

Colomba nu spuse nimic. 

— Aș fi preferat să mi-o predaţi dumneavoastră de bunăvoie 
sau să mă fi lăsat să fac percheziţia. Așa, în schimb, totul o să 
fie mai complicat. 

— E imposibil ca Tommy să fi săpat o groapă fără să-mi dau 
seama. Şi aș fi văzut urmele în zăpadă. 

— Ştiţi, dottoressa, la asta mă gândesc și eu. Așa că nu pot 
decât să-mi închipui că aţi găsit-o dumneavoastră și aţi ascuns-o 
ca să încercaţi să-l protejaţi pe băiat. 

— S-o îngrop aici, când aveam la dispoziţie atâtea alte locuri? 
Fiţi serios. Mai degrabă a îngropat-o cineva care se grăbeşte să 
închidă cazul și care, ce să vezi, azi s-a hotărât să vină cu un 
detector de metale. 

— Arătaţi puţin respect față de uniforma mea! 

Colomba îl fulgeră cu privirea. 

— Dar dumneavoastră ce respect aveaţi față de uniformă 
când luaţi mită? 

Lupo strânse din dinţi. 

— Procesul-verbal de confiscare îl facem mâine, împreună cu 
tot restul. Ne vedem la 8 în biroul meu. 

Colomba așteptă să se îndepărteze caravana, cu excepţia 
mașinii care primise sarcina s-o calce pe nervi și care rămase pe 
uliţă, la câțiva metri de gard. Era prea întuneric să vadă cine era 
la volan, dar știa că urma să rămână acolo toată noaptea și să 
aibă grijă ca ea, Colomba, să nu plece. 

Du-te dracului, oricine-ai fi. 

Cotrobăi prin frigider după ceva de băut. Nu găsi nimic, însă 
în cămară, expirate cu un an înainte, găsi o cutie de șase doze 
cu un amestec de cola și rom. Aveau un gust cumplit, cu atât 
mai mult cu cât erau la temperatura camerei. 

Îmbrăcă din nou geaca și târî un scaun sub micul portic de la 
intrarea de serviciu, ascunsă vederii celui care o supraveghea. 
Adună cu picioarele niște zăpadă, înfipse dozele în grămăjoară 
cât să ajungă la ele, apoi începu să le golească. Când ajunse la a 

treia, lichidul se răcise exact cât trebuie. Bătea un vânt tăios și 
temperatura coborâse sub zero grade. Lupo își dusese 
răzbunarea la bun sfârșit, Di Marco urma să vină la scurt timp 
după aceea, era sigură de asta. Dacă n-ar fi fost explozia, poate 
ar fi închis măcar un ochi la amestecul ei în anchetă, dar așa... 
Putea fi ultima ei noapte în libertate. 

Se uită la ceasul de la mână, un model bărbătesc de oțel care 
fusese al tatălui ei, cu cifrele și braţele fosforescente. 

Era ora 2. Dacă era ultima ei noapte, măcar s-o folosească la 
maximum. 


4. 


La 2:10, Martina șterse parbrizul aburit și se așeză înapoi sub 
pătură. Din ce motiv fusese uitată în mașina de serviciu - nu 
știa, dar era fericită ţinând cont de temperatura de afară. Nu 
putea să ţină motorul pornit, pentru că se auzea de la kilometri 
întregi. Nu protestase când Lupo îi încredinţase noaptea albă, 
chiar dacă depășise deja cu mult limita legală a orelor de lucru 
peste program. Lupo nu-i avea la inimă pe cei care-i puneau 
ordinele la îndoială, le spunea sindicalisti și îi îndepărtase pe toți 
care nu răspundeau la spiritu/ de familie, adică nu-i dădeau lui 
dreptate în toate privinţele. Martina se obișnuise, dar abia 
aștepta să plece într-un oraș mai mare, unde șeful să nu-i bage 
mâna-n buzunare și adjunctul să nu fie atât de tâmpit. Acum că 
existau șanse ca plecarea să se concretizeze, nu mai putea sta 
locului de nerăbdare, în ciuda mustrărilor de conștiință și a 
îndoielilor care o chinuiseră. 

Își puse în ureche o cască de la telefon și porni aplicaţia Radio 
Ananas ca să asculte noutăţile de la Milano - numărul victimelor 
crescuse la zece -, fixând în continuare cu privirea silueta 
Colombei, care intrase în casă și se mișca în contre-jour. Pe 
Martina o călcase pe nervi încă de când o văzuse prima oară, cu 
atitudinea ei de știe-tot, iar acum cu atât mai mult cu cât o 
obliga să facă o noapte albă. Dacă lăsau oameni ca ea să intre 
la Brigada Mobilă, Martinei îi era limpede că fusese o alegere 
bună să intre la Carabinieri. Ce distracție dacă lucram 
împreună..., își zise. 

Zăpada începu să cadă din nou, fină ca praful. Vântul care 
bătea aproape de pământ înghiţea fulgii în vârtejuri care 
sclipeau la lumina lunii pline. Apăreau și dispăreau, alunecau 
înăuntrul și în afara umbrelor aruncate de copaci... 

Zăpada contură silueta unui bărbat, aflat în picioare în faţa 
mașinii. 

Martina aprinse instinctiv farurile, iar fulgii se transformară în 
particule de fosfor aprins care șterseră orice urmă. Le stinse 
imediat blestemându-și prostia și pe retină îi rămase negativul 
unui drum alb presărat cu puncte negre și al unei siluete 
neclare. Martina clipi de câteva ori, iar silueta se risipi. Pentru 
orice eventualitate, se uită spre casă - Colomba era încă 
înăuntru, îi văzu umbra mișcându-se la parter. 

Poate e individul care antrenează câinii, a fost să le dea de 
mâncare animalelor, îşi zise. Martina îi auzea cum latră în 
întuneric, comunicând cu alți câini risipiţi prin vale. Cine știe ce 
dracu' aveau să-și spună tot timpul. Poate că pentru ei era un 
fel de WhatsApp. Ce-ai mâncat azi? Tot crochete? Da, apoi m- 
am lins temeinic în fund. 

Martina chicoti de una singură, apoi văzu din nou umbra 
evanescentă a bărbatului. Acum părea să se miște, după curba 
pe care o făcea cărarea. Silueta i se părea cumva cunoscută, 
chiar dacă n-ar fi știut să spună de ce. 

Deblocă portiera și o întredeschise. O rafală de ace îngheţate 
o lovi în ceafă, făcând-o să se înfioare. Poate nu merita să iasă 
pe vremea asta de rahat să identifice pe cineva care era posibil 
chiar să locuiască prin zonă. Era aproape sigur stăpânul câinilor 
care voia să verifice dacă animalele erau bine. 

Și totuși... 

Și totuși câinii continuau să latre. Nu erau zgomotele 
bucuroase prin care salutau un prieten uman. Era lătratul unor 
fiare de pază care adulmecă un străin. 

Bun, se întrebă Martina în clipa aceea de nehotărâre, să mă 
duc să verific cine e sau mă prefac că n-am văzut nimic? 

Clipa trecu, iar Martina luă decizia greșită. 

5, 


La 2:59, Colomba termină să se echipeze și luă micul rucsac 
în spate. In el avea o lanternă electrică ecranată cu bandă 
adezivă, două mănuși de bucătărie și un levier pe care-l găsise 
sub chiuvetă, precum și două rachete de zăpadă din anii '70. 
Dacă și Leo avusese o pereche, își spuse Colomba, probabil că 
le folosise în noaptea în care îi ucisese pe soții Melas. Și îl 
cruţase din cine știe ce motiv pe Tommy. Cum, dintr-un motiv la 
fel de neclar, o cruțase și pe ea la Milano în loc s-o arunce în aer 
odată cu blocul. 

Detesta gândul ăsta. 

In loc de geaca îmblănită luă o geacă de schi. leși pe ușa din 
spate, unde nu putea fi văzută de persoana care o supraveghea. 
Se deplasă cât de repede era în stare prin întuneric până la 
marginea curții, ascunsă de nucii scheletici. Dincolo de gard - 
numai întunericul ondulat al câmpurilor, separate de ea printr-o 
pantă abruptă de vreo zece metri. Era aproape imposibil să 
cobori din pricina murilor și a zonelor în pericol să se surpe, dar 
Colomba cunoștea bine traseul. 

Se agăţă de ramurile cele mai joase și le folosi ca să ajungă la 
jumătatea pantei, pe urmă se lăsă să alunece, evitând pietrele 
care se ițeau de sub stratul de nea. Se opri cu picioarele 
afundate până la genunchi în zăpadă, apoi își puse rachetele, 
chinuindu-se să le prindă. Mai folosise rachete în timpul școlii de 
ofițeri, dar fuseseră din plastic; acestea, în schimb, păreau să fi 
ieșit dintr-un film despre Al Doilea Război Mondial. Păși de 
câteva ori ca rața, așteptându-se să se afunde, dar nu se 
întâmplă asta. În chip misterios, echipamentul de război 
funcţiona. 

Rămânând sub culmea care o ascundea oricăror ochi 
iscoditori de pe uliţă, se îndreptă spre luminile galbene ale 
dealului din faţa ei. Era un urcuș constant și, odată ce consumă 
și ultimele resturi de alcool din sânge, începură s-o doară 
gambele și splina, apoi și spatele. Fu nevoită să se odihnească 
des, o dată chiar să aștepte ca o familie de mistreți să-și 
termine masa. Ajunse la marginea sătucului Montenigro la 5, 
epuizată și îngheţată. 

Se așeză să-și tragă răsuflarea pe o piatră curățată de zăpadă 

și sărbători bând ultima doză de cola cu rom, apoi studie micul 
sat. Era pustiu și întunecat, ca un oraș-fantomă. Singura geană 
de lumină provenea de la mașina carabinierilor parcată în faţa 
casei soţilor Melas, la capătul uliţei. Sperase ca Lupo să-și fi 
retras oamenii măcar de-acolo, dar se înșelase. 

Târându-se pe povârniș, Colomba ajunse la capătul opus al 
drumului central din sat, îl traversă, intră pe un teren de fotbal 
și ieși în spatele casei soţilor Melas, sărind gardul. 

Din cealaltă parte a casei se auzea vuietul mașinii 
carabinierilor, cu motorul pornit la relanti, și un sunet melodios 
de muzică /ounge pe fundal. Nu se auzea vocea echipajului, care 
probabil adormise pe jumătate. 

Ținând lanterna în gură ca să lumineze calea, forță oblonul de 
la bucătărie. Folosi lama briceagului, provocând zgomote ușoare 
care în liniștea din jur i se părură explozii. Fereastra era 
întredeschisă - aleluia. 

Colomba se cățără înăuntru și ajunse lângă chiuvetă. 
Obiectele însângerate dispăruseră, urmele erau marcate cu 
banda adezivă a celor de la Criminalistică. Cadavrele și patul nu 
mai erau în dormitor, dar sângele murdărea încă pereţii și 
tavanul, întunecat și rugos ca smoala. 

Mirosul urât aproape că dispăruse, iar Colomba îi mulţumi 
temperaturii neîndurătoare și prevederii celui care oprise 
centrala. Își puse mănușile de cauciuc și botoșii de plastic și 
începu percheziţia. 

Nu găsi nimic ascuns, niciun carnet cifrat, niciun microfilm, 
nicio capsulă cu otravă. Doar indiciile unei vieţi trăite cu strictul 
necesar, cu foarte puţine înflorituri. Mobilier oarecare, culori 
discrete și decoraţiuni standard. Câteva suveniruri fără valoare 
din Grecia, puţine haine de firmă, toate ale ei, în vreme ce ale 
lui erau de calitate mediocră, gri sau maro, cumpărate de la 
marile magazine italienești. Singurul costum elegant era cel de 
nuntă, păstrat în husă de plastic și în aparenţă folosit o singură 
dată. 

Camera lui Tommy nu mai ascundea mistere, însă în 
dulăpioarele suspendate din sufragerie Colomba găsi șase 
aparate foto și își aminti că lui Melas îi plăcea să facă fotografii 
în pădure. Porni unul dintre aparate și derulă imaginile. Doar 
elemente de natură, surprinse de cineva căruia îi lipseau cele 
mai elementare abilităţi artistice. Rare erau cadrele cu o vrabie 

încadrată și focalizată complet, cele mai multe erau coroane și 
trunchiuri de copac imposibil de distins. judecând după time 
code, deseori erau trase în rafală la interval de câteva minute. 

Pe Melas îl durea fix în cot de fotografii. 

Erau doar un pretext să iasă în fiecare zi din casă și să facă 
orice venise să facă pe-acolo. S-o spioneze pe ea, să omoare pe 
cineva, să se întâlnească cu Leo. Soția lui, în schimb, rămânea 
acasă cu fiul lor. Era fericită că întâlnise pe cineva care să aibă 
grijă de amândoi. În fundul dulăpiorului, Colomba găsi o cutiuţă 
cu vreo cincizeci de carduri de memorie. Era evident că Melas 
nu voia să fie luat prin surprindere dacă i-ar fi cerut cineva să 
vadă roadele eforturilor sale. 

Colomba înlocui cardul din aparatul foto și derulă din nou 
imaginile. Alţi copaci, de data asta în culori de toamnă, alte 
păsări nefocalizate și cadre strâmbe. Observă, însă, că mediile 
se repetau. Nu cumva mai văzuse o dată copacul ăsta gârbovit? 
Verifică ipoteza introducând cardul precedent într-un alt aparat 
și așezând imaginea lângă cea dintâi. Da, era același copac, 
surprins într-un alt anotimp. Și povârnișul muntelui era foarte 
asemănător. Dacă Melas chiar frecventa și fotografia mereu 
aceleași locuri, ar fi putut să-și dea seama din fotografii unde 
mergea... poate. Împrăștie toate cardurile pe patul lui Tommy. 
Fiecare dintre ele conţinea două sute de imagini, deci cel puţin 
zece mii de poze pe care să le vadă și să le noteze. Încercând să 
nu se gândească la timpul de care avea nevoie, Colomba se 
puse pe treabă. 


6. 


La cinci fără douăzeci, Lupo dormea în apartamentul lui de la 
ultimul etaj al clădirii, amenajat într-un amestec de stil oficial și 
texan-mexican. În mica sufragerie, de exemplu, se găseau o 
masă de ședință, un cactus mare de plastic verde și un poster 
vechi, în nuanţe de maro, cu Billy the Kid sprijinindu-se în pușcă. 
Chiar și înainte să-l pornești, puteai fi sigur că de la aparatul 
stereo de bună calitate s-ar fi auzit muzică Southern sau 
country. În dormitor, în schimb, era o fotografie uriașă cu Lupo 
călare pe un Harley-Davidson cu care călătorise dintr-un capăt 

în celălalt al Statelor Unite în timpul celei mai frumoase vacanțe 
din viața lui. 

Telefonul lui Vice îl făcu să se ridice brusc în capul oaselor. 

— Ce e? bălmăji el. 

— Martina a dispărut. 

Lupo se trezi dintr-odată. 

— Cum adică a dispărut? 

— Nu puteam să dorm și am sunat-o s-o întreb dacă vrea să 
facem schimb sau i-ar prinde bine puţină companie. Știu că nu-ţi 
place să ne schimbăm între noi, dar... 

— Asta las-o pe altă dată, zise Lupo, care știa că Vice îi făcea 
în continuare avansuri subalternei lui, chiar dacă îi spusese să 
se abţină. 

— Am încercat să dau de ea prin staţie, dar n-a răspuns. La fel 
și pe mobil. Am fost să văd ce s-a întâmplat. Mașina încă e la 
locul ei, darea nu. 

— Dar Caselli? 

— Luminile din casă sunt aprinse, dar n-am vrut să mă 
apropii. Dacă ar fi ieșit, Martina ne-ar fi anunţat că a luat-o pe 
urmele ei. 

— Așteaptă-mă unde începe ulița. 

Lupo puse cafetiera pe foc, se îmbrăcă și bău cafeaua 
fierbinte citind marcajul termometrului de la fereastră: -1 grad. 
Se putea și mai rău. Turnă restul cafelei într-o sticlă goală în 
care fusese suc de fructe și îi puse dopul de plastic, apoi ajunse 
la Nerone cu jeepul verde moștenit de la Ocolul Silvic. Vice îi 
arătă unde se află cu ajutorul lanternei stradale setate pe 
fascicul roșu. Lumina cărămizie îl transformau pe el și plantele 
din jur în decorul unui vis urât. 

— Ţine, încă e caldă, zise Lupo întinzându-i sticla prin 
fereastra mașinii. 

— Mersi, șefu'. 

Vice desfășură trei metri de fular din jurul gâtului și bău 
lichidul dintr-o înghiţitură. 

— Am mai încercat s-o sun, dar nimic. Nici acasă nu răspunde 
nimeni. 

— O fi acasă la Caselli? Poate avea nevoie la baie. 

— Mai degrabă făcea pe ea. Acordă-i fetei puţin credit, chiar 
se spetește. 

Lupo se prefăcu să nu audă comentariul. 

— Comunicăm prin telefon, deocamdată nu implicăm 
centrala. Și dă-mi lanterna, a mea e descărcată. 

l-o smulse din mână și cobori pe uliţă în viteza întâi, oprindu- 
se la câţiva metri de mașina abandonată, de care se apropie pe 
jos. Cheile erau încă în bord, iar pe scaun găsi mobilul și borseta 
Martinei. Nici urmă de sânge, din fericire. 

Schimbă culoarea fasciculului lanternei și lumină urmele 
Martinei, care abia se mai vedeau. Coborâse din mașină la 
câteva minute după ce începuse să ningă, iar acum pașii ei nu 
mai erau decât un contur neclar acoperit de fulgi proaspeţi. La 
fel cum făcuse Colomba cu o săptămână înainte, Lupo se luă 
după urme ţinând pistolul în mână. 

Spre deosebire de ea, însă, el era expert pe teren. Când te 
cheamă Lupo, ești obligat de mic să construiești o strategie de 
supraviețuire. Și cum pe atunci era plăpând și înspăimântat la 
gândul că ar putea păţi ceva, își inventase o descendență din 
triburile indienilor americani din partea unui bunic inexistent pe 
care îl chema tot Lup - Lupul Cenușiu. El primise un nume 
creștin numai pentru că trebuia să trăiască în Italia, dar în locul 
din care venea el i se spunea Micul Războinic. Povestea 
funcţionase doar puţin timp - la zece ani fusese demascat de 
față cu toţi cei din curtea școlii -, însă păstrase pasiunea pentru 
triburile Poporului liber. Și se străduise și să le reproducă, pe cât 
posibil, calităţile. Știa să distingă urmele și excrementele a sute 
de animale diferite, chiar dacă nu vorbea despre asta prea des. 
Și știa să înţeleagă în ce ritm se deplasa un animal, dacă păștea 
liniștit sau fugea de un prădător. 

Martina alergase. 

Nu imediat. Coborâse din mașină la viteză normală apoi, după 
câţiva metri, accelerase în linie dreaptă până la marginea uliţei. 
Aici, un trunchi doborât marca începutul unei cărări aproape 
invizibile care tăia câmpurile, în direcția opusă casei Colombei. 
Imediat după trunchi, urmele Martinei păreau să se ia după o 
altă pereche de pași. Acum arătau doar ca semnele lăsate de 
trecerea unei fantome și Lupo nu izbuti să-și dea seama dacă 
erau de bărbat sau de femeie și nici măcar cât de mari erau. 
Martina a ieșit din mașină și a pornit după această persoană. 
Dar apoi? 

Urmele se făcură nevăzute sub zăpada proaspătă, dar Lupo 
avu timp să identifice punctul în care prima pereche de pași se 

întâlnise cu cea de-a doua. Observă două rămășițe de semi/une, 
semnele care rămân când te întorci pe călcâie, târând pe 
zăpadă vârfurile încălțărilor. 

Nou-venitul se oprise, Martina ajunsese lângă el. El se 
întorsese. 

Si apoi? 

Lupo își imagina o scenă confuză de trupuri încleștate în 
întuneric, un țipăt de groază. Însă pe cărare nu se vedeau 
semne de luptă. Și nici urme de corpuri căzute, de sânge sau 
ramuri rupte. Pașii nu se mai vedeau, însă ar fi observat alte 
indicii. Plecaseră împreună mai departe? 

Înaintă pe cărare sub un cer care se limpezea, până când 
ajunse la intrarea în pădure, cinci mii de kilometri pătraţi care se 
întindeau printre dealuri. Multe poteci se intersectau pe sub 
brazi și zade, Martina putea fi la fel de bine la un metru sau la o 
sută de kilometri depărtare. 

Pe drumul de întoarcere, Lupo îl sună pe Nerone, care se 
refugiase în mașină. 

— Martina urmărea pe cineva. 

— Caselli? 

Lupo pufni. 

— Mă duc să arunc o privire acasă la ea. Tu trezește-i pe toți 
și anunță Protecția Civilă. Sună-l și pe don Vito, vezi dacă nu ne 
trimite oameni pentru căutări. Organizează tu echipele, vreau 
pe toată lumea afară pe teren înainte de răsărit. 

Lupo sări gardul şi bătu la uşa Colombei fără să primească 
vreun răspuns. Făcu înconjurul casei și văzu imediat urmele care 
coborau spre câmpuri și dispăreau sub zăpada de-acum 
abundentă. Poliţista voise să scape de sub supravegherea 
Martinei. Sau făcuse plimbarea doar ca s-o atace pe la spate? 

Lupo înțelese că ipoteza din urmă era imposibilă, pentru că 
urmele se îndreptau în partea cealaltă a văii. Spre Montenigro. 

Cât pe ce să cadă din cauza grabei, Lupo alergă la mașină. 


7. 


Pe Colomba o trezi zgomotul broaștei deschise și preţ de două 
secunde nu avu în cap decât un gol pulsant, ca un televizor care 

pierde semnalul. Apoi își aminti că adormise buștean pe patul lui 
Tommy după ce privise a milioana imagine defocalizată cu 
păsări și copaci. Sări în picioare și se ascunse după bibliotecă, 
împrăștiind carduri de memorie în toată camera. Unul dintre ele 
i se lipise de frunte și, când căzu, îi lăsă logoul firmei întipărit pe 
piele. 

Ceasul cu brațe fosforescente care se foloseau pe vremuri 
arăta 6:10. Am pierdut o oră și m-am lăsat prinsă ca proasta. 

A doua broască fu descuiată și Lupo intră în casă, murdar de 
noroi până la urechi. Speranţa Colombei că se afla acolo din 
întâmplare se spulberă când îi auzi cuvintele. 

— Dottoressa! Dacă sunteți, aici ieșiţi la iveală, spuse el. Și 
știu că sunteţi aici. 

— Nu sunt înarmată! strigă ea rămânând la adăpost. 

— Mișcaţi-vă. 

Colomba aruncă o privire rapidă din pragul ușii. Lupo ţinea 
pistolul în toc și se scărpina la ceafă, cu gândurile aiurea. li ieși 
în întâmpinare. 

— Cum m-aţi găsit? 

— Poate că sunt mai puţin idiot decât credeţi. Violare de 
domiciliu și intrare prin efracţie. Vă arestez, pe urmă decide 
Vigevani ce e de făcut. Să mergem. 

Lupo o apucă de braţ, iar Colomba își reprimă instinctul de a-i 
trage un picior. 

— O clipă, Lupo. Lăsaţi-mă să-mi trag sufletul. Ce s-a 
întâmplat? 

Lupo pufni. 

— Martina a plecat acum câteva ore și nu răspunde la staţie. 

— A plecat de unde? 

— Din locul în care vă supraveghea casa. 

O smuci din nou, de data asta doar ca s-o privească în ochi. 

— Aţi văzut-o? Știţi ceva ce nu-mi spuneţi? 

— Dacă Martina a păţit ceva, vinovatul e același care i-a 
masacrat pe soţii Melas și mi-a pus ciocanul în casă. Asta e tot 
ce știu. 

— larăși tâmpenia asta... 

— Nu-i o tâmpenie! lar soţii Melas aveau ceva de ascuns. 

Colomba arătă o poză de pe perete. 

— Uitaţi-vă. 

— E o ciocănitoare, zise Lupo. 


VP - 107 


O ciocănitoare crestată, mai exact, care nu exista în Europa, 
dar Lupo ţinu asta pentru sine. Micul Războinic nu voia să pară 
tocilar. 

— E cumpărată de la librărie. Pentru că toate pozele pe care 
le-a făcut Melas într-un an sunt oribile. Am văzut jumătate dintre 
ele, știu ce vorbesc. Atunci de ce umbla prin pădure toată ziua 
să facă poze? 

— Pe mine nu mă interesează decât s-o găsesc pe Martina. 
Restul - mai târziu. 

— Sunteţi sigur că nu există o legătură între cele două lucruri? 
Că Martina n-a văzut pe cineva pe care nu trebuia să-l vadă? 

Lupo ezită vizibil. 

— La ce vă gândiţi? îl întrebă. 

— Lângă casa dumneavoastră erau niște urme lăsate cu mult 
după ce am plecat noi, zise Lupo fără tragere de inimă. 

— Aţi trimis pe cineva să se ia după ele? 

— Începuseră deja să dispară sub zăpadă, altfel le-aș fi urmat 
chiar eu. Oricum, am trimis pe teren toți oamenii disponibili. 

— Atunci puteţi să vă irosiți timpul preţios încercând să 
înţelegeţi ce făcea, de fapt, Melas în pădure. Am putea 
descoperi identitatea bărbatului sau femeii care a lăsat urmele. 
Și să aflăm dacă persoana asta e implicată în dispariţia Martinei. 

— Sunteţi diabolică, știți asta, nu? Profitati de îngrijorarea 
mea pentru fată. 

— Da, profit de ea ca să vă fac să gândiţi, recunoscu 
Colomba. Dar diavolul mă tem că e acolo, afară, în mijlocul 
zăpezii. 


8. 


În copilărie, caporalul Martina Concio fusese o promisiune a 
patinajului artistic, o mică Denise Biellmann dacă e s-o credem 
pe antrenoarea ei de atunci, mai ales când executa șurubul. La 
treisprezece ani ajunsese până la preselecția naţională la 
junioare înainte să aibă parte de o cădere urâtă, pierzându-și doi 
dinţi și tenacitatea. Asemenea tuturor celor care au urmărit un 
țel și au renunțat, îi rămăsese o rană deschisă pe care o oblojea 
în vise, unde patina la viteză supersonică sau aluneca pe gheaţă 

cu încetineala unui melc. Acum trebuie că visa, pentru că avea 
în faţa ei un trunchi acoperit de gheaţă și nu izbutea să se 
miște. Era frig și întuneric. Redeveni copil preţ de o clipă și i se 
păru că o aude pe antrenoare cum strigă la ea să fie atentă la 
piciorul de sprijin. Începu să-și simtă corpul și ceva care se 
strecura înăuntrul ei prin burtă. Un șarpe de flăcări și gheaţă, 
mâna lui Hulk, prima cuba /ibre băută la paisprezece ani. 

Durere. 

La prima consultaţie după căzătură, medicul de gardă o 
întrebase cum o cheamă, apoi îi spusese: „Pe verișoara mea o 
cheamă Martina, ce coincidenţă, nu? la spune-mi, de la unu la 
zece, cât de tare te doare dacă îţi mișc piciorul așa”. 

La treisprezece ani, Martina ţipase „Zece”, dar acum ar fi 
trebuit să urle o sută, o mie. Încercă, iar de pe buze îi ieși un fel 
de râgâit, apoi stropi de sânge și salivă. Nu pricepea în ce 
poziţie se află. Era întinsă în pat, stătea în picioare, se așezase? 
Corpul parcă îi plutea pe un nor. Nu-și simţea braţele, nu reușea 
să flexeze degetele. Încercă să-și miște picioarele și simţi un 
nou junghi în burtă, iar durerea îi urcă în gât împreună cu un 
gust dulceag. Picioarele nu atingeau nimic. Nici pământul, nici 
cearșafurile unui pat. Doar aer. 

Ce-am ptit? Ce era dincolo de copac? Probabil avusese un 
accident, dar era încă în viaţă. Și simţea durere. Semn bun. Cei 
răniţi grav nu simt nimic, nu-i așa? Nu-i așa? 

Căută ceva în confuzia din capul ei. Paza de noapte, Caselli. 

Umbra din zăpadă. 

Asta să fie ultima ei amintire? Zgomotul portierei care se 
deschidea îi răsună încă o dată în minte. 

Umbra de pe uliţă. Ea coborând din mașină... 

Si apoi ce? M-a adus aici? Aici unde? 

De data asta privi în jos plecând capul, câte un milimetru o 
dată, poate chiar mai puţin, pierzându-și din când în când 
cunoștința. Sub ea, în dreapta, în beznă, i se păru că vede ceva 
care lucește. Probabil era gheață, dar părea să se miște, să se 
încreţească. 

Era un râu, un torent, în care se reflecta luna. lar ea avea 
impresia că zboară deasupra lui. Mișcând capul încă un 
milimetru, văzu umbra picioarelor ei care parcă atârnau în gol. 
Cum era posibil, ce o ţinea ridicată în aer? 

Strângând din dinţi, mișcă un centimetru întreg capul, iar 

imaginea râului dispăru. Ceva îi bloca vederea, o zonă de 
întuneric mai pronunțată decât în celelalte. Un al centimetru, iar 
zona îi obtură de tot câmpul vizual. Ceva aflat între ea și râu, iar 
când vomită încă un firicel de sânge și îl văzu lovind zona 
întunecată, pricepu că aceasta era mult mai aproape decât își 
imaginase. Nu se afla în zona neclară dintre picioare și pârâu, ci 
era prinsă de corpul ei. O ţinea în aer. 

Stau pe o creangă? se întrebă. Oare căzuse și rămăsese 
agăţată în copac? Ar fi vrut să-și poată mișca mâinile ca s-o 
atingă și să se convingă de existenţa ei, dar braţele îi erau ca 
niște ațe care nu răspundeau la comenzi. La fel și picioarele. 

Vomită din nou sânge, iar de data asta îl văzu cum se scurge 
pe conturul crengii înainte să cadă în gol, incolor ca universul 
din jurul ei, compus numai din nuanţe de gri. Și în cele din urmă 
înţelese ce-i făcuseră. 


9. 


Colomba îi arătă lui Lupo fotografiile pe care le alesese: 
imaginea prost focalizată a unei cărări care se pierdea după un 
pâlc de brazi. 

— Cred că Melas mergea de fiecare dată pe același traseu. 
Cărarea asta, de exemplu, apare mereu în poze. 

— Cu siguranţă e la sud-sud-vest, zise el după o privire 
rapidă, studiind umbrele și comparându-le cu ora din time code. 
În fundal sunt Munţii Sibillini. 

— Puteți fi mai precis? 

— Nu. 

Colomba mai derulă câteva poze. 

— Uitaţi-vă la astea. Au fost făcute în zile și luni diferite, dar 
mereu apare același lucru. Vedeţi copacul ăsta? 

— Da, răspunse Lupo mai interesat, privind stejarul 
contorsionat. 

Colomba îi arătă un stâlp mâncat de vreme, din ciment 
cenuşiu. 

— Asta vă spune ceva? 

— Cred că sunt dealurile din Val Cesana. E unul dintre vechii 
stâlpi de înaltă tensiune. 

— Prin urmare, șirul de dealuri de după Mezzanotte, cum vii 
dinspre Montenigro. 

— Mai arătaţi-mi poze, zona încă e prea întinsă. 

Colomba îi înmână aparatul. 

— Le-am pus în ordine, spuse. 

Lupo derulă un fel de diapozitiv format din imagini ale cărării 
cu un copac contorsionat: șerpuia mult și se termina cu un zid 
de cărămizi și ciment. 

— Aici e o clădire fără ferestre. Un grajd? 

— Grajdurile arată altfel. E un hambar. 

Luă telefonul și deschise Google Maps. 

e 

Cinci minute mai târziu, urcau în jeepul verde al lui Lupo. Era 
abia 7:30, iar afară erau 2 grade; cerul liniştit începea să se 
însenineze. 

Lupo sună la cazarma din Portico, unde nu mai rămăsese 
decât funcţionarul civil, pentru că toţi ceilalți erau pe teren, 
măturând zona. De peste tot veneau voluntari de la Protecţia 
Civilă și unităţi canine. Opri legătura prin radio și spuse deodată: 

— N-am luat niciodată mită. 

— Felicitări, replică sec Colomba. 

— Singura greșeală pe care am făcut-o a fost să nu-mi denunţ 
colegii care luau. Credeam că rufele trebuie spălate în familie. 
Apoi am descoperit că familia pe care mi-o imaginam nu 
existase niciodată. Mi-au întors spatele și cei pe care am 
încercat să-i protejez. 

— Se-ntâmplă. 

— Îmi închipui că dumneavoastră v-aţi fi comportat altfel. 

Colomba ridică din umeri. 

— Nu pot să dau nimănui lecţii. Și eu am făcut o sumedenie 
de greșeli. 

— Și de asta v-au trimis la plimbare, zise Lupo. 

— Exact. 

e 

Ultima porțiune de cărare era prea îngustă pentru maşină. 
Coborâră și pătrunseră în pădure pe jos. Colomba își prinse din 
nou rachetele de zăpadă, iar Lupo îşi puse încrederea în 
bocancii lui, Gore-Tex, înalți până la genunchi. 

— Ar trebui să fie la câteva sute de metri de aici, zise 
Colomba verificând traseul pe mobil. 

— Dar nu suntem primii care au venit încoace. 

Lupo îi arătă o serie de dungi paralele care păreau trase pieziș 
cu o greblă. Se aplecă și mătură cu mâna o mică denivelare, 
scoțând la suprafaţă mai multe ace de pin. 

— Cineva și-a șters urmele cu o creangă, spuse el. 

— Cine? 

— Braconieri, probabil. Aveţi grijă unde puneţi piciorul, poate 
au lăsat capcane. 

— Asta dacă sunt cu adevărat braconieri. Bine că măcar 
dumneavoastră sunteți înarmat... 

Intrară pe un coridor verde format din ramuri încrucișate care 
filtrau lumina soarelui și se scuturau de blocuri întregi de 
zăpadă când treceau pe sub ele. Era senin pentru prima oară de 
multe zile și peste tot în jur picura. 

— Acela parcă e copacul nostru, zise Lupo după vreo sută de 
pași, arătând spre stejarul de stâncă, cu aspect de tirbușon, 
care le ieși în cale. 

Colomba, care se obișnuise cu rachetele, grăbi pasul ca să 
ajungă în dreptul lui, având grijă să nu se apropie de marginea 
nesigură și abruptă a cărării. O porţiune se surpase de curând și 
sub stratul alb se întrevedea o frântură de pământ. Colomba se 
întinse să privească și își dădu seama că unul dintre copacii care 
se ițeau dedesubt strălucea într-o culoare care deseori însemna 
un singur lucru. 

Culoarea roșie. 

Zăpada purpurie era împroșcată pe trunchiuri și se prelingea 
în jos, groasă ca smoala. Copacul era un măceș uriaș, iar 
ramurile lui păreau versiunea gigantică a tulpinilor de trandafiri. 
Una dintre ele, lată cât un braţ de om și îndreptată în sus, 
străpungea trupul fără viaţă al Martinei. 


10. 


Martina avea gura și ochii larg deschiși, pumnii strânși, era 
acoperită de sânge și vomă. Colomba își vâri pumnul în gură ca 
să nu tipe. 

— Ce-aţi văzut? întrebă Lupo, aflat încă la câţiva pași distanţă 
de ea. 

Colomba privi în cealaltă parte. lată-l, hambarul din fundal. 
Era făcută din piatră și ciment și îi lipsea o bucată de acoperiș, 
dar chiar și de la distanţa asta Colomba vedea lanţul care bloca 
ușa de lemn masiv. _ 

Alergă cu pași de rață, rugându-se să nu frângă rachetele. Il 
auzi pe Lupo strigând-o, apoi urletul lui când ajunse la marginea 
prăpastiei. 

Nu se opri. 

Înainte s-o bage la zdup voia să vadă nenorocitul ăla de 
hambar. 

Lupo chemă întăriri prin radio, apoi răcni după Colomba cu o 
voce încărcată de mânie. Ea nu-l ascultă. Se agăţă de zid ca să 
se tragă în sus și să privească înăuntru, dar nu văzu decât 
zăpadă, gunoaie și bârne mucegăite. Insă exista o încăpere 
rămasă intactă, cea închisă de ușa cu lacăt. Era imposibil să 
vadă înăuntru. Luă de jos un bolovan și începu să lovească 
lacătul. 

Lupo, care între timp se apropiase, strigă: 

— Știaţi ce s-a întâmplat! M-aţi adus aici dinadins! 

Colomba se prefăcu că nu-l aude. 

— Opriţi-vă! răcni din nou Lupo ajungând lângă ea. 

Colomba se întoarse și îl lovi cu piatra în faţă. Țintise bărbia, 
însă îl lovi în nas, care se rupse și începu să împroaște sânge. 
Colomba îl lovi din nou, de data asta în obraz. Lupo se clătină, 
căzu și începu să se târască spre ea în patru labe, orbește, 
complet năucit. Colomba îi luă pistolul și îl vâri în buzunarul 
gecii de schi; apoi lovi în continuare lacătul. 

— Tu ai fost! îngăimă Lupo. Tu ai omorât-o! 

— Lasă tâmpeniile! Am venit aici pentru că fotografiile ne 
arătau locul ăsta! 

Lupo o apucă de gleznă. 

— Tu le-ai pus la rând! 

Colomba îl lovi peste mână, apoi dădu cu bolovanul în lacăt. 
Acesta se sparse. Deschise ușa cu umărul. Dacă înăuntru ar fi 
fost doar o grămadă de lemne putrezite, s-ar fi lăsat arestată. 

În schimb, soarele leneș al zorilor lumina un fel de cameră 
rustică, cu o masă de lemn și un scaun de plastic. In cealaltă 
parte era o motocicletă de cros acoperită cu o mușama, o 
Honda CRF 450. Avea cauciucuri de iarnă care păreau noi. 
Lângă ea - o trusă de scule și două anvelope de vară gata de 

montare, precum și trei căști de diferite culori și tot atâtea veste 
pentru un motociclist de talie medie. Cheile motocicletei erau 
sub șa, alături de un alt mănunchi de chei cu bărbie dublă. 

Lupo se ridicase într-un genunchi și cotrobăia într-unul dintre 
bocanci. Colomba îi dădu un șut în burtă, iar el scăpă un 
revolver calibrul .22, de jucător de poker din Vestul Sălbatic. 
Avea patru ţevi dispuse pe câte două rânduri și patul împodobit 
cu decorațiuni. Colomba și-l puse în buzunar, apoi îl prinse pe 
Lupo cu cătușele de un inel pentru animale înfipt în perete. El 
înghiţi o bucată de dinte. 

— Eşti nebună! 

Colomba îi luă mobilul și stația radio, le opri pe ambele și le 
așeză pe masă. Apoi îl sună pe Alberti de pe telefonul ei, iar el 
răspunse din subsolul în care compunea muzica pe computer, 
muzică pe care o încărca pe net sub pseudonimul Rookie Blue. 
De data aceea, însă, era acolo numai ca să doarmă, după ce se 
întorsese la 4 de la secție. Făcea asta des când venea acasă 
târziu și nu voia s-o trezească pe prietena lui. Treptat, ea se 
îndepărta de el fără să fi discutat vreodată deschis despre asta, 
iar Alberti încă nu știa dacă situaţia îi convenea sau nu. 

— Șeful e bine, s-a întors de la Milano... 

— Mă doare-n cot. Am nevoie de ceva și am nevoie urgent. Un 
număr de înmatriculare. 

— Dottoressa, chiar nu e momentul... 

— E ultimul lucru pe care ţi-l mai cer. Și e foarte important. 

— Are legătură cu Bonaccorso. 

— Da. Futu-i. 

— Ok. Vă ascult. 

Colomba îi dictă numărul de înmatriculare, Alberti îl dădu spre 
verificare unui coleg în care avea încredere. Proprietarul 
motocicletei se dovedi a fi un agent imobiliar londonez, care o 
cumpărase la licitaţia organizată de o clinică din Rimini, 
falimentată odată cu fostul proprietar. Cumpărase și clinica. În 
februarie anul trecut. 

Februarie. Exact când ea se mutase la Mezzanotte. Sleită, 
Colomba se prăbuși în zăpadă. Plămânii ei reușeau cu greu să se 
umple cu aer. O altă coincidență? Poate că Pala greșea și chiar 
era nebună. 

Se întoarse lângă hambar, unde Lupo, livid, încerca să smulgă 
inelul. 

— Dă-mi drumul, fir-ar a dracului de treabă! Ce crezi că faci? 
Colomba urcă pe motocicletă și porni motorul. 
— Mă duc până la capătul drumului, răspunse ea. 


11. 


Un fost iubit al Colombei, de care se despărţise cât se poate 
de urât, se deplasa numai pe două roţi iar ea, pe atunci, își 
cumpărase o motocicletă ca să-l însoțească în weekendurile 
libere. Nu se străduise niciodată prea tare să înveţe, dar măcar 
știa cum să-și ţină echilibrul. Deschise complet ușa fâneţei și o 
fixă cu o ramură, apoi își puse pe cap una dintre căști. li era 
mare și i se păru că simte respiraţia celui care o purtase înainte 
- Leo sau Melas, un monstru sau un mort. 

Demară și aproape își frânse gâtul. 

Ca să stăpânești o motocicletă pe zăpadă trebuie să mergi 
îndeajuns de repede încât să nu te afunzi, dar nu atât de repede 
încât să pierzi controlul. Colombei îi complicau viaţa și lipsa de 
exercițiu, și faptul că nu cunoștea vehiculul pe care se urcase. 
Căzu de patru ori în primii două sute de metri, iar ultima oară 
rămase lungită pe burtă, plângând de nervi. Ridică-te, idioato! 
își zise. Vrei să te găsească aici? Măcar chinuie-i puțin! 

Se ridică și căzu din nou, dar când avu impresia că nu mai 
există niciun centimetru de pe corp care să nu fie acoperit cu 
vânătăi ajunse în cele din urmă pe asfaltul drumului provincial. 
Crescând viteza, însă, se intensifică și frigul. 

Evită autostrada din pricina camerelor de luat vederi și merse 
de-a lungul coastei, pe lângă marea neagră și plaja pustie care 
în lunile de vară se transforma în Țara Jucăriilor. Umezeala i se 
strecură în toată ființa. 

Ajunse la Rimini într-o dimineaţă de culoarea perlei și se 
orientă cu ajutorul unui semn care purta încă numele Villa 
Quiete, chiar dacă aceasta își încetase activitatea. Ar fi ajuns 
mai repede cu Google Maps, însă nu ţinea bateria în telefon, de 
teamă să nu-i fie luată prea repede urma. 

Clinica era într-un cartier rezidenţial aflat la doi pași de plajă, 
un paralelipiped placat cu ceramică roșie și albă, cu trei etaje, 
înconjurat de un mic parc neîngrijit și plin de gunoaie. 

Colomba parcă motocicleta pe o stradă lăturalnică și privi 
clinica de la distanță. Gardul nu era greu de sărit, în ciuda 
vârfurilor ascuţite, și nu erau decât două camere, la intrarea 
principală... cel puţin, nu erau decât două vizibile. Oare era un 
alt refugiu al lui Leo după apartamentul de la Milano? El și Melas 
îl foloseau să se întâlnească? Pregăteau aici explozibilul pe care 
Leo îl folosise la Milano? 

Sări gardul și căzu în părculeţ. Alergă spre clădire chircindu- 
se, având grijă să nu fie văzută de pe stradă, chiar dacă nu era 
aproape nimeni afară. Ferestrele erau acoperite de jaluzele și nu 
vedea nimic înăuntru. Colomba evită ușile principale și alese 
intrarea pentru personal de pe latura clădirii ascunsă de un pâlc 
de copaci. Ca și celelalte, ușa era din geam blindat și acoperită 
cu un grilaj de metal rabatabil. Incuietoarea era tip seif și își 
aminti de cheile cu bărbie dublă pe care le văzuse sub șa. Se 
întoarse la motocicletă, iar după a treia escaladare a gardului își 
dădu seama că n-ar mai fi reușit să facă și o patra: era 
extenuată. 

Începu să testeze cheile pe ambele părţi, cerând de fiecare 
dată ajutorul Cerului și al cui îl stăpânea. A treia cheie se răsuci 
cu asemenea ușurință că o clipă Colomba avu impresia că o 
rupsese, însă nu făcuse decât să deblocheze grilajul, iar ușa 
aflată de partea cealaltă se deschise doar învârtind clanţa. Intră 
pe un coridor scurt unde era mai frig decât afară. In jur văzu 
praf și pânze de păianjen, iar podeaua murdară era plină de 
urme de pași care veneau și plecau. 

Colomba speră că erau recente, că Leo chiar dormea într-una 
dintre rezervele fostului spital, fără să știe de venirea ei. și 
imagină că-l trezește vârându-i ţeava pistolului în gură. Tí se 
pare că mi-e frică de tine?, i-ar fi strigat. 

O ușă de metal dădea în holul de intrare al clinicii, golit de 
aproape toată mobila, cu neoanele acoperite de pânze de 
păianjen. Într-un mozaic uriaș, Fecioara veghea asupra unui 
bolnav care dormea. Prin jaluzele intrau dâre de lumină, iar 
Colomba izbuti să citească harta numerotată de pe perete. 
Clinica era împărţită pe două coridoare lungi la primul și al 
doilea etaj, iar birourile se aflau la parter. 

Colomba le verifică mai întâi pe acestea din urmă, mișcându- 
se în liniște și ţinând fiecare dintre pistoalele lui Lupo în câte o 
mână care tremura din pricina adrenalinei. Birourile erau goale 

și miroseau a șoareci morți. 

Găsi capela, apoi scările către primul etaj. Urcă încet, atentă 
la orice zgomot. Se auzeau doar cele de pe stradă și un motor 
electric care zumzăia cine știe unde în clădire. 

Coridorul era în culori pastel, cu rezerve fără uși sau paturi. 
Complet goale. 

Prins pe un avizier de plută, un ordin de serviciu cu paginile 
îngălbenite invita personalul să folosească paturile noi, 
asemănătoare unor capsule dintr-o navă spaţială destinate 
persoanelor care nu se pot deplasa, iar Colomba descoperi 
astfel că nu era vorba despre o clinică normală, ci de un spital 
pentru pacienţi în stare de comă. 

Zumzăitul motorului electric era mai puternic, iar Colomba își 
dădu seama de încă un detaliu crucial: se auzea de la etajul al 
doilea. 

Alte scări. Pistoalele atârnau greu. Colomba își puse la 
centură .22-ul și îl tinu cu două mâini pe cel de serviciu al lui 
Lupo, ochind sus, lăsându-și corpul să se miște odată cu arma. 
Zumzetul se transformase acum în cel al frezei unui dentist, la 
care se adăuga declicul ritmic al unui mecanism. Zzz. Click. Zzz. 
Click. 

O cameră de la etajul al doilea mai avea încă ușă. Pe sub ea 
se strecura o lumină albăstruie care tremura în ritmul 
clinchetului. 

Zzz. Click. ZZZ. Click. 

Ce făcea Leo? Avea o armă în mână, mai nou putea să arunce 
cu fulgere? Colomba nu mai înțelegea nimic, zgomotul o 
buimăcea și frica se combina cu adrenalina. 

Ușa avea o încuietoare electronică masivă, unde o lumină 
roșie pulsa într-un orificiu care părea făcut exact pentru micul 
cilindru agăţat de breloc. Il introduse și reluă imediat poziţia de 
tragere când auzi că încuietoarea se descuie și lumina devine 
verde. 

La ora 10, după exact șaisprezece ore de la explozia din 
Milano, Colomba apăsă pe clanţă cu cotul și împinse, intrând 
într-un nor de lumină albastră care o orbi preț de o clipă. Apoi 
ochii i se obișnuiră. Văzu o marionetă de mărimea unui om 
agitată în aer de o mână invizibilă, luminată de o lampă cu led. 

Văzu că marioneta era legată la un pat de un milion de dolari. 
Patul continua să-și schimbe forma cu mișcări fluide, rotind și 


VP - 117 


întinzând păpușa, așezând-o în poziţie verticală, apoi orizontală, 
apoi aplecată. 

Văzu electrozii cu care era acoperită marioneta, perfuziile 
goale care atârnau de braţele ei scheletice. 

Văzu tubul care cobora pe gât, pompând aer. 

Apoi văzu că nu era o marionetă. 

Era un bărbat. 

Era Dante. 

PARTEA A DOUA 


REDEȘTEPTĂRI 


CAPITOLUL | 


Odinioară 


Informaticianul a lucrat neîntrerupt încă din ziua atentatului, o 
săptămână întreagă în care a dormit în medie trei ore pe 
noapte; și încă nu a terminat. 

Îi înmânează stickul lui Di Marco, ia o șurubelniţă în stea și 
începe să dezasambleze computerul ca să-i scoată hard diskul. 
O să-l dea puţin la cuptorul cu microunde, la fel cum a copt și 
cele trei telefoane mobile descoperite în apartament. Intr-o 
ploaie de scântei și fum, memoria lor internă fusese distrusă 
definitiv. Era mult mai sigur decât dacă ar fi folosit ciocanul. 

Di Marco își vâră stickul în buzunar, lasă echipa să-și termine 
curăţenia și ajunge lângă șalupa celor de la COMSUBIN, care-l 
așteaptă la debarcader. Când urcă la bord, militarii îl salută, 
ținând în continuare puștile de asalt îndreptate spre cele patru 
puncte cardinale. 

Șalupa alunecă pe apă până la portul Mestre, unde o mașină 
blindată îi recuperează pe colonel și garda lui ca să-i ducă la 
cazarma Matter. Inainte să treacă de poarta cenușie a sediului 
forțelor speciale, Di Marco zărește silueta discretă a unui bărbat 
care fumează pe trotuar, având pe el un trend ponosit și o tichie 
irlandeză. Il bate pe umăr pe șofer dându-i de înțeles să 
oprească, apoi coboară și se apropie de bărbat. Nu s-a înșelat; e 
Santini, fostul șef al ȘIC, Serviciul Elveţian de Informaţii Civile, 
parcat acum la Brigada Mobilă din Roma în așteptarea pensiei. 

— Ce doriţi? spune și se proțăpește în faţa lui. 

Santini aruncă ţigara și își vâră mâna în buzunar. 

— Știaţi? întreabă el cu glas stins. 

— Nu știu despre ce vorbiţi. 

— Sunt înarmat. 

Santini mișcă mâna, iar pe materialul trendului apare cuta 
formată de țeava unui pistol. 

— Sunteţi prea inteligent să mă împușcați cu martori de față. 

Santini pare neliniștit, dar nu dă înapoi. 

— Dac-aș fi fost inteligent, n-aş fi venit aici. Știaţi ce urma să 
se întâmple la Misericordia sau nu? 

— Nu, răspunde Di Marco fără ca pe figură să-i tremure vreun 
mușchi. 

— Caselli era acolo. 

Di Marco face un pas înapoi ca să-i studieze mai bine chipul 
lui Santini. Cade pe gânduri și aproape că aude ticăitul rotițelor 
care i se învârt în cap. 

— Fabulaţi, spune după câteva clipe. 

Glasul lui și-a pierdut puţin din siguranţă. 

— E la spital dar o să-și revină. Torre, în schimb, a dispărut. 

Santini tremură. 

— E imposibil să fi fost la Veneţia din întâmplare. Știau că o să 
se întâmple ceva la Palasport. Cum se face că dumneavoastră 
nu știați? 

Di Marco cade din nou pe gânduri și din nou rotiţele ticăie. 

— Urcaţi în mașină, spune în cele din urmă. 

Santini se clatină, fie din pricina alcoolului, fie pentru că e luat 
prin surprindere. 

— De ce? 

— O să vă povestesc ceea ce nu știți încă. 

Arată spre ușa cazărmii. 

— Acolo. 

— Pe dracu' dacă vin! 

— Neîncrederea dumneavoastră e ridicolă. Sunt șeful celulei 
antitero a unei ţări care a suferit cel mai grav atentat de la 
sfârșitul celui de-Al Doilea Război Mondial încoace. Nu mă tem 
deloc de dumneavoastră, prin urmare nici dumneavoastră nu 
trebuie să vă temeţi de mine. 

E o ameninţare, dar Santini se concentrează la altceva. 

— Nu sunteţi șeful celulei antitero. 

Di Marco zâmbește, dar numai cu buzele. 

— Totul se schimbă în mare viteză, Santini, după cele care s- 
au întâmplat. Unii se vor îneca, alţii vor fi salvaţi. Printre care 
vreţi să vă numărați? 

1. 


Dante fu deconectat de la patul de un milion de dolari și 
transportat în ambulanță de un grup de paramedici. Inainte de 
asta, însă, pompierii sparseră încuietoarea de la intrarea 
principală a Villei Quiete, întrucât cheia nu era pe brelocul aflat 
în posesia Colombei. 

Sub numele de „domnul Caselli”, Dante fu consultat de o 
echipă de prim-ajutor de la spitalul din Rimini, care se întrebă ce 
mama naibii păţise nefericitul acela, nu atât din pricina stării 
generale dezastruoase, cât a implanturilor chirurgicale din corp. 
Pacientul avea lângă buric o valvă PEG pentru hrănire forțată 
acoperită cu o fâșie de tifon murdară, în braţe - catetere 
intravenoase, în trahee - tubul unui aparat respirator automat, 
prin urmare cu siguranţă cineva începuse să aibă grijă de el. Nu 
de curând, însă: toate implanturile erau infectate, înconjurate de 
carne necrozată și inflamată, și pe deasupra pacientul era 
subnutrit şi  deshidratat, înţepenit, murdar și mirosea a 
excremente și putreziciune. 

O infirmieră lansă ipoteza conform căreia bolnavul scăpase 
dintr-un alt spital înainte să se ascundă la Villa Quiete. Unei 
prietene de-a ei, asistentă-șefă, îi dispăruse odată o pacientă și 
o găsiseră șase luni mai târziu în camera centralei, uscată ca o 
mumie. Însă femeia respectivă avea Alzheimer, în vreme ce 
creierul pacientului din Villa Quiete se dovedi sănătos, nu 
prezenta semne de traume sau boli. Atunci de ce rămăsese 
sechestrat acolo atât de mult timp? 

— Nu știu, răspunse Colomba la exact aceeași întrebare 
adresată de către medicul primar, cum, de altfel, făcuse și în 
cazul tuturor celorlalte chestionări. 

— Știţi ce i-au dat să-l ţină sedat? 

— Nu. 

— Dar de ce suferă? De ce e intubat? 

Colomba scutură iar din cap, iar medicul se întrebă dacă 
femeia era cu adevărat în stare să priceapă că vorbește cu ea. 
Ochii verzi, care priveau fix ușa rezervei, erau febrili și lucizi. 

— Trebuie să-i îndepărtăm implanturile infectate și să 
curățăm rănile, spuse el. Avem nevoie de acordul unui tutore 
sau membru al familiei. Dumneavoastră sunteţi sora lui, corect? 

Colomba semnă fără să se uite măcar la hârtii. 

— O să se facă bine? întrebă. 

— E foarte slăbit, doamnă. Și nu vă ascund faptul că operaţia 
ridică anumite riscuri, dată fiind starea organismului său. 

Ezită. 

— Doriţi să vorbiţi cu un preot? 

Colomba clătină din cap. 

— El nu e credincios. 

Jumătate de oră mai târziu, Dante fu împins către sala de 
operații. Colomba, stând în picioare pe coridor, îl privi cum trece 
și îl însoți până la lift. Când ușile de metal se închiseră, văzu în 
ele reflexia lui Alberti și Santini. 

— Pe toți dracii! zise fostul ei șef. Doamne sfinte, chiar ai 
reușit! 


2. 


Efectul domino: pompierii de la Villa Quiete anunţaseră 
poliţia, poliţia sunase la Comandament, Comandamentul îl 
înștiințase pe chestorul de la Rimini, chestorul de la Rimini îl 
sunase pe chestorul de la Roma, chestorul de la Roma îl sunase 
pe Santini, care în clipa aceea era prăbușit pe canapea, într-o 
supradoză de analgezice. Pe scurt, ideea apelului fusese: ce 
mama dracului caută „eroina de la Veneţia” la Rimini, într-o 
clinică abandonată, cu un muribund? Lucrează sub acoperire 
sau s-a tâmpit de tot? Orice-ar fi, e problema dumitale. 

Santini îl sunase pe Alberti și strânseseră laolaltă o echipă, 
rugându-se în același timp ca amândoi să-și dea duhul în timpul 
călătoriei. După ce îl văzuse pe Dante viu, însă, îi mulțumi 
Cerului că ajunsese imediat. O însoţi pe Colomba la un fotoliu 
din sala de așteptare, luându-i cu grijă, .22-ul și celălalt pistol pe 
care-l avea la centură. Era un Glock 17, nu obișnuita Beretta. 

— De unde-ai luat-o? o întrebă punând arma în buzunarul 
trendului. 

— De la Lupo, murmură Colomba de foarte departe. 

— Lupo? 

— Sergentul de carabinieri de la Portico, interveni Alberti, 
care până atunci doar privise în tăcere, copleșit de ce se 

întâmpla. 
— Nu vreau să aflu de ce știi asta, replică Santini. Ce s-a 
întâmplat, Caselli? Ce naiba de legătură au carabinierii cu Torre? 
Colomba îi povesti totul cu greu, pe bucăţi, ajutată de o 
grappa pe care Alberti o luă de la barul spitalului. Când ajunse la 
imaginea cu Lupo încătușat în hambar, Santini se grăbi să dea 
câteva telefoane. 


3, 


Lupo fu recuperat de doi oameni de-ai lui, înfrigurat și 
înjurând de mama focului. Deși avea nasul spart și partea 
stângă a feţei de două ori mai mare decât cealaltă, refuză orice 
îngrijire medicală și urmări cum salvamontiștii recuperează 
trupul Martinei. Ca să nu compromită autopsia, tăiaseră ramura 
și o lăsaseră înfiptă în rană, făcând cadavrul înţepenit în rigor 
mortis să danseze în hamul unui scripete. La fața locului era și 
medicul legist cu înfățișare de spiţer din vremurile de demult, în 
a cărui barbă sclipeau perle de gheaţă. 

Conform instrucţiunilor lui, cadavrul fu scos din ham și așezat 
pe o targă pliabilă. Ramura pe care Martina o avea încă înfiptă 
acţionă ca un piston. Se auzi un gâlgăit, iar din vintre apărură 
două buze uriașe translucide și tremurătoare care împroșcară 
sânge pe toți salvatorii. Era peritoneul, sfâșiat și smuls de 
presiunea aerului. Medicul legist, doctorul Tira, își curăţă 
ochelarii rotunzi cu o batistă de mătase. Paramedicii se grăbiră 
să acopere cadavrul cu un cearșaf. 

— Vreau un ordin de arest preventiv pe numele lui Caselli. Și 
te-aș ruga s-o lași baltă cu vrăjeala de data asta, îi zise Lupo lui 
Vigevani, mergând alături de el în urma cadavrului. 

Neoficial își vorbeau la pertu. 

— Eşti sigur că ai baze pentru asta, Wolf? Dacă spune că mai 
întâi tu ai pus mâinile pe ea, ai putea pica într-o situaţie tare 
neplăcută, răspunse magistratul. 

— Te pomenești că mi-oi fi pus singur cătușe. 

— Ar trebui să știi că nu-i așa greu. 

Lupo se blocă, obligându-l pe Vigevani să se întoarcă. 

— Dacă nu mă crezi, spune-mi în clipa asta. 

— Normal că te cred... Dar, serios, Caselli care o omoară pe 
Concio? 

— De ce nu? 

— A fost o polițistă cât se poate de integră, Wolf. 

— Exact. A fost. Aproape a murit la Veneția, i-au răpit iubitul... 

— Nu cred că ea și Torre sunt împreună. 

— Și înainte de asta s-a ocupat de un criminal în serie, 
continuă Lupo fără să-l asculte. Am văzut colegi care și-au dat 
demisia după un singur conflict armat, iar ea a fost în mai multe 
decât Buffalo Bill. A depășit punctul critic, cine știe ce-i poate 
trece prin cap. 

Ambulanţa cu trupul Martinei plecă spre sala de autopsie a 
spitalului din Pesaro. Singurele mașini rămase erau a lui Lupo și 
a superiorului său. Șoferul lui Vigevani ieși să-i deschidă 
portiera, dar magistratul îi făcu semn să aștepte și-l însoţi pe 
Lupo la jeep. 

— Și cum să fi făcut asta? Explică-mi dinamica, din moment 
ce de motiv n-are nevoie dacă-i nebună. 

— A ieșit din casă și Martina a urmărit-o să vadă ce făcea. 
Caselli i-a dat una-n cap, apoi a urcat-o în mașină... 

Vigevani pufni exasperat. 

— Apoi a adus-o aici, a dus mașina înapoi la Mezzanotte și a 
plecat pe jos la casa lui Melas unde ai găsit-o tu, convinsă că o 
să vii acolo. 

— Poate căuta ceva și a inventat o poveste pe loc. 

— Ca să te aducă aici să găsești cadavrul, după care te-a lovit 
cu piatra în faţă și a fugit cu o motocicletă pe care o ascunsese 
dinainte? 

— Când ești nebun, n-ai nevoie de logică. 

Vigevani scutură din cap. 

— Uite cum facem: eu merg cu teoria asta la judecător, dar de 
munca de convingere te ocupi tu. 

Lupo se simţi jignit și se enervă mai tare. 

— Bine, poate - spun poate - nu Caselli a ucis-o pe Martina. 
Fie. Prin urmare nu e nebună - mă rog. În cazul ăsta a avutun 
motiv să-mi spargă fața și vreau să știu care. Agresarea unui 
oficial public, furt de armă, sechestrare de persoană, furt de 
vehicul... O fi căpătat și statut de veteran după Veneţia, dar - 
Doamne sfinte! - nu poţi să-i treci cu vederea tot! 

Pe chipul lui Vigevani apăru o expresie stranie - o îngrijorare 

sinceră, Lupo putea să bage mâna-n foc -, dar magistratul se 
întoarse oricum și se îndreptă spre mașina lui, mergând ca pe 
ouă ca să nu alunece. 

— Alo, pleci așa, pur și simplu? strigă Lupo după el. 

Fără să se uite la el, Vigevani îl întrebă: 

— Ştii ce se spune pe la procuratura din Veneţia? 

— Nu. 

— Că dacă ISIS ar avea un avocat bun, n-ar face nicio zi de 
închisoare pentru masacrul de la Palasport. 

— Ar trebui să mă facă să râd? 

— Ar trebui să te pună pe gânduri. Ai grijă cum te miști, Wolf. 
În ceea ce mă privește, cred că e ultima oară când pun piciorul 
pe-aici. 

Și plecă lăsându-l încremenit în zăpadă. 


4. 


Santini o lăsă pe Colomba să se uite câteva minute la Dante 
prin geamul rezervei de terapie intensivă - operaţia se 
desfășurase bine, dar era prea devreme să-și dea seama dacă 
infecția reacţiona la antibiotice -, apoi o însoţi la mașina care-i 
aștepta pe amândoi la intrarea spitalului. In vehicul erau doi 
bărbaţi care păreau fraţi: musculoși, cu păr scurt și geacă de 
piele căptușită. Colomba era încă năucă, dar își dădu seama că 
Santini anunţase brigada antitero. 

— Chiar era nevoie? îl întrebă. 

— Chiar mă întrebi asta? răspunse el. 

Îi duseră la Comandamentul Forţelor speciale în cazarma 
Gamella din Pisa. Santini o însoţi prin coridoare și filtre, apoi o 
lăsă în faţa unei uși închise. 

— Dacă vrei sfatul meu, Îi zise, fii cooperantă. 

— Du-te-n mă-ta, răspunse Colomba, care în timpul călătoriei 
își mai revenise. 

Intră. 

Di Marco o aștepta într-un birou cu o singură masă de lucru și 
două scaune, cu încheieturile învelite în ghips și atârnate de o 
fașă care-i trecea pe după gât, obișnuitul costum albastru și 
aceeași faţă de bou. 

— Excelentă treabă, dottoressa! Data viitoare sunați-mă 
înainte să puneţi pe jar jumătate de ţară. 

Colomba avu un ultim zvâcnet de energie. 

— Fir-ai al dracului de nenorocit! strigă ea și lovi masa de 
lucru cu piciorul, făcând mai multe creioane și stilouri să se 
rostogolească. Dante era la Rimini! Nu pe fundul mării sau în 
peșterile din Afghanistan! La Rimini! Unde mama măs-sii l-aţi 
căutat până acum? 

— Dottoressa, sunt la fel de surprins ca dumneavoastră. E o 
turnură neașteptată. 

— Ei, nu zău? Cu toţi oamenii pe care-i aveţi la dispoziţie, cu 
toata armata, nu l-aţi găsit sub nasul vostru! Poate că nu voiati 
să-l găsiți! 

— Nu mai fiţi copil și luaţi loc. 

Decât să-i facă pe plac, Colomba ar fi preferat să-și rupă 
ligamentele, dar rezerva de energie i se termină și picioarele îi 
cedară. 

— AŞ fi putut să pun să vă aresteze când aţi fost să cotrobăiţi 
acasă la Romero, dottoressa, zise Di Marco. În loc de asta, graţie 
intervențiilor favorabile din partea lui dottor Santini, încerc să vă 
feresc de închisoare pentru a doua oară. Ar trebui să-mi fiţi 
recunoscătoare. 

— Recunoscătoare? Abia aştept să le povestesc tuturor că l- 
aţi lăsat pe Dante să putrezească! spuse ea. 

— După care o să fiţi arestată și condamnată pentru trădare și 
divulgarea secretelor de stat. 

Colomba scrâșni din dinţi. Avea o poftă nebună să-i înfigă 
mâinile-n gât. 

— Asta voiaţi să-mi spuneţi? Ok, n-o să zic nimănui nimic. 
Acum duceţi-mă înapoi. 

— Lucrurile au avansat prea mult ca să încheiem chestiunea 
pe cale informală. Prim-ministrul va participa la întâlnirea 
restrânsă a CASA pe care am programat-o peste două ore. lar 
dumneavoastră, Caselli, veţi fi oaspetele de onoare. 

CASA era Comitetul de Analiză Strategică Antiterorism. De 
obicei la ședințe nu participau decât înalții oficiali de la servicii 
și poliţie. 

— Să vin acolo ca să ce? Acum sunt civil. 

— Veţi relata cum aţi ajuns la Torre și cum, în tot acest timp, 
ați acționat în baza unui mandat emis de biroul meu. Santini o 

să vă sprijine versiunea. 

— Dar eu nu. M-am săturat să mint pentru dumneata. 

— Preferaţi să înfundaţi o închisoare militară, fără să puteţi 
sta la căpătâiul prietenului dumneavoastră? 

Colomba se sprijini de spătar. 

— Nu, răspunse cu glas stins. i 

— Atunci, încetați odată cu ostilitatea asta inutilă. In plus, o să 
fie o întrunire deosebit de interesantă. Onorabilul președinte al 
Consiliului e în funcţie de șase luni și a primit autorizație de 
securitate totală. În sfârșit va afla ce s-a întâmplat, de fapt, la 
Veneția. 


5. 


Lupo se întoarse în apartamentul lui și îi sună pe părinții fetei, 
trezindu-i cu cea mai cumplită veste pe care o pot primi o mamă 
și un tată. Minimaliză anvergura rănilor, inventă faptul că 
Martina murise pe loc și le spuse că făceau toate eforturile să-i 
găsească pe vinovaţi. Când închise, își turnă un păhărel de 
bourbon moonshine, făcut ca pe vremea prohibiţiei, incolor și 
tare. Lupo nu bea aproape niciodată, dar se simţea zdrobit pe 
dinafară și pe dinăuntru. 

Tocmai luase a doua înghiţitură când Bruno bătu la ușă. 
Bătrânul locotenent avea ochii umflaţi și îi tremurau mâinile. 

— Am văzut că aveai lumina aprinsă. 

— Nu-i nimic. 

Lupo îi făcu semn să intre. 

— Vrei un păhărel? 

Bruno încuviință și se așeză pe buful de lângă cactusul mare 
de plastic, doar muindu-și buzele după ce Lupo îi turnă licoarea. 

— O să depun cererea de pensionare, spuse deodată. In clipa 
asta primesc nouăzeci la sută din pensia care mi s-ar cuveni, o 
să-mi ajungă. 

Lupo simţi o undă de regret. Bruno fusese în serviciul militar 
sub el de șase ani, ajunseseră la Portico împreună. Nu se 
împrieteniseră, dar după atâta timp între ei doi nu mai existau 
prea multe secrete. lar Lupo își dăduse seama că Bruno se 
apropia de limita suportabilităţii, chiar dacă se prefăcuse că nu 

vede nimic. 

— Știu că dacă ai luat hotărârea asta n-o să reușesc să te 
conving să te răzgândești, dar mi-ar plăcea să pot. Mai 
gândește-te câteva luni. 

Bruno nu-și schimbă expresia feţei. 

— Mă gândesc de-un an, sunt sigur. Și nu doar din pricina 
Martinei. E din cauza tuturor rahaturilor pe care trebuie să le 
înghiţim. Am văzut deja de prea multe ori ce se întâmplă acum. 

— La ce te referi, mai exact? 

— La ăia care fac adevărul cum au ei chef. 

Lupo dădu ochii peste cap: cu timpul Bruno devenise un adept 
tot mai înfocat al teoriilor conspirației. 

— La ăia care au inventat vaccinuri ca să ne controleze pe 
toți? întrebă el pe un ton obosit. 

— Nu-s într-o ureche. Am și eu ochi. Văd lucruri. Caselli n-o să 
fie pusă sub acuzare, punem pariu? 

Lupo fu luat prin surprindere. 

— Vigevani e curios de reticent. Mi-a dat de înţeles că din 
cauza atentatului de la Veneția... 

— Pentru că Veneţia pute, zise Bruno lapidar. Am vorbit cu o 
mulțime de colegi care-au avut de-a face cu asta. Serviciile au 
făcut să dispară totul. Probe, mărturii... Poate și câteva cadavre. 

— Poate fac o anchetă neoficială. 

— Las că știu eu cum e cu anchetele astea neoficiale. Tu nu 
erai prin anii '60, dar eu da. Pe vremea aia era imposibil să nu te 
tragă serviciile în ceva. Dar aici e altfel. 

— Cum altfel? 

— Ascund ceva baban. Ascultă la mine. lar Caselli e băgată 
până-n gât. 

Bruno își umezi din nou buzele. 

— A povestit că a fost la Veneţia în concediu două zile cu 
Torre și că a nimerit din greșeală la Palasport della Misericordia 
în timpul masacrului. Apoi Bonaccorso a rănit-o și l-a răpit pe 
Torre și nimeni nu știe de ce. Corect pân-aici? 

— Cred că da... 

— Înainte de asta a avut loc un schimb de focuri cu un 
extremist islamic, apoi un poliţist din echipa ei și-a omorât 
nevasta și s-a sinucis. Guarneri îl chema. 

— Nu știam asta, zise Lupo uluit. Da’ ce legătură are? 

— Ce să vezi, s-a sinucis chiar cu o zi înainte de Veneţia. Să 


VP - 128 


fie o coincidenţă? Eu nu cred. 

— Dar e cel mai probabil să fie o coincidenţă. 

— Tu ai pleca în concediu după ce tocmai ţi-a murit un coleg? 

— Nu. 

— Mai e ceva ce doar puţini știu: Caselli îl cunoștea pe 
Bonaccorso. 

— Cum adică îl cunoștea? 

— Se pare că s-au întâlnit întâmplător. Dar un martor a 
povestit că i-a văzut împreună în trenul de Veneţia, înainte de 
atentat. Pe el, pe ea și pe Torre. 

— Aiureli, zise Lupo, nu foarte convins. 

Părea o poveste nebunească, dar comportamentul Colombei 
fusese și mai nebunesc. 

— Eu nu-ţi povestesc decât fapte. Dar dacă ea lucrează 
pentru servicii, n-o să aflăm niciodată adevărul despre Martina. 


6. 


Militarii eliberaseră un colț al magaziei centrale mutând sute 
de saci de ciment pentru ca apoi să-i îngrămădească în 
semicerc în jurul unei mese lungi, din metal, lângă care era 
montat un flip chart. Pe lângă Colomba, Santini și Di Marco, la 
masa luminată de neoane luaseră loc șeful poliţiei și 
comandantul general al carabinierilor. Tuturor li se ceru să lase 
aparatele electronice într-o tavă de plastic, dusă apoi de un 
soldat la o distanță considerată sigură. Di Marco reușise să-și 
aranjeze scaunul fără să se folosească de mâini, fulgerându-l cu 
privirea pe bărbatul de lângă el care dăduse să-l ajute. 

Acesta era un funcţionar pe care Colomba nu-l mai văzuse: pe 
la patruzeci de ani, bronzat, uscăţiv, cu alură de alergător. Reuși 
să-i strângă mâna - „Încântat, Walter D'Amore, AISI” - înainte ca 
prim-ministrul să-și facă intrarea într-un palton din păr de cămilă 
de culoarea muștarului. 

Era ciudat să-l vadă singur: bodyguarzii fuseseră opriţi la 
intrarea în magazie pentru că nu erau autorizaţi nici măcar să 
vadă cine participa la întâlnire. În absenţa lor, prim-ministrul se 
uita în jur ca un turist plecat să vadă monumente. Avea 
patruzeci și cinci de ani - tânăr, prin urmare, pentru standardele 

din Belpaese’ - iar Colombei i se părea că face mereu eforturi ca 
să fie dezinvolt. Nu-l mai văzuse decât la televizor, și asta nu 
foarte des, pentru că politica nu se număra printre interesele ei. 
Își zise că semăna cu un cofetar din cărţile pentru copii, cu fața 
rotundă și zâmbitoare. 

— Bună seara tuturor, dacă pot să mă exprim astfel, dată 
fiind ora, spuse el, și îmi cer scuze pentru întârziere, dar astăzi 
am avut întâlniri una după alta. 

Se uită la ceasul de la mână. 

— E deja ora 1:30, prin urmare am la dispoziţie maximum 
cincizeci de minute. Trebuie să iau un avion către conferinţa de 
la Paris despre zona de schimb liber. 

— Mă îndoiesc că va fi de-ajuns, domnule prim-ministru, zise 
glacial Di Marco. 

Celălalt desfăcu braţele și zâmbi a părere de rău. 

— Aș renunţa la plecare dată fiind urgenţa situaţiei, dar am 
ocazia să discut puţin despre securitate cu omologii mei 
europeni. 

Se întoarse spre Colomba și îi întinse mâna. 

— Sunt foarte încântat să vă cunosc, dottoressa Caselli. 
Persoane ca dumneavoastră fac ţara noastră să strălucească. 

— Vă mulţumesc, spuse Colomba, stânjenită. 

Măcar apucase să facă un duș rapid în vestiarul femeilor; un 
costum de camuflaj fără însemne înlocuia geaca de schi leoarcă 
de transpiraţie. 

— Sper să avem ocazia să ne întâlnim din nou și să vorbim în 
tihnă. Însă sunt extrem de curios să aflu cum l-aţi găsit pe 
domnul Torre. 

D'Amore puse mâinile pe masă; de încheietura stângă, văzu 
Colomba, îi atârna un mic Buddha de lemn. 

— Înainte să vorbim despre asta, trebuie să abordăm un 
subiect delicat, domnule prim-ministru. 

După o pauză adăugă: 

— Atentatul de la Veneţia. 

Prim-ministrul se uită la el de parcă l-ar fi jignit. 

— Există cumva noutăţi, cu excepţia întoarcerii acasă a 
domnului Torre? 

— Nu tocmai noutăţi, mai degrabă o recapitulare, spuse 
D'Amore imperturbabil. 


5 Aluzie la comedia neagră //... Belpaese (1977). (n. trad.). 

Prim-ministrul afișă din nou zâmbetul de cofetar. 

— Știu deja tot ce trebuie despre Veneţia. Am citit de curând 
raportul integral al comisiei care s-a ocupat de atentat. Și am 
vorbit îndelung și cu directorul CIA când ne-am întâlnit la Roma. 

Cred că a râs de s-a crăcănat, își zise Colomba. 

— O persoană deosebit de inteligentă. Îmi închipui că 
dumneavoastră l-aţi întâlnit de multe ori, domnule colonel, 
continuă prim-ministrul. 

— Domnule președinte... Vă rog să rămânem la subiect, spuse 
Di Marco, plictisit ca un profesor în vârstă. Puţine persoane sunt 
la curent cu ceea ce vom discuta în această magazie. Nici măcar 
un cuvânt din această ședință nu va fi stenografiat, la fel ca în 
cazul celorlalte. 

Prim-ministrul privi în jur căutând un sprijin, dar nu găsi 
niciunul. 

— Vreţi să spuneţi că există informaţii clasificate despre 
Veneţia? 

— Da, domnule președinte. 

— Nu puteţi să păstraţi secretul asupra unor atentate! 

— Vă mulţumim că ne-aţi amintit, spuse Di Marco. Insă vă 
garantez că la sfârșitul anchetei ne vom îngriji să transmitem 
autorităților competente informațiile pe care le-am adunat. 

— Dar e o nebunie... nu puteţi face așa ceva! 

— Conform guvernului precedent și unui număr important de 
iluștri constituţionaliști - ba da, putem. Te rog, D'Amore. De 
data asta vom încerca să te ascultăm. 

D'Amore își drese glasul. 

— După cum știți, domnule prim-ministru, majoritatea 
victimelor de la Veneţia făceau parte din organizaţia non-profit 
Care of the World, COW pentru prieteni. 

— Scutiţi-ne de studiul introductiv, îl întrerupse prim-ministrul 
pe un ton glacial. Asasinii sunt patru membri Daesh, antrenați în 
Siria și comandati de așa-numitul Leonardo Bonaccorso. 

D'Amore nici nu clipi. 

— Din pacate, nu așa stau lucrurile. Informaţiile despre care 
vorbiţi au fost fabricate. 

Prim-ministrul rămase cu gura căscată. 

— Staţi o clipă. Vreţi să spuneţi că sunt false? 

— Da. 

— Și cine le-a fabricat? 

Privi din nou în jur. 

Tu cine crezi? își zise Santini ciupindu-și mustăţile. 

— Echipa de comando care a comis atentatul nu făcea parte 
din vreo organizaţie jihadistă, continuă D'Amore. Califatul l-a 
revendicat cum face deseori doar ca să încerce să-și asume 
meritele altora. Și, de data asta, i-am permis s-o facă. 

— Toate serviciile au confirmat veridicitatea revendicării. 
Membrii echipei de comando erau deja căutați pe jumătate de 
planetă..., spuse președintele Consiliului. 

Șeful poliţiei pocni din buze: începea să se plictisească. Era un 
bărbat de vreo șaizeci de ani, îndesat și chel, cu degete ca niște 
cârnăciori. El și Santini nu se aveau la suflet unul pe celălalt, dar 
erau constrânși să se suporte. 

— Mă tem că nu. Era vorba despre un pedofil, un violator în 
serie care-și mâncase parţial colegul, un fost poliţist alcoolic și 
un individ care-și înecase soţia în apă clocotită. Și niciunul dintre 
ei nu era musulman. 

— Dar Bonaccorso? Nu e mercenar? 

— La câte știm despre el, ar putea la fel de bine să fie Zâna 
Măseluţă. 

— Bună parte din serviciile externe au luat drept credibile 
informaţiile pe care le-am furnizat. Alţii ne-au dat și o mână de 
ajutor, spuse Di Marco. Cât despre Bonaccorso, el nu a participat 
la atentat. A ajuns acolo după, împreună cu dottoressa Caselli, și 
i-a ucis pe toți membrii trupei de comando cu care a intrat în 
contact, precum și pe fondatorul COW, John Van Toder. Credem 
că nu avea nimic de-a face cu ei și că acţiona în numele unei 
alte organizaţii, ale cărei scopuri încă nu le cunoaștem. Ancheta 
pe care o desfășurăm, și care necesită un maximum de 
discreție, îl privește în mod special pe el. 

— Dar până la urmă pe Torre l-a răpit sau nu Bonaccorso? o 
întrebă prim-ministrul, livid, pe Colomba. Și asta a fost o 
invenţie? 

— El a fost, interveni pentru prima oară Colomba. Dar nu în 
numele Statului Islamic, domnule președinte. 

— Atunci pentru cine? 

Colomba strânse din dinţi. 

— Aș vrea să știu. 

— Americanii știu adevărul? șopti președintele. Americanii știu 
asta? Dar rușii? 


VP - 132 


Generalul de carabinieri își aprinse o ţigară toscană în ciuda 
privirii urâte pe care i-o aruncă Di Marco. 

— Domnule președinte, vă dau un sfat: nu vorbiţi despre 
aceste lucruri cu nimeni. Eu așa fac și merge de minune. 

Chipul politicianului deveni purpuriu. 

— E imposibil ca patru perverși să fi pus la cale un asemenea 
atentat! Nu singuri, nu fără sprijinul unei organizații! 

— Aveţi dreptate, au avut un sprijin. De fapt, chiar mai mult 
decât un sprijin. Cineva i-a recrutat și i-a organizat. 

D'Amore luă fotografia unui cadavru din dosarul pe care-l 
avea în faţă și o făcu să alunece până la președinte. Era o 
femeie mignonă într-un costum verde acid, acoperită de răni și 
sânge. Chipul rămăsese congelat într-un zâmbet. 

— Ea. 


7. 


Santini aflase cine era femeia în ziua în care îl urmase pe Di 
Marco în cazarma Matter, imediat după atentat. Spre uluirea lui, 
colonelul îl purtase prin bucătării pentru ca apoi să-l introducă 
într-un soi de cameră frigorifică păzită de forțele speciale. 
Printre bucăţile de vită atârnate era și un sac pentru cadavre; 
înăuntrul lui - o femeie pe la patruzeci de ani, cu ochi orientali și 
un zâmbet discret pe chip. 

— Își spunea Giltine, explicase Di Marco. Când era mică a fost 
aruncată din motive politice într-o închisoare ucraineană 
poreclită Cutia. A acţionat din motive personale. 

Santini o privise încă o dată pe femeia înțepenită. 

— Deci ISIS n-are nici pe dracu' cu toată afacerea asta. Avea 
dreptate Caselli. 

— Mă tem că da. 

— Și când aveţi de gând să faceți publică această informaţie? 

— Când nu va mai fi utilă. 

— Utilă pentru cine? 

— Pentru ţara noastră. În clipa de față e un secret de care 
numai puţine persoane au cunoștință. 

— Printre care și eu. 

Di Marco se uitase în ochii lui și Santini înțelesese că soarta lui 

se decidea chiar în clipa aceea. 

— Există un film numit Fight Club. L-aţi văzut? îl întrebase. 

— Acum mult timp. 

— Și vă amintiţi care e prima regulă din Fight Club? 

— Nu se vorbește despre Fight Club. Tot asta e și a doua 
regulă. 

Di Marco dăduse aprobator din cap. 

— În cazul acesta, bine aţi venit în propriul nostru Fight Club. 

e 

Santini își aprinse o țigară și începu să urmărească din nou 
firul discuţiei. Vorbea prim-ministrul, care părea un boxer ieșit la 
pensie după ce încasase prea multe lovituri. 

— Dar de ce... ce legătură avem noi cu Giltine asta? 

— Niciuna. Ea îl voia pe fondatorul COW, zise D'Amore, 
arătând fotografiile unui bătrân cu păr lung și alb, cu o grimasă 
de teroare întipărită de rigor mortis pe chipul bronzat. Pe care 
nu-l chema, de fapt, John Van Toder și nu era sud-african, ci rus. 
Numele lui real era Alexandr Bielii și era un criminal din Războiul 
Rece, echivalentul sovietic al lui Mengele. Se ocupa de 
prizonierii politici pentru KGB. A făcut să dispară sute de 
persoane într-un sanatoriu din Ucraina numit Cutia. Familii 
întregi, cu tot cu copii. Unul dintre acești copii era femeia care a 
comis atentatul. 

— Dumnezeule, făcu președintele Consiliului. Și a omorât 
patruzeci și nouă de oameni doar ca să ajungă la el? Persoane 
care își închinaseră viața pentru binele... 

Santini auzi cum șeful poliţiei își înăbușă râsul. 

— Nici COW nu era ce spunea că e, interveni D'Amore, 
aproape cu părere de rău. Era doar o acoperire pentru o rețea 
de companii militare private puse pe picioare de Bielii în a doua 
lui viaţă. COW recicla bani și se folosea de acoperirea misiunilor 
umanitare ca să transfere arme și trupe în zone puse sub 
embargou. 

— Dar de ce n-aţi spus nimic? Ar fi trebuit să-l denunţați pe 
criminalul ăsta! 

Santini oftă, îl durea capul de înnebunea. 

— Domnule prim-ministru, mulţi contractori aflaţi sub umbrela 
COW lucrau cu ţări prietene, spuse pe un ton obosit. Niciunul 
dintre noi nu ţinea morțiș să izbucnească al treilea război 
mondial. Caselli, povestește tu mai departe, te rog. 

Puțin stânjenită, Colomba se ridică și își prezentă intervenţia, 
curățând-o de orice referire la Tommy și fără să dezvăluie că 
Leo se declarase fratele lui Dante înainte să-l răpească. Exact 
cum făcuse cu Di Marco, explică faptul că se interesase de cazul 
Melas pentru că Lupo îi ceruse o părere cu privire la dublul 
asasinat. Povesti, însă, tot adevărul despre Bonaccorso. 

— L-am întâlnit după un schimb de focuri și s-a prefăcut că 
vrea să mă ajute în anchetă, chiar dacă fusesem suspendată, 
zise ea. Împreună am reconstituit traseul lui Giltine în Italia și 
am mers împreună la Veneţia, din păcate mult, mult prea târziu 
ca să înţelegem ce se întâmpla. Cu noi era și Dante Torre, carea 
contribuit enorm la căutările noastre, dar nu știu de ce l-a răpit 
Leo. Așa cum nu știu de ce l-a ascuns la Rimini. 

Apelul lui Leo îi răsună din nou în creier. Apoi îi văzu zâmbetul 
când îi deschisese burta, atât de asemănător cu zâmbetul din 
oglinda din tren. Simţi că i se face rău și se așeză la loc. 

Președintele Consiliului o ascultase distrat, măcinat de 
gânduri sumbre. 

— Prin urmare, aţi fost cu toţii de acord să ascundeți 
adevărul, spuse el când Colomba își termină povestea. Poliţia, 
carabinierii, serviciile secrete. Și membrii guvernului precedent. 
E... revoltător. 

— Nu fiţi naiv, domnule prim-ministru, spuse Di Marco. E mult 
mai avantajos să avem prieteni pe băncile ONU sau ale 
instituţiilor europene decât să stârnim un scandal. 

— Nu am fost votat să le ascund italienilor adevărul! 

— Italienii vor să-i protejăm, domnule prim-ministru. lar noi 
asta facem, nu în mică măsură datorită discreţiei pe care am 
păstrat-o cu privire la anchetă. 

— Discreţie? Asta se cheamă înșelăciune! 

— Domnule prim-ministru... Știţi mai bine decât mine că 
adevărul e supralicitat. Și, deseori, cine se încăpăţânează să-l 
povestească e mai puţin atrăgător pentru marele public decât 
un mincinos cu acte-n regulă. 

D'Amore afișă un zâmbet de negustor de tigăi. 

— O să vă punem la dispoziţie o listă de funcţionari externi 
care vor fi încântați să vă dea o mână de ajutor la nevoie în 
cadrul unor tratative complicate. Țara noastră a plătit un preţ 
enorm la Veneţia: nu credeţi că ar fi corect să și obținem ceva 
de pe urma lui? 

8. 


D'Amore îi însoţi pe Colomba și Santini la mașină, lăsându-l pe 
Di Marco să-i ţină prim-ministrului o predică despre necesitatea 
unei colaborări depline. Santini făcu o oprire la toaletă bărbaţilor 
și D'Amore profită de ocazie ca să discute cu Colomba între 
patru ochi. 

— Despre Bonaccorso nu știm decât ce s-a discutat la 
întâlnire, dar e posibil să fi înţeles de ce l-a ucis pe Romero: 
portul. 

— Portul? repetă Colomba uluită. 

— Zona de lângă clubul de yachting în care era ancorată 
Chourmo e un loc notoriu de prostituție masculină, explică 
D'Amore. Romero a fost identificat cu două zile mai înainte, în 
timp ce se întreținea cu unul dintre prostituați. Credem că 
înainte să plece de la Veneţia s-a întors acolo, tocmai când 
Bonaccorso urca pe ambarcaţiune cu Torre în spinare. Poate s-a 
oferit să-l ajute. 

Colomba își imagină scena. 

— Sărmanul... Chiar nu l-a căutat nimeni? 

— Plecase deja de la hotel. Vă surprinde cumva? 

Colomba clătină din cap. Leo îi spusese la telefon că Romero 
era ușor de agăţat, dar nu-i spusese explicit că l-ar fi agăţat. 

— Cu el facem o cifră rotundă, spuse posomorâtă. Cincizeci. 
Asta dacă nu punem la socoteală victimele colaterale, ca soții 
Melas. 

— Ancheta despre moartea lor va ajunge la procurorul 
general, care va acţiona în contact direct cu noi. Dar pentru 
munca de teren de la Portico ne-ar plăcea să avem pe cineva 
cunoscut și care cunoaște miza. 

— Cereţi-i lui Santini. Deja e omul vostru. 

În clipa aceea, Santini apăru cu mustăţile din care-i picura 
apă. 

— Eu mă culc, anunţă în timp ce șchiopăta spre mașină. Voi 
staţi liniștiți, nu vă grăbiţi. Pa, D'Amore, a fost o plăcere de 
nedescris să te revăd. 

D'Amore îl urmări cu privirea. 

— Deja are pe mână mai multe lucruri decât poate să 
gestioneze. Mă gândeam la tine. L-ai găsit pe Torre singură, zise 

el trecând la pertu. 

— Din întâmplare. 

— Nu, l-ai găsit pentru că dintre noi tu ești cea care-l 
cunoaște cel mai bine pe Bonaccorso. 

Colombei îi veni să urle, dar nu avea energie. 

— Nu-l cunosc, bine? Și-a bătut joc de mine cum și-a bătut joc 
și de voi! 

— Nu lăsa antipatia ta pentru Di Marco să te influențeze. 
Mereu ai pus datoria pe primul loc. 

— Spre deosebire de voi. 

Colomba urcă în mașină și încheie discuţia trântind portiera. 
La bord o așteptau aceiași doi non-fraţi și Santini, care deja 
sforăia, emanând vapori de alcool. Ajunseră la Rimini când se 
crăpa de ziuă. La spital, Colomba îi aruncă lui Dante o privire din 
spatele geamului, apoi se întinse pe patul pentru oaspeţi din 
afara zonei de carantină și adormi fără măcar să-și scoată 
bocancii. 

Santini, în schimb, continuă drumul până la Roma, visând că 
se lupta fără cămașă, în picioarele goale. 


9. 


Colomba nu se mai mișcă din spital. Alberti, noul responsabil 
cu siguranța pe durata convalescenţei domnului „Caselli”, îi 
aduse schimburi de acasă, dar ea nu se îndepărtă niciodată la 
mai mult de doi metri de Dante. 

Îl mutaseră de la Reanimare într-o rezervă de o persoană, iar 
Colomba se foia prin camera lui ca un zombie, în timp ce 
conştientizarea faptului că el se afla cu adevărat acolo - viu - 
îndepărta puţin câte puţin cheagul de durere, înlocuindu-l cu 
teama că Dante va muri sub ochii ei tocmai când părea salvat, 
că va rămâne invalid sau că mintea îi fusese afectată ireversibil. 
Îi era teamă și că Leo va veni să i-l răpească din nou. 

Pentru siguranță, găsirea lui Dante nu deveni informaţie 
publică iar oamenii lui Di Marco delimitară zona dintre Portico și 
Rimini inventând o alertă antitero, care duse la expulzarea a doi 
muncitori pakistanezi și a unui spălător de vase marocan, mai 
mult ca să justifice cheltuielile. Lupo fu înduplecat de superiorii 

săi să n-o calce pe bătături pe Colomba, întărind suspiciunile lui 
Bruno despre mâna serviciilor. Îi fu luată și ancheta privind cazul 
Melas; trecu la un alt comandant care se limită la a-i cere 
rapoartele, ignorându-i apelurile. Nu-i spuseră nimic despre 
Dante, bineînțeles. Cum nu-i spuse nici Vigevani, care plecase în 
concediu și își blocase mobilul. 

Pe Bart, în schimb, o anunţă D'Amore, la 6 dimineaţa în cea 
de-a treia zi de la găsirea lui. Se trezi în tânguielile câinilor din 
curte și în zgomotul caracteristic al elicopterului. 

— larăși? Ce naiba..., șopti ea. 

Trase o pufoaică peste pijama și alergă jos să recupereze 
câinii, care săreau speriaţi și zgâriau porţile vecinilor. 

Cel chiar de vizavi, un fotograf bărbos și plin de tatuaje, care 
purta doar o pereche de pantaloni scurți, ieși în pragul ușii. 

— Îi bagi tu în mă-sa pentru mine? făcu el. 

— Scuze, nu e vina mea. 

Bart ieși din împrejmuire și alergă pe terenul viran din spatele 
clădirii unde ateriza elicopterul. Un militar în uniformă de 
camuflaj și un bărbat chipeș și bronzat săriră din vehicul. 

— Chiar vreţi să mă declare tot cartierul persona non grata? 
zbieră ea. De telefoane n-aţi auzit? 

— Ne cerem scuze pentru oră, dottoressa! strigă cel chipeș ca 
să acopere zgomotul motorului care se învârtea la viteză 
minimă. 

Întinse mâna. 

— D'Amore. AISI. 

— Roberta Bartone. Ce s-a întâmplat? Încă un atentat? 

D'Amore zâmbi. 

— De data asta e o veste bună. 

Imediat ce află despre ce era vorba, Bart dădu fuga în casă să 
se schimbe, își chemă dogzssitter-ul și-și sună asistentul, 
spunându-i să se descurce singur. 


10. 


Când Colomba se trezi, Bart stătea pe scaunul de lângă patul 
lui Dante și-l ţinea de mână. 
— Hei. 

Bart se întoarse, avea ochii umezi. 

— Eşti poliţista mea preferată, știi asta, nu? 

— Fostă polițistă. 

Colomba se ridică și o luă în braţe. 

— E o minune. 

— Tu ai făcut minunea, draga mea. 

Colomba se uită neliniștită la Dante. Părea mai întremat? 
Căpătase culoare? 

— Cum se simte? își întrebă prietena. 

— M-am uitat pe fișe și am vorbit cu medicul primar, aș zice 
că lucrurile merg bine. Infecția dă înapoi și tensiunea a crescut. 

— Atunci de ce nu-l trezesc? 

— Dă-i timp, încă e fragil. Fă un duș, eu mă duc să iau ceva 
pentru micul-dejun. 

Bart se întoarse cu un platou de sandviciuri triunghiulare 
asortate și o găsi pe Colomba citind cu voce tare un roman, 
purtând un halat-kimono. 

— De unde ţi-ai luat asta? 

Colomba îndoi pagina și înșfacă trei sandviciuri cu salam. 

— L-am primit când aveam șaișpe ani. A rămas la Mezzanotte 
până acum. 

Bart zâmbi. 

— Probabil erai o fetiță tare amuzantă. Pune mâna și 
mănâncă, vreau să aud povestea din gura ta. 

Colomba bău direct din sticla de pe noptiera lui Dante. 

— Alberti! răcni ea. 

El năvăli înăuntru. 

— Da, dottoressa? 

— Stai aici cu Dante până mă întorc, zise Colomba. Mergem 
să ne plimbăm prin grădină. 

Coborâră în parcul de stejari și sălcii care împrejmuia spitalul 
și trecură printre pacienţi îmbrăcaţi în pijama, cu gecile trase 
peste și târând stativul cu perfuzii după ei. 

— Chiar crezi că Tatăl are vreo legătură cu Tommy? întrebă 
Bart când Colomba sfârși rezumatul întâmplărilor. 

— El sau persoana care-i ţine locul. 

— Te gândești la Leo? 

— Dante a fost mereu sigur că Leo și Tatăl se cunoșteau. A 
început să-l urmărească imediat după moartea Tatălui. Și dacă 
știe cine e Dante de fapt, ar putea fi adevărat. 

— Alt psihopat. 

— Dante era convins că Tatăl făcea experimente pe copii ca 
să găsească un leac pentru autism, spre folosul marilor 
companii farmaceutice. 

— Un medicament care să vindece toate tulburările ar 
distruge personalitatea pacientului. 

— Dar ar face o căruţă de bani, zise Colomba. 

— Și-ncă cum. 

Se mutară lângă un perete periferic, unde Bart îi ceru o ţigară 
unui medic. 

— De ce nu le-ai spus celor de la servicii bănuielile tale? Ar 
putea să ancheteze în direcția asta. 

— Nu am încredere în Di Marco, nu știu niciodată ce agendă 
are. Singura calitate pe care sunt nevoită să i-o recunosc e că e 
patriot. Dacă ar fi existat ceva mai puţin curat în dosarul lui, 
persoanele pe care le-a deranjat când a devenit șeful 
Departamentului Antitero l-ar fi mâncat de viu până acum. 

Colomba aruncă o piatră, încercând să nimerească un coș de 
gunoi din metal. Rată. 

— În plus, au săpat deja în trecutul lui Tommy și n-au găsit 
nimic. Ție ţi-a venit ceva în minte? 

Bart scutură din cap. 

— Nu. Am reperat singurele două închisori despre care am 
aflat, containerele și parcarea de rulote unde l-ai ucis pe Tată. 
Nu am găsit nimic care să ne sugere existenţa altor prizonieri 
sau a altor locuri de tortură. lar acum, din păcate, cred că au 
murit cu toţii. 

— Asta dacă nu cumva s-a ocupat Leo de ei, zise Colomba. 

Incercă să arunce altă piatră, iar de data asta lovi marginea 
coșului de gunoi, scoțând un tonnng satisfăcător. 

— Sper ca Dante să se trezească repede. In debandada asta, 
chiar am nevoie de creierul lui bolnav. 


11. 


Creierul lui Dante, din fericire, nu fusese vătămat fizic, în 
ciuda anesteziei lungi. Odată eliminat începutul de meningită, la 
o săptămână după ce fusese salvat medicii îi scoaseră tubul 

pentru respiraţie artificială și începură să reducă nivelul 
sedativelor. Astfel, Dante se pomeni într-un paradis extrem de 
plictisitor, fără norișori sau culori. Dură o veșnicie ca albul 
nesfârșit să se umple treptat de siluete care fremătau în 
întuneric. Apoi siluetele căpătară consistenţă și începură să 
scoată sunete. Deveniră umbre care se agitau în jurul lui, într-un 
precipitat continuu de bolboroseli și șuierături și zumzete. 
Rosteau cuvinte, dar Dante nu le pricepea: uitase înțelesul 
cuvintelor, la fel cum își pierduse și simţurile. Nu-și dădea 
seama nici măcar că avea ochii deschiși. 

lată de ce, în a zecea zi, chiar prima senzaţie puternică - 
setea - aduse cu sine primul cuvânt cu sens deplin. 

Apă. 

Cuvântul pulsa, plutind deasupra lui. Dante simţi picături de 
gheață, ca niște mici înțepături de ac. 

Ploaie. 

Îi simţi gustul metalic, de 

Sânge. 

Avea senzaţia că i se umpluse capul, umflându-se ca o desagă 
de concepte și stimuli care-l făceau să se simtă din nou o 

Fiinţă omenească. 

Din exterior, pleoapele lui doar tremurară scurt, dar pe 
dinăuntru făcea 

Tumbe 

de 

Bucurie. 

Siluetele încetineau acum, izbutea să le observe trăsăturile. 
Un fulger verde avu același efect ca o 

Descărcare electrică. 

Silueta deveni punctul lui de referinţă. Apărea dincolo de 
muntele de netrecut format din 

Cearșafuri. 

Celelalte siluete se apropiau și se îndepărtau, contopindu-se 
într-un vârtej, dar cea cu fulgerele verzi rămânea mereu acolo. 
Timpul încetini mai mult, ca și cum cuvintele care îi umpleau 
capul ar fi acţionat ca o contragreutate. Peisajul devenea 
definibil, lumea căpăta căldură și culoare. 

Miros. 

Mirosul îi pârjoli creierul. Fiecare moleculă aducea cu ea 
senzaţii și amintiri din ceea ce fusese el odată. Silueta deveni 

tridimensională. Era o femeie care stătea într-un fotoliu vechi, 
ținând o carte care i se destrăma în mâini. Purta un pulover de 
lână naturală și o pereche de blugi; picioarele goale le ţinea 
sprijinite de pat. 

Când femeia ridică ochii verzi spre el, Dante își aminti numele 
ei. 


12. 


— Aer, mimă Dante cu buzele. 

Colomba sări în picioare, apăsă butonul ca s-o cheme pe 
infirmieră, deblocă roţile patului și îl împinse afară din rezervă, 
gonind până la ieșirea de urgență. Dante mișca febril ochii, 
privind terorizat în jur. 

Când Colomba trase de maneta de urgență, alarma se 
declanșă imediat, făcându-i pe Alberti și alţi doi agenţi să alerge 
într-un suflet, cu pistoalele în mână. Colomba îi ignoră și 
continuă să alerge, împingând patul până în balcon. 

Aerul păru să facă o minune. Dante se linişti, își mută privirea 
asupra Colombei, iar buzele lui silabisiră ceva. 

Când Colomba pricepu că Dante se chinuia să spună „CC” - 
porecla pe care învățase s-o accepte -, o podidiră lacrimile și se 
aplecă să-l îmbrăţișeze, având grijă să nu-l strivească. Era 
extrem de ușor, de parcă ar fi avut oasele goale. 

După alte două săptămâni de fizioterapie și tratament, Dante 
putea fi mutat, iar mai-marii serviciilor de siguranţă insistară să 
fie internat într-un spital militar. Colomba se opuse și îi convinse 
să-l interneze într-un spital din Portico, unde zvonul că domnul 
Caselli fusese găsit într-o clinică abandonată nu ajunsese la 
urechile tuturor, ca la Rimini. Spitalul, deși mai mic, era dotat 
corespunzător și avea o grădină fără copaci, ascunsă vederii 
graţie unui zid de împrejmuire. În curte amenajară un spital de 
campanie al Crucii Roșii, care deveni domiciliul lui Dante; un al 
doilea cort slujea drept bază operaţională a celor care-l păzeau. 
Ar fi fost greu să-i zărească cineva, dar ca să evite orice discuţie 
ridicară în jur și alte corturi, goale, precum și un semn care 
anunţa deschiderea în curând a unui outlet cu produse de 
camping. Așa ar fi putut justifica și supravegherea zonei, 

asigurată de polițiști deghizați în paznici de noapte. 

La rugămintea lui Dante, Colomba tăie cu un briceag pânza 
cortului său și împinse capul patului în afară. Încă era frig, în 
ciuda caloriferelor electrice pe care un inginer din armată le 
legase direct la cablurile de înaltă tensiune suspendate, dar 
Dante stătea aproape mereu cu faţa în afara cortului. Și, tot 
privind cerul, puţin câte puţin reuși să focalizeze imaginile și să- 
și dea seama unde e. Mintea lui era ca un caleidoscop stricat. In 
zilele de după mutare uneori funcţiona, alteori scotea doar un 
zornăit: atunci Dante începea să bălmăjească tot soiul de 
lucruri, amestecând timpurile și limbile. Recunoștea câteva 
chipuri, se speria din pricina zgomotelor prea puternice și îi era 
greu să-și simtă corpul. Plângea, mai ales noaptea. Nu o dată 
Colomba se ridică să-l legene ca pe un copil mic. „Gata, 
liniștește-te”, îi spunea. „Ești în siguranţă”. 

(J 

La sfârşitul celei de-a treia săptămâni după trezire, Dante fu 
în stare să formuleze câteva fraze simple și să înghită mâncare 
semisolidă. Colomba îl hrănea și avea grijă să nu se înece. 

De fiecare dată când deschidea ochii, știa că o s-o găsească 
lângă el, așezată afară când era frumos, sau înăuntru, la 
picioarele patului, cu vreo carte veche în mână. Ea era călăuza 
lui pe drumul de întoarcere în lume și în momentele în care nu-și 
mai amintea gesturile de zi cu zi. Deseori Dante privea cu 
mirare sau teamă obiecte comune. Se pierdea în faţa unui buton 
sau a unei linguri. Avea crize de furie, de plâns și atacuri de 
panică de care i se făcea rușine când le depășea. Cum ruşine i 
se făcea și de vorbirea stâlcită, de trupul inert, de momentele 
de absenţă. 

Colomba nu-și pierdea niciodată răbdarea, nici când el făcea 
nazuri ca un copil mic. Îi citea Adio, arme! un exemplar atât de 
vechi că avea preţul tipărit în lire (350, mai exact), recenziile 
filmelor pe care le ratase, știrile cele mai recente. La 
rugămintea lui, atârnă pe cort un semn pe care scria Crystal 
Lake (despre care Colomba bănuia că e o altă referință obscură 
la vreun film), îi povesti despre regiunea Le Marche și familia ei 
și, treptat - și cu multă băgare de seamă -, ce se întâmplase în 
absenţa lui: Tommy, soţii Melas, doctorul Pala, Lupo, Romero și 
toate celelalte verigi ale lanţului care o condusese la el. 

Într-o noapte, Dante ţipă de parcă l-ar fi jupuit cineva. 

Colomba, care dormea în celălalt pat din cort, ferită de un mic 
separeu, alergă la el cu pistolul în mână. 

— Ce e? 

— Leo... l-am văzut, zise Dante cu vocea răgușită din pricina 
traheotomiei. 

Colomba privi în jur și roti arma care îi fusese restituită de 
curând. 

— Unde? 

Dante făcu un efort să-și contorsioneze buzele. 

— The Musical Box. 

Tuși. 

— Nu înţeleg, spuse Colomba cu blândețe. Mai încearcă. 

— Deschizătură. Frig. Drum lung! 

Dante era gata să izbucnească în plâns. 

— Rahat! Băga-mi-aş! 

Se concentră, străduindu-se să oprească țiparul înnebunit 
care era creierul lui. 

— Cutia. 

— Cutia? Cutia lui Giltine? 

— Wunderbar! zise Dante fericit. Wonderbra! 

Amestecând limbi și citate de proveniență incertă, Dante 
izbuti să-i povestească în linii mari Colombei despre cum se 
trezise la Cernobil și despre întâlnirea cu Leo, care ieșise la 
suprafață în mintea lui. Ea îi spuse că fusese doar un vis și, ca 
să-l convingă, îl trecu prin imaginile via satelit din Ucraina și 
Cernobil. 

— Vezi că nu-i nimic? Cutia a fost dezafectată după ce a sărit 
în aer centrala. Chiar tu mi-ai spus asta. 

La început, Dante nu-i dădu crezare. Totul i se părea prea 
real, mai real chiar decât cortul care-i devenise casă. Dar pe 
măsură ce legătura lui cu realitatea devenea tot mai puternică, 
înțelese că trebuia să aibă dreptate Colomba: visase totul, iar 
anul și jumătate pierdut îl petrecuse dormind. Nu tu evadare 
eroică, nu tu radiaţii care-l devorau, nu tu fapte de arme, nu tu 
confruntare cu bărbatul care susţinea că e fratele lui. Însă Dante 
era convins că visul avea un înțeles. Sau asta spera, ca să 
găsească ceva pozitiv în nenorocire. 

In timp ce privea cum luna se dezbracă de cenușiul iernii, cu 
trupul în cort și capul îngheţându-i în curte, Dante se întrebă 
dacă nu cumva și asta era o halucinație. Poate că, de fapt, era 

încă la Veneţia, blocat în clipa în care îl recunoscuse în persoana 
lui Leo pe cel care-l spionase de atâţia ani. Poate că îl 
închiseseră cu adevărat într-un seif și înnebunise, iar Colomba 
încă îl căuta pentru că nu existase niciodată vreun Tommy care 
să-i arate drumul. 

Sau poate că nu existase niciun seif, niciun atentat, niciun 
Leo. 

Poate că era încă închis în siloz, prizonier al Tatălui, și-și 
imagina o viaţă pe care nu urma s-o aibă niciodată. 


CAPITOLUL II 


1. 


Colomba, purtând o beretă de lână prea grea și ochelari de 
soare, urcă treptele domului din Portico, aglomerate ca un 
stadion. Autorităţile din toată provincia și polițiști în uniformă 
oficială veniseră să le aducă un ultim omagiu soţilor Melas. Era 
unicul caz de dublu asasinat din zonă din Epoca Pietrei încoace. 
Magistratul autorizase înmormântarea, dat fiind că asupra 
trupurilor fuseseră efectuate toate analizele posibile, inclusiv 
testul de ADN. Chiar dacă nu mai fusese în Portico de o lună și 
nici nu-l vizitase prea des, Colomba ţinu ochii plecaţi ca să nu-și 
intersecteze privirea cu a cuiva care ar fi putut s-o recunoască. 

Chiar înainte de ceremonie începu să plouă. În piaţă se 
deschiseră zeci de umbrele multicolore și Colomba se pomeni 
împinsă înăuntru de valul de oameni, reușind să se oprească 
abia lângă cele două sicrie, în nava centrală. Sumedenia de flori 
nu reușea să le ascundă aspectul amărât: Demetra trebuie să le 
fi ales pe cele mai ieftine din catalog. 

In orice caz, ea stătea în faţă, cu zece rânduri de perle la gât 
și o expresie mai degrabă înfuriată decât îndurerată pe chip. 
Ancheta despre moartea fratelui și cumnatei ei erau departe de 
a se fi încheiat, iar asta o obliga să rămână în Italia. Îi 
suspendaseră pașaportul și fusese interogată de magistrați și de 
carabinieri, constrânsă să dezvăluie fiecare amănunt din viața 
ei. 

Lângă Demetra se strângeau autorităţile orașului, inclusiv 
Lupo și patru dintre oamenii lui, îmbrăcaţi în uniforme de 
ceremonie, dar și tipul fără picioare, în cârje, care răspundea la 
telefon la cazarmă. 

Colomba se mută în spatele unei coloane și continuă să ia la 
rând chipurile celor prezenţi. Îi recunoscu în mulţime pe doctorul 
Tira, nerd-ul de la magazinul de telefoane, care de data asta 
renunțase la tricourile cu imprimeu în klingoniană, și chiar și pe 
barmanul coreean din Montenigro. Și Pala era de față, evident în 
negru din cap până-n picioare, stând deoparte și admirând o 
frescă până începea slujba, alături de Caterina; din când în când 
schimbau câteva cuvinte neinteligibile. Colomba îi privi în 
continuare pe cei prezenţi, în căutarea cuiva care să i se pară că 
nu ar avea ce să caute în peisaj. Spera ca Leo să-și facă apariţia 
cu un set de mustăţi false ca să-și bată joc de victimele sale. 
Știa că era practic imposibil, dar dacă ar fi rămas acasă îndoiala 
ar fi măcinat-o prea tare. 

Preotul începu slujba. Colomba își făcu semnul crucii, spuse 
Tatăl Nostru, apoi se întoarse ca să caute ieșirea. In clipa aceea 
intră Tommy. 

ÎI însoțea o femeie cu păr grizonant și gesturi pricepute, poate 
o asistentă socială de la azilul în care fusese mutat. Părea liniștit 
și încă mai mare decât îl ţinea minte, îndesat într-o helancă 
albastră și o pereche de pantaloni reiaţi maro care stăteau să-i 
plesnească pe pulpe. Privea în jur întorcând capul cu mișcări 
bruște, ca o pasăre, frământându-și mâinile și repetând la 
fiecare pas un șir de vocale care acoperiră glasul preotului. 
Toate capetele se întoarseră spre el ca într-un val de pe stadion, 
iar părintele se opri. Simţindu-se prea vizibilă, Colomba mări 
pasul spre uși, dar cu lumea care umplea până la refuz biserica 
nu era lucru ușor. Tommy o observă și dădu un țipăt atât de 
ascuţit că făcu geamurile să tremure. Alergă spre ea trântindu-și 
însoțitoarea, afișând un zâmbet enorm care-i descoperea dinţii 
de sus. 

— Ușor, Tommy, zise Colomba cu blândeţe. Nu mă da jos! 

Tommy o luă de mâini, obligând-o să ia parte la un fel de 
balet descompus pe lespezile de calcar. In fundal, Colomba îi 
zări pe Lupo și oamenii lui cum se întorc spre ea. Când o 
recunoscu, Lupo se înverzi la faţă. 

— Tommy, trebuie să plec, spuse ea eliberându-și cu blândeţe 

mâinile. 

Nu voia ca Lupo să ajungă lângă ea. 

Tommy întoarse frenetic capul de la dreapta la stânga, agitat. 
Colomba îl mângâie pe păr. 

— Trec curând să te văd. Promit, îi spuse și îl lasă în grija 
însoţitoarei lui, ieșind în ploaia torențială. În urma ei răsunară 
notele grave ale orgii și, parcă invocat, în mijlocul pieței apăru 
D'Amore, ținând o umbrelă mare în culorile mișcării Pride. 

— Bineînţeles că aţi venit și voi, zise Colomba. 

El zâmbi. 

— Discret, cum ne stă în fire. Din moment ce e aproape ora 
prânzului, ce zici să mâncăm împreună? 

— Azi la cantină au ruladă de carne. Nu pot să mănânc așa 
ceva. 

— Hai. Te-am lăsat în pace zilele astea, dar nu poţi să te 
aștepți să uit de tine. Fac cinste. 

D'Amore ridică umbrela. 

— Vino dedesubt. 

Colomba rămase la un pas de el. 

— Mai bine mă înec. Dă-te la o parte. 


2. 


Intrară să ia prânzul într-o trattoria căreia toţi cei din Portico îi 
spuneau La Fascista din pricina desenului mare al lui Mussolini 
de pe perete, realizat în timpul celor douăzeci de ani de regim 
totalitar și care acum trecea drept operă istorică. Chelneriţa în 
vârstă le puse în față două farfurii cu mistreţ în sos de roșii și un 
coșuleț cu crescia pe vatră, iar în zgomotul discuţiilor de la 
mesele din jur se simţiră liniștiți să înceapă propria conversaţie. 

— Demetra Melas a cerut custodia legală a lui Tommy. 
Încercăm să-i punem beţe-n roate, dar dacă nu ies în faţă alte 
rude, în cele din urmă o să câștige ea. 

Colomba ridică privirea din farfurie, uluită. 

— Nu credeam că-i pasă. 

— Are motivele ei. Douăzeci și cinci de milioane de motive, 
replică D'Amore. 

— Poftim? 

— Fratele ei era putred de bogat. Tot a lui e și Villa Quiete. A 
devenit acţionar majoritar la societatea care deținea clădirea, 
printr-un fond de investiţii. Înainte să moară, Melas a trecut totul 
pe numele lui Tommy. Nici măcar nu trebuie să-l moștenească. 
Totul e deja al lui. 

— Încă se află în registrul celor cercetaţi în cazul dublului 
asasinat, zise Colomba. De ce nu i-aţi scos numele de acolo? 

— Pentru că nu există probe cum că Bonaccorso l-a lăsat 
orfan. Procurorul general e foarte înțelegător în privinţa anchetei 
noastre, dar nu e dispus să-l elimine de pe lista suspecţilor doar 
în baza unui raţionament abstract. Nu am găsit nicio legătură 
între Bonaccorso și membrii familiei Melas sau urme ale trecerii 
sale prin Italia. 

— În afară de atentatul de la Milano. 

— Singura persoană care l-a văzut e acoperită de arsuri pe 
șaptezeci la sută din suprafaţa corpului. Și chiar dacă ar fi lăsat 
ceva în blocul lui Romero, acum totul a ars în flăcări. 

— Nu mi-aș fi închipuit că anchetele au avansat atât de puţin 
până acum, murmură Colomba. 

Luă o crescia și o devoră. 

— Dacă ai vreo sugestie, ești binevenită. 

Colomba înghiţi ajutându-se de vin. 

— Dacă-mi trece ceva prin minte, te anunt. 

D'Amore zâmbi. 

— Cât vrei să mai stai bosumflată? Tu ai un cont deschis cu 
Bonaccorso, iar noi avem nevoie de o mână de ajutor. Fie și 
numai ca să înţelegem ce dracu' avea de gând să facă atunci 
când s-a mutat prin părţile astea. 

Colomba își făcu de lucru cu sosul. 

— Probabil că acum e în altă parte a lumii. 

— Și înainte am crezut la fel, dar ne-am înșelat. 

D'Amore vâri în gură ultima bucată de mistreț. 

— Suntem gata să te susţinem indiferent de direcția de 
investigare pe care vrei să mergi și să-ţi dăm toată autonomia 
de care ai nevoie. O să poţi folosi și ce ţi-a mai rămas din 
echipă. Și o să te mai și plătim. 

— Foarte generos din partea voastră. 

D'Amore afișă un zâmbet roșu din pricina sosului. 

— Ai dreptate. Mă îndoiesc că ţi s-a făcut vreodată o ofertă 

mai bună. 


3, 


Pe drumul de întoarcere la „spitalul de campanie”, Colomba 
se gândi serios la propunere. Ştia că singură n-ar fi putut 
niciodată să pună mâna pe Leo, iar gândul la el începuse s-o 
obsedeze din nou, acum că Dante nu mai avea nevoie de 
asistență constantă. Articula bine cuvintele și reușea să stea în 
picioare cât să se deplaseze câţiva pași, chiar dacă trebuia să se 
sprijine de un cadru, pe care nu-l suporta fiindcă era identic 
celui pe care-l avea bătrânul pedofil din Griffin. Era foarte 
răgușit și uneori își pierdea ideile, dar făcea progrese 
importante, dacă nu miraculoase, însă în orice caz excepţionale. 
Medicilor le era greu să facă vreun fel de comparaţie, dat fiind 
că nu aveau cazuri documentate de sedare pe termen lung a 
pacienţilor sănătoși. 

— După a treia comă e ușor, le spusese într-o seară la cină 
sub pânza transparentă a cortului. 

Dante eliminase din nou din dietă orice aliment de origine 
animală. Deși medicii strâmbau din nas, completa supele și 
piureurile cu băuturi vegane pentru culturiști. 

Colomba, în schimb, își luase în seara aceea un piept de pui 
fără gust și salată. Începuse să pună din nou pe ea, și 
kilograme, și mușchi, ceea ce era bine, dar nu voia să facă 
burtă. 

— Trei? Hai, lasă vrăjeala! 

— Supradoză de medicamente. Eu le consideram 
experimente, dar doctorii nu erau de-acord. 

— E o tâmpenie, dar mă prefac că te cred pentru că încă ești 
pe jumate ţăcănit. 

Colomba îi întinse iadeșul după ce-l curățase cu dinţii. 

— Trage. 

Dante rămăsese în mână cu fragmentul mai lung. 

— Am câștigat. 

— Ce dorinţă ţi-ai pus? întrebă Colomba. 

— Să pot recupera ce am pierdut fără eforturi mari. Dar nu 
cred că a funcționat. 

După cei treisprezece ani de izolare totală ca prizonier al 
Tatălui, Dante adunase sute de cutii pline până la refuz cu 
cultura pop a anilor care-i fuseseră răpiți. Haine, casete video cu 
emisiuni de care nici măcar protagoniștii lor nu-și mai aminteau, 
deodorante care nu se mai fabricau, discuri de vinii încă 
nefolosite, jucărioare din ouă Kinder, figurine cu fotbaliști, jucării 
de-o vară, ca de exemplu Clic-Clac, cataloage de modă și reviste 
de mobilă. lar acum avea încă optsprezece luni de recuperat, 
într-o lume infinit mai complexă decât cea a anilor '80, făcută 
din nimic, care se reproduce viral prin socia/ media înainte de a 
fi arhivată. 

Fiecare moment în care nu prindea o poantă sau o aluzie 
aruncată de infirmieri sau de paznici era o rană pentru el. li 
amintea de adolescentul ridicol care ieșise din siloz, incapabil să 
folosească toaleta și tacâmurile, încălțămintea și telefonul. Dacă 
supraviețuise acelei perioade întunecate, acest lucru se 
datorase unicului avantaj pe care i-l crease silozul: spiritul de 
observație. Ca să înțeleagă extratereștrii care îl înconjurau, 
codificase și memorase mii de gesturi, sunete, mirosuri, expresii 
faciale, de parcă ar fi studiat o limbă străină complexă. Inainte 
să împlinească douăzeci de ani, era în stare să citească fiinţele 
omenești ca pe niște cărți deschise. Și făcuse descoperirea care 
îi schimbase viaţa: cu toţii mințeau. Indiferent dacă era de 
complezenţă, de teamă, ca să înveselească pe cineva sau să 
obţină un serviciu, din prostie sau din răutate - cu toții minţeau 
și deseori își credeau minciunile. 

Colomba știa asta și mai știa și că relaţia lor funcţiona pentru 
că ea fusese mereu brutal de sinceră cu el. Cel puţin până când 
se trezise, iar ea evitase să-i povestească tot ce se întâmplase 
în absenţa lui. 

Când intră în cort și văzu un televizor nou-nouţ la picioarele 
patului, Colomba înţelese că secretul nu mai era secret. 


4. 


Dante o privi pe deasupra televizorului, iar Colomba nu reuși 
să se uite în ochii lui. y 
— Hei, îi spuse studiindu-și încăltțările. Asta când a ajuns? 

Dante îl închise din telecomandă. 

— Azi-dimineaţă, cât erai afară. Netflix a făcut un documentar 
despre Veneția, știai? 

— Da. 

— Ce naiba s-a întâmplat, CC? Ce-au pus la cale? 

— Au acoperit tot. De fapt, am acoperit tot. Am colaborat cu 
ei, e și vina mea. 

— Nu po' să cred. 

Dante era atât de tulburat că începuse din nou să trunchieze 
cuvintele, ca în primele zile după ce se trezise. 

— N-ai fi făcut niciodată așa ceva. 

— Ba am făcut-o. Vrei să afli toată povestea sau preferi să-mi 
pun ștreangul de gât? 

Dante închise ochii. 

— O, Doamne. Povestește-mi. De la început, te rog. 

Colomba se așeză pe patul lui și-și scoase bocancii. 

— După ce Leo m-a înjunghiat și te-a răpit la Palasport, eu am 
leșinat. Pierdusem o grămadă de sânge și, în primul rând, eram 
nervoasă. 

Și de fiecare dată când efectul morfinei slăbea, în burtă îi 
exploda o grenadă. 

— Atât de nervoasă că nu-mi dădeam seama că nu mă vizita 
nimeni în afară de Santini. Îmi asculta delirurile, îmi explica ce 
se întâmpla în lumea de afară, dar nimic din toate astea nu-mi 
rămânea în cap. Abia după o săptămână am descoperit că 
nimeni nu știa încă faptul că fusesem și eu la Palasport. 
Fusesem internată sub un nume fals și n-o anunţaseră nici 
măcar pe maică-mea. 

— Te băgaseră la carantină, murmură Dante. 

— Santini avea misiunea să mă instruiască, înainte să iau 
contact cu civilii sau anchetatorii. Versiunea de acoperire a fost 
că noi doi eram în concediu la Veneţia și că a fost o pură 
coincidenţă să ne aflăm la Palasport. 

Vocea fostului ei superior îi răsună în urechi. Au fost patruzeci 
și nouă de morți! Patruzeci și nouă! Și tu stiai ce urma să se 
întâmple! 

— Santini mi-a zis că dacă aș fi spus adevărul aș fi fost 
acuzată de tâinuire, obstrucţionarea justiţiei și complicitate la 
un atentat. 

— Dar tu ai încercat să-i avertizezi..., începu Dante. 

— Făcuseră dispărute toate  procesele-verbale în care 
vorbeam despre existența lui Giltine. Santini știa că era 
complice într-o mare porcărie, dar mi-a spus și că nu avea de 
ales. 

În ziua aceea fusese zdrobit și pe jumătate beat. 

— Pentru că dacă versiunea mea urma să fie crezută, el, șeful 
lui și toţi cei care nu mă ascultaseră s-ar fi cufundat în rahat 
alături de mine. 

— Eu aș fi încercat oricum, zise Dante furios. Doamne, aș fi 
vrut să-i văd înecându-se în rahat! 

— Puteam să risc să intru la pușcărie, dar nu puteam să-ţi pun 
în joc pielea. Ar fi urmat reclamaţii, contestaţii, comisii de 
anchetă, scandaluri și de fiecare dată când un magistrat ar fi 
încercat să preia ancheta s-ar fi pomenit nas în nas cu toţi cei pe 
care i-am făcut să intre în bucluc. 

Dante cobori capul patului, apoi îl ridică la loc, vărsându-și 
furia pe butonul aparatului. 

— În documentar se spune că ţi-au dat o medalie. 

— N-am fost la ceremonie. 

Colomba își trase pătura peste picioare, îi era frig. 

— Când m-au mutat la spitalul din Roma, a început circul. 
Ziariștii se strecurau peste tot ca să primească o poveste direct 
de la sursă. Mai erau și fanii tăi, care voiau să mărturisesc că te- 
am ucis. Începuse să circule și zvonul ăsta. 

— Știu. Adevărul pentru Dante Torre. Aproape că sunt 
mândru. 

— Un individ s-a deghizat în infirmier ca să mă facă să 
mărturisesc în spital, dar l-au oprit la intrare, din fericire. 

Individul luase halatul unui prieten de-al lui, brutar, murdar de 
faină, și un cuţit. 

— Dar cei care mă făceau să mă simt și mai rău erau colegii 
mei. 

— De ce? 

— Pentru că nu te găseau. Eu devenisem o trădătoare, nimeni 
nu știa unde eram. Mă purtam urât cu toată lumea. Și cât încă 
nu ieșisem din perioada de convalescență a venit evaluarea 
psihofizică să-mi spună că nu mai eram aptă pentru serviciul 
activ. Dacă aveam noroc, ajungeam șefă la biroul de emitere a 
pașapoartelor sau așa ceva. Oricum nu aveam de gând să 
rămân în poliţie. Nu după ce am făcut. Mi-am dat demisia și am 

plecat. 

Prima dată străbătuse exact patru kilometri înainte să se 
izbească de o vacă, făcând praf mașina. Analgezicele o călcau 
pe nervi, îi slăbeau viteza de reacţie. A doua oară pierduse 
trenul și se aciuase în vechea casă de familie. Și acolo și 
rămăsese. 

— Nu puteam să fac nimic să te găsesc. Și nici nu veneau 
vești despre tine. Niciuna, zise Colomba. De nu știu câte ori mi- 
am zis că mai bine aș fi spus adevărul și să sper că o să vină 
careva mai breaz decât Di Marco sau decât magistraţii pe mâna 
cărora intrase ancheta. Încă-mi spun asta. Poate că alţii te-ar fi 
găsit mai repede. 

Dante se foi de pe o parte pe alta ca un vierme chinuit. 

— Nu. Scoate-ți gândul ăsta din cap, zise el. Ai făcut tot ce-ai 
putut. 

— Ba am greșit tot. 

Colomba își trase nasul. 

— N-am oprit-o pe Giltine. Era cât pe ce să mori din cauza 
mea. Am zis un milion de gogoriţe. Și totul de pomană. Te-au 
lăsat să putrezești. 

Colomba își trase iar nasul. 

— Nu-i vina ta, CC. Sunt furios pe spionii și politicienii ăia care 
rescriu istoria cum le convine. Și care șantajează persoanele 
verticale. 

Clătină din cap. 

— Nimic nou sub soare, mereu a fost așa. Din fericire, după ce 
ies de-aici, n-o să mai am nimic de-a face cu ei. 

Colomba oftă. 

— Apropo de asta... Mai trebuie să știi ceva. 


5, 


Colomba îi povesti lui Dante întâlnirea cu D'Amore. 

— Mi-a propus să colaborez cu cei de la Antitero. 

— Și l-ai dat dracului? 

Dante o scrută cu privirea. 

— Nu, n-ai făcut asta. 

Scoase dintre așternuturi un pachet de ţigări și aprinse una. 

Colomba se aruncă asupra lui. 

— Da' nu ești în toate minţile? urlă ea. 

Încercă să-i apuce ţigara, dar Dante o făcu să dispară între 
degete ca un prestidigitator, apoi să-i apară din ureche. Se 
prefăcea că-i era la fel de ușor ca odinioară, dar după grimasele 
care i se vedeau pe figură, ţigara putea la fel de bine să fie 
făcută din plumb. 

— CC, sunt adult și vaccinat, zise trăgând un fum ca 
Humphrey Bogart. 

— Și în stare de convalescenţă. 

Colomba aruncă ţigara și pachetul în curte. 

— N-ai decât să fii cât de supărat vrei, dar ăsta nu-i un motiv 
să te sinucizi. Și, oricum, dacă aș accepta, n-aș lucra cu 
adevărat pentru ei, doar m-aș preface, ca să folosesc tot ce știu 
ei. Informaţiile ar merge într-o singură direcție. 

— Și de ce ai vrea s-o faci? 

— Ca să-l găsesc pe Leo. Nu ţi se pare un motiv îndeajuns de 
bun? 

— Chiar deloc. 

— Cândva, Leo era obsesia ta. Ai fi dat orice să pui mâna pe 
el, zise Colomba uimită. 

— Apoi a pus el mâna pe mine și mi-a trecut obsesia. 

— Leo e și răspunderea mea. 

— CC, tu ești o victimă, la fel ca mine. lar unica răspundere pe 
care o au victimele e să încerce să se simtă mai bine. 

O umbră trecu pe chipul Colombei, care își feri privirea. Dar 
Dante o observă și în mintea lui se mai așeză la locul ei o 
bucăţică: el în trenul de Veneţia, văzându-i pe Leo și Colomba 
cum ies din compartiment cu aceeași lumină în ochi. 

— Ţi-ai tras-o cu el. 

Colomba își roase o unghie. 

— Era prea mult să cred că n-o să-ţi dai seama. Oricum, nu e 
treaba ta cu cine mă culc eu. 

Dante ridică tonul și se cutremură din cauza accesului de 
tuse. 

— E cel care m-a răpit! Și e fratele meu! Dac-ai fi rămas 
însărcinată, acum aș fi fost unchiul copilului tău! 

— Nu mai vorbi tâmpenii. lar ADN-ul lui Leo n-are nicio 
legătură cu al tău. 

— Proba lui ţi-au luat-o din chiloţi? 

Colomba aruncă în el cu un bocanc, ratându-l la milimetru. 

— Nesimţitule! Au făcut testul cu un fir de păr, dar îţi repet, 
nu-i treaba ta! Mă simt vinovată faţă de mine că am căzut în 
plasă, nu față de tine! 

Lumina după-amiezii târzii cădea dintr-o parte pe chipul 
Colombei. Dante simţi un junghi familiar în abdomen. Doamne, 
ce frumoasă e, își zise. Şi își dădu seama că simţea ceva ce nu 
mai Simţise niciodată: gelozie. Era un sentiment pe care-l 
dispreţuia, iar tonul lui deveni și mai aspru. 

— Ok, zise fără s-o privească. Scuze. E o zi de rahat. Dar să-i 
spui lui D'Amore că nu lucrez pentru el. 

— Pe mine mă vrea, răspunse glacial Colomba. 

— Nu-ţi face iluzii. Trece prin tine sperând ca tu să mă 
convingi pe mine. Așa îi place lui Di Marco să manipuleze 
oameni. 

— Nu sunt atât de ușor de manipulat. 

— Asta i-ai spus și lui Leo când v-aţi închis în closetul din 
tren? întrebă Dante, regretând imediat. 

— Du-te dracu'! 

Colomba se ridică brusc, își recuperă bocancul și ieși. 


6. 


Toată un pachet de nervi, Colomba intră în mașină rușinată și 
dezamăgită. Cum naiba putea Dante să fie atât de 
nerecunoscător, atât de bădăran... 

Când era prost dispusă, Colomba ieșea la alergat, dar în 
dimineaţa aceea dăduse suficiente ture de spital și nu revenise 
încă la forma care să-i permită un bis. Porni, așadar, spre 
Conigliano, un sătuc din apropiere, care avea un poligon de tir 
într-o hală din mijlocul câmpului. Işi promisese să treacă pe- 
acolo la un moment dat. Proprietarul îi vându două cutii de 
cincizeci de gloanțe și o însoţi la culoar. Erau douăzeci de 
culoare, în mare parte ocupate de trăgători de toate felurile, de 
la tipul cu mușchi și tatuaje naziste până la bătrâna care-și 
curăța ochelarii după fiecare foc. 

Proprietarul îi dădu căștile de izolare fonică. 

— La cum mânuiţi arma îmi dau seama că vă pricepeţi, dar 

legea mă obligă să vă fac instructajul de siguranţă. E prima oară 
când veniţi aici... 

Colomba încuviinţă din cap. El îi arătă cum să descarce și să 
încarce arma și cum să se miște pe culoar. Trase trei focuri în 
succesiune rapidă în silueta unui bărbat cu pălărie și pistol 
aflată la douăzeci de metri, scoțând un punctaj bun chiar dacă 
miji ochii în spatele ochelarilor groși. Apoi îi dădu arma. 

— Vă rog. 

Colomba  reîncărcă. Instructorul observă cum își mișcă 
degetele. 

— Armată? 

— Poliţie. Odată. 

— Mulţi colegi de-ai dumneavoastră nu știu nici măcar unde e 
ţeava. 

— Mulţi colegi de-ai mei n-au avut niciodată nevoie să știe, 
din fericire. 

Colomba goli încet primul încărcător. Era o trăgătoare medie, 
iar lipsa de exercițiu n-o ajuta. Lovi pântecele siluetei, nu 
pieptul, apoi ridică ţinta, nimerind inima, gâtul și faţa. 
Instructorul dădu aprobator din cap. 

— AȘ zice că vă descurcați și singură. Distracţie plăcută. 

Colomba goli opt încărcătoare și sfârtecă zece ţinte, apoi 
cumpără alte o sută de gloanţe și le trase și pe acestea, de data 
asta în viteză. La sfârșit o dureau încheietura și umerii, dar se 
simţea mult mai relaxată. Curăţă pistolul, apoi merse să-și ia 
rămas-bun de la proprietar. 

— Am observat că nu aveţi toc, zise el. Dacă cel vechi s-a 
stricat, am eu câteva la un preț bun. 

— M-am obișnuit așa, răspunse Colomba vârând pistolul în 
buzunarul gecii, care avea căptușeala găurită și murdară de 
vaselină. 

Proprietarul își puse ochelarii pe nas. 

— Domnișoară, dacă aș avea douăzeci de ani mai puţin aţi fi 
femeia mea ideală. 

— Mulţumesc. E cel mai drăguţ lucru pe care mi l-a spus 
cineva în ultimul timp, zise ea. 

leşi în parcarea pustie, cu urechile care încă-i ţiuiau din cauza 
împușcăturilor. În afara unui stâlp de iluminat cu un bec 
portocaliu, era mult mai întuneric decât atunci când intrase, dar 
Colomba era prea relaxată și plină de endorfine să-i mai pese. 

Apoi simţi în ceafă răsuflarea cuiva. 
7. 


Colomba încercă să scoată pistolul, dar nu se mișcă suficient 
de repede. Simţi că e apucată de păr și izbită violent de geamul 
Fiatului Panda. Nasul îi scrâșni, plămânii i se contractară. 
încercă să strige cu buzele strivite de sticlă, dar nu scoase 
niciun sunet. 

Leo. 

O altă smucitură, iar de data asta se lovi de portbagaj. 
Zgomotele începură să devină estompate, cu ecou, iar gura i se 
umplu de gust de sânge. In clipa aceea în care părea că timpul 
se oprise retrăi toate momentele în care și-l imaginase pândind 
în umbră. Mâinile înmănușate o strânseră de gât, iar întunericul 
se făcu mai dens. 

E în regulă, își zise, în chip ciudat mai liniștită. Măcar se 
termină. 

Apoi simţi mirosul bărbatului care o sufoca. Era acid, un iz de 
murdărie și transpiraţie. Colomba își amintea mirosul lui Leo, 
gustul gurii lui, forma corpului. 

Nu era Leo. 

Nu era Leo. 

Furia îi dădu forțe noi. Colomba lovi cu piciorul în spate și 
simţi sub talpa bocancului o gleznă care cedează. Strânsoarea 
slăbi, plămânii i se redeschiseră. Reuși să se întoarcă pe trei 
sferturi. Atacatorul ei era un bărbat slab care purta cagulă și un 
combinezon gros de muncitor. 

Nu e Leo, își repetă pentru a treia oară. 

Colomba încercă să ia pistolul din buzunar, dar nici de această 
dată nu se mișcă suficient de repede: bărbatul să aruncă asupra 
ei cu toată greutatea și o trânti la pământ; pistolul îi alunecă din 
mână. 

Simţi cum un incisiv i se ciobește de cimentul murdar, simţi 
gust de ulei ars și kerosen. Întoarse capul și mușcă orbește, 
înfigându-și dinţii într-o coapsă. Bărbatul urlă de durere, iar 
Colomba auzi un glas familiar, chiar dacă nu reuși să-l 
recunoască pe individ din cauza cagulei. Se rostogoli mai 

departe de el fără să încerce să se ridice din nou și se strecură 
sub Panda. Rămase întinsă pe spate, studiind mișcările celuilalt 
și scoțând briceagul din bocancul stâng. Îl deschise încet, 
sperând ca agresorul să se aplece ca să-l poată împlânta în el. 
În loc de asta, văzu cum adidașii de tenis se îndepărtează, iar o 
clipă mai târziu auzi zgomotul produs de un obiect metalic care 
aluneca pe cimentul parcării. 

Pistolul meu!, îşi zise Colomba, târându-se spre roţile din 
spate. Bărbatul cu cagulă îngenunche și trase în arc de cerc sub 
mașină. Un glonţ ricoșă perpendicular din osie, lovind asfaltul la 
un centimetru de faţa ei. Colomba se aruncă de sub mașină 
împingându-se în mâini și începu să alerge în timp ce era încă în 
patru labe. Bărbatul cu cagulă trase din nou, iar gloanţele se 
risipiră care-ncotro, împroșcând scântei în întuneric. Luneta unei 
mașini explodă, pornindu-i alarma. 

Alergând în zigzag, Colomba traversă din nou parcarea până 
izbuti să se ascundă în colţul de lângă poligon. Se lipi de perete 
ținând briceagul cu două mâini, scuipând sânge și salivă. Nici 
urmă de bărbatul cu cagulă. Colomba privi cu grijă peste umăr: 
parcarea era pustie și întunericul învăluise câmpul din jur. 

Toţi clienţii care rămăseseră la poligon erau acum în fața 
intrării, alarmaţi de strigătele auzite. Colomba le spuse că 
fusese agresată și că voia să depună o plângere. 

— Avem înregistrări din parcare? 

— Camere video nu sunt decât înăuntru și la intrare, îmi pare 
rău, răspunse proprietarul. 

Bineinţeles, își zise Colomba. 

— Atunci vreau o listă cu toţi clienţii. 

— Domnișoara... există privacy... 

Colomba își curăţă nasul de sânge și se șterse pe cămașa 
proprietarului. 

— Dacă nu te mişti mai repede, îți demontez locul ăsta 
bucăţică cu bucăţică. 

Proprietarul se mișcă mai repede. 


8. 


Colomba ajunse la spital la ora 22, plină de sânge și motorină. 

Alberti, care în clipa aceea stătea la palavre cu o asistentă în 
fața intrării, alergă în întâmpinarea ei imediat ce o văzu. 

— Dottoressa? Ce-aţi păţit? 

— Vezi-ţi de treaba ta, răspunse ea. Și ai încurcat-o dacă-i mai 
cumperi ţigări lui Dante. 

Cortul strălucea slab în întuneric. Colomba trecu de intrarea 
pentru ambulante și dădu la o parte lampa împotriva ţânţarilor. 
Dante stătea pe pat în capul oaselor și se uita la televizor. 

— Au făcut un reportaj special despre mine, spuse pitind 
pachetul nou sub cearșaf. 

Apoi o văzu. 

— Să-mi bag... Cine-a fost? îngăimă el. 

— E mai puţin grav decât pare. 

— Sper, pentru că pare cumplit, spuse Dante. Chem doctorul. 

— Nu. Vreau să-l găsesc pe nenorocitul care m-a atacat. 

Se așeză rigidă pe marginea patului. 

— Vezi dacă observi ceva. 

— Sânge, răspunse Dante în pragul unui atac de panică. 

— Mai încearcă. Eşti singura alternativă la cei de la 
Criminalistică, din moment ce nu pot să-mi anunţ colegii. 

— Și de ce nu poţi să-i anunţi? întrebă Dante ferindu-se de 
geaca ei murdară. 

— Ar putea fi un complice al lui Leo. 

— lar tu trebuie să-l găsești, singură împotriva tuturor. 

Dante clătină din cap. 

— M-ar ajuta dacă mi-ai spune ce ţi s-a întâmplat. 

— Un individ m-a atacat în parcarea de la poligonul din 
Conigliano. 

li povesti tot, în vreme ce Dante îi scoase cu delicateţe geaca 
și o examină, mai mult ca s-o liniștească. 

— Nu mi se pare modul de operare al lui Leo, zise prudent 
Dante. 

— Chiar crezi că știi cum gândește? 

— Cu siguranţă cred că poate să găsească asasini mai 
eficienţi. 

Dante oftă. 

— Scoate-ţi puloverul, te rog. 

Colomba se supuse. 

— Poate ai dreptate. O fi fost idiotul ăla de Lupo... Nu i-a picat 
bine că l-am făcut de rahat. 

Dante îi lumină gâtul cu ajutorul lămpii. Văzu sânge, pământ 
și vânătăi. 

— Hmm. 

— Hmm - ce? 

— Hmm - nu știu. Purta mănuși? 

— Da, mănuși de lucru, nicio amprentă. 

Având grijă să n-o atingă, Dante își apropie fața de gâtul 
Colombei și adulmecă. Sânge, transpiraţie, ulei de mașină, praf, 
săpun. Și lămâie. Chimică. Pe care o mai simţise undeva. Care îi 
amintea de ceva granulat pe limbă. 

— Ai spălat vase sau ai folosit detergent în ultimele câteva 
ore? 

— Nu. 

— Poţi să te bandajezi. Știu cine e. Dar nu am de gând să-ți 
spun dacă nu te duci la urgenţe. 

— Nu-mi torni gogoși, nu? Sigur ţi-a venit în minte ceva? 

— Au circulat destule gogoși între noi. Du-te să te tratezi! 

— Mă tratez și singură, mă grăbesc. 

Se spălă pe faţă în baia de la parter, umplând chiuveta de 
sânge. Avea nasul două ori mai mare decât în mod normal, dar 
septul nu era rupt. Buza, în schimb, i se spărsese exact unde se 
tăiase și data trecută. Și o ardea ca acidul sulfuric. Colomba 
umezi cu apă câteva bucăţi de hârtie igienică și se curăță, apoi 
își vâri niște hârtie în nas, care între timp începuse să sângereze 
din nou. Cinci minute mai târziu era din nou lângă Dante, care o 
aștepta frângându-și mâinile. 

— Doamne, ce zi de tot rahatul! spuse Colomba așezându-se; 
abia atunci observă că avea puloverul sfâșiat pe burtă. Cine e? 

— Îți spun, dar vin și eu, zise Dante fără tragere de inimă. Așa 
mai iau o gură de aer. 

— Nu. Nici măcar nu poți să stai în picioare și ar fi jale dacă 
te-ar recunoaște cineva. Dar, dacă vrei, putem să mai dezbatem 
subiectul încă vreo două ore până ce individul scapă de tot. 

Dante pufni. 

— Ești insuportabilă. 

— Tu ești insuportabil. A fost Lupo sau Leo? 

— Un carabinier ar fi venit neînarmat? 

— Pistoalele sunt înregistrate. 

— Vrei să-mi spui că tu n-ai fi reușit să ai o armă „curată” 
când mai erai în poliție? 

— Atunci cine e? Pe scurt. 

— Agresorul tău a evitat camerele de luat vederi din poligon. 
Și nu are cum să se fi pregătit studiind terenul, pentru că nici 
măcar tu nu știai că o să mergi acolo. Prin urmare, cunoaște 
locul. E foarte probabil să te fi urmărit de la spital apoi să fi 
improvizat. 

— Am făcut rost de lista clienţilor. Vrei să te uiţi pe ea? Eu m- 
am uitat, dar nu recunosc pe nimeni. 

— Nu e client din același motiv pentru care nu e carabinier. Ar 
fi avut armă și ar fi folosit-o măcar să te dezarmeze pe tine. 
Pistolul tău avea siguranţa pusă? 

— Da. 

— A avut probleme s-o deblocheze sau să bage glonţul pe 
țeavă când a ridicat arma? 

Colomba se gândi o clipă. 

— Nu. 

— Prin urmare, agresorul tău știe să tragă, dar nu are armă. E 
limpede că nici pușcă de vânătoare nu are, din moment ce prin 
locuite astea alicele se dau rest la bar. 

— Cazier murdar. 

— Exact. La Portico ai avut de-a face cu puţine persoane. 
Elimină poliţaii și femeile - câţi bărbaţi de vârsta potrivită 
rămân? 

— Destui. Asta dacă nu pun la socoteală zecile de ziariști care 
au trecut pe-aici. 

— Ziariştii nu folosesc pastă de curăţat mâinile. Am 
recunoscut mirosul de lămâie de pe gâtul tău. Se folosește ca să 
îndepărtezi grăsimea. 

Colomba știa ce era pasta respectivă. Alt lucru pe care o 
învățase să-l folosească fostul ei iubit obsedat de motociclete 
când se întorcea acasă neagră din cap până-n picioare. 

Ca un mecanic. 


9. 


Colomba îl luă pe Alberti, iar Alberti luă o mașină de serviciu. 
Odată ce ajunseră la casa mică de lângă atelierul în care locuia 
Loris, căzură de acord că era mai bine să nu piardă timpul: ușa 

se deschise după câteva lovituri de umăr. 

Loris nu era nicăieri. Găsiră, în schimb, miros de mâncare 
stricată, dezordine, cearșafuri mototolite și jilave, sute de 
mucuri de ţigară împrăștiate și vata murdară de sânge cu care 
se pansase bărbatul. Boxele instalaţiei stereo călcate în picioare 
și televizorul zăceau trântite pe podea. Pe o farfurie, un card de 
fidelitate de la Conad murdar de un praf alb. Colomba își zise că 
era proastă: cum de nu-și dăduse seama că Loris era narcoman? 

— O fi început de curând, propuse Alberti. Încercăm în atelier? 

— Clar. 

Alarma nu era pornită, iar printre jaluzele se strecura lumina 
unui neon. Colomba și Alberti se postară de-o parte și de alta a 
ferestrei și le ridicară încet, protejându-se în spatele peretelui. 
Loris stătea la o masă de lucru, cu o sticlă de whisky și o ceașcă 
în faţă, iar în mână un telefon fix fără fir care se dezmembra. 
Alberti îndreptă pistolul spre el. 

— Poliţia! La pământ! Mâinile la ceafă! Mișcă! 

Loris lăsă telefonul să cadă. De sub  combinezonul 
semideschis se iveau un maiou murdar și vânătăile pe care i le 
făcuse Colomba. Loris slăbise, avea faţa suptă și ochii cuiva care 
nu mai dormise de un secol. În loc să se ridice, luă ceașca de pe 
masă și o ţinu între mâini, privind-o cu mare interes. 

— Eşti surd? strigă din nou Alberti. 

— Vreau doar să ţin un toast, zise Loris cu glas plat. În 
amintirea Martinei. 

— Ce treabă ai tu cu ea? întrebă Colomba perplexă. 

— Era femeia mea. Aștepta un fiu. Pe fiul meu. 

Colomba simţi că furia se stinge, înlocuită de milă. 

— Ascultă, îmi pare rău, dar nu am nimic de-a face cu 
moartea ei. Acum pune mâinile la ceafă. 

— Hai noroc! 

Loris ridică ceașca și o aruncă spre ea. 

Colomba se feri instinctiv, iar ceașca se sparse de peretele 
din spate. Lichidul se împrăștie și câteva picături ajunseră pe 
geaca ei, începând să fumege. 

Colomba se aruncă asupra lui Loris, lovindu-l cu umărul și 
proiectându-l în bancul de lucru. El luă sticla și încercă s-o 
lovească, dar Colomba îi apucă încheietura cu ambele mâini și i- 
o răsuci. 

— Lasă sticla jos sau trag! strigă Alberti și se apropie încă un 

pas ca să aibă linia de tragere liberă. 

Loris îi dădu Colombei un șut în burtă, apoi duse sticla la gură 
și bău. Alberti urlă de groază. Colomba, ghemuită și fără suflare, 
se rostogoli departe de Loris în timp ce acesta se prăbușea 
tușind, pradă convulsiilor. Sticla îi alunecă din mână și se sparse 
pe dușumea, împrăștiind o bună parte din lichid pe picioarele lui 
Loris care, la fel ca haina Colombei mai devreme, începură să 
fumege. 

Având grijă să nu atingă zonele stropite, Colomba și Alberti îl 
traseră pe Loris de lângă baltă, care mirosea a ouă stricate. 
Partea de jos a feţei mecanicului era umflată și violacee. Gura 
lui nu mai era decât o gaură plină cu spumă și dinţi, care-i 
căzuseră când gingiile fuseseră dizolvate. Cu un sughiţ, Loris își 
scuipă limba: neagră și găurită ca un șvaiter, continuă să se 
zbată pe podea. 

Alberti pescui telefonul din buzunar și chemă ambulanta, iar 
Colomba alergă la pompa de apă, o porni și îndreptă jetul rece 
asupra lui Loris. Mecanicul aproape că nu se mai mișca, ţinea 
mâinile încleștate în jurul gâtului care se decojea sfârâind și 
lăsând să curgă sânge negru. Colomba continuă să-l stropească, 
dar Loris încetase să mai reacționeze. Jetul de apă îi descărnă și 
mai tare mâinile rănite, smulgându-i în cele din urmă un deget. 
Faţa lui Loris se înnegrise. 

— Ambulanţa e pe drum, zise Alberti închizând telefonul. 

Colomba îi puse o mână pe umăr. Alberti era palid și gata să 
vomite. 

— Te descurci singur? îl întrebă. Poţi să le povestești că ai 
auzit gemete când treceai prin fața atelierului și ai intrat. 

Alberti încuviinţă din cap. 

— O să încerc să dau de cei de la Antitero ca să-ţi scot numele 
din rapoarte. Dacă nu merge, oricum n-ai de ce să te temi. 

— Dar ce-a băut? 

— După miros, acid de baterie. 

— Doamne sfinte... 

Colomba îl bătu ușor pe umăr, apoi căută în bancul de lucru, 
găsindu-și pistolul descărcat și o fotografie înrămată a Martinei 
în uniformă. Fusese decupată dintr-un ziar. Colomba se gândi că 
lui Loris i-ar fi plăcut s-o aibă cu el pe drumul spre spital, dar 
când se întoarse spre el mecanicul încetase deja să mai respire. 


VP - 163 


10. 


Când Colomba reveni în cortul-spital, Dante sări jos din pat de 
nerăbdare. 

— Eşti bine? Dar Alberti? 

— Suntem bine cu toții. Mai puţin Loris. S-a dus. Și a fost... 

Colomba nu izbutea să termine fraza. 

— Doamne, de ce moare întruna toată lumea de lângă mine? 

— Hai să te iau în braţe. 

— Nu. Voiai să ieși. Te duc afară. 

Dante își aruncă peste pijamaua de flanel paltonul care sclipi 
în întuneric. Colomba îl ajută să urce în mașină și porni pe 
drumul care ieșea din Portico. Distrasă de volan, îi povesti lui 
Dante ce se întâmplase, iar el se înverzi auzind cum murise 
mecanicul. 

— Poţi să oprești? Îmi vine să vomit. 

Colomba parcă în faţa unei pizzerii de pe drumul provincial, 
care avea o mică terasă pentru fumători. Sprijinindu-l, Colomba 
îl ajută să se așeze, apoi îi ceru ospătarului două beri. Încă era 
frig, dar cerul era senin și înstelat pentru prima oară de o lună. 
Dante se bucură din toată inima de priveliște. 

— Cine știe ce gust are acidul..., zise el. 

— Cine ştie cum îţi trec prin minte tot soiul de năzbâtii. În 
orice caz, Martina nu era însărcinată, spuse Colomba. S-ar fi 
știut. 

— Dacă nu cumva medicul legist a minţit ca să-i apere 
reputaţia, Loris a înţeles greșit sau cineva l-a făcut să creadă 
asta. 

— Loris nu avea nevoie de Leo ca să aibă ceva cu mine. 

— Ești sigură? Eu zic că avea nevoie de Leo ca să te lege de 
moartea  carabinierei. De unde știa că te numeri printre 
suspecți? Era narcoman și fost infractor, îl vezi pe Lupo stând la 
povești cu el? 

— Nu. 

Colomba comandă încă o bere, zicându-și că n-o să bea decât 
jumătate. 

— Un lucru e cert: Leo știe să atingă corzile sensibile. La 
telefon m-a făcut să cred că și-o trăsese și cu Romero. 

— Și te zgândărea pentru că ai crezut că i-a plăcut mai mult? 

Colomba se înecă cu bere, scuipă și pufni în râs. Fusese 
atacată și văzuse cum un om își topește faţa cu acid din proprie 
iniţiativă și totuși, pentru prima oară după mult timp, nu reuși să 
se abţină. 

— Ți-am mai zis că ești o figură? 

— E al doilea prenume al meu. 

— Tu n-ai al doilea prenume. De altfel, nici pe primul. 

— Ah! Ești perfidă! 

Dante chicoti. Puținele grade de alcool i se urcaseră imediat la 
cap. 

— Nu pot să te oblig să mă ajuţi pentru că cine nu simte, nu 
simte, dar nu neg că mi-ai fi util, zise Colomba. În plus... mai e și 
Tommy. 

— Care poate că a trecut prin ghearele Tatălui. 

— Ar fi dovada că Tatăl nu era un nebun izolat, ci avea o 
organizaţie în spate. Ai încercat ani întregi să demonstrezi asta, 
acum ai putea reuși. Și l-ai ajuta pe unul dintre băieți. 

Dante îi înhăţă sticla. 

— Unul dintre noi, zise și bău. 

Îi înapoie berea Colombei, care o termină. 

— Unul dintre noi, repetă ea. 

Viaţa tuturor celor care îl atinseseră măcar tangenţial pe Tată 
se schimbase, iar Colomba făcea și ea parte din grup. 

— Ei bine, mă ajuţi sau pregătești un plan de evadare? întrebă 
ea. 

Dante ridică o sprânceană. 

— Am deja trei planuri pregătite și am reușit să storc 
suficienţi bani de la tatăl meu vitreg încât să mă aciuez câţiva 
ani în oricare parte a Globului. Dar n-am de gând să te las 
singură. 

Scoase o ţigară pe jumătate zdrobită din papuc. 

— Dacă nu fumez, buna dispoziţie mă părăsește. Ne certăm? 

— Nu. E destul, nu sunt maică-ta. 

Dante o aprinse și scoase un geamăt de satisfacție când suflă 
fumul spre Sirius. 

— Din moment ce facem ceva mult mai mortal decât tutunul, 
ar fi chiar un nonsens. Alberti mi-a spus că serviciul de protecție 
e gata să dezvăluie faptul că sunt încă viu. 

— Imediat ce te externezi. 

— Dacă vrei să rămân în povestea asta, trebuie să încerci să 


VP - 165 


amâni momentul. Niciun anunţ public despre eliberarea mea. 
Nicio poză cu drapelul Italiei în fundal. Oricât mi-ar plăcea fanele 
înfocate, prefer ca restul lumii să creadă în continuare că sunt 
mort și să mă lase să lucrez în liniște. 


CAPITOLUL III 


1. 


Alberti îl ajută pe Dante să urce în Alfa Romeo gri oprită în 
afara grădinii care-i slujise drept casă. 

— Urmează Stația - Mezzanotte, zise el. 

Dante își sprijini capul pe geamul întredeschis, mort de 
oboseală. Trecuseră patru zile de la sinuciderea lui Loris și 
dormise zece ore în total, încercând din răsputeri să citească 
maldărele de dosare de care îi făcuse rost Colomba despre 
anchetele în desfășurare. Îl interesa mai ales al Martinei; 
moartea ei părea mai absurdă chiar decât cea a mecanicului 
dement. 

La momentul decesului, Martina Concio avea douăzeci și cinci 
de ani, era sănătoasă, avea un tonus bun, nu prezenta niciun 
simptom de boală și nu avea antecedente. Murise în urma 
hemoragiei provocate de ramura ascuţită; unghiul de intrare - 
45 de grade - era compatibil cu ipoteza conform căreia Martina 
ajunsese acolo căzând de la o înălţime de circa doi metri. 
Circumferinţa zdrențuită a rănii se potrivea și ea cu forma 
ramurii, tot așa cum echimozele de pe corp indicau o căzătură. 
Nu existau vânătăi care să sugereze un atac violent. 

Testarea fluidelor din corp nu arătase prezența substanţelor 
toxice: în stomac nu avea decât cafea și zahăr. Avea zahăr și în 
gură și în esofag, ceea ce arăta că, dată fiind viteza cu care e 
asimilat în corp, fusese ingerat cu puţine minute înainte de 
moarte. În orice caz, era trează în momentul căzăturii, pentru că 
încercase să se agaţe de o altă ramură, dar nu avea urme de 
apărare pe corp sau resturi de piele sub unghii. 

Martina purtase geaca groasă, uniforma și arma de serviciu 
așezată în toc. În buzunare avea un fluturaș care făcea reclamă 

unui coafor, un măr, câteva monede, plicuri de zahăr, goale și 
pline, de tipul celor folosite la bar, dar fără vreo siglă. Actele, 
cheile și portofelul rămăseseră în borsetă. 

Examinarea terenului dintre mașină și locul morţii nu 
dezvăluise nimic nou. Trecuseră ore întregi de zăpadă, vânt și 
ploaie înghețată, asta fără a pune la socoteală trecerea 
salvamontiștilor, dar echipa de criminalistică a carabinierilor 
excludea orice posibilitate să fi fost târâtă și nici nu găsiseră 
sânge în mașină sau în jurul copacului care o străpunsese. Dacă 
într-adevăr el era criminalul, Leo își ascunsese de minune 
urmele. 

Între un dosar și o ședință de fizioterapie, Dante trebuise să 
fie și interogat cu ușile închise de către magistraţii din celula 
antitero. Le povestise că nu-și amintea nimic nu doar din timpul 
atentatului, ci nici din săptămâna de dinaintea lui. Chiar eram la 
Veneția? Vai de mine! 

ÎI crezuseră. Dante știa să producă minciuni cu aceeași 
iscusinţă cu care le depista și, oricum, nimeni nu era interesat 
de un alt adevăr decât cel din acte. In aproape tot acest 
răstimp, Colomba fusese la cazarma din Pisa să discute cu 
D'Amore și un funcţionar CIA din Italia, care o pusese la curent 
cu starea în care se afla căutarea internaţională a lui 
Bonaccorso și cu felurile de mâncare italienești de care era 
plictisitor de înnebunit. 

Tocmai se înscriseseră pe drumul către Mezzanotte când 
Alberti fu obligat să încetinească la viteza de mers a unui om din 
pricina unui tractor cu roţi foarte înalte care ocupa toată banda. 
Dante bombăni. 

— Tare intim pe-aici! zise el. La fel ca jocul de bingo la 
ospiciu. 

— Nu vă place natura? întrebă Alberti. 

— Doar în documentare. Pe viu e numai bună pentru filmele 
horror. „Doi tâmpiţi izolaţi la ţară făcuţi bucăţi”. Sper ca măcar 
conexiunea la net să fie rapidă. Au apărut tot felul de seriale cât 
am dormit și trebuie să descarc sute de episoade. 

Dante își aprinse o ţigară. 

— Ce iei ca să-ţi umfli bicepșii? 

— Doar suplimente și merg puţin la sală. 

— Voiai să-ţi verși sentimentul de vină că ai minţit lumea? 

Coșurile lui Alberti deveniră fosforescente. 

— La urma-urmei, nu știu chiar așa de multe. Și imediat după 
atentat eu și Esposito ne-am trezit cu verii în casă. Două 
săptămâni n-am putut să ieșim nicăieri, să dăm vreun telefon 
sau măcar să schimbăm păreri între noi. Așa că mi-am ţinut 
gura până când dottoressa s-a simţit mai bine și mi-a zis ce să 
fac. 

Ajunseseră la Mezzanotte și Alberti deschise poarta nouă cu 
telecomanda. Casa suferise câteva modificări în ultimele zile, 
efectuate cu multă discreţie. Mai multe camere de luat vederi - 
mici, aproape invizibile, toate îndreptate spre exterior - 
înconjurau acum clădirea, în timp ce gardul de sârmă vechi și 
complet uzat fusese înlocuit într-un timp record cu unul electric, 
prevăzut cu ţepi și sârmă ghimpată, care înconjura toată 
proprietatea. 

Pe unul dintre pereţii exteriori fusese montată o mică antenă 
parabolică pentru conexiune la internet prin satelit, criptată la 
intrare și la ieșire, iar locul de dresare a câinilor devenise postul 
de pază gestionat de DAT, care monitoriza orice mișcare pe 
uliţă. Proprietarul acceptase să colaboreze, cu condiţia să-și 
poată hrăni în continuare câinii de două ori pe zi. 

Gunoaiele și mobilierul învechit împrăștiat prin grădină se 
vedeau în toată splendoarea acum că iarba emaciată luase locul 
zăpezii. Cei care instalaseră sistemele de securitate își luaseră 
gunoaiele /or, nu și pe cele vechi. 

— Colomba chiar locuiește în nenorocirea asta? întrebă 
Dante. 

— Înăuntru e un pic mai bine. 

Alberti deschise și îl conduse prin bucătărie în camera care 
dădea spre grădină. Era încă nefinisată, având pereţii și 
podeaua din ciment cenușiu: Colomba întinsese acolo un covor 
mare de lână albă, un tatami matrimonial și o măsuţă cu scaun 
și dulăpior luate cu reducere de la Ikea. Insă ce o făcea perfectă 
pentru Dante era peretele cel mai lung, îndreptat spre 
câmpurile de dincolo de grădină și compus în exclusivitate din 
geamuri, recent înlocuite cu un model blindat. Nici urmă de 
perdele - Colomba știa că Dante nu le folosea nici la baie -, dar 
intimitatea era asigurată de un pâlc de ficuși de India. 

— Nu e ca apartamentul din Roma, dar priveliștea e 
frumoasă, zise Alberti arătând spre profilul dealurilor, unde 
culoarea maro începea să se schimbe în verde. 


VP - 168 


— Tu pricepi unde am stat eu în ultima vreme? 

Dante se lăsă să cadă pe tatami. 

— Orice e o îmbunătăţire față de locul ăla. 

Alberti deschise o ușă pliantă în cealaltă parte a camerei. 

— Aici e toaleta turcească. 

— Mai există case cu toaletă turcească? bombăni Dante. 

— Dacă aveţi nevoie, pot să vă ajut înainte să plec. 

— Nu, mersi. Pentru mine closetul e o plăcere individuală. 

Dante se răsuci cu fața în sus, aprinzându-și în același timp o 
țigară. Se simţi foarte bine că reușise. 

— Și nu pleci nicăieri. 

— Serviciul de protecţie mă trimite azi acasă... 

— lar cei de la Antitero te trimit înapoi aici, dragule. Mai bine 
te scutești de-un drum. 

Alberti se așeză înfrânt pe singurul scaun din cameră. 

— Domnule Torre... sunt aici de-o lună. 

— Asta-i roata Karmei, zise Dante schițând un zâmbet de falsă 
compătimire. Faci o prostie și primești în schimb o gogomănie. 
În cazul tău, ţi s-a impus să-l cauţi pe Bonaccorso la ordinele 
Colombei și să mă protejezi pe mine de vreun glonţ rătăcit. Dar 
nu-ţi face griji. N-o să fii singurul supus legii talionului. Colomba 
tocmai a plecat să-l recupereze pe tovarășul tău de suferinţă. 


2. 


Esposito ieși din aeroportul din Rimini cu o valiză enormă și 
având pe chip expresia cuiva catapultat în infern fără înştiinţare 
prealabilă. 

— Mișcă-te odată, dublez șirul de mașini! strigă la el Colomba 
dintr-un Grand Cherokee. 

Esposito târî valiza cum își târăște un deţinut bila de fier de la 
picior și o încărcă în portbagaj. Era atât de plin de cutii cu fructe 
și legume că se chinui să găsească puţin spaţiu. 

— Ce-i cu asta? întrebă odată ce urcă și el. 

— Trupele speciale au avut amabilitatea să mi-o împrumute. 

Colomba se înscrise în trafic, schimbând vitezele cu mișcări 
bruște care făcură motorul să geamă. 

— Scuze că nu te-am anunţat chiar eu. E o perioadă cam de 

rahat, spuse. 

Esposito n-o mai văzuse pe Colomba din vremea internării ei 
la spitalul din Roma, iar acum ea părea să fi redevenit aceeași 
dintotdeauna, chiar dacă vânătăile de pe chipul ei erau de astă 
dată în curs de vindecare. 

— Vă daţi seama prin ce perioadă de rahat trec eu, spuse. 
Până ieri nici nu știam că trebuie s-o mierlesc de mâna lui 
Bonaccorso. 

Îi comunicase asta chiar chestorul cu douăsprezece ore în 
urmă, în timp ce lua cina într-o pizzerie cu soţia și copiii. 

— Nu fi pesimist. N-ai de făcut decât muncă de poliţist, dacă 
mai știi ce-i aia. 

— M-am mutat la Resurse Umane doar de-un an, nu mi s-a 
lipit fundul de scaun, spuse Esposito jignit. 

Colomba se înscrise pe autostradă. 

— Tu ai avut mereu fundul lipit de scaun, dar dacă vrei să te 
întorci repede acasă e mai bine să pui osul la treabă. In plus, ți- 
am pregătit o revenire soft: zilele următoare nu trebuie decât să 
stai după Dante și să supraveghezi casa. 

— Nu există serviciu de protecţie? 

— Deschide torpedoul. 

Esposito se supuse. Înăuntru era un ghem de fire electrice și 
bucăți de plastic. 

— Microfoane ambientale, continuă Colomba. De fiecare dată 
când casa rămâne goală, oamenii lui Di Marco le montează 
peste tot. 

— Credeam că lucram pentru spioni... 

— Noi ne prefacem că lucrăm pentru ei, iar ei se prefac că ne 
cred. 

Colomba profită de lumina roșie a semaforului ca să-i arunce 
o privire de gheaţă. 

— Dar tu să nu uiţi că lucrezi pentru mine. 

Esposito încuviinţă din cap. 

— Se-nţelege. De unde începem? 

— De la Tată. 

Esposito se gândi serios dacă n-ar fi fost mai bine să se 
arunce din mașina în mișcare. Nu participase la ancheta despre 
monstru, dar știa destule cât să nu-și fi dorit. 

— Parcă era mort. 

— Încă e. Dar poate că nu știm totul despre el. Tommy, fiul 

soților Melas, are comportamentul copiilor răpiți. 

Esposito îi arătă Colombei pachetul de ţigări. Ea aprobă și 
coborî geamul: n-avea rost să protesteze când era obișnuită să 
lucreze cu un fumător învederat ca Dante. 

— Câţi ani are băiatul? 

— Nouăsprezece. E posibil să facă parte din al doilea val de 
răpiri. Dacă ne lămurim în privința asta, poate reuşim să 
ajungem la Leo. 

— Aţi încercat să-l interogați? 

— Din păcate nu e în stare să răspundă la întrebări. Din 
fericire, însă, cunosc pe cineva care o poate face. Inainte să 
mergem la casă, trecem pe la el. 


3, 


Stefano Maugeri era un bărbat uscăţiv de vreo patruzeci de 
ani, care în ciuda frigului purta blugi rupţi la genunchi. Îi primi în 
apartamentul cu planșeuri casetate și mobilier învechit din 
Assisi, în centrul vechi, aflat între Piazza del Comune și Basilica 
di San Francesco. Îl cumpărase vânzând magazinul pe care-l 
avea la Roma și folosind despăgubirile pentru arestare pe 
nedrept și tratament necorespunzător din partea forțelor de 
ordine. Îl acuzaseră că își ucisese soția și fiul, dar Colomba și 
Dante demonstraseră că Tatăl era vinovat de răpirea băiatului 
după ce o ucisese pe femeie. 

— Dottoressa Caselli, ce mă bucur că aţi venit în vizită! spuse 
țopăind în jurul lor. Esposito, și dumneavoastră! Vă rog, luaţi loc. 
Aţi avut un accident, dottoressa? o întrebă privindu-i chipul. 

— Nu, răspunse ea glacial. 

Maugeri nu-și omorâse nevasta, dar ridicase mâna asupra ei 
de mai multe ori iar Colomba n-avea chef să schimbe politețuri 
cu el. 

— Cum v-am spus și la telefon, am venit aici doar ca să 
vorbim cu fiul dumneavoastră. 

— Credeam că ancheta despre Tată a fost clasată. 

— Chiar așa. 

— Și atunci? S-a întâmplat ceva nou? 

Ochii Colombei se întunecară. 

— Vă amintiţi că v-am scăpat de închisoare, nu? 

— Da, bineînțeles, și o să vă fiu veșnic recunoscător, răspunse 
Maugeri. 

— Nu-i nevoie. Lăsaţi-ne doar douăzeci de minute cu fiul 
dumneavoastră. Desigur, dacă vreţi, puteţi asista la discuţie, 
însă ar fi mai bine dacă n-aţi face-o. 

Maugeri încuviinţă din cap, nemulţumit. 

— Sigur. Sigur. Vă rog. 

Luca Maugeri era un copil deșirat, cu păr sârmos și blond, 
ochelari rotunzi și tricou cu dungi. Stătea în camera lui la un 
birou pentru copii și scria într-un caiet cu pătrăţele. 

— Ti-am adus doi prieteni, Luca, zise Maugeri, închizând ușa 
după el. Îi mai ţii minte? 

— Da, tati, mulțumesc! răspunse Luca, un glas înalt și 
puternic, fără să se întoarcă, privindu-și musafirii în reflexia din 
geamul ferestrei. 

Colomba îl întâlnise pe băieţel doar de două ori, în ziua 
eliberării și la tribunal, dar el nu-i adresase niciun cuvânt. Era 
autist, avea o inteligenţă peste medie și nu depindea de alții, 
dar fusese nevoie de mult timp ca să depășească șocul răpirii. 

— Atunci vă las să staţi de vorbă. Sunt aici, dacă aveţi nevoie 
de ceva, mai spuse Maugeri și închise ușa după el. 

— Ce bine arăţi, Luca! Ai crescut mult! zise Colomba. Câţi ani 
ai acum? 

— Zece. Mulţumesc că aţi venit în vizită, doamna Colomba, 
spuse băiatul pe același ton de mai devreme, ușor mecanic și 
puţin prea înalt. Și dumneavoastră, domnule inspector. V-am 
trimis o felicitare de Crăciun. 

— A fost foarte frumos din partea ta, mulțumesc, zise Esposito 
jenat. 

Îi purtase pe băiat și pe tatăl lui în drumurile repetate către și 
de la tribunal. 

— Dar nu mi-aţi răspuns. 

— Pentru că e un bou, Luca, interveni Colomba. Te deranjăm? 
Îți făceai temele? 

Luca încuviință. 

— Italiana e grea, dar o să iau „suficient”. 

Făcu o pauză. 

— S-a întâmplat ceva rău? 

— Nu, zise Esposito. De ce ai crede că... 

— Da, spuse Colomba. 

— Mulţumesc că mi-aţi spus adevărul. Mulţi nu-mi spun 
adevărul pentru că ei cred că eu nu înțeleg, zise Luca. 

Luă un walkie-talkie de jucărie de pe birou și-l sună pe tatăl 
lui. 

— Tati, vrem ceai și biscuiţi. 

Așeză staţia la loc și se întoarse imperceptibil spre Colomba. 

— Când vin musafiri e frumos să le dai ceva de băut. 

— Așa e, mulţumim, zise Colomba. 

— Așezaţi-vă pe pat, tocmai l-am curăţat cu aspiratorul. 

Colomba se așeză, nu înainte să-i arunce o privire de gheață 
lui Esposito, făcându-l să înţeleagă să rămână în picioare. 

— Lucrul rău care s-a întâmplat, Luca, începu ea căutând 
cuvintele potrivite ca să nu-l sperie, e că un băiat puţin mai 
mare decât tine și-a pierdut părinţii. 

— Unde i-a pierdut? 

— În sensul că au murit, se corectă Colomba. E o metaforă. 
Știi ce sunt metaforele? 

— Da, doamna Colomba. Mereu când aud una o scriu ca să 
mi-o amintesc. 

Vrând să arate că nu minte, luă un alt caiet și își notă 
expresia. 

— Băiatul acela are nevoie de ajutor, Luca. Dar ca să-l ajutăm 
trebuie să vorbim cu tine despre lucruri nu prea plăcute. 

— Tatăl? 

— Da. 

Băiatul încuviinţă din cap, stăpân pe sine. 

— Bine. După ceai. 

Ceaiul sosi alături de un platou cu biscuiţi. Esposito, care nu 
mai mâncase de la micul-dejun, rase jumătate dintre ei în vreme 
ce Luca studia poza lui Tommy cu o lupă. 

— Nu l-am văzut niciodată, spuse și așeză fotografia la loc pe 
birou astfel încât Colomba s-o poată lua înapoi. Nu am văzut 
niciun alt prizonier până ne-aţi eliberat. Și nu l-am văzut nici la 
spital. 

Luca fusese răpit la fel ca alte nouă persoane și ţinut într-un 
container, dar după eliberare fusese singurul în stare să fie 
interogat. În cazul lui, captivitatea durase doar câteva zile, iar 
asta însemna că știuse să-și descrie răpitorul, complicele 
Tatălui, bărbatul care-și spunea Neamţul, contribuind la 

scoaterea definitivă de sub acuzaţie a lui Maugeri senior. 

— Nu cred că a fost cu tine, Luca. Îmi amintesc bine ce i-ai 
povestit judecătorului și ai făcut un lucru foarte bun. Dar am 
nevoie să-ţi mai pun câteva întrebări. Se poate? 

— Sigur, doamna Colomba. 

— Când te-ai întâlnit cu ceilalţi la spital, ei nu ţi-au vorbit 
deloc despre alţi prizonieri? Despre persoane pe care le 
văzuseră și pe care noi nu le-am găsit? 

— Nu. 

— S-a întâmplat ca Tatăl sau Neamţul să-ţi fi spus ceva 
despre alţi copii în afară de cei pe care i-am eliberat? Au 
pomenit ceva de un „Tommy”? 

— Nu. Neamţul n-a vorbit niciodată cu mine. lar Tatăl n-a spus 
decât că animalele mor. 

Făcu o pauză. 

— Era o metaforă. Ca să mă facă să mă port frumos. 

— Ţi-a vorbit despre alte închisori ca aceea în care te ţinea pe 
tine? 

— Nu. Niciodată. 

Treptat, Luca se întorsese spre ei. Ochi limpezi și trăsături 
fine: urma să fie un bărbat frumos. Colomba simţi că i se 
încălzește inima la gândul că-l salvase, dar se simţi și vinovată 
că-i trezește amintiri cumplite. 

— Dar știu că mai erau și alţii ca mine. 

— De ce n-ai spus asta până acum? întrebă Esposito. E o 
chestie importantă. 

— Pentru că am promis să nu vorbesc, domnule inspector. Și 
o promisiune e o datorie de onoare. 

Luca își mută privirea la Colomba. 

— Dar dumneavoastră m-aţi salvat. Dacă vreţi, vă povestesc 
totul. 

— Aş vrea, Luca. Și îți promit că o să folosesc cu mare grijă 
ceea ce-mi spui. Unde erau prizonierii de care vorbești? 

— Unde eram și noi. Înaintea noastră. Acum cred că sunt 
morți cu toţii... 

Animalele mor... Colomba își mușcă buza de jos. 

— Ştii ce e ADN-ul? 

— Acid dezoxiribonucleic. 

— Și știi că noi la poliţie îl folosim în anchete? 

Luca încuviință. 

— Bun. În containerul tău și în cele ale tuturor celorlalți nu era 
decât ADN-ul vostru. Și nici... 

Se opri. Poliţia răscolise în zadar terenul din jur în căutarea 
unor cadavre. 

— In sfârșit, cum de ești așa de sigur? 

— Pentru că unul dintre noi i-a văzut. 

— Mi-ai spus că nu aţi vorbit... 

— V-am spus că nu am vorbit /a spital. 

Colomba și Esposito schimbară o privire. 

— Containerele erau izolate, Luca. Nu puteaţi vorbi între voi, 
zise Colomba. Am verificat. 

— Așa e, doamna Colomba. Dar existau alte moduri. Asta 
promisesem să nu mai spun nimănui. 

— Nu trebuia să spui cum comunicaţi? 

— Da. Era un secret. 

Luca bătu de câteva ori cu falangele în birou. 

— Codul. 


4. 


După ceai, Luca insistase să comande câte o cană de 
ciocolată caldă pentru toți prin walkie-talkie, în ciuda protestelor 
lipsite de forță ale tatălui cum că adusese deja ceai și biscuiţi. 

—E o situație excepțională, îi replicase băiatul, 
încăpătțânându-se să rămână pe poziţii. 

— Deci voi comunicaţi bătând în pereții containerelor? întrebă 
Colomba suflând în ciocolata fierbinte. 

— Da, răspunse Luca amestecând zahăr în a lui, grijuliu să nu 
atingă pereţii cănii cu linguriţa. Era precum codul Morse. Un fel 
de. Când m-am întors acasă l-am comparat cu cel oficial. Sunt 
diferite. 

— ȚI-l amintești? 

— Da. 

Băiatul luă o coală și scrise: 


A. 
B. 


Cis 

Colomba își verifică la rândul ei telefonul mobil și da, era 
exact cum spusese Luca: părea să fie un cod Morse, dar era 
radical diferit. 

— Eşti sigur că îţi amintești bine? întrebă. 

Luca încuviință. 

— Punctele erau o bătaie, liniile o zgârietură. 

Îi făcu o demonstraţie pe birou, folosindu-se de unghii. 

— Era greu, dar cel care stătea în dreapta mea era foarte 
rapid. 

Colomba rememoră așezarea prizonierilor în container: cel din 
dreapta lui Luca își tăiase venele; fusese prizonier vreme de 
cinci ani. 

— Tu cum l-ai învăţat? întrebă Esposito. 

— Pe tavanul containerului meu scria ceva. Puteam să văd 
scrisul doar când soarele intra prin grilajul de aerisire, răspunse 
Luca. Era scris cu caca. Dar nu mai mirosea. 

Doamne sfinte, îşi zise Colomba. Cum poti să pui un copil să 
treacă prin așa ceva? 

— Ce scria? se forță să întrebe. 

— „Învață pe de rost și șterge”. Așa am făcut. 

O pauză, apoi: 

— Însă nu știu bine despre ce vorbeau ceilalţi. Eu doar 
dădeam mesajele mai departe și erau prea rapide să le înțeleg. 

— Cum adică „dădeai mesajele mai departe”? întrebă 
Esposito cu gura uscată. 

Luca desenă în aer. 

— Eram zece. Dacă erai la începutul rândului și voiai să 
vorbeşti cu ultimul, ceilalţi trebuiau să dea mesajele mai 
departe. Ca la telefonul fără fir. 

— De unde știai la cine ajungeau? 

— Aveam cu toţii un nume de cod, zise Luca. Al meu era... 

ÎI bătu în birou. Bătaie. Bătaie. Bătaie. Zgârietură. Pauză. 
Bătaie. Zgârietură. Zgârietură. Colomba încercă să-l descifreze, 
dar nu reuși. 

— În traducere e ND. Nu știu ce înseamnă, explică Luca. Am 
crezut că era prescurtarea de la nerd. Mi-ar plăcea să fie așa. Și 
Peter Parker e un nerd. 

— Și toți aţi stabilit să nu spuneţi nimănui nimic despre Cod. 

— Da. 

— De ce? 

— Pentru ceilalţi. 

Luca făcu o pauză și pentru prima oară glasul lui deveni 
nesigur. 

— Ar fi avut... probleme. Cu Tatăl. 

— Tatăl nu mai e, Luca, spuse Colomba cu blândeţe. Nu mai 
poate face rău nimănui. 

— Nu știu. 

Pe Colomba o trecu un fior. 

— Nu știi dacă a murit? Îţi spun sigur. Nu-mi face nicio plăcere 
să zic asta, dar am fost acolo când a murit. 

Luca rămase în tăcere câteva clipe, apoi începu din nou să 
vorbească, de data asta mai încet: 

— Uneori mă duc să-l vizitez pe băiatul care stătea în al doilea 
container. L-au dus la un spital. Zice că părinții lui nu vin 
niciodată în vizită. Cred că e un lucru foarte urât. 

— Da, Luca, așa e, spuse Colomba cu un nod în gât. 

— I se spunea OG. În Cod. Încă îi spun așa. Și încă vorbim prin 
Cod. El... așa preferă. OG crede în magie, doamna Colomba. 
Crede că Tatăl își poate schimba forma corpului ca Regele 
Umbrelor. E un răufăcător din X-Men. 

Luca o privi în reflexia oglinzii. 

— Dar eu cred că a avut un fiu și l-a pregătit să devină ca el. 
Poate mai mulţi fii. Dar nu contează. Dacă fiii există, 
dumneavoastră o să-i ucideţi pe toţi. 


5. 


Dante se îmbrăcase cu un palton gri lung până la glezne pe 
sub care avea un costum în trei piese gri metalizat, cu o cravată 
roșie și pălărie Borsalino, care îi dădea un aer retro. Singurul 
semn modern erau pantofii Alexander McQueen cu toc de două 
degete și mănușa neagră care îi acoperea mâna rea, 
ascunzându-i diformitatea. Nimic din toate acestea nu se 
potrivea unei plimbări pe cărări mocirloase, iar cadrul îi aluneca 
întruna. 

Acoperit de noroi era și locul în care fusese ucisă Martina. 
Alberti îl ajută pe Dante să se așeze pe un bolovan de care mai 
era prinsă o fâșie de banderolă a carabinierilor. Copacul care o 
străpunsese pe fată fusese scos din rădăcini și dus la laborator, 
dar Dante nu avu probleme să-și imagineze cadavrul Martinei 
sângerând în zăpadă. 

— Tatăl nu ucide așa, zise Alberti în spatele lui. 

— Ai dreptate. El era mai discret. Îl lăsa pe Neamţ să 
înjunghie victimele, apoi topea cadavrele în acid, răspunse 
Dante continuând să privească agonia fetei cu ochii minţii. 
Martina a suferit mult. 

— Puteam să vă spun asta și fără să venim aici. Mai presus de 
orice, dottoressa vrea să rămânem în casă. 

Dante îl privi pe Alberti pe deasupra ochelarilor cu lentile 
oglindă. 

— Ce părere ai despre fratele meu? 

— Că nu e fratele dumneavoastră. 

— Am hotărât că este, până la proba contrarie. 

Visul în care îl întâlnise pe Leo se încăpăţâna să pară real, mai 

mult decât toate celelalte. 

— ADN-ul... 

— ADN-ul analizat în baza unui fir de păr lăsat în dormitorul 
trupelor speciale. Tie nu ţi se pare că ar fi putut să-l lase acolo 
dinadins? 

Dante desfăcu larg braţele. 

— Și, oricum, există multe tipuri de fraţi. Adoptivi, adeptii 
aceleiași religii, masonii, templierii... Deși sunt rezonabil de 
sigur că templierii n-au nicio legătură. Dar dă-mi de veste dacă 
vezi pe cineva care pare să fi ieșit din Numele trandafirului. 

— Bine, domnule Torre..., răspunse Alberti răbdător. 

— Revenind la el, crezi că e genul de persoană care 
pregătește astfel de scenografii doar de dragul de-a o face? 

Alberti căzu pe gânduri. 

— Părea foarte raţional când l-am întâlnit. 

Dante aprobă din cap, stingând mucul de ţigară pe talpa 
încălțărilor și vârându-l în buzunar. 

— Măcar o parte din el acţionează lucid, altfel ar fi murit de 
mult. Prin urmare, ce înțelegem de-aici? 

— Că trebuie să fi avut... un motiv? întrebă ezitant Alberti. 

— Ai devenit mai bun cât am lipsit. Bravo! 

Se ridică, agăţându-se de odiosul cadru. 

— Să mergem la hambar. 

Ușa fusese blocată cu câteva scânduri, iar un sigiliu al 
carabinierilor anunţa că locul era supus sechestrului judiciar. 
Dante se sprijini de peretele de ciment și își scoase ochelarii 
închiși la culoare. 

— Nu vreţi să aruncaţi o privire înăuntru? întrebă Alberti 
uitându-se printre scânduri. 

— Am găsit ce era de găsit. 

Cu mâna streașină la ochi, Dante se uită în jur. 

— Ai cumva un levier în mașină? 


6. 


Colomba primi apelul prin Signal când mai avea douăzeci de 
kilometri până la Portico. Tocmai terminase convorbirea cu Bart, 
care se pregătea să plece la Rimini cu echipa ei. Primise sarcina 

să refacă analiza de la Villa Quiete, după ce militarii nu 
descoperiseră nimic folositor. Era mulțumită că putea să ajute, 
dar deranjată că nu fusese anunţată în prealabil și că urma să 
întârzie zeci de cazuri din pricina faptului că pleca de la Milano. 

— Unde ești? întrebă auzind vântul în fundalul vocii lui Dante. 

— La vechea moară. 

— Nu te-am rugat să nu ieși? 

— Îţi amintești că nu ești maică-mea? În orice caz, te-am 
sunat pentru că trebuie să mergem acasă la carabinieră. Dacă- 
mi dai adresa încerc să intru singur, stă Alberti de șase. 

Colomba derapă. 

— Așteaptă-mă la Portico și nu face tâmpenii. 

e 

Se întâlniră cu toţii în faţa muzeului care găzduia faimoasele 
obiecte de bronz suflate cu aur din epoca romană și pe care 
locuitorii din Portico le apăraseră împotriva mutării la Muzeul 
Naţional din Roma. Colomba își amintea asta pentru că tatăl ei 
fusese unul dintre protestatarii arestaţi și din pricina asta ea 
riscase să nu fie admisă la școala de ofiţeri. Comisia lua foarte în 
serios relaţiile de rudenie cu persoane subversive - chiar dacă 
tatăl  Colombei fusese orice altceva, numai o persoană 
subversivă nu. De fapt, de la el provenea sângele conservator 
care curgea în familie. 

Întâlnirea dintre Esposito și Dante fu aproape emoţionantă, 
pentru că Dante se lăsă îmbrățișat. 

— Geniule, aș fi putut să jur că n-o să te mai văd! Chiar tu 
ești, chiar tu, în carne și oase? 

— M-am întors tocmai ca să te dezamăgesc. Și tu fumezi, nu? 
Tocmai le-am terminat pe ale mele. 

— Îți dai seama... 

Esposito îi lăsă jumătate de pachet, apoi îl îmbrăţișă pe 
Alberti. 

— Mamă, ce te-ai umflat, amigo! Dă-mi și mie chestii din alea 
de care iei tu. 

— Da, da, mai încape vorbă... 

Colomba îi trimise pe amândoi să supravegheze casa și să-și 
povestească pe rând ce-au făcut peste zi. Ea rămase cu Dante, 
care brusc părea foarte vivace. Și avea pupilele enorme. 

— Ce dracu” ţi-ai făcut? îl întrebă. 

— Nimic. 

— Îți amintești regula „fără vrăjeală între noi”? 

— Venind încoace am dat peste niște cicliști amatori, toţi pe la 
șaizeci de ani, care trăgeau ca disperaţii în urcare. L-am rugat 
pe Alberti să-i percheziţioneze. 

Dante își atinse pieptul pe sub geacă. 

— Își dizolvaseră nu știu ce prostie în bidoane, iar acum am o 
mie de bătăi pe minut. 

— Tu chiar vrei să mori, nu-i așa? Nu știu de ce m-am chinuit 
atâta să te găsesc. 

Dante făcu o piruetă fără ajutorul cadrului. 

— Pentru că altfel viața ta e plictisitoare, CC! Așa, spune-mi 
cum a fost întâlnirea cu Luca. 

Colomba îi povesti despre Cod, iar Dante își pierdu toată 
verva. 

— Hei... Ce-ai păţit? întrebă ea. 

El dădu din umeri. 

— Doar am început să invidiez un grup de copilași care 
foloseau caca să schimbe mesaje între ei. 

— De ce să-i invidiezi? 

— Măcar ei aveau cu cine să vorbească. Eu treișpe ani nu l- 
am avut decât pe Tată cu masca pe faţă. 

— Luca și ceilalţi păreau siguri că Tatăl sau un moștenitor al 
lui încă e în libertate. 

— Cine altul decât Leo? Fiul care ia locul Tatălui. Fiul cel mai 
bun. 

Dante își aprinse o ţigară. 

— Deci? Mergem la carabinieră? 

— Nu știu ce să zic, Dante. Dacă află Lupo, o să pornească 
războiul. În plus, dacă ar fi existat ceva util, ar fi fost deja găsit. 

— Hai să facem schimb. Eu îţi explic Codul lui Luca și tu 
accepţi riscul. 

— ÎI știai? 

— Nu. L-am înţeles. 

Dante bătu în portbagaj. 

— Tocmai ţi-am spus „ciao”. Facem târgul? 

Curiozitatea Colombei avu câștig de cauză. 

— O să ţi-o plătesc. Fie. 

Dante ridică mâna bună. 

— Uită-te bine. Îţi arăt un nou mod de a număra. L-am învăţat 
dintr-un eseu al lui Isaac Asimov. 

— Am citit o carte scrisă de el. Zicea ceva de niște roboți. 

— E ca și cum ai spune că Rafael zicea ceva de niște Fecioare, 
dar e ok. 

Ridică degetul mare de la mâna bună. 

— Unu. 

Cobori degetul mare și ridică arătătorul. 

— Doi. 

— Nu mi se pare așa inovativ. 

— Stai, acum începe partea frumoasă. 

Ridică degetul mare și arătătorul. 

— Trei. 

Ridică degetul mijlociu și le cobori pe celelalte. 

— Scuze. Patru. 

Degetul mare și cel mijlociu. 

— Cinci. 

— Ok, recunosc că m-am pierdut. 

— Număr în sistem binar. E un limbaj creat pentru 
computere... 

— Până aici înţeleg. 

Dante nu-și mai încăpea în piele de bucurie. 

— Și are doar două cifre: zero și unu. De fapt, în loc să fii în 
baza zece ești în baza doi și se scrie de la dreapta la stânga și e 
pozițional. Codul lui Luca transformă zero și unu în linii și 
puncte, în rest, au luat la rând literele și le-au numerotat 
începând de la unu, nu au folosit codurile care se adaptează în 
mod normal la sistemul binar pentru litere, care sunt mai lungi. 
Dă-mi foaia... 

— Nu-i nevoie, te cred pe cuvânt, zise Colomba, pe care 
începea s-o doară capul. Îl sun pe D'Amore și caut pe cineva să 
ne ajute cu cheile. 


7. 


Proprietara casei Martinei se numea Floriana, avea treizeci de 
ani și îi primi pe Dante și Colomba în fața intrării unei clădiri cu 
trei etaje care dădea într-o piaţetă. 

— Încântat de cunoștință, domnişoară, zise Dante ridicându-și 
pălăria Borsalino și rostind cuvintele ca o mitralieră. Sunt 

inspectorul-șef Valle, adăugă, folosind numele de familie al 
tatălui său vitreg. Ea e colega mea Carelli. Vicechestorul Carelli, 
de la secția 87. 

— Incântată, spuse Colomba aruncându-i lui Dante o privire 
cât se poate de urâtă. 

Citise două cărţi din serie și chiar îi plăcuseră, chiar dacă în 
general evita romanele polițiste. Dacă erau prea realiste i se 
părea că lucrează, dacă nu erau îndeajuns de riguroase o iritau. 

— Apartamentul e la mezanin, dar din păcate nu avem lift, se 
scuză Floriana. 

Dante arătă spre cadru. 

— Vă referiţi la ăsta? Nu vă faceţi griji, trece. Și nu intră decât 
ea. Eu o să examinez pe dinafară. 

— Tu ai vrut să venim aici..., zise ea încet. 

— Ceea ce nu înseamnă că voiam să și intru. Hai, CC, te 
descurci mai bine ca mine să cotrobăi prin lucrurile altora. 

Colomba îi întoarse spatele. 

— Ştiţi, colegul dumneavoastră îmi amintește de cineva..., 
începu Floriana conducând-o pe scări. 

— Da, de un mare nesimtit. 

Apartamentul Martinei avea două camere și o bucătărie mică. 
Mobilier ieftin, reciclat de la bătrâni dispăruţi de mult, în baie o 
oglindă pătrată cu neon și două dulăpioare de plastic alb-negru. 
Semăna cu apartamentele pe care le închiriase Colomba pe 
vremea când era ea însăși pinguin. Nu merita să ia ceva decent 
dacă petrecea mai mult timp pe stradă decât în casă. Șeful ei de 
atunci se numea Rovere. Tatăl îi poruncise Neamţului să-i pună 
o bombă în casă. 

— Nu eram prietene, ne vedeam doar pentru chirie, dar tot 
mi-a părut foarte rău. 

Floriana curăţă cu unghia o pată de pe cadrul ușii din 
sufragerie. 

— Ar trebui s-o dau altcuiva în chirie, dar mi se pare că aș 
face ceva greșit. Chiar dacă aici nu e niciun lucru de-al ei. 

— Stătea de mult aici? 

— De un an și jumătate, cam așa. Dar zicea că o s-o trimită 
altundeva curând. 

— Un transfer? 

— Așa mi-a spus. Mă rog, nu vorbeam prea mult. Aici... nu 
trebuia să-mi dea raportul. 

Privirea concentrată a Colombei o făcu să ezite. 

— N-am făcut un contract propriu-zis... le-am spus asta deja 
colegilor dumneavoastră. Nu-i o infracţiune, nu? 

— Cred că e, dar de-aia nu mai pot eu în clipa asta. 

Colomba întinse mâna și Floriana îi oferi cheile, grăbindu-se 
să se întoarcă la magazin. Colomba așteptă să nu-i mai audă 
pașii, apoi deschise obloanele. Dante fugărea câţiva porumbei și 
râdea ca un descreierat. Ea îi atrase atenţia cu un fluierat demn 
de un cioban priceput. El se apropie; capul îi ajungea aproape la 
fereastră, așa că se puteau auzi fără să strige. 

— Au luat deja totul. Așa cum bănuiam, zise ea. 

— Au luat și alimentele expirate? 

— E o întrebare serioasă? 

— Da. De obicei se scapă de caserolele deschise, dar sper că 
părinţii Martinei au fost prea tulburaţi ca să curețe temeinic. 

Colomba se uită prin dulapurile unsuroase și se întoarse la 
fereastră. 

— Îți fac inventarul? 

— Dacă nu te deranjează. 

— Două borcane de sare, una grunjoasă, alta fină, o sticlă de 
ulei goală pe jumătate, o cutie de ceai pentru slăbit. Niște 
napolitane cu ciocolată și jumătate de kilogram de paste. 

— Integrale? 

— Nu. 

— Uită-te pe lângă aragaz. De obicei acolo ajung niște chestii 
interesante. 

— De ce nu vii tu să te uiţi? 

— Pentru că sunt un mare invalid. 

Colomba se supuse și cu lama briceagului dezlipi de pe gresie 
fragmente de murdărie și o macaroană uscată. Le aruncă pe 
fereastră peste Dante, care ţipă dezgustat. 

Inchise chicotind și cobori să dea înapoi cheile. Când ieși în 
piaţetă, Dante examina macaroana așezată pe stiloul pe care 
nu-l folosea niciodată. 

— i se pare că are culoare normală? 

— Ce culoare ar trebui să aibă? Era lipită de podea. 

— Nu-mi aminti. 

Dante suflă pe ea, apoi o puse în gură și o mestecă preț de 
câteva secunde înainte s-o scuipe. 

— Poţi să mai faci asta o dată ca să te și pozez? întrebă 

Colomba. 

Dante se șterse cu mănușa. 

— Mă sacrific pentru anchetă, ar trebui să-mi multțumești. 

— N-ai fi pus mizeria aia în gură dacă n-ai fi avut o idee pe 
care nu mi-ai spus-o. Deci ai face bine să mi-o comunici repede, 
dacă nu vrei să-ţi dau una-n cap cu drăcia aia care te ţine pe 
picioare. 

— Voiam doar să verific dacă Martina mânca alimente pentru 
diabetici. Sau dacă lua medicamente în mod regulat. Lângă 
aragaz n-ai găsit decât o bucată de aspirină. Niciun capac de 
seringă, niciun fragment de blister... 

— Dacă Martina ar fi fost diabetică ar fi dat-o afară. E o boală 
cu care nute lasă să intri la carabinieri. 

Dante își tamponă fruntea acoperită de sudoare. Efectul 
băuturii cicliștilor dispăruse. 

— Autopsia arată că avea nivelul de peptide C mai mic decât 
limita normală. Ştii ce înseamnă asta, nu? 

— Dă-mi cadrul. 

Dante ridică mâinile în semn de predare. 

— Ok, ok. E mai mult sau mai puţin o enzimă precursoare 
insulinei. Dacă nivelul ei în sânge e prea mic faţă de cel al 
insulinei, înseamnă că insulina nu a fost produsă de pancreas, ci 
provine din exterior. Am învăţat asta din rapoartele despre 
sinucigași ale paramedicilor din State, pentru că asta e metoda 
cel mai des întâlnită. Dar și ca să ucizi violent un pacient. 

— Și crezi că Leo a folosit asta pe Martina? 

Dante mimă că face o injecție. 

— A luat-o prin surprindere și i-a făcut o injecție în burtă, unde 
știa că rana urma să acopere semnul. O doză puternică 
administrată unei persoane care nu suferă de diabet și care are 
stomacul gol e letală, în câteva secunde nu te mai ţii pe 
picioare. Apoi i-a dat niște zahăr să-i crească la loc glicemia, iar 
când și-a dat seama că-și revine, a tras-o în ţeapă. 

— Doamne sfinte... 

— lar ea a simţit toată durerea, trează, săraca de ea..., zise 
Dante cu o privire absentă. 

— Dacă ar fi plecat, poate că acum ar fi fost încă în viaţă, 
spuse Colomba. l-a spus proprietarei că urmau s-o transfere, 
deși în rapoartele pe care le-am citit nu se pomenește nicăieri 
de asta. 

Dante ridică o sprânceană peste rama ochelarilor. 

— Interesant. Cine ar ști dacă s-a omis ceva din rapoarte? 
— Numai carabinierii. 

— Atunci am o veste proastă pentru tine. 


8. 


Din ghereta lui, locotenentul Bruno se uită la Colomba prin 
camera video a interfonului de parcă ar fi fost un maldăr de 
bălegar. Ea nu privea spre obiectiv și părea mai puţin încântată 
decât el. 

— Ce doriţi? întrebă el, iar interfonul îi transformă vocea într- 
un fâsâit electric. 

— Lupo. Vă rog să-i spuneţi că-l aştept la barul din colț ca să 
vorbim despre Martina Concio. 

— Să nu vă permiteţi să-i rostiți numele, aţi înțeles? 

— AȘ fi preferat să nu fie nevoie. Spuneţi-i să se grăbească, 
altfel mă întorc acasă. 

Bruno străbătu coridorul în pas de marș. Lupo era în birou și 
citea rapoartele oamenilor să-i despre activităţi de rutină. 
Vânătăile se vindecaseră, dar avusese o dispoziţie cumplită în 
ultimele săptămâni iar mesajele din căsuţa vocală a lui Vigevani 
deveniseră tot mai aspre. 

— Nu pot să mă ţină deoparte, fir-ar a dracului de treabă! urla 
el. 

Când Bruno îi transmise mesajul, înăuntrul lui începu să-și 
facă loc o furie de gheață. 

— li zic să se ducă-n mă-sa, spuse Bruno. 

Lupo scrâșni din dinți. 

— Nu. Mă ocupeu. 

— Să nu faci vreo prostie, îl sfătui Bruno. Ține minte că e 
protejată! 

Lupo nu catadicsi să-i răspundă. Își puse geaca și ieși în pas 
de atac, cu mâna îndreptându-se instinctiv spre patul pistolului 
de la șold. La câţiva metri de bar recunoscu silueta Colombei, 
dar își dădu seama că nu era singură. Stătea la o masă cu un 
individ care parcă era varianta cu barbă a lui David Bowie. El fu 
cel care se întoarse să-l privească ironic pe deasupra ochelarilor 

în timp ce se apropia. 

— Domnule sergent, bună seara. Sunt foarte încântat să vă 
cunosc, zise. 

— Dumneavoastră cine sunteţi? 

— Cel mai răpit om din lume: am fost răpit de trei ori, două 
dintre dăţi de către aceeași persoană, iar a treia se spune că de 
către ISIS. Închipuiţi-vă că n-aş avea barbă și mănușă, spuse 
Dante și își dezveli mâna rea. 

Lupo simţi că i se taie picioarele. 

— lisuse, losif și Maria, îngăimă. Nu pot să cred... 

Dante îi întinse vodca tonică pe care o bea și mulţumită 
căreia își recăpătase puţin aplombul și pulsul. 

— Puteţi să-mi verificaţi amprentele. Sunt în baza de date. 
Când Colomba v-a bruscat în pădure, venea să mă salveze. 

Colomba încuviinţă din cap. 

— Îmi pare rău, Lupo, dar n-am avut de ales. 

— Puteaţi să-mi spuneţi direct în loc să mă lăsaţi lat! 

— Nu m-ati fi crezut în fața cadavrului Martinei. 

Lupo simţi cum furia îi ţâșnește prin toţi porii. 

— Dar după aia da! De o lună mă tot întreb ce mama măssii 
se petrece! Și-atunci cine-a omorât-o? ISIS? 

— Exact, chiar ISIS, răspunse Dante sarcastic. 

— În persoana lui Bonaccorso, interveni Colomba. Credem că 
el e criminalul. 

— Nenorocitul ăla a călcat pe-aici? făcu Lupo neîncrezător. 

— Nu știți nimic despre anchete pentru că DAT nu are 
încredere în dumneavoastră, interveni Dante. Dar noi nu suntem 
de la Antitero și vă oferim o rămurică de măslin. Și ceva de 
băut. 

Lupo se așeză și comandă un bourbon, chiar dacă nu bea 
niciodată în timpul zilei. Situaţia i se părea ireală. Uite cum 
vorbea liniștit cu un om pe care lumea întreagă îl credea mort, 
așezat la măsuţă alături de femeia care îi zdrobise nasul. 

— De ce? 

— Avem nevoie de informaţii. Să spunem că noi și DAT facem 
concurs să vedem cine-l găsește mai întâi pe Bonaccorso, zise 
Dante. 

— Evident, dacă începeţi să povestiţi asta încolo și-ncoace 
vom fi cu toţii acuzaţi de divulgare a unor secrete de stat, spuse 
Colomba. Așa că ar fi bine să vă ţineţi clonţul. 

— Chiar credeți că toţi carabinierii sunt idioţi? întrebă Lupo. 

— Asta cred eu, șerifule, zise Dante. 

— Nu-mi mai spuneţi „șerif”! Soții Melas au vreo legătură cu 
toată povestea asta? 

Colomba făcu o pauză și, uitându-se în ochii sergentului, 
răspunse: 

— Ei erau temnicerii. Bonaccorso i-a ucis înainte să-și ia 
tălpășița. 

Lupo clătină din cap. 

— lar îmi vindeţi gogoși. 

Dante își desfăcu cravata și deschise cămașa. 

— Vedeţi cicatricea asta? Aici m-a intubat Bonaccorso. M-a 
ținut ostatic un an și jumătate. Spuneţi-i cum vreți, dar numai 
gogoașă nu. 

Lupo își mută privirea. 

— Ce vreţi să știți? 

— Martina era cu cineva? întrebă Dante aranjându-și hainele 
la loc. 

— Din câte știu, nu. Și aș ști. 

— Colomba zicea că o văzuse cu mecanicul care s-a sinucis. 

Se prefăcu că se gândește. 

— Cum îl chema... 

Lupo izbucni din nou. 

— Loris Mantoni? Drogatul ăla? Nici vorbă! 

— Poate nu știa că se droga, zise Colomba. 


— Cu toţii știu! 
Barmanul aduse whisky-ul și Lupo învârti paharul între 
degete. 


— Mai ales noi, carabinierii. A început să intre în bucluc de 
când era minor. 

— Tot droguri? 

— Și fraudă și hărțuire, deși ce făcea el era mai degrabă 
călcare pe nervi. A făcut și tratament obligatoriu de câteva ori. 

Ridică din umeri. _ 

— În ultima vreme a fost curat, dar nu l-a ţinut mult. Însă n-a 
fost numai vina lui. Taică-su e un nenorocit clasa-ntâi. Tot 
cărându-i pumni, l-a tâmpit. 

— Cine e tatăl lui? 

— Un individ mereu beat care-și face veacul prin barul din 
Conigliano. Își bătea nevasta, îşi bătea fiul și îi bătea și pe cei pe 

care nu-i suporta. A stat și el o vreme la pușcărie, tot pentru 
niște găinării, iar acum e șofer de tir. Îl cheamă Gaspare. 

Colomba își notă numele. 

— Mai aveți nevoie de ceva? Am treabă, zise Lupo. 

— Spuneţi-ne de ce voia Martina să plece din Portico. 

Lupo deveni încordat. 

— Cine v-a spus nebunia asta? 

Dante miji ochii, iar Lupo simţi că e trecut prin raze X. 

— Nu știaţi. Dar poate că fata nu v-a spus nimic și a vorbit 
direct la Comandamentul central. 

— Imposibil. 

— Și atunci de ce renunţase la chirie? 

— Aţi vorbit cu proprietara? întrebă Lupo, deloc în largul lui. 

— Și am percheziţionat apartamentul, spuse Dante fixându-l 
mai departe cu privirea. Daţi-mi voie să vă liniștesc, n-am găsit 
nimic interesant. 

— De ce ar fi trebuit să găsiţi ceva interesant? întrebă Lupo 
pe un ton mai puţin dezinvolt decât și-ar fi dorit. 

— Ştiţi că tocmai v-aţi relaxat umerii? De ce eraţi îngrijorat? 

Colomba îl strânse de braț. 

— Pot să vorbesc cu tine o clipă, Dante? Mi se pare că o luăm 
pe arătură. 

— Ba din contră. Martina a fost cea care ţi-a pus ciocanul în 
casă, CC. lar Lupo știa. 


9. 


Colomba îl văzuse pe Dante jucând jocul acesta de multe ori 
și tot nu se obișnuise cu el. Folosea cuvintele ca pe niște șocuri 
electrice care să provoace emoții, apoi le citea. Dar cum 
ajunsese să lege ciocanul găsit în grădina ei de Martina? Ea nu 
avusese nicio bănuială, absolut niciuna. 

Insă nu era urmă de îndoială că Dante nimerise din plin. Lupo 
roșise și încerca să-și mascheze deconcertarea prin furie. 

— Mă doare fix în dos cine sunteţi, nu vă permit să faceți 
insinuări de genul ăsta! 

— Nu am de gând să povestesc nimănui, zise Dante 
imperturbabil. 

— Puteţi conta și pe discreţia mea, Lupo, întări Colomba 
intrând în joc. Şi vă asigur că tot ce ne spuneţi ne va ajuta să 
ajungem la Bonaccorso. Martina era de acord cu metodele 
dumneavoastră? 

— Nu și nu știam asta, bombăni Lupo după câteva clipe. Am 
înţeles abia după aceea, de unul singur. 

— Cum anume? 

Lupo scoase portofelul din buzunar și extrase din el un petic 
de material textil viu colorat pe care îl despături în faţa lui 
Dante. 

— L-am găsit printre lucrurile ei. Dacă încercaţi s-o atingeti, 
jur pe Dumnezeu că vă împușc. 

— CC... știi ce-i asta? 

Colomba recunoscu desenele Disney. 

— Parcă ar fi o bucată din faţa de pernă a lui Tommy. Perna 
pe care stătea ciocanul. 

Lupo dădu aprobator din cap și vâri peticul înapoi în buzunar. 

— Martina a fost prima care a ajuns acasă la soţii Melas, e 
posibil să fi găsit ciocanul și să-l fi ascuns, dar jur pe bunul 
Dumnezeu că nu știu de ce a făcut o asemenea tâmpenie. 
Singurul lucru la care m-am gândit a fost că încerca să-l apere 
pe băiat, dar de ce a ales să-l ascundă la dumneavoastră... 

Dante îi făcu un semn Colombei: Lupo spunea adevărul. 

— Nu cred că Martina a făcut asta de capul ei. Cred că 
Bonaccorso a convins-o, zise el. 

— Ca s-o incrimineze pe dottoressa? întrebă Lupo, care 
începea să priceapă. 

Dante îl aprobă din cap. 

— Bonaccorso se teme de Colomba. Ştie că mai devreme sau 
mai târziu o să pună mâna pe el. 

Colomba avu certitudinea că Dante minţea, dar nu lăsă să se 
înțeleagă asta. 

Lupo se ridică. 

— Cât timp o să rămână secret militar povestea asta cu 
Bonaccorso? 

— Până când o să fie prins, poate chiar și după, răspunse 
Colomba. Imi pare rău. 

— Vorbesc cu părinţii Martinei aproape în fiecare zi. Sunt 
convinși că fiica lor a căzut la datorie. Nu voi permite nimănui să 
spună că a alunecat pe o coajă de banană. 

— N-o să se întâmple asta, îl asigură Dante. Vă promit. Şi o să 
vă ţinem la curent cu toate noutăţile din cadrul anchetei, dacă 
nu le spuneți nimic serviciilor. 

Lupo îi vâri arătătorul sub nas. 

— Vedeţi s-o faceți, altfel vin să vă caut. 

Se îndepărtă, iar Dante îi zâmbi Colombei. 

— Avem un aliat. 

Ea îl apucă de guler. 

— Data viitoare te arunc în șanț! De ce nu mi-ai zis nimic 
despre Martina? Nu-mi place să arăt ca o proastă. 

— Pentru că mi-am dat seama abia aici. 

— Cum să nu... 


10. 


Se întoarseră la Mezzanotte când Alberti și Esposito terminau 
cina. Luaseră masa din bucătărie și o târâseră afară, în patio. 

— Mersi că ne-aţi așteptat! Puteaţi să ne și încuiaţi afară dacă 
tot eraţi aici. 

— V-am așteptat, dar e zece..., se justifică Esposito. 

— Avem paste calde, dottoressa, zise Alberti. Cu sosul 
politistului, am pus tot ce-am găsit în frigider. Și fără carne, 
pentru domnul Torre. 

— Mulţumesc, nu mi-e foame, spuse el, și merse în camera 
lui, în timp ce Colomba rădea pastele direct din tigaie înainte să 
se arunce sub duș. 

Intre timp, Dante ceru ajutor să mute canapeaua din 
bucătărie în grădina din spate și se așeză pe ea ca să privească 
cerul și să rumege informaţiile de peste zi fumând ţigară de la 
țigară. 

Acum, că entuziasmul primei zile de anchetă se încheiase, îl 
cuprinsese din nou tristeţea pe care i-o provoca gândul la Tată. 
Il ura, dar era o bucată din el, era persoana care îl însoţise în 
trecerea de la copil la bărbat, era răpitorul și mentorul lui. Dante 
se gândi la siloz, unde fusese închis timp de treisprezece ani din 
care nu-și amintea decât fragmente greu de plasat. In amintiri, 
totul se repeta identic: vizitele Tatălui, biroul, testele de 
inteligenţă și jocurile enigmistice extenuante... și durerea 

provocată de loviturile peste mână pe care era obligat să și le 
aplice singur de fiecare dată când se comporta „ca un animal 
care trebuia pedepsit”. Nu-și amintea ziua în care fusese răpit, 
doar pe cea în care fugise, când îl luase prin surprindere pe 
Neamţ. Tot ce ieșise la iveală despre viaţa lui dinaintea acelui 
moment era o minciună, Dante știa asta, amintiri false 
plăsmuite de temnicerul său, zi de azi, an de an. Oare Leo chiar 
putea fi soluţia către dezlegarea misterului identităţii sale? Sau 
amintirile din Cutie erau ceva mai mult decât un simplu coșmar? 

— lar ești morocănos? întrebă Colomba ieșind pe ușa cu 
geam. 

Se schimbase și purta obișnuitul trening ponosit. 

Dante se ridică în capul oaselor. 

— Mă gândesc doar la trecutul care nu moare niciodată. Și mă 
întreb ce i-o fi trecut prin minte fratelui meu de a adus războiul 
aici. 

— Care război? 

Dante afișă rânjetul caracteristic. 

— Cel dintre Bine și Rău, nu? De ce nu te-a lăsat în pace și m- 
a abandonat ca pe un sac de cartofi? 

— Speram să-mi spui tu asta. 

Dante își lovi fruntea cu degetul. 

— Aici nu-i decât un gol. lar poliţista ești tu. 

— Am fost..., bombăni Colomba. 

— Corect, ești consultant civil, zâmbi el. Crezi că serviciile știu 
ceva util despre mecanic? 

— Poate, dar n-am de gând să-i întreb. N-au făcut legătura 
între sinuciderea lui și Leo, nu vreau s-o facă din cauza mea. lar 
asta e valabil și pentru Tommy și Tată. Orice informaţie cerem e 
o informaţie pe care o dăm. 

— Și Di Marco n-o să-și dea seama că-l ţii în afara jocului? 

Colomba își făcu loc pe canapea și fură o bucată de pătură. 

— Zece ani am gestionat superiori care voiau rezultate pe loc, 
știu cât să întind coarda. 

— Cum ai de gând să te miști? 

— În stil clasic: tocindu-mi tălpile bocancilor. 

11. 


În săptămâna care urmă, în timp ce Dante își recăpăta forțele 
pe zi ce trecea, Colomba și echipa ei îi vizitară pe prietenii și 
rudele lui Loris și Martinei, încercând să afle dacă cei doi 
întâlniseră pe cineva care ar fi putut fi Leo sau un complice de-al 
lui. Nu găsiră mai nimic, însă: Martina le vorbise unor prietene 
despre un viitor salt în carieră, dar nu dăduse detalii, iar 
prietenii lui Loris - puţini și în general dependenți de droguri sau 
alcool - povestiră că în ultima lună tăiase legăturile cu toți și că 
o ducea bine acasă, fără să le ofere nimic vechilor tovarăși. 

Colomba se întâlni și cu bătrânii bunici ai lui Tommy, părinţii 
primului soț al Teresei. Locuiau la Biella, într-o clădire cenușie; 
pielea lor avea aceeași culoare. Dacă văzuse vreodată oameni a 
căror existenţă se limitase la a aștepta moartea, atunci acele 
persoane erau bătrânii Carabba. Din discuţia cu ei, Colomba află 
doar două lucruri: că-și urau nora și că o considerau 
responsabilă, chiar dacă doar la nivel moral, de moartea fiului 
lor. Teresei îi plăcea să trăiască pe picior mare, îl bătea la cap 
pe soțul ei să câștige mai mult și căuta tot felul de moduri să 
scape de fiul ei internându-l undeva, în ciuda faptului că soțul se 
opunea pentru că îl iubea pe Tommy. 

— Terapeutul lui Tommy susţine că ea și băiatul aveau o 
relaţie bună, zise Colomba, care se dăduse drept asistent social. 

— Poate acum, răspunse bătrânul. Pe atunci cred că i-a părut 
rău că Tommy nu murise odată cu el. 

— Și după moartea lui? Ce s-a întâmplat? 

— Teresa a plecat șase luni mai târziu, luându-l și pe Tommy 
cu ea. Voia să facă bani în Grecia ca ghid turistic. Și zicea că 
marea o să-i facă bine băiatului. 

— Când l-aţi văzut pe Tommy ultima oară? întrebă Colomba. 

— L-am vizitat cu o zi înainte să plece. Plângea ca un apucat. 
Înţelesese că trebuia să-și părăsească definitiv ţara. 

— Acum s-a întors. 

Soții Carabba se uitaseră unul la celălalt. 

— Poate ar fi fost mai bine să rămână în Grecia, spusese ea. 

e 

Lui Esposito și Alberti, din nou împreună, le reveni sarcina să-l 

viziteze pe tatăl mecanicului, Gaspare Mantoni care, după 

spusele lui Lupo, își petrecea timpul într-un bar din Conigliano 
frecventat de camionagii când nu lucra ca șofer de TIR. Mantoni 
avea șaizeci de ani, era scund și slab, cu nasul turtit, mușchi tari 
sub cămașa în carouri și vene reliefate pe mâini. 

Esposito hotărî că era un ţărănoi imediat ce-l văzu sprijinit cu 
coatele pe tejghea în faţa unui pahar de vin roșu. Îi arătă 
legitimaţia. 

— Domnul Mantoni? 

— la uite cum vin să mă frece la ridiche, spuse el adresându- 
se barmanului care prudent, se prefăcu că spală paharele. 

— Nu durează mult. Ce ziceţi, stăm de vorbă afară? 

— Eu stau bine aici. 

Alberti se postă în spatele tatălui lui Loris, în timp ce Esposito 
își trase un scaun lângă tejghea. Se întoarse spre bărbat și 
spuse: 

— Crezi că mă impresionezi dacă faci pe prostul? Mănânc de- 
ăștia ca tine la micul-dejun. 

Mantoni lovi paharul cu cotul, vărsând vinul pe pantalonii de 
lână ai lui Esposito. 

— Hopa. 

Esposito încercă să-i tragă un dos de palmă. Mantoni evită 
lovitura ca o felină, apoi luă o sticlă de pe tejghea și o sparse de 
marginea ei. Alberti îl apucă din spate și îl dărâmă de pe scaun, 
dar celălalt îi dădu un șut lui Esposito trântindu-l la pământ și îl 
izbi pe Alberti de o coloană. De la celelalte mese se ridicară 
glasuri care cereau ca bărbatul să fie lăsat în pace, iar asupra 
polițiștilor începu să cadă o ploaie de pahare și pungi de 
chipsuri. 

— N-am început noi! strigă Alberti lovindu-l pe Mantoni în 
rinichi. 

Acesta se întoarse să riposteze rotindu-și pumnii plini de 
bătături, dar Esposito îl trânti la pământ printr-un placaj la 
picioare. Cei doi polițiști îl rostogoliră pe trotuarul din fața 
barului, în timp ce Alberti le striga celorlalţi spectatori să 
rămână la locurile lor. 

Esposito scoase din buzunar bastonul telescopic și îl deschise 
cu o mișcare bruscă din încheietură. 

— Vrei să ţi-l îndes în fund? 

Mantoni râse și arătă spre pata roșie de pe partea din faţă a 
pantalonilor lui Esposito. 

— Ai uitat să-ţi pui tampon, ștoarfo! 

Esposito îl lovi peste dinţi, spărgându-i buzele. 

— Absorbant să-ţi pui tu, boule! 

Mantoni se ridică în patru labe și scuipă sânge, chicotind în 
continuare. 

— Bine. Ce mama dracului vreţi? 

Esposito îi mai dădu o lovitură de baston, de data asta în 
spinare. 

— Să vorbim despre fiul tău. Ai înțeles, măgarule? 

Bărbatul se sprijini de perete și își rulă o ţigară, murdărind-o 
de sânge. 

— Ce dracu' vreţi de la el? E mort. 

— Noi punem întrebările, răspunse Esposito  agitându-i 
bastonul sub nas. 

Mantoni nu păru deosebit de impresionat. 

— Când l-ai văzut ultima oară? 

— La morgă. M-au pus să-l recunosc. 

— Înainte de asta! 

— Acu' două luni. Am fost la el să-mi schimb cauciucurile. 

— L-ai mai văzut după aia? 

— Nu. 

— Știai ce face? 

— Credeam c-a terminat, da' âia ca el nu se lasă niciodată. 

Mantoni aprinse ţigara șifonată și înroșită. 

— Se opresc doar ca să se simtă mai bine când o iau de la 
capăt. 

— Poate avea nevoie de ajutor, zise Alberti. 

Mantoni dădu din umeri. 

— Poate. Da’ cine dracu’ sunt io să-i învăţ pe alţii cum să 
trăiască? 

— Deci în luna dinainte să se sinucidă n-ai vorbit cu el, vru să 
afle Esposito. 

— La telefon, de vreo două ori. 

— Pentru ce? 

— Ce dracu' te interesează? 

Esposito îi dădu un baston peste coapsă. Mantoni își frecă 
zona lovită. 

— Du-te-n mă-ta! Un cauciuc nu era bun și voiam să i-l dau 
înapoi, da’ nu mai deschidea atelieru’. De ambele dăţi a găsit o 
scuză să mă refuze. 

— Care? 

— Că vorbea pe celălalt telefon. Da’ nu-mi cereți să vă zic cu 
cine sau despre ce, că nu mi-a spus. 

Scuipă mucul de ţigară într-o gură de canalizare. 

— Pot să plec sau vreţi să-mi numărați firele de păr dintre 
picioare? 

— Ştii că te putem aresta pentru ultraj? zise Alberti. 

— Atunci arestaţi-mă, ce staţi? 

— Du-te-n mă-ta. Hai, cară-te! 

Esposito îl împinse. 

Fără să se întoarcă, Mantoni le arătă mijlociul. 

— Dacă vă răzgândiţi, mă găsiţi aici. 


12. 


În vreme ce Alberti și Esposito își reveneau după încăierarea 
cu tatăl lui Loris, Colomba se întoarse de la Biella și reuși să-l 
dezlipească pe Dante de pe canapea ca s-o întâlnească pe 
Demetra Melas. Femeia se mutase la Caglio, o localitate tot în 
zona Portico, dar mai aproape de câmpie. Locuia la o fermă 
transformată în asociaţie de proprietari, unde locuiau mai ales 
bătrâni care în bucăţica lor de grădină creșteau găini și iepuri. 
Demetra își folosea grădina ca să fumeze așezată la o măsuţă 
de plastic, zbierând la vecini când făceau zgomot și aruncând cu 
pietre după cocoși. In lanţ ţinea doi dobermani aduși direct de la 
Atena, care când îi văzură sosind pe Colomba și Dante țâșniră în 
picioare lătrând nebunește. 

— Doamna fostă polițistă a venit în vizită! făcu Demetra. Și și- 
a adus și prietenul handicapat! 

— Nu puteam să ratez o întâlnire așa de rafinată. 

Dante lăsă deoparte cadrul și își apropie mâna bună de botul 
câinilor. 

Colomba strânse pistolul în buzunarul cu căptușeala stricată. 

— Nu face tâmpenii. 

Dante scărpină câinii după urechi, iar cei doi încetară imediat 
să latre și începură să se gudure pe lângă ei. 

— Cum ar fi? 

— Nu pune mâna pe câinii mei! zbieră Demetra. 

— Și dumneavoastră nu-i mai ţineţi în lanţ, replică Dante și îi 
eliberă. 

Colomba puse din nou mâna pe pistol, dar cei doi dobermani 
o ignorară și începură să tropăie prin curte, urinând peste tot. 
Demetra îi prinse de zgardă și îi închise iritată în micul 
apartament. 

— Ce mai vreţi de la mine? întrebă în cele din urmă. 

Dante se sprijini de cadru. 

— Să vă spunem că n-o să vedeţi niciun sfant din banii fratelui 
dumneavoastră, răspunse el lapidar. 

Demetra miji ochii. 

— Sunt ai lui Tommy. 

— Banii vor fi puși sub sechestru pentru că au o origine ilicită. 
La sfârșitul anchetei o să aveţi noroc să nu vă sechestreze și pe 
dumneavoastră. 

Demetra râse cu poftă. 

— Ce tâmpenie! Ești olog și la creier. 

Dante își scoase mănușa. 

— Mă numesc Dante Torre, fratele dumneavoastră mi-a 
schimbat perfuziile vreme de un an și jumătate cât am fost 
ostaticul teroristului Leo Bonaccorso. 

Colomba îl trase deoparte. 

— Chiar ai de gând să le povestești tuturor tot? Lui Lupo 
treacă-meargă, dar pupezei ăsteia... 

— Dacă preferi s-o torturezi, n-ai decât. Altfel, e singurul lucru 
pe care-l putem da la schimb. In plus, dacă există vreo legătură 
știe și ea, și știe că știm și noi. 

Colomba pufhni. 

— Poate, dar dacă mai continui așa o să ne închidă ancheta 
asta înainte s-o începem. 

Luă două scaune și se întoarse spre Demetra. 

— Acum o să schimbăm două vorbe. 

Demetra îi surprinse pe amândoi scoțând din partea cealaltă a 
mesei o sticlă de brandy cumpărată de la un magazin cu 
reduceri substanţiale. 

— Un toast în sănătatea ta, Torre. 

Turnă băutura în două pahare de plastic. Colomba nici nu-l 
atinse pe al ei, Dante strâmbă din nas după ce-l mirosi. 

— Ești faimos și în Grecia. Te-au răpit la Veneţia, nu-i așa? 

— Ba da. 

— E clar că frate-miu n-are nicio legătură cu asta, dar nu risc. 
Câţi bani vrei? 

— Nu vă șantajez, Demetra. Nu pot să vă ajut cu nimic să 
moșteniți banii prin procură. Banii lui Tommy o să rămână 
blocaţi ani întregi, asta dacă nu cumva se dovedește că fratele 
dumitale e nevinovat. Dar... e imposibil. Fratele dumitale mi-a 
fost temnicer la comanda lui Bonaccorso. Când povestea devine 
publică, o să aflaţi toate detaliile sordide. 

Colomba își dădu seama că Dante făcea iarăși spectacol. 
Oricât nu-i plăcea, intui scopul reprezentaţiei. 

— N-a fost el, zise Demetra. 

— Cum de sunteţi așa sigură? întrebă Dante. 

— Pentru că nu era rău. Era slab ca toți bărbaţii, dar n-ar fi 
făcut rău nici unei muște. În plus, i s-ar fi făcut scârbă să aibă 
grijă de tine. Nu era-n stare nici să omoare o căpușă de pe 
câine. 

— N-am spus niciodată că ar fi fost ideea lui. 

Demetra își stinse ţigara pe tocul încălţărilor. 

— Dacă l-au obligat s-o facă, atunci e nevinovat. 

— Depinde cât l-au ameninţat și ce-a avut de câștigat. Bani 
avea în cont... 

— Dacă spui asta la tribunal o să te creadă, zise Demetra. 
Vrei să te răzbuni pe un mort? 

— Avem nevoie de dovezi, spuse Colomba. Nici nu se pune 
problema de răzbunare. 

— Și ne întoarcem la motivul pentru care am venit aici, reluă 
Dante. Să-l vedem pe Tommy. Să-i punem niște întrebări. Nu 
banii sunt problema mea, dar dacă aflu ceva o să fie și în 
beneficiul dumitale. 

Demetra îl privi, căzută pe gânduri. În cele din urmă spuse: 

— Așa cum vă puteţi închipui, nu e încă în custodia mea. Altfel 
aș fi plecat în Grecia cu el. Judecătorul zice că trebuie să mai 
aștept până la finalul anchetei care-l privește pe frate-miu. 

— Dumneavoastră puteți să-l vizitaţi oricând? întrebă 
Colomba. 

— Da. 

— Data viitoare când mergeţi, spuneţi-i responsabilului că 
vreți să-l duceți la un consilier psihiatric. 

— Da' nu-l are deja pe bufonul ăla de Pala? 

— Vreţi banii sau nu? 

— Ok. 

— Vă rog mult, vorbiţi personal cu cine trebuie, interveni 
Colomba. Țineţi minte că încă sunteţi anchetată și că probabil vi 
se ascultă apelurile. 

Işi scrise numărul pe un bilet de tren compostat și i-l întinse. 

— Sunaţi-mă de la un telefon public. Și nu daţi nume. 

Demetra luă biletul cu vârful unghiilor decorate cu steluțe și îl 
strecură sub fund. 

— E unul la intersecţie. Îl folosesc pe ăla. Oricum, dacă l-a 
șantajat cineva, aia a fost mama lui Tommy. 

— Mi-aţi zis deja că nu vă plăcea de ea. 

— Nu-i doar asta... Eu și Aristides ne-am certat mereu, mai 
ales din cauza iubitelor lui, dacă pot să le zic așa. Dar n-a stat 
supărat mai mult de-o săptămână. Îmi trimitea un flecușteţ de 
undeva din lume sau mă suna să mă ureze. De data asta n-a 
făcut-o. 

O dâră de rimel îi cobori pe obraz de lângă ochiul stâng. 

— Ar fi trebuit să-l caut eu. E singurul lucru pe care mi-l 
reproșez din tot rahatul ăsta. 


13. 


În seara aceea merseră la cină cu Bart la ferma de agroturism 
Mago Merlino, în vreme ce polițiștii rămaseră acasă să-și lingă 
rănile. Era prima oară când Bart îl vedea pe Dante după ce 
acesta se trezise și jumătate de oră vorbiră numai ei, ba despre 
cele cincisprezece luni care trecuseră, ba despre starea de 
sănătate a lui Dante, care răspunse că nu se mai simţise 
niciodată atât de bine, chiar dacă seara era mereu foarte obosit. 
Cele două femei mâncară passate!//i cu sos de carne, Dante 
ciuguli niște bruschete cu trufe negre, care prin zona aceea se 
găseau cu ușurință în pădure. Bart îi puse la curent cu 
cercetările ei de la Villa Quiete; deocamdată rezultatele nu 
fuseseră cu nimic diferite de ale militarilor. 

— Era o clădire publică și există mii de amprente genetice, 
dar singura pe care am recunoscut-o e a ta, zise ea privindu-l pe 
Dante. 

— Nimic de la soţii Melas? întrebă Colomba. 

— Nu. Și nici amprente sau particule ciudate. Au fost foarte 
atenți. 

— Tu ai făcut testele pe mostrele de la fratele meu? întrebă 
Dante. 

— Da, dar nu e fratele tău, răspunse Bart. 

— Lasă-l în pace, zise Colomba. Are fixul ăsta... 

— N-am niciun fix! Și le-ai prelevat tu personal din dormitorul 
trupelor speciale? 

— Eu și echipa mea, de ce? 

— Dante e convins că Leo a lăsat mostrele special ca să le 
găsești, zise Colomba. 

Bart căzu pe gânduri câteva clipe în timp ce mânca tiramisu; 
era singura care luase și desert. 

— Dacă nu prelevezi mostrele direct de la persoana 
respectivă, există mereu un risc... 

— Nu-i cânta în strună, Bart, insistă Colomba. 

— Deci ADN-ul fratelui meu chiar ar putea fi în clinică. 

— Mi-aș fi dat seama. Confruntăm toate mostrele cu ADN-ul 
tău. Desigur, dacă Leo nu e fratele tău de sânge, nu ne-am 
putea da seama. 

Sosi chelnerul. 

— Doriţi și cafea? 

Dante zâmbi. 

— Cu toţii, dar nu aici. În sfârșit a ajuns trusa mea de 
supraviețuire. 


14. 


Trusa de supravieţuire a lui Dante era formată din douăzeci 
de cutii care conţineau haine, pungi de cafea boabe, 
medicamente asortate cumpărate de pe Deep Web, două 
laptopuri și un desktop, iPad, diferite încărcătoare, trei Kindle, 
un televizor OLED de 152 de centimetri, un radio Pure, un 
depurificator Dyson cu inel și, mai ales, un espressor profesional 
cu suport pe care Dante îl lustrui cu grija pe care o are un 
astronaut faţă de nava lui. Pe ascuns zdrobise câteva pastile din 
trusă și le trăsese pe nas, iar acum avea din nou pupilele 
enorme. Bart și Colomba se prefăcură că nu văd nimic și 

așteptară să termine de măcinat niște boabe negricioase, cu 
dimensiuni diferite, într-o râșniță de lemn. Roti manivela, care 
făcea un zgomot de ciocan pneumatic, apoi umplu filtrele 
espressorului cu pudra obţinută. 

— In sfârșit termin cu perioada de abstinenţă. Să sărbătorim 
cu un Misha's Mundi Coffee. Peruană. Probabil cea mai rară din 
lume. Voiam să-ţi dau să guști încă dinainte de Veneţia. E 
vidată, așa că s-a păstrat perfect. Nuanţe de fructe tropicale, 
fân, brandy, printre altele. 

— lese din fundul vreunui animal? întrebă Colomba 
suspicioasă. 

— Mmm... Da. 

— Serios... 

— Nu-i vina mea că enzimele digestive au un efect excelent 
asupra boabelor! Asta a fost elaborată de coati. Sunt un soi de 
ratoni și te asigur că nu sunt maltratați. 

— Nu trebuie decât să facă caca și noi să-l bem, zise Bart, 
tolănită pe patul lui Dante. 

Făcea nopți albe la clinică și era extrem de obosită. 

— Boabele sunt spălate de excremente și prăjite la 230 de 
grade. lar excremente sunt în tot ce mâncăm, cum ar fi în 
alunele de la bar. Jumate din ele conţin urme de fecale lăsate 
chiar de personalul care le aduce la masă. 

— Așa e, confirmă Bart. 

— O să vomit, zise Colomba. 

Dante adulmecă filtrul înainte să-l înșurubeze. 

— Tu de când n-ai mai băut, CC? Nu te-am mai văzut cu o 
cafea de când m-ai decongelat. 

— Cam de când n-ai mai băut nici tu, spuse Colomba uitându- 
se în ochii lui. 

Dante rămase blocat câteva secunde, apoi se întoarse la 
espressor ca să nu-și trădeze tulburarea. 

Așeză cinci ceșcuţe de porțelan sub gurile de scurgere și porni 
aparatul. Camera se umplu imediat de aroma dulce al cafelei. 
Colomba luă ceașca în mâinile care îi tremurau, și nu doar de 
teamă să n-o verse; lui Bart îi luceau ochii. Alberti le luă pe a lui 
și a colegului, ascunzând sticla de grappa cu care urmau să le 
dreagă. Dante termină cafeaua dintr-o sorbitură, apoi își făcu 
alte două una după alta fără să rostească niciun cuvânt. 
Colomba avu timp exact cât s-o termine pe a ei - i se păru 

insipidă, dar nu zise nimic - apoi mai bău una, deși cafeina avea 
să-i provoace imediat tahicardie. 

— Chiar te-ai întors. Tot nu-mi vine să cred cu adevărat. 

— Poate că e doar un vis și de fapt sângerezi pe podeaua de 
la Palasport, zise Dante. 

— Nici în glumă să nu mai spui așa ceva. 

Bart ceru și ea încă o cafea. 

— Asta e problema creierului. Elaborează toate informaţiile 
primite de la organele de simţ, dar uneori le creează din nimic și 
n-ai cum să-ţi dai seama în ce situaţie te afli, de fapt. 

— Vă potoliţi odată? strigă Colomba. Și-așa am coşmaruri. 

— Urăște știința, îi spuse Dante lui Bart zâmbind complice. 

— E o adevărată polițistă cu capul tare. 

— Dacă vreţi, vă las singuri, zise Colomba acidă. 

Bart o trase pe pat, îmbrăţișând-o. 

— Gata, prostuţo. 

Dante își mai făcu o cafea. 

— Apropo de știință. Voiam să mă consult cu Bart în legătură 
cu ipoteza mea despre Martina. Trebuie să vă mărturisesc ceva, 
fetelor: azi am vorbit cu Lupo. 

— Cine-i Lupo? întrebă Bart. 

— Un carabinier, sări Colomba. De ce-ai făcut asta? 

— Pentru că i-am promis să-l ţin la curent și pentru că voiam 
să știu dacă are de gând să ne ajute. 

— Nu avem nevoie de el, zise Colomba. 

— Depinde... M-am gândit că, din moment ce dottoressa Bart 
e prin zonă, ne-ar putea ajuta să-mi confirm ipoteza despre 
Martina. 

— Dante crede că a fost scoasă din circulaţie cu o injecție cu 
insulină, o lămuri Colomba. 

— Și cum aș putea să confirm una ca asta fără să-i fac 
autopsie? întrebă Bart perplexă. Unde e corpul? 

— Încă e la morga din Pesaro, așteaptă sfârșitul anchetei, 
răspunse Colomba. 

Dante zâmbi în chip de scuze. 

— Nu tocmai. 


VP - 202 


15. 


La ora 2, o dubă frigorifică opri în curtea spitalului și doi 
infirmieri cu bocanci de carabinier coborâră din ea o targă pe 
care era legată Martina - erau Lupo și Bruno. Pe faţă îi puseseră 
o mască și era acoperită cu un cearșaf până sub bărbie. 

Martina fu dusă la Radiologie, apoi o așezară pe patul CT-ului. 
Acolo fu deplasată înainte și înapoi timp de o oră, bombardată 
cu o cantitate de radiaţii care ar fi doborât un elefant. Mișcările i 
le comanda Bart. | se închideau ochii de somn, dar efectua 
operațiunile cu precizia ei obișnuită. 

Cu bisturiul cu raze X, Bart secţionă abdomenul, coborând 
milimetru cu milimetru și obținând imagini tridimensionale ale 
unor zone tot atât de înguste ca să găsească orice urmă de 
anomalie. In cele din urmă, între un punct de sutură și un altul 
din piciorul inciziei în formă Y pe care o făcuse medicul legist pe 
bustul Martinei, identifică un hematom subcutanat cât un vârf 
de ac. Intrase în corp la un unghi de 90 de grade, până lao 
adâncime de 5,6 milimetri: lungimea medie a unui ac pentru 
injecţiile cu insulină. 

— Te-ai prins! îi zise lui Dante. Să știi că aștept un pachet 
uriaș de cafea cu care să mă laud la prieteni. 

— Să fii sigură de asta, îi spuse Dante trimițându-i o bezea. 

Lupo își vâri raportul în buzunar, respectând acordul făcut cu 
Dante să nu scoată o vorbă până la sfârșitul anchetei în cazul 
Bonaccorso. 

Tinut la temperatura camerei, cadavrul începea să miroasă. 
Fu așezat din nou în duba frigorifică și dus înapoi la morga din 
Pesaro, unde paznicul, o mai veche cunoștință a lui Bruno, care 
îl arestase pentru exhibiţionism, acceptase cu bucurie să închidă 
ochii. 

Colomba o însoţi pe Bart la Rimini. Când se întoarse acasă în 
zori, dădu buzna în camera lui Dante sperând să-l trezească, dar 
el își făcea deja exerciţiile de recuperare, trăgând cu picioarele 
de o bandă elastică, îmbrăcat într-un combinezon de mim. 

— Mi-e somn, dar sunt prea furioasă pe tine, zise Colomba. M- 
ai făcut cu ou și cu oțet că te-am minţit, iar acum acţionezi pe la 
spatele meu! Mă gândesc foarte serios să te trimit înapoi la 
Roma. 

Dante lăsă deoparte banda și se șterse cu un prosop. 

— Ai dreptate. Vrei o cafea? spuse îndreptându-se spre 
espressor. 

— Încă am tahicardie și am de gând să dorm până la prânz. 

— Un Moscow Muie? 

— Ok, dar nu mai schimba subiectul! De ce ai făcut o 
înţelegere cu Lupo fără să-mi spui? 

— Pentru că am fi dezbătut dacă era sau nu nevoie și nu 
voiam să-ţi spun dacă n-aş fi fost sigur mie-n sută că am 
dreptate. 

— Tu mereu ești sigur mie-n sută. 

— Dar în cazul ăsta speram să mă înșel. 

Dante pregăti două cocktailuri în niște pahare de cupru venite 
odată cu trusa și umplute cu gheaţă sfărâmată. 

— Nu voiam să te jignesc. 

Porni cititorul de MP3 pe o compilaţie de Asha Bhosle și ridică 
volumul până ce muzica se transformă într-un fundal enervant. 

— Speram să evit să fac asta. 

— Mă duci de nas. Vorbește. 

— De ce a ucis-o Leo pe Martina în felul ăsta? Putea s-o 
omoare în o mie de feluri și o mie de locuri, dar a ucis-o acolo, 
lângă refugiul lui Melas, cel mai riscant lucru pe care-l putea 
face. 

— Poate voia doar s-o ţină prizonieră în hambar, apoi s-a 
întâmplat ceva ce încă nu știm. 

Dante scutură din cap. 

— M-am uitat pe hartă, sunt viroage și poieni izolate pe tot 
drumul între locul ăsta și cel în care a fost ucisă. Și dacă ar fi 
drogat-o acolo și nu la doi pași de casa ta, ar fi putut să meargă 
mai departe și s-o arunce practic oriunde. La fel și dacă ea a fost 
cea care l-a urmărit, ceea ce nu cred să se fi întâmplat. 

— Nici eu nu cred. Nu și-ar fi părăsit postul. 

— Exact. Deci Leo voia ca ea să moară acolo. Pentru că voia 
ca altcineva să găsească refugiul lui Melas și să mă salveze. Tu 
doar ai ajuns prima. 

16. 


Colomba sorbi din cocktail ca să câștige timp. Era prea 
obosită ca să gândească repede. 

— Ce spui tu e că Leo a ucis-o pe Martina ca să te găsească 
cineva pe tine, spuse ea. 

— Da. Tu nu te mișcai îndeajuns de repede, iar eu trăgeam să 
mor, legat de un pat. 

— Nu, nu ţine, zise Colomba încercând să facă abstracţie de 
tulburarea care o cuprindea. Era de-ajuns ca Leo să dea un 
telefon anonim la poliţie sau să mă sune pe mine. De ce ar fi 
acţionat într-un mod atât de încâlcit? 

— Ca să rămână în umbră. Te-a trimis acasă la Tommy, a pus- 
o pe Martina să-ţi planteze ciocanul... Ce alt motiv ar fi avut 
dacă nu să te faca să muști momeala? Ştia că n-o să te 
incrimineze nimeni. 

— Serios acum... 

— lar telefonul de la Milano... Tu mi-ai spus că n-ai înțeles de 
ce te-a sunat, nu-i așa? lată răspunsul. Voia să te facă să 
bănuiești că știe unde stai, fără să ţi-o spună pe faţă. Reușește 
să scape, dar tot te pune în gardă... Ce crezi? 

— Tu chiar ai senzaţia că sunt tâmpită? răcni Colomba. 

Dante începu să lustruiască espressorul. 

— Ştiam că o să te enervezi. 

— Lasă odată chestia aia! E curată! zise Colomba și se ridică, 
în timp ce furia lăsa loc rușinii. 

Se strădui să vorbească pe un ton mai calm. 

— Dacă Leo te-a abandonat, a făcut-o pentru că trebuia să 
taie toate legăturile dintre el și Chourmo, mai ales după ce a 
fost descoperită epava. Ştia că de la Romero DAT ar fi ajuns la el 
dacă n-ar fi adoptat tactica asta. 

— Asta pot s-o creadă numai idioţii ăia de la servicii. M-a 
abandonat cu un motiv. Te-a implicat cu un motiv. La fel cum a 
ucis-o pe Martina în felul ăsta cu un motiv. 

— Și care-ar fi ăla? 

— Nu am unit toate punctele încă. Dar gândește-te la fratele 
meu ca la un păianjen îngropat în vizuina lui care urzește plase - 
făcu un gest circular arătând spre dealuri - peste tot în jur. Și 
dacă îi atingi plasa, nu mai ieși din ea. Martina, Loris, soții 

Melas, vecinii lui de la Milano - toți au tulburat plasa și toți au 
murit. În afară de noi. Nu-i o întâmplare. 

Dante îi luă mâna Colombei într-ale sale. 

— Mi-ai salvat viaţa mie și nu știu câtor altor persoane. 
Sângele acestor victime e pe mâinile fratelui meu și ale celor 
care n-au făcut nimic să-l oprească. Nu pe ale tale. 

Colomba avea ochii umezi. 

— M-am săturat, Dante. Parcă miros a moarte. 

— Hai să plecăm. Acum. Îi lăsăm pe trântorii ăia doi și plecăm. 

Colomba scutură din cap. 

— Nu, nu. Nu pot. Mai e și Tommy... Poate că Leo l-a folosit să 
mă scoată din vizuină, dar nu vreau să sfârșească la fel ca 
restul... Nu vreau ca într-o dimineaţă cineva să mă sune să-i 
identific cadavrul. 

— Atunci așteaptă-te și la alte surprize CC. Niciuna plăcută. 


17. 


Colomba dormi până la prânz, iar când se trezi găsi pe telefon 
un mesaj de la D'Amore, care-i cerea să vină la Rimini, unde el 
supraveghea cercetările lui Bart. Colomba refăcu, așadar, 
drumul, însă de astă dată conduse Esposito. 

D'Amore o aștepta în faţa Villei Quiete, rezemat de una dintre 
dubele pe care cei de la servicii o foloseau pentru supraveghere. 
Pe laterale era scris numele unei firme de constructii 
inexistente, precum și un număr de telefon la care raspundea 
un robot, ca să nu creeze suspiciuni. 

— Vreţi s-o salutaţi pe dottoressa? întrebă D'Amore ieșind în 
întâmpinarea ei. 

— Prefer să n-o deranjez, răspunse Colomba. 

Nu era sigură că nu s-ar fi dat de gol întâlnindu-se cu Bart. 
Vorbiră mergând spre mare, care era cam la un kilometru, în 
timp ce doi agenţi speciali în civil îi urmau discret, de la o 
distanţă de câţiva metri. Erau cei doi non-fraţi. 

D'Amore vâri în gură o ţigară electronică mare cât o banană. 

— Am aflat cum a aruncat Bonaccorso în aer blocul din 
Milano. A defectat centrala electrică de încălzire. Era conectată 
la internet, a trimis un semnal ca să oprească flacăra și să 

treacă de supapa de siguranţă. Blocul s-a umplut de gaz și 
apoi... 

— Bum, încheie Colomba. Nici urmă de explozibil? 

— Nimic. De asta nici geniștii n-au putut să-l împiedice. Câţiva 
erau încă înăuntru când s-a întâmplat, zise D'Amore cu o umbră 
de tristețe în ochi. 

Colomba înţelese că era vorba de membri ai serviciilor, dar nu 
întrebă nimic. 

— Îmi pare rău. Aţi găsit ceva de folos printre dărâmături? 

— Nu. Singura veste bună e că vecina lui e în afara oricărui 
pericol și în curând va putea să înceapă să colaboreze cu noi. Nu 
se știe niciodată. 

Ajunseră la Faleza Fellini și se sprijiniră de balustradele care 
separau trotuarul de plajă. Sub ei, nisipul și stabilopozii erau 
cufundați în reflexia verzuie a soarelui de sfârșit de iarnă. Se 
simțea un miros puternic de sare. 

— Crezi că Leo l-a adus pe Dante cu barca aici înainte să se 
întoarcă și s-o scufunde? întrebă Colomba. _ 

— Mi se pare greu să nu-l fi văzut paza de coastă. Insă eo 
coincidenţă fericită că m-ai întrebat, pentru că am descoperit în 
sfârșit un istoric al lui Chourmo. Înainte s-a numit Solea II și era 
proprietatea armatorului grec mort în naufragiul de lângă 
Zakynthos. 

Colombei i se aprinse un beculeț. 

— Nu cumva cel pe care l-a omorât Giltine înainte să ajungă 
în Italia? 

— Ba da. 

— Deci Melas avea legături cu Bielii..., conchise Colomba, 
surprinsă. 

— Tatăl lui Melas cu siguranţă, încuviință D'Amore. Avea mult 
mai mulți bani decât cei pe care i-a lăsat fiului. Le-am pierdut 
urma prin Hong Kong. 

Suflă un nor de abur cu miros de vanilie și îl risipi cu mâna. 

— Șantierul la ce-l folosea? 

— Din moment ce multe bărci pe care le repara ajungeau în 
țări africane și deseori se întorceau pentru „mentenanţă 
extraordinară”, putem lansa ipoteza contrabandei de tot felul, 
de la arme la diamante, dar abia am început să facem cercetări 
în direcţia asta. 

— Însă fiul a vândut tot. 

— Poate că nu voia să fie implicat. Sau credea că are deja 
destui bani. Dar mai e ceva și mai important. Ne-am întrebat 
mereu cum de Bonaccorso a aflat că Giltine se pregătea să 
comită un atentat în Italia, zise D'Amore. Acum credem că a 
urmărit yachtul. lar asta înseamnă că Bonaccorso știa unde să 
meargă și unde să se uite. 

— Îl cunoștea pe armator, deduse Colomba cu răsuflarea 
tăiată. 

Era prima informaţie despre Leo de care se lovea și care avea 
o cât de mică șansă să fie adevărată. 

— Deci și el făcea parte din cercul magic. 

— Ar explica multe lucruri, nu-i așa? întrebă D'Amore. Cu 
excepția unuia: de ce și-a lăsat șeful să fie omorât? Dacă știa că 
Giltine voia să comită masacrul de la Veneţia, ar fi putut să-l 
avertizeze pe Bielii și să-i salveze pielea. 

D'Amore mai scoase un nor de fum cu aromă de vanilie. 

— Bielii ridicase un mic regat în domeniul firmelor de pază, iar 
COW era un paravan util. Dar în istoria lumii nu există regat pe 
care cineva să nu fi încercat să-l răstoarne. Poate că Bonaccorso 
lucra pentru revoluționari. 

Colombei îi reveni în minte ca un fulger cartea de joc a lui 
Tommy și înţelese. 

— Sau poate pentru noul rege. Și încă lucrează pentru el. De 
asta împarte în continuare durere și moarte. 


18. 


Dante se uită la casa lui Loris, sprijinit de un copac de partea 
cealaltă a străzii. Purta o geacă de piele peste tricoul cu Metal 
Gear Solid. 

— N-are camere, îi zise lui Alberti, care îl privea din mașina 
parcată. 

— Nu sunteţi convins deja că Loris a fost complicele lui 
Bonaccorso fără voia lui? 

— Ba da. Dar nu mi-e de-ajuns. Hai, coboară. 

Dante așteptă ca Alberti să oprească motorul și să încuie. 

— Poate că tu l-ai văzut de două ori, dar pentru mine e 
individul care mi-a înfipt o nenorocită de valvă în burtă. 


VP - 208 


— Știu, domnule Torre. Însă... 

Dante îl întrerupse. 

— Fratele meu mă cunoaște ca pe sine însuși. Eu, în schimb, 
nu știu despre el absolut nimic. Nu știu de ce m-a urmărit doi ani 
înainte să mă răpească, nu știu ce făcea aici și mai ales de ce 
m-a pus aici. Așa că vreau să aflu și ceea ce, în alte situaţii, aș fi 
luat de bun. E clar? 

— Vă e teamă că e mai deștept ca dumneavoastră, zise 
Alberti zâmbind. 

Dante oftă. 

— Exact. 

Se sprijini pe cadru și îi arătă ușa închisă cu sigiliile 
tribunalului. 

— Deschide cu cheia ta universală de poliţist. 

— Nu există. 

Dante merse la trap până la ușa de la intrare. 

— Nu-i nimic, am adus trusa. Fii amabil și ţine-mă. 

Dante dădu deoparte cadrul și se lăsă pe vine în fața broaștei, 
cu Alberti sprijinindu-l de umeri. Era o încuietoare obișnuită, iar 
Dante o deschise în câteva secunde cu niște sârme îndoite, pe 
care le așeză înapoi în plicul lor de piele. Când împinse ușa, 
însă, întunericul din hol îl învălui. 

— Intră tu primul, mai întâi vreau să fumez o ţigară afară. 

— Mă descurc și singur, dacă vreţi. 

— Nu. Mulţumesc. Trage toate jaluzelele și deschide 
ferestrele. 

Dante se sprijini de peretele exterior și privi cerul, văzând 
doar o cușcă uriașă. Işi șterse sudoarea de gheaţă de pe frunte. 

Alberti își puse mănușile și botoșii de unică folosinţă și intră a 
doua oară în casa lui Loris. In aer plutea un miros greu, dar nu 
mai văzu resturi împrăștiate. Dispăruseră și urmele de droguri, 
inclusiv mucurile de ţigară. Deschise totul, cum i se ceruse, și 
privi Portico de sus. Era senin, iar soarele asfinţitului colora 
acoperișurile în roșu. 

— Te bucuri de priveliște? îl întrebă Dante ajungând în spatele 
lui. 

Iși revenise, dar respira greu. 

— Nu-i rău, zise Alberti. 

— Dacă ești o vacă, sigur nu. Căutăm suportul telefonului fix. 
Ții minte că-l avea în mână când a murit. 

— O fi în atelier. 

— Nu. Numărul de fix al lui Loris corespunde adresei de 
acasă, în atelier n-are telefon. 

— Nu e prea departe ca să funcţioneze? 

— Exact, zise Dante, rămânând la fereastră. Și mai e ceva 
ciudat. Tatăl mecanicului ţi-a zis că vorbea mereu pe cealaltă 
linie. Singura altă linie e cea de acasă, dar în ultimul an n-a 
primit practic niciun telefon. 

Alberti găsi suportul sub o pernă. Fusese scos din priză și 
deconectat de la rețea. 

— Pare nefolosit, domnule Torre. Poate chiar nu era decât o 
scuză. 

— Desfă-l, te rog. 

Alberti îl desfăcu, deșurubând capacul cu un cuţit ars pe care-l 
găsi în chiuvetă. Înăuntru văzu o baterie învelită în bandă 
adezivă și o cartelă SIM legată la un cip de dimensiunile unui 
timbru. Compunea muzică și se pricepea puţin la electronică și 
își dădu seama că transmiţătorul care trimitea semnalul către 
telefonul fix fusese deconectat de la telefon și deviat câtre cip. 

— E ceva ciudat aici. Nu pare o șopâriă, zise el. 

— Cred că e exact opusul, spuse Dante și conectă suportul la 
curent, făcând contact cu una dintre sârmele lui. 

Săriră scântei. 

— Aveţi grijă să nu vă curentaţi! făcu Alberti alarmat. 

Dante îi arătă că folosea mâna înmănușată. 

— E izolată. Și aici nu sunt decât 12 volţi cel mult, cred. Stai 
așa... 

Mai scoase o scânteie. 

— Auzi ceva? 

— Nu. _ 

Dante se uită în jur și pe podea. Ingropat sub un maldăr de 
ziare sportive vechi zări un casetofon. Il porni, scoase cablul 
audio din CD-player și smulse jack-ul cu dinţii, eliberând firele 
metalice din interior. Scuipă bucata de plastic într-o scrumieră. 

— Contaminaţi scena crimei, domnule Torre. 

— Lucrăm cu agenţii 007, avem permis să ucidem. 

Scuipă încă o bucată de plastic. 

— Dacă nu merge nici așa, mă las păgubaș. 

Atinse interiorul telefonului fix cu firele descoperite. 
Casetofonul pârâi, apoi nu se auzi decât zgomot alb. 

— Ceva face contact, zise Alberti. 

Dante dădu volumul la maximum. 

— Zi-mi dacă auzi altceva în afară de zgomot alb. 

Alberti simţi că-i vibrează dinţii. 

— E ca o unghie pe tablă, zise el. 

Dante închise, puse suportul în buzunarul paltonului și 
șontăcăi până la ușă. 

— Hai, am terminat. Trebuie să beau ceva. 

Alberti încercă să așeze totul cum era și aranjă cât de bine 
izbuti sigiliul pe clanţă. Îl ajunse din urmă pe Dante pe strada 
principală din Portico și coborâră amândoi la micul parc 
comunal, unde barul era amenajat într-un chioșc. Dante bău o 
vodcă seacă stând așezat pe băncuţă. In opinia lui, nu merita să 
ceară un cocktail dacă barul nu avea măcar un certificat de 
excelenţă. 

— Ce era chestia aia? întrebă Alberti. 

Dante își aprinse o ţigară. 

— Ai auzit vreodată de Nevada? Compania, nu statul 
american. Serviciile zic că era o subsidiară a COW. După 
moartea lui Biei a schimbat tot comitetul de administraţie, e 
imposibil s-o mai legi de el. 

— Nu știam de ea. 

— A fost fondată în 2010 la Washington și la început avea un 
singur client: guvernul Statelor Unite. Vindea criptografie și 
tehnologie de comunicare securizată. Apoi, pentru că-i mergea 
bine, a început să vândă sisteme pentru persoane private. Și știi 
care e unul dintre produsele cu care se mândresc cel mai tare? 
Dispozitivul acustic de bruiaj cu ultrasunete. 

— Împotriva ţânţarilor? 

— Nu, împotriva oamenilor. Îl pornești și toţi băieţii și fetele 
de sub douăzeci și cinci de ani o tulesc care-ncotro și nu mai 
freacă menta în fața magazinului tău sau nu-și mai bagă-n vene 
în faţa ușii tale. Se cheamă Teen Buzz, iar aparatul care-l 
produce se cheamă Driller. 

Dante ridică micul aparat scos din telefonul fix. 

— Ăsta e un Driller. 

— Și adulţii nu aud nimic? 

— Nu. Tu încă n-ai treizeci de ani și ești în zona lui de acţiune, 
Loris era mai mic ca tine și simţea efectele din plin. 

— E legat la o cartelă SIM. A transformat fixul într-un mobil. 

— Așa, chiar dacă Loris îl scotea din priză, funcţiona oricum. 
Fratele meu îl suna de pe numărul ăsta și pornea ţiuitul. Loris a 
început să nu mai doarmă, să aibă coşmaruri, să tragă iar pe 
nas cocaină ca să stea în picioare și să o ia razna. Atunci, Leo 
începe să-i vorbească prin SIM. îi zice că iubita lui a murit și că 
trebuie s-o răzbune. Omoar-o pe Colomba Caselli. Buhuhuu. 

Dante scoase sunete de fantomă. 

— Și Bonaccorso e cel care i-a pus SIM-ul în casă? 

— Sau un complice. 

Răsuci Dri/ler-ul în mâna înmănușată și scoase cartela. 

— E o Lyca Mobile olandeză, anonimă. Nu putem obţine 
istoricul apelurilor. Ai praful pentru amprente? 

— V-aţi făcut o idee tare ciudată despre slujba mea, domnule 
Torre... 

— Da, că e inutilă. Hai să cumpărăm niște lipici. 


19. 


Colomba se întoarse de la Rimini obosită și înfometată și îi 
găsi pe Dante, Esposito și Alberti făcând pe chimiștii amatori în 
cerdac. Construiseră un soi de miniseră folosind niște umerașe 
și ceva ce părea... 

— Aia e husa de la pilota mea! zise Colomba. 

— Era pe-aici..., se apără Dante. 

— Da, în dulapul meu! 

Colomba se uită la mica „seră” de aproape. Înăuntru erau un 
pahar plin cu o substanţă transparentă, vâscoasă, un altul care 
fumega și o bucată de plastic. 

— Ce-i chestia asta? 

— Superglue și cianoacrilat. Pahar cu apă caldă. Driller, 
explică Dante, arătându-i pe rând obiectele. Apa caldă 
hidratează amprentele vechi. Cianoacrilatul le vulcanizează, le 
scoate în evidenţă. 

— Am luat Dri/ler-ul din casa lui Loris, completă Alberti. 

Colomba îl opri. 

— De la început. 

Dante îi povesti tot, în timp ce vaporii de superglue se lipeau 
de grăsimea amprentelor, dându-le formă tridimensională. Ea îi 


VP - 212 


povesti discuţia cu D'Amore. 

— Regele a murit, trăiască regele, comentă Dante. Ceva îmi 
spune că Nevada a trecut în tabăra învingătorului. 

— Dar Leo chiar e Regele de Arginţi sau doar lucrează pentru 
el? întrebă Esposito. 

Deschise husa de plastic și scoase Dri/ler-ul, apoi aruncă pe el 
mină de creion pisată. Pe baterie apărură mai multe amprente 
negre. 

Colomba le fotografie cu mobilul. 

— D'Amore ar putea verifica imediat în sistem, zise, dar 
partea asta de anchetă aș vrea s-o ţin pentru noi. 

— li cer unui coleg să-mi facă o favoare, propuse Esposito. 

— Nu cred că va fi nevoie, deși sper să fie. Așteaptă. 

Dante recuperă dosarul despre Martina, pe care-l lăsase pe 
canapeaua din bucătărie, mutată acum sub copacii din spatele 
casei. Incă nu izbutea să stea prea mult în spaţii închise, mai 
ales pe întuneric, iar în noaptea dinainte dormise afară, învelit în 
pături, ca un cocon. Se întoarse cu mapa în patio și confruntă 
amprentele Martinei cu acelea de pe Driller. 

— Am pierdut timpul, zise el nervos. 

Amprentele erau identice. 

— N-a folosit mănuși, ce toantă..., zise Esposito. 

— Credea că lucrează pentru cei buni. Pentru cineva care 
putea s-o mute la Roma. De ce l-a instalat? întrebă Colomba, 
clocotind de furie. 

— Leo a pus-o să monteze chestia asta în casa lui Loris ca să-l 
poată folosi după ce o ucidea pe ea. 

— Ala nu-i sănătos la cap..., spuse Esposito. Chiar încep să 
cred că e frati-tu, Geniule. 

PARTEA A TREIA 


CEI DOI REGI 


Odinioară 


Bărbatul care-și spunea Leo Bonaccorso reduce rotațiile 
motorului și porneşte pilotul automat. În spatele lui, o viată care 
începe să se dizolve; înaintea lui, Nimicul. 

Mu. 

Când încearcă să-i explice cuiva ce înseamnă „Mu”, foarte rar 
se face înțeles. Conform filosofiei Zen, e simbolul a ceea ce nu 
poate fi descris sau definit în niciun fel: Nimicul. lar Nimicul e 
exact singurul zeu în care crede. Cel mai puternic, căruia și 
Universului însuși îi e destinat să-i cadă pradă. Și atunci, care e 
singurul răspuns la noțiuni precum corect sau greșit, Bine sau 
Rău? 

Bărbatul care-și spunea Leo Bonaccorso urcă pe punte și 
desface ambalajul unui baton energizant, căutând în sine 
urmele ultimei identități pe care a purtat-o. Din când în când se 
întâmplă ca un gând să se încăpățâneze să rămână în viață, ca 
și cum masca ar refuza să se șteargă. Un regret, o urmă de 
nostalgie. Când găsește un gând de genul acesta, îl scrie pe un 
petic de hârtie şi îi dă foc. 

De data asta, cel care se răzvrătește e numele unei femei cu 
iriși verzi care se schimbă odată cu dispoziția și cu vremea. II 
scrie pe hârtia în care a fost împachetat batonul, îl aprinde și se 
uită cum cade în marea cea neagră, devenind o ploaie de 
scântei. Adulmecă parfumul cenușei în care s-a transformat 
hârtia și se simte purificat. 

Ceasul de la mână vibrează. Bărbatul care nu mai are nume 
privește din nou marea - îi amintește de posibilitățile infinite pe 
care i le oferă Nimicul apoi coboară sub punte într-o cabină pe 
care fostul proprietar al ambarcatiunii o folosea ca depozit. A 
aruncat în apă tot, mai puțin o colecție extraordinară de droguri 
și otrăvuri asortate, artificiale sau amestecate cu o măiestrie 
demnă de un artist. Umple o seringă cu insulină obținută din 

opiu și se apropie de prizonierul lui ca să i-o administreze, cum 
face în mod regulat de zile întregi. 

Dante e întins în pozitie fetală pe unul dintre paturi. E gol, cu 
excepția unui pampers pentru incontinenti, are încheieturile și 
gleznele legate cu bandă adezivă și în gură un căluș de cauciuc 
pentru sado-masochism. S-a trezit - se trezește tot mai des între 
doze dar ochii îi sunt sticloși. Temnicerul lui îl mângâie pe cap 
înainte să-i schimbe pampersul și să-l spele cu un burete cu 
săpun. Dante începe să-și recapete simțurile, dă din picioare ca 
o focă. Celălalt așteaptă ca privirea să-i fie din nou lucidă, apoi îi 
scoate călușul. 

— E ora prânzului, zice. 

Dante se linge pe buzele crăpate. 

— Nu, şoptește el. 

— Poți să mănânci așa sau printr-un tub trecut prin gât. Cum 
preferi? 

— Omoară-mă. 

— Nu fi melodramatic. 

Bărbatul care nu are nume mai scoate un baton energizant 
din buzunar, îl desface și îl sprijină de buzele lui Dante, care 
întâi il suge ezitând, apoi începe să muște. E moale și nu se 
chinuie. Temnicerul lui îl pune să bea un pahar de soluţie 
izotonică, îi dezinfectează buzele și i le unge cu un balsam. 

— Nu-mi pune chestia aia, zice Dante. Te rog. 

— E pentru binele tău. Ai fi în stare să-ți tai venele cu dinții. 

N-o spune doar de efect: e sigur că ar încerca s-o facă și e și 
mai Sigur că ar reuși. 

— Trebuie să ai curaj, frătioare, spune el. Aproape s-a 
terminat. Și n-o să-ți amintesti nici măcar că te-ai trezit. Mereu e 
așa. 

Strângând brațul stâng al lui Dante, îi scoate în relief venele, 
apoi îl înțeapă cu delicateţe. 

lar în clipa aceea lumea se răstoarnă. 

Cabina se înclină la treizeci de grade, iar bărbatul care a fost 
Bonaccorso cade pe spate, lovindu-se de ușă. Patul e fixat de 
podea, cum și trebuie într-o barcă cu motor, dar Dante alunecă 
de pe el, pe jumătate năuc, lovindu-se de căptușeala navei. 
Incheieturile și gleznele sunt legate în continuare cu bandă 
adezivă, iar substanța pe care o are în sânge îl ține într-o stare 
de somnolență surdă. 

Se simte miros de fum chimic, motorul se stinge. Fără măcar 
să incerce să se uite după ușa închisă, bărbatul fără nume 
calculează probabilitățile de supraviețuire. Chourmo ia apă. Din 
unghiul de înclinare calculează că are mai puțin de două minute 
să încerce să scape, iar șansele scad cu fiecare secundă. 

Acum apa se infiltrează pe sub ușă. Își învinge pornirea 
rațională care-l împinge afară și îl apucă pe Dante de un picior. Il 
trage spre el, în balta care începe să se formeze, apoi îi 
eliberează mâinile și picioarele și îi pune vesta de salvare. 

Dante bolborosește „Ai omorât-o” și „sânge. 

Bărbatul care a fost Bonaccorso îi dă o palmă. 

— Prietena ta e bine, spune. Dacă aș fi vrut s-o ucid, aș fi 
răsucit lama în partea cealaltă. 

Dante se agat de el fără putere. 

— O să mor din cauza radiațiilor, bălmăjește el. 

— Nu de radiații trebuie să te temi. 

Barca se înclină mai mult, o lampă se desprinde din perete și 
se rostogolește spre ei. Mu o îndepărtează cu o mână și îl ridică 
pe Dante, ținându-l cu un singur brat, cum sunt purtați copiii 
care dorm. Deschide ușa și intră în santina inundată cu apă rece 
și kerosen. O cutie de lemn plutește cu un scorpion agăţat de 
ea. 

Apa îi ajunge acum la brâu, iar el înaintează spre scara care, 
acum că Chourmo e aplecată pe-o parte, s-a îndreptat la 
aproape nouăzeci de grade. II folosește pe Dante drept colac, 
apoi îl împinge pe scară, care acum practic stă la orizontală. 
Bula de aer din santină ține la suprafață numai pupa, până la 
chilă, și o parte din osatura tribordului. 

La prova are loc o mică explozie când kerosenul scurs din 
rezervor ia foc la suprafață. Chourmo arată acum ca o stea 
căzătoare, cu o coadă lungă, luminoasă, pe marea acoperită de 
fum negru. 

Dante deschide doar ochiul stâng, dat peste cap în orbită. 

— Și de ce trebuie... să mă tem, izbutește să spună. 

— Întrebarea corectă e „de cine”, frățioare. Dacă ţi se 
întâmplă să dai de el o să-l recunoști sigur și atunci... fugi cât te 
tin picioarele. 

Apoi îl apucă pe Dante, îi dă un brânci și îl aruncă în marea 
cuprinsă de flăcări. 

CAPITOLUL | 


1. 


Pentru un criminalist, noaptea e sfetnic bun, pentru că uneori 
lumina, în loc să descopere, acoperă. Dacă ai nevoie să observi 
reacția dintre un eșantion de sânge și puțin Luminol sunt 
suficiente penumbra și o lampă fluorescentă puternică, însă Bart 
și echipa ei căutau în coridorul Villei Quiete ceva mult mai subtil 
decât o urmă de sânge. 

Coridorul din care se intra în rezerva în care fusese întemnițat 
Dante era acum sigilat, iar un aparat care semăna cu o mașină 
de fum de pe platourile de filmare pulveriza peste tot o soluţie 
de sare marină și apă distilată. Doi dintre asistenții lui Bart 
trecură cu ea dintr-un capăt în celălalt al coridorului, având grijă 
să nu calce pe unde pășiseră deja. 

Bart aprinse lampa cu ultraviolete și își puse ochelarii. 

— Luminile! strigă ea. 

In casa scării, D'Amore o ajută pe una dintre asistentele lui 
Bart să deschidă tabloul de siguranțe. Spre deosebire de 
criminaliști, el nu purta combinezonul întreg ci doar mănuși și 
botoși de plastic, dar se ţinea la distanţă de zonele pe care Bart 
le controla în momentele acelea. 

— Ce anume caută, mai exact? o întrebă pe asistentă. 

Era o femeie de vreo treizeci de ani, cu ochelari de vedere în 
formă de inimioare, pe care și-i aranjă pe nas înainte să 
răspundă. 

— Știţi ce e equorina? 

— Mă tem că nu. 

— O moleculă care se găsește în unele meduze. Seamănă cu 
luciferina din licurici. 

— Cea care Îi face să strălucească. 

— Le conferă bioluminescență, exact, confirmă asistenta. 
Luciferină se găsește și în plancton și în unele crustacee care 
emit o lumină albastră când sunt stimulate. În Bancul Skerki 
există multe microorganisme care prezintă aceste caracteristici. 
Dacă găsim mostre de ADN sau particule contaminate cu 
equorină sau luciferină care nu îi aparțin lui Torre... 

— Atunci poate că îi aparțin lui Bonaccorso sau unui complice. 

D'Amore vâri în gură ţigara electronică și schiţă un zâmbet. 

— Mi se pare o idee foarte bună. 

— Dacă s-ar da Premiul Nobel pentru  criminalistică, 
dottoressa l-ar fi câștigat de mult, spuse asistenta cu 
convingere. Am stropit cu o soluţie de apă distilată și sare de 
mare, pentru că niște componente esenţiale ale 
bioluminescenţei sunt ionii de calciu. Sperăm să reacționeze, 
chiar dacă a trecut mai bine de un an de la posibila 
contaminare. 

D'Amore dădu la o parte o fâșie din plasticul negru al cortului 
amenajat în faţa intrării pe coridor și privi înăuntru. Întâi i se 
păru că nu vede decât întuneric, dar deodată... 

Bart, aflată înăuntru și având ochii obișnuiți cu lipsa de 
lumină, își ţinea răsuflarea. Sperase să găsească niște scântei 
minuscule și risipite; în loc de asta, în fața ei strălucea o galaxie 
de stele albastre. 


2. 


Trupele antitero făcură schimbul de gardă în faţa barăcii 
pentru câini, iar o mașină închisă la culoare porni pe drumul 
șerpuit care se îndepărta de clădire. Dante urmări cu privirea 
farurile până dispărură după copaci, apoi așeză Boombox-ul pe 
masă, făcându-și loc printre farfurii murdare și pistolul-mitralieră 
PM12 din dotarea lui Alberti. Porni coloana sonoră a filmului 
Krrish 3, pe care îl văzuse de cel puţin două ori în limba 
originală, apoi se așeză în capul mesei, ajutându-se de noul 
baston din lemn lăcuit. Nu mâncase împreună cu ceilalți, avea 
un aer energic și cearcăne noi. 

— Pe ăsta de unde ţi l-ai mai luat? întrebă Esposito arătând 
bastonul. 

— A ajuns azi, răspunse Dante. Un Ham Brooks clasic. 
Picioarele îmi funcţionează mai bine și nu mai am nevoie de 
cadru. Măcar nu mai arăt ca un hodorog. 

— Halal îmbunătăţire... 

Esposito se ridică. 

— Eu mă duc la culcare, noapte bună, dottoressa. 

— Hei, ești mare deja, poţi să stai treaz cu adulții, zise Dante. 

— Nu, mersi. Nu-i mai suport pe Ali Baba ăștia pe care mi-i pui 
toată ziua. 

— Sunt indieni, nu irakieni. Și chiar dacă ar fi fost, există și 
apelative mai civilizate, spuse Dante. Aveţi cumva vreun curs 
special ca să devii poliţist al cavernelor sau ai avut tu grijă să-l 
alegi pe ăsta? o întrebă el pe Colomba. 

Ea îi luă bastonul și îl izbi de tăblia mesei. 

— Gata cu tâmpeniile! Stai jos, Esposito! Valabil și pentru 
tine, i se adresă ea lui Dante, lividă. 

Dante își turnă un pahar de vodcă; voia să echilibreze efectul 
amestecului de cofeină și Ritalin. 

— Cât timp am fost anesteziat, am avut un vis. În el apărea 
fratele meu. Din când în când îmi amintesc frânturi noi. În vreme 
ce totul dispare, Leo îmi rămâne limpede în minte. Îi aud glasul. 
Și văd apa care mă înghite. 

— Ok..., începu Esposito. Și ce treabă are asta cu noi? 

— În vis, fratele meu voia să mă avertizeze în privinţa cuiva. 
Poate că discuţia n-a avut loc niciodată, poate că e doar în 
subconștientul meu, dar cred că, în mare, sensul e ăsta: Leo l-a 
omorât pe Bielii și a lăsat-o pe Giltine să-i distrugă cercul magic 
de complici. E imposibil să nu fi avut în spate pe cineva care-i 
oferea sprijin logistic și informaţii. 

— Cineva din COW care-l voia mort pe bătrânul fondator, 
propuse Esposito. 

— Foarte probabil. Dar acum ce face? Și-a schimbat stăpânul? 
Pentru cine ucide? 

— Poate că pentru el însuși. 

— Sau poate că nu și-a încheiat misiunea, zise Alberti. 

— Bravo, spuse Dante. Prin urmare, mai are în vizor niște 
bătrâni importanţi din COW. 

— Și locuiește aici? întrebă Colomba acidă. 

— Nu, tu locuiești aici. Dar să luăm lucrurile pe rând. Esposito, 
tu, ca poliţist cu o vastă experienţă, cum dai de urma unui 
fugar? 

— Încerc să aflu unde doarme, cine-i dă de mâncare și bani... 

— Și dacă ar fi cu toţii morți sau scoși din joc, cum s-a 
întâmplat cu cercul magic al lui Bielii? 

— Mai rămân rudele. Sau nici din alea n-are? 

— Nicio rudă. Niciun nume și niciun chip. 

Esposito dădu din umeri. 

— Atunci aș renunţa. Nu sunt vrăjitorul Merlin. 

— Leo nu poate renunţa. Pentru că știe că persoana pe care o 
caută, care a scăpat masacrului, îl cunoaște și abia așteaptă să 
se răzbune. CC? 

— Incerci să faci tot ce poţi ca persoana respectivă să scoată 
nasul din bârlog. 

— Exact. Fratele meu ucide în continuare ca să-i atragă 
atenția dușmanului său. Și, la cum se mișcă, îi e frică de face pe 
el. 


3, 


Asistenţii lui Bart făceau poze într-un ritm nebun cu aparatele 
speciale care puteau surprinde radiaţiile luminoase invizibile cu 
ochiul liber. Din pricina umezelii, de pe combinezoane le cădeau 
picături de apă. 

— E prea mult, dottoressa, zise unul dintre ei, Robin Singh, un 
tânăr indian care, la puţin peste douăzeci de ani, avea deja două 
licenţe în științe exacte. Nu e posibil ca Bonaccorso să fi ajuns 
aici ud leoarcă. Poate că vopseaua conţine ceva care 
reacționează cu substanţa noastră. 

— Prelevaţi niște mostre și verificaţi spectrometria. 

Bart își scoase ochelarii ca să-i curețe. 

— İn cazul în care corespund, faceţi o grilă. Imaginaţi-vă 
pătrate cu latura de zece centimetri. Vreau câte un eșantion din 
fiecare pătrăţel. 

— Aye, dottoressa, zise Robin. 

— Și notaţi locul din care le prelevați. 

Bart își puse ochelarii la loc pe nas și urmări valul bioluminos 
până la celula lui Dante, unde singurul perete contaminat de 
equorină era cel din capătul opus ușii. Pe măsură ce 
fluorescența dispărea odată cu oxidarea moleculelor, lui Bart i 
se păru că vede o formă printre umbre. inchise ochii, apoi îi 
redeschise, încercând să se uite cu coada ochiului în locul în 
care bastonașele erau mai sensibile la lumină. 

Exact cum i se păruse: o porțiune din perete - cea centrală - 
nu strălucea deloc. Valul se întrerupea, apoi reîncepea imediat 

după. O porţiune de mărimea unei uși. 

Bart se grăbi să-i marcheze conturul cu niște markere 
permanente, la rândul lor fluorescente, dar de altă culoare și 
vizibile la lumină. 

— Aprinde! strigă ea și închise ochii. 

Neoanele prinseră viaţă. Bart deschise din nou ochii și privi 
peretele din faţa ei. Nu se vedeau decât semnele pe care le 
făcuse, în rest suprafața peretelui era uniformă. Bătu cu mâna 
înmănușată de-a lungul porțiunii evidenţiate. Scotea exact 
același sunet ca restul peretelui. 

D'Amore strecură capul pe ușă. 

— Ceva bun, dottoressa? 

— Vreau să cred că da. Ar fi prima dată când o idee creață 
duce la ceva bun, chiar dacă e a mea. Știţi dacă militarii au 
verificat locul cu sonarul? 

— Da. N-au găsit nimic. 

Bart mai bătu o dată. 

— Dar aici e ceva. Au verificat dacă există explozibili și alte 
cele, nu? 

D'Amore încuviință din nou. 

— Robin! strigă Bart. Să mai facem un test cu snifferii și 
sonarele. Dacă nu apare nimic ciudat, începem să sfredelim 
peretele. 


4. 


_ Dante luă din buzunar un pachet de cărți și le răsfiră pe masă. 
Işi scoase mănușa și începu să le amestece. 

— Fratele meu caută pe cineva și folosește o tactică prin care 
se risipesc foarte multe vieţi omenești. 

Intoarse o carte, aparent la întâmplare: era Regele de Arginţi. 

— Pentru Tommy, Leo e Regele de Arginţi. Alegerea 
simbolului e perfectă, dat fiind că la mijloc sunt banii din COW. 

— A, apropo. M-a sunat jigodia cât eram la duș. Ne vedem la 
prânz la casa de corecție, zise Colomba. 

— O să am coșmaruri ani întregi... în fine, răspunse Dante. 

Făcu o serie de evantaie din cărți. 

— Bun, să spunem că Regele de Arginţi, alias fratele meu, îl 

caută pe... Regele de Spade? 

Strânse din nou cărţile, iar Regele de Spade apăru deasupra 
pachetului. Nimeni nu aplaudă. Dante așeză pachetul pe masă, 
apoi trase Fantele și Cavalerul de Arginţi. 

— Aceștia sunt soţii Melas. 

Șeptarul de Arginţi. 

— Aici e biata Martina. Zi-mi o carte pentru Loris, CC. 

— Doiarul, zise ea fără tragere de inimă. 

Dante tăie pachetul folosind mâna bună și întoarse cartea din 
mijloc. Era Doiarul de Arginţi. 

— lată victimele lui Leo sau, mai bine zis, firmiturile pe care 
le-a împrăștiat pentru Regele de Spade. 

Împărţi cărţile pe masă în ordinea în care muriseră indivizii, 
într-un lanţ care ajungea până la Regele de Cupă. 

— lar ăsta sunt eu. 

— Asta numai pentru că nu există Regele de Vrăjeală, mării 
Colomba. 

— lar noi? întrebă Alberti. 

Acoperind mâna bună cu cea rea, făcu să apară Asul, Calul și 
Fantele de Bastoane. 

— Scuze, CC, dar în pachetul ăsta nu există Dame, însă mi se 
pare că Asul ţi se potrivește. 

Imaginea era un baston de lemn. 

— Bastonul e simbolul universal al copoilor. 

— Prea puţine bastoane dăm..., zise Esposito gânditor. 

— Am stabilit că fratele meu se teme de Regele de Spade și 
că toate celelalte cărți de Spade au murit. 

Strânse toate cărțile cu acest simbol într-un pachet și îl 
acoperi cu mâna rea. 

— Și că, prin urmare, a încercat să-l atragă cumva în capcană. 
După părerea voastră, cum anume? 

— Dante..., începu Colomba, deloc amuzată. 

— Ok, vă spun eu. 

Ridică mâna. În locul pachetului de spade era Regele de 
Cupă. Nimeni nu observase când îl ridicase de pe masă. 

— Eu. 

— De ce e interesat de dumneavoastră Regele de Spade? 
întrebă Alberti. 

— Poate că vrea să-mi cotrobăie prin cap și să vadă ce mi-a 
făcut Tatăl, răspunse Dante. Să nu uităm că Leo a avut de-a 

face și cu el. Mai mult, probabil făcea parte din organizaţia lui, 
din moment ce l-a luat în vizor pe Tommy, care a fost una dintre 
victimele Tatălui, chiar dacă nu știm cum sau când. Nu poate fi 
o simplă coincidenţă. Poate că, după ce Tatăl a fost scos din joc, 
fratele meu a pornit în căutarea unui nou stăpân. Și a hotărât să 
mă folosească drept pion. Asta ar explica de ce Leo a pornit pe 
urmele mele imediat după moartea Tatălui. 

— Ceva tot nu înțeleg, domnule Torre, zise Alberti. De ce 
tocmai aici? 

Colomba întoarse capul, iritată. 

— După părerea lui Dante, pentru că aici locuiesc eu. 

— Dacă dușmanul fratelui meu e interesat de mine, o 
cunoaște pe Colomba și probabil s-a informat permanent despre 
ceea ce i se întâmpla ei. Fratele meu a pus lucrurile în mișcare 
aici în speranța că Regele de Spade își va face apariţia în 
persoană. 

— Și a reușit? 

— Știu doar că, din fericire, Colomba m-a găsit înaintea lui. 
Altfel, cine știe cum s-ar fi terminat totul. 

Colomba simţi că începe să respire anevoie și sunetele 
deveniră estompate și îndepărtate, de parcă ar fi provenit din 
cealaltă parte a văii care se întindea în faţa lor. 

— CC, e totul ok? Eşti palidă. 

Colomba se prinse de marginea mesei. Lumea începuse să se 
învârtă, să se descompună în pete întunecate, în umbre care-i 
răsunau în urechi și alunecau spre extremităţile câmpului ei 
vizual. 

Care țipau. 

Colomba se aruncă în patru labe, dărâmă scaunul și lovi cu 
pumnul în pergola din pal, zdrelindu-și pielea falangelor. 

Dante se aruncă lângă ea și îi puse un braţ pe după umeri. 

— Respiră, CC... Respiră. 

Ea îl împinse și mai lovi odată cu pumnul. Și apoi... plămânii i 
se deschiseră brusc. Prăbușită pe podea, Colomba începu să 
gâfâie, ștergându-și lacrimile de durere. 

— CC, ce-ai păţit? Ce-ai văzut? o întrebă Dante. 

— Dacă Leo avea de gând să facă ceva la clinică... Eşti sigur 
că nu mai e niciun pericol? 

Dante înţelese și își blestemă neglijenţa. 

— Bart, șopti el. 

Personalul lui Bart analizase de alte două ori rezerva lui Dante 
din Villa Quiete fără să găsească urme de explozibili sau 
substanțe toxice. Pentru siguranță, prelevaseră și mostre din 
perete și tavan, descoperind doar vopsea, ciment și cadavre de 
insecte. 

Bart ceru să i se aducă bormașina cu baterii. Cu ajutorul unui 
clopot de plastic transparent care acoperea vârful, fragmentele 
și praful rezultate în urma perforării erau prinse și aspirate 
printr-un tub rugos într-un recipient de metal de la picioarele 
celui care opera mașina. Două avantaje dintr-o lovitură: locul nu 
era contaminat, iar mostrele puteau fi conservate. 

Ajutată de Robin, Bart găuri diafragma de ciment în câteva 
minute, oprindu-se într-un fel de interstițiu dintre cărămizi. 
Motorașul electric al aspiratorului începu să tragă mai greu, iar 
Bart îl opri, de teamă să nu-l ardă: aparatele acelea erau fragile 
ca porțelanul și la fel de scumpe. 

Robin îi arătă clopotul transparent. Praful de ciment se 
strânsese în jurul vârfului în loc să alunece spre punctul de 
îmbinare cu tubul. 

— Parcă ar exista o diferenţă de presiune, spuse el. 

— Ciudat... 

Cu grijă, Bart înclină ușor priza. Clopotul se lipise de perete ca 
o ventuză, ca și când de cealaltă parte ar fi fost un gol. 
Rezistența nu era mare, iar dacă Bart ar fi dat drumul mașinii 
aceasta s-ar fi desprins. Ceva îi spuse că era mai bine să n-o 
facă. 

Asistenta cu ochelari în formă de inimioare o strigă din 
cealaltă parte a coridorului agitând mobilul. 

— Dottoressa - la telefon, zise. 

Bart, asemenea tuturor celor care operau în zona „fierbinte”, 
lăsase mobilul afară ca să nu bruieze celelalte aparate. Dacă o 
deranjau însemna că e ceva urgent. 

— Cine e? întrebă. 

— Zice că e un prieten de-al dumneavoastră care s-a întors de 
curând. Pare agitat. 

— Adu-mi-l aici, te rog, îi spuse lui Robin. Prefer să nu mișc 
burghiul. 

— Dacă vreţi, continui eu... 

— Nu. 

Robin alergă să ia telefonul și i-l ţinu la ureche. 

De la celălalt capăt al convorbirii, Dante zise gâfâind: 

— Trebuie să ieșiți imediat de acolo! 

— De ce? întrebă ea. 

— Mă tem că a rămas acolo ceva periculos care n-a fost încă 
descoperit. Geniștii sunt pe drum, dar tu să nu atingi nimic între 
timp. 

Bart simţi că bormașina devine brusc extrem de grea. 

— Cred că ai sunat prea târziu. Știi ceva de vreo bombă care 
să folosească spaţii goale? 

Dante rămase o clipă pe gânduri. 

— Nu, dar... există detonatoare care se activează la o 
anumită altitudine.. 

—... ȘI care explodează când se schimbă presiunea 
atmosferică, încheie Bart ideea, simțind cum pe șira spinării i se 
scurge un firicel de sudoare. 

Liniștea de la celălalt capăt fu mai grăitoare decât o mie de 
cuvinte. 

— Bine, zise Bart încercând să pară mai puţin îngrozită decât 
se simţea de fapt, înseamnă că trebuie să ţin degetul în gaura 
digului, la fel ca faimosul băiat olandez. Încercaţi să vă grăbiţi. 

Robin îi luă mobilul de la ureche și o privi îngrijorat. 

— Dottoressa... Ce facem? 

Bart își masă antebraţul drept, care deja începea s-o doară 
din pricina nemișcării. 

— Scoate-i pe toţi afară. Dar înainte de asta, adu-mi silicon și 
un scaun. 


6. 


Când Dante și Colomba, însoţiţi de Alberti, ajunseră la Rimini 
puţin după miezul-nopţii, echipele de intervenţie NBCR 
(împotriva amenințărilor nucleare, bacteriologice, chimice și 
radiologice) ale armatei înconjuraseră deja clinica. Colomba 
avusese de-a face cu ei și în urmă cu doi ani, când fusese 
blocată într-un tren contaminat cu cianură: întâmplarea nu-i 

făcuse nicio plăcere, dar știa cât de eficienţi pot fi specialiștii. 

Asistenţii lui Bart așteptau în afara perimetrului și erau 
controlați de militari în echipament de camuflaj, dar Colombei îi 
fu de ajuns să-și rostească numele și depăși cordonul. Se 
dezbrăcă într-o dubă, iar o tehniciană o ajută să îmbrace o 
uniformă asemănătoare celor de la NBCR, inclusiv un 
combinezon absorbant și un echipament impermeabil din Tivek 
galben. La gât își atârnă o mască de gaze. 

Alberti așteptă în mașină. Dante, așa cum era de așteptat, 
refuză să-și strice /ook-ul și nu acceptă decât botoși de plastic și 
o mănușă pentru mâna bună. Era neliniștit, iar Colomba ar fi 
preferat să nu vină și el, însă o ameninţase că se aruncă sub 
roțile mașinii dacă încearcă să-l lase la Mezzanotte. În plus, avea 
un argument inatacabil. 

— Nu știu ce valoare am pentru fratele meu sau pentru 
adversarul lui, spusese el mai încrezător decât era, de fapt, dar 
n-o să facă nicio năzbăâtie cu mine înăuntru. 

Astfel, Dante văzu pentru prima oară locul perioadei sale de 
prizonierat. Luminată de reflectoare, clinica îi dezvălui o 
înfățișare diabolică: turnurile de răcire de pe acoperiș erau 
coarnele, iar intrarea principală arăta ca un zâmbet ironic, lipsit 
de dinţi. Panica îl făcu să îngheţe înainte să pășească înăuntru. 

Colomba îi observă ezitarea. 

— Vrei să stai afară? 

— Nu. Sunt obosit, de-aia merg încet, minți el cu glas 
tremurător. la-o tu înainte. 

Un soldat o conduse pe Colomba lângă Bart, care continua să 
sprijine bormașina. Acum stătea pe un scaun pliant, înconjurată 
de membrii echipelor de intervenție rapidă care îi monitorizau în 
timp real starea. Demontaseră tubul aspiratorului și sigilaseră 
orificiul, apoi îi trecuseră două atele de lemn pe sub braţ și le 
fixaseră cu bandă adezivă ca s-o ajute să ţină aparatul. Dar nu 
era chip să-l scoată din perete fără ca aerul să intre prin orificiu, 
iar clopotul de plastic făcea imposibilă defiletarea burghiului. Pe 
marginile clopotului fusese pus silicon. Bart îl auzea cum 
scârţâie de fiecare dată când își relaxa puţin mușchii. Durerea 
din braţe îi umpluse ochii de lacrimi. 

Colomba o mângâie pe cap. 

— Poate e doar o pungă de aer, îi zise. 

— Pungile de aer împing aerul în afară, răspunse Bart cu un 

glas gâtuit. Asta îl aspiră. Dacă e o capcană, cel care a montat-o 
a gândit bine. Dacă e vorba despre un explozibil, presiunea 
inversă împiedică particulele și urmele chimice să iasă din 
spatele peretelui. 

— Nu pot să fac schimb cu tine, nu? 

— Mi-au propus și soldaţii, dar mi-e teamă și să respir. Pe 
rahatul ăsta de zid nu se prinde nimic, zise Bart și strânse din 
dinţi. În plus, tâmpenia eu am făcut-o, nu vreau să mai implic pe 
cineva. Așa că prefer să te duci în zona de siguranţă. 

— Zici mereu că nu petrecem timp împreună și acum vrei să 
plec? răspunse Colomba și se lăsă pe vine, sprijinită de perete. 
M-am obișnuit să ţin companie cazurilor disperate. 

Între timp, Dante reușise să ajungă în recepţie. Tocmai se 
așezase pe un calorifer sub mozaicul tulburător cu Fecioara și 
pacientul, când de el se apropie un bărbat. Noul venit își scoase 
masca de gaze și vâri în gură o ţigară electronică. 

— Vreţi una adevărată? întrebă Dante aprinzând și el. 

— M-am lăsat, dar nicotina mă ajută să stau treaz. 

Îi întinse mâna. 

— Mă numesc D'Amore, lucrez cu Colomba. 

Dante nu-i răspunse la salut. 

— Gorila lui Di Marco, spuse el. 

D'Amore râse. 

— Nici nu mă cunoașteţi și deja aveţi ceva cu mine? 

Dante pufni. 

— Câţi bani aveţi în buzunar? 

D'Amore se uită la el interzis. Dante îi făcu semn cu mâna, 
încurajându-l să se grăbească. 

După ce scoase portofelul, D'Amore zise: 

— Șaizeci de euro. 

Dante scoase și el aceeași sumă și o așeză pe podea. 

— Punem pariu că știu mai multe decât dumneavoastră? 

D'Amore zâmbi. 

— Am uitat că sunteţi mentalist. 

— Nici nu știu ce înseamnă asta... Vă băgaţi? 

— Dacă tot suntem nevoiţi să așteptăm... Mă bag. 

D'Amore își puse banii lângă ai lui Dante. 

Dante își trosni teatral degetele - cele care funcționau. 

— Ok. Aţi fost mult în străinătate, zise el la întâmplare; făcea 
parte din uvertura lui. 

— Și spuneti asta pentru că... 

— Ghetele pe care le purtaţi sunt prea groase pentru perioada 
asta și au urme de nisip dintr-un deșert. Mă pricep puţin la 
sedimentologie. Semnele au fost făcute de particule de nisip 
dur, de siliciu. Cum ar fi cel egiptean. 

D'Amore se strădui să nu privească în jos, dar nu izbuti să se 
abţină. 

— Am fost acolo în concediu. 

Dante zâmbi. 

— Dacă ar fi fost adevărat, nu mi-aţi fi spus. Să vedem... Vă 
doare braţul stâng, dar nu prea tare. 

D'Amore nu zise nimic. 

Dante zâmbi din nou. 

— Vă controlaţi mișcările. Asta înseamnă că e important... 
Dacă durerea ar fi recentă sau cronică, v-aţi comporta altfel. Să 
spunem doar că o durere veche e mai ușor de gestionat. 

— Probabil. 

— Durerea dumneavoastră e cronică, sau în orice caz o aveți 
de ceva timp. Și din moment ce aţi recunoscut că ați lucrat în 
străinătate... 

— N-am recunoscut absolut nimic. 

Dante rânji. 

— Și mi-aţi confirmat acum... aș spune că întoarcerea în Italia 
din tărâmul nisipos și ceea ce ați păţit la umăr au o legătură 
între ele. Rană de război? 

— Mergeţi pe ghicite. Vă iau banii. 

Dante strivi bancnotele sub vârful bastonului. 

— Nici să nu vă gândiţi, datoria la joc e o datorie de onoare! 
Arătaţi-mi mâinile. 

— De ce? 

— Nu sunt mentalist, dar sunt chiromant. Haideţi, îmi fac cu 
ochiul banii dumneavoastră. 

D'Amore își scoase mănușile. 

— Nu aveţi bășici recente, prin urmare lucraţi în birou, zise 
Dante după ce le privi de aproape la lumina neonului. Mergeţi și 
la poligon, dacă mă uit mai bine la degetul arătător. Pe al 
Colombei pielea s-a încreţit mai vizibil. 

— Doar aţi zis și dumneavoastră, nu fac decât să împing 
hârtii. 

— Însă aveţi degetele pline de cicatrici fine de la arsuri și 

tăieturi. Vechi. Dacă n-aș ști cu cine lucraţi, aș zice că sunteţi 
bucătar sau electrician. Dar n-aţi fost bucătar, nu? 

— Nu, zise D'Amore, și pentru prima oară chipul lui pierduse 
orice urmă de bonomie. 

— Genist? Dacă aţi fi greșit cu vreun DEI” n-aţi mai fi aici, dar 
faptul că sunteţi aici mă face să cred că vă așteaptă o primă. 
Sau poate că nu dumneavoastră ați greșit, zise Dante cu o notă 
de răutate. Poate că aţi încasat o schijă pentru că altcineva a 
tăiat firul greșit. V-aţi riscat pielea, iar acum purtaţi brăţara cu 
Buddha ca o amintire a faptului că trăiţi a doua viaţă. Un fel de 
reîncarnare. 

— Asta nu..., începu D'Amore. 

— Ssst. Nu-i nevoie, zise Dante. 

Era adevărat: microexpresiile pe care D'Amore le ţinuse sub 
control până în clipa aceea îi dansau acum pe tot chipul. Dante 
le citea și le controla, folosind cuvintele ca pe bagheta unui 
dirijor. 

— Scuzaţi-mă, v-am trezit amintiri neplăcute. Nu asta 
intenționam, spuse el pe un ton provocator. Acum văd că 
brățara a fost făcută pentru o încheietură mai subţire decât a 
dumneavoastră. A trebuit s-o tăiaţi și s-o prelungiţi. Cel care a 
greșit cu bomba era un bărbat foarte slab. Sau cumva o femeie? 
Femeia dumneavoastră? 

— Țineţi-vă banii. M-am săturat, zise D'Amore. 

Dante i-i restitui. 

— Nu vă vreau banii, voiam doar să înţelegeţi că nu mă puteţi 
duce de nas. Și că o să-mi dau seama dacă încercaţi să-i faceţi 
vreo glumă proastă Colombei. 

D'Amore căută o replică, dar fu întrerupt de ciripitul staţiei. 

— Am găsit ceva, zise soldatul de la celălalt capăt. 

— Vin acum, răspunse D'Amore. A fost o plăcere să stăm de 
vorbă, domnule Torre. 

Dante zâmbi mulțumit. 

— Firește. 

e 

În aripa centralei de încălzire, D'Amore o găsi pe Colomba 
stând în picioare lângă gura de canalizare. Grătarul fusese 
îndepărtat și tocmai atunci din conductă ieșea un genist murdar 
din cap până-n picioare. 


7 Dispozitiv explozibil improvizat. (n. red.). 

— C4, zise după își scoase casca. Destul cât să distrugi 
jumătate de cartier. Au minat tot perimetrul spitalului, apoi au 
turnat deasupra jumătate de metru de ciment. Nu putem să 
începem operațiunea de  deminare până nu găsim 
detonatoarele. 

— Trebuie să fie conectate la peretele camerei în care e Bart, 
spuse Colomba. 

Genistul clătină din cap. 

— N-am găsit nimic care să ducă acolo. Canalul merge în 
direcția opusă. 

D'Amore se strâmbă. 

— Lasă-mă să arunc o privire, zise și își puse din nou masca. 

Aruncă mai mult decât o privire, pentru că rămase jumătate 
de oră dedesubt, urmând direcţia lucrărilor și mișcându-se cu 
grijă prin tuneluri înguste prin care nu putea decât să se 
târască. În cele din urmă, între alte două guri de canalizare găsi 
un tub subţire de cauciuc care dispărea în ciment. Introduse pe 
lângă el o fibră optică și descoperi că tubul era conectat la un fel 
de relicvariu sigilat, mare cât un televizor. 

— Aici erai, fir-ai al dracului să fii, zise el. 


CAPITOLUL II 


1. 


Relicvariul era conectat printr-un tub de cauciuc foarte subțire 
la interstițiul din spatele peretelui camerei în care fusese 
întemnițat Dante. Cu multă băgare de seamă și la fel de multe 
rugăciuni, D'Amore ÎI sigilă, oprind absorbția aerului; Bart dădu 
drumul bormașinii și începu să plângă din cauza durerii din 
braţe. Soldaţii izolară rând pe rând firele conectate la relicvariu 
și îl îndepărtară pe acesta într-un camion blindat. Il deschiseră 
cu un robot, descoperind în interior o minge mică pentru copii. 
Fiind într-un mediu vidat, aceasta rămăsese umflată pentru că 
puţinul aer pe care-l conţinea se dilatase, dar, dacă relicvariul s- 
ar fi umplut, presiunea ar fi aplatizat mingea, activând un 
întrerupător pasiv. 

— Am văzut multe capcane, dar asta e deosebit de bolnavă, îi 
zise D'Amore Colombei. 

Era deja ora 7, iar cerul începea să se limpezească. 

— Și asta fără să punem la socoteală timpul de care au avut 
nevoie să aranjeze totul. 

— De timp n-au dus lipsă..., murmură Colomba. 

Oare câți alţi nevinovaţi erau în pericol de moarte chiar în 
clipa aceea? 

— Nu reușesc să pricep cum gândește, spuse D'Amore. Dacă 
ar fi pus o bombă sub patul lui Torre aș fi înţeles. l-ar fi ucis și pe 
ostatic, și pe salvatori. Dar să minezi un perete care putea fi 
găurit din pură întâmplare poate peste douăzeci de ani... ce 
sens are? 

— Niciunul, minţi Colomba. 

— Dar voi aţi avut o bănuială. 

— Dante e anxios. 

Se priviră în ochi, izbutind să citească în celălalt doar multă 
oboseală adunată. 

— Mai vorbim despre asta la briefing. 

— Nu azi. Am treabă. 

— Major Tom către Paloma Blanca, îi cârâi Colombei staţia 
radio, confirmând parcă vorbele pe care tocmai le rostise. 

— Încetează, răspunse ea, asta e frecvenţa de urgenţă. 

— Ne ia somnul pe-aici... 

Dante și Bart stăteau pe o bancă în parc, acoperiţi cu o pătură 
termică. 

— Ce drăguţi sunteţi, zise Colomba când ajunse lângă ei. 

Bart își lăsă capul pe umărul lui Dante, care o cuprinse cu 
brațul. 

— O să ne fii domnișoară de onoare. 

Colomba simți o lehamite iraţională. 

— Hai să ne cărăm de-aici. Alberti încălzește mașina. 

Dante își puse din nou pe nas ochelarii închiși la culoare care 
îl protejau de razele soarelui. 

— De ce nu vii cu noi? o întrebă pe Bart. Hai să sărbătorim că 
a trecut pericolul! Am pus la infuzat niște cafea Sulawesi 
maturată în butoaie de whisky. E numai bună de băut rece, 
chiar dacă temperatura de afară nu-i tocmai ideală. 

Bart zâmbi. 

— Îmi place la nebunie și m-aș bucura să vin. Dar mai bine 

trag un pui de somn și mă întorc la treabă, asta dacă a mai 
rămas ceva de găsit după dezamorsarea bombei. 

Dante se blocase la prima frază. 

— Când ai mai băut tu Sulawesi? 

— Acum vreo două luni, de la Starbucks. 

— Ai fost la Seattle? Știu că au acolo o rezervă de așa ceva... 

— Nu, au deschis la Milano un local unde vând și cafea. 

Dante o privi pe Colomba cu ochii unui copil care află că a 
pierdut spectacolul de artificii de Revelion. 

— Nu mi-ai spus... 

— Tocmai ai scăpat de o explozie și ţie-ţi arde de Starbucks? 
pufni Colomba. 

— Sunt un călător pierdut în timp, lumea s-a schimbat cât am 
dormit. Au venit la noi și Pizza Hut? 

— Nicio pizza. Şi nu mergem acasă. Avem întâlnire cu 
Tommy, îţi amintești? Așa că, hopa sus! 

Îl ajută să se ridice în picioare. 

— Dar 7-Eleven? 

Colomba îi trase pălăria până pe nas. 

— Incetează. 

e 

Imediat ce urcă în mașină, Colomba adormi buștean și se trezi 
după o jumătate de oră, mai obosită decât înainte și având pe 
obraz urma centurii de siguranţă. Dante, în spatele ei, încheia o 
convorbire la telefon. 

— Cu cine vorbeai? îl întrebă. 

— Lupo. l-am zis de bomba de la Rimini. 

— Doamne Sfinte, tu chiar nu-ţi ţii gura aia niciodată? zise ea 
și închise din nou ochii. 

— Pe-aici Lupo e Fratele cel Mare și dacă vreau să primesc 
informaţii trebuie să-i dau ceva la schimb. 

— De data asta ce i-ai dat? 

— Loris. Am descoperit dovada că Leo îl manipula cu ajutorul 
Driller-ului, dar de ce pe el? Cum l-a ales? Scotocind în trecutul 
lui, am găsit o coincidenţă interesantă. 

Dante își aprinse o ţigară, iar Colomba cobori geamul. 

— Când a urmat terapia după povestea cu molestările, l-au 
trimis la același centru unde a fost transferat acum Tommy. Pala 
colaborează cu ei de mulţi ani. Prin urmare, probabil că el și 
Loris s-au întâlnit la un moment dat. 

Colomba clătină din cap. 

— Oamenii lui Di Marco l-au verificat deja. În plus, locuiește la 
San Lorenzo de douăzeci de ani, n-a fost catapultat aici de Leo, 
ca soții Melas. 

— Însă nu uita că e terapeutul lui Tommy. Poate că fratele 
meu nu l-a ales la întâmplare. Nu cunoștea terenul și avea 
nevoie de informații despre victime. 

— Ascultă, nu citesc persoanele la fel de bine ca tine, dar 
după ce m-au prostit și Tatăl, și Leo, am început să am mai 
puţină încredere în oameni. Pala e curat. 

— Poate vorbește prea mult la cârciumă. Sau poate că frate- 
miu i-a plantat un microfon sub scaun. Eşti de acord că e 
posibil? 

Colomba încuviinţă. Se uită la ceasul de pe bord. 

— Avem timp să trecem pe la el înainte să mergem la 
Tommy, zise ea. Pune sirena. 

Alberti porni girofarul și depăși cu mult viteza legală. 

Dante se agăţă de centura de siguranţă și închise ochii. 


2. 


Întins pe-o parte, Sandro Pala se privi în oglinda ușii 
întredeschise a șifonierului și nu-i plăcu deloc imaginea din faţa 
ochilor, în ciuda luminii blânde a dimineţii. 

— Sunt gras, zise. Nu e numai o chestiune de estetică, ci de 
sănătate. Risc să fac infarct, diabet și o mulţime de tipuri de 
cancer. 

— Și atunci de ce nu treci la regim? întrebă Caterina 
ridicându-se în capul oaselor și sprijinindu-se de tăblia patului. 

Și ea era goală, dar nu avea nici urmă de grăsime pe trupul 
tonifiat pe care și-l antrena în fiecare zi ridicând greutăți. Il 
mângâie pe cap. 

— Pentru că devin nervos. Și asta nu prea se pupă cu profesia 
mea. 

Privi în oglindă chipul Caterinei, care acum se lipise de al lui. 

— Apropo, să știi că am un dubiu etic. 

— In legătură cu ce? 

— Cu tine. 

Caterina râse și îl cuprinse pe la spate. Simţind cum picioarele 
i se lipesc de șold, pe Pala îl străbătu un fior plăcut. 

— Cu mine? îi șopti ea. 

— Sunt de două ori mai în vârstă decât tine și ești angajata 
mea, răspunse Pala. 

Prezervativul pe care îl purta încă scoase un zgomot din 
pricina noii erecții. 

— Oare am profitat de poziţia mea? Te-am sedus folosindu- 
mă pe ascuns de figura mea autoritară și paternă? 

O apucă de coapsă. 

— Te-am constrâns în vreun fel? 

— Fii serios! Daca aș fi așteptat să te hotărâști, aș fi 
îmbătrânit, răspunse ea. 

Surprins, Pala privi chipul Caterinei reflectat în oglindă: 
căpătase o duritate pe care nu o cunoștea. Pala simţi o durere 
ascuţită în ureche. 

— Sst, făcu ea apăsând până la capăt pistonul seringii pe care 
i-o introdusese în pavilionul urechii. 

Pala o împinse la o parte și dădu să se ridice din pat, dar 
insulina începuse deja să-și facă efectul. În mod normal, o 
persoană care suferă de diabet își injectează între douăzeci și 
cincizeci de unităţi subcutanate. În sistemul circulator al lui Pala 
intraseră peste o mie de unităţi, care au extras zahărul din 
sânge transformându-l în depozite pe ficat și oase. Era ca și cum 
ai scoate benzina din motorul unei mașini pentru a umple o 
canistră ce avea să fie folosită mai târziu, dar fără să lași nimic 
în rezervor. Rămas fără combustibil, organismul lui Pala începu 
să se stingă. Mai întâi își pierdu vederea, apoi echilibrul. 

— Ajutor, ajută-mă, îngăimă el. 

Cuvintele se transformară într-un urlet când o durere cumplită 
îi explodă în craniu. Creierul era înfometat, dar nu găsea nimic 
care să-i ostoiască foamea. Filtra cu disperare sângele, căutând 
orice fărâmă de nutrient și eliminând apă prin pori. Pulsul îi sări 
la două sute de bătăi pe minut: Pala își vomită mâncarea în 
poală și căzu pe podea, lac de sudoare și pradă crampelor. 

Caterina, care în tot acest timp îl privise de la picioarele 
patului, se aplecă să-l controleze. Inima îi bătea ușor și avea 
pielea rece. Era încă în viaţă și încă mai respira când ea 
recuperă cearșafurile de pe pat și prezervativul din balta de 
urină pe care Pala o avea între picioare. Apoi Caterina își puse o 

pereche de mănuși de cauciuc și încălţările și făcu un tur al 
camerei, curățând locurile pe care le atinsese cu pielea goală - 
noptiera, ușa, tăblia patului pe care o apucase când se prefăcea 
că Pala o ducea pe culmile extazului, chiar și corpul lui, în acele 
locuri pe care o angajată nu le atinge în mod normal. 

Îmbrăcă din nou taiorul în carouri și îl controlă din nou pe 
medicul psihiatru: Pala respira sacadat, nu mai avea mult de 
trăit. Caterina îi tamponă transpiraţia acidă de pe mâini, apoi 
merse să ia geanta pe care o lăsase în recepţie în dimineața 
aceea. 

Era foarte grea. 


3, 


Când ajunseră la biroul lui Pala, Lupo și Bruno erau deja în 
fața ușii. 

— Eu acolo nu calc, zise Dante. 

— Da, ce surpriză! 

Colomba îl ajută fără delicateţe să coboare din mașină. 

— Ține minte că Lupo știe cine ești, dar nu și restul lumii, așa 
că încearcă să nu ieși prea tare în evidenţă. 

După o clipă adăugă: 

— Scuze, retrag ce-am zis, n-are niciun rost. 

Se apropie de carabinieri, care se întoarseră s-o privească și 
încetară să bată la ușă. 

— Bună ziua, domnilor, începu Colomba. Ce s-a întâmplat? 

— Deocamdată nimic. Dacă urcați înapoi în mașină și vă 
întoarceţi de unde-aţi venit, n-o să se întâmple nimic nici mai 
târziu, zise Lupo. 

— Putem să renunţăm măcar o dată la atacurile astea? 
întrebă Colomba. 

Lupo arătă spre Dante, care încerca fără sorţi de izbândă să 
ajungă la ferestre agăţându-se cu bastonul de pervaz. 

— Prietenul dumneavoastră... The Thing... a băgat viermele-n 
mine. l-am întrebat pe părinţii Martinei și am aflat că Pala a fost 
terapeutul ei după un accident urât cu patinele care i-a provocat 
coșmaruri. 

— Ce coincidenţă... 

— Vreau doar să schimb două vorbe cu el și să văd cum 
reacționează. N-am intenții belicoase, nu încă. 

— Păcat că nu-i acasă. 

— Și că nu răspunde nici la mobil, interveni Bruno. 

— Poţi să-i cauţi telefonul, CC? întrebă Dante din spate, 
curățându-și praful și tencuiala de pe haină. 

— Doar dacă vrem ca D'Amore să ne ia ancheta din brate, 
zise Colomba. 

Zgâlțâi ușa, care nu se mișcă nici măcar un milimetru. 

— E blindată, n-o dăm jos doar din câteva șuturi. 

Se întoarse spre Dante. 

— Thing, la treabă. 

Dante se aplecă și privi încuietoarea. 

— Imi trebuie cam zece minute. Nu stric nimic. Nu văd vreo 
urmă de alarmă, drumul e destul de pustiu și oricum toată 
lumea ocolește larg când vede carabinieri. 

Ridică privirea. 

— lar asta spune multe despre imaginea voastră. 

— Nu pot să fac așa ceva, e abuz de putere, zise Lupo. 

— Atunci urcaţi-vă înapoi în mașină și plecaţi, răspunse 
Colomba. Pe mine mă doare fix în cot. 

Cei doi carabinieri schimbă o privire. Bruno dădu din umeri. 

— Tu decizi, eu și-așa ies la pensie în curând. 

Lupo oftă. 

— Dar, dacă găsim ceva care să-l incrimineze pe Pala, eu 
hotărăsc ce facem cu probele. 

— Când și dacă găsim ceva, vedem atunci. Thing, chop chop. 

Dante scoase la iveală trusa și cu ajutorul unei „lame” de 
lăcătuș verifică interiorul cilindrului cu ochii închiși, încercând 
să-și facă o hartă mentală. Descoperi că broasca avea opt 
pistoane dispuse pe axe diferite. Dacă ar fi încercat să 
folosească mișcarea clasică a hoţilor, introducând un șperaclu și 
lovindu-l ca să ridice pistoanele, acestea și-ar fi pierdut 
alinierea, iar broasca s-ar fi blocat. Trebuia să le miște pe rând și 
să găsească înălțimea potrivită la care să le ridice. 

— Ce porcărie, bombăni el și scrumă din ţigara pe care o ţinea 
între buze. 

— El cine e, mai exact? întrebă Bruno. 

— Inspectorul Sing de la Surete, mon ami, răspunse Dante cu 
accent de Peter Sellers, introducând șperacluri tot mai subțiri în 

gaura cheii. 

— Du-te la mașină și ia mănușile, te rog, îi spuse Lupo 
colegului său, sătul de bufoneria la care participa. 

Când Bruno se întoarse, Dante folosea zece șperacluri în 
același timp. Le ţinea și între degetele mâinii rele. Răsuci tot 
mecanismul și broasca se descuie. 

— Voila, zise Dante deschizând larg ușa. 

Se așeză pe treaptă și își puse la loc mănușa. 

— Nu intraţi? întrebă Bruno în timp ce împărțea mănușile de 
cauciuc. 

— Rămân să stau de șase, în caz că vine garda. 

— Vai, nu mai pot de râs, făcu Bruno și păși pe lângă el. 

Dante îl auzi bombănind ceva de genul „scârnăvie de spion”, 
de unde conchise că Bruno îl credea membru al serviciilor. 

Biroul pustiu și luminat de ferestrele mari i se păru Colombei 
ușor diferit față de dăţile precedente. Avea o atmosferă 
angoasantă, rece. În timp ce Bruno și Lupo împărțeau între ei 
celelalte camere, Colomba căută în biroul unde scosese la iveală 
ce era mai rău din ea de față cu Pala. Nu găsi nimic neobișnuit, 
dar mutând tabloul lui De Chirico de deasupra canapelei 
descoperi un seif cu cifru, mare cât un televizor cu diagonala de 
127 de centimetri. Oare Pala își notase combinaţia pe undeva? 

O clipă mai târziu, îl auzi pe Lupo înjurând la etaj și alergă sus 
pe o scară în formă de spirală. Ca stil și mobilier, partea clădirii 
în care se afla apartamentul personal arăta la fel ca biroul, doar 
că era de trei ori mai mare și purta semnele inevitabile ale vieţii 
private ascunse privirii pacienţilor: coșuri pentru rufe, papuci, o 
carte deschisă pe noptieră și ochelarii pentru citit. Lupo stătea 
pe vine lângă cadavrul lui Pala, întins pe spate și ascuns parţial 
de rufele care căzuseră peste el. 

— Fir-ar a dracului de treabă, zise Colomba. 

— Nu mai intraţi, și-așa am făcut eu destulă mizerie, spuse 
Lupo. 

— Cum a murit? 

— Nu știu. Nu văd semne evidente. 

— Așteptaţi! 

Colomba își aminti că văzuse niște saci de gunoi la parter. 
Dădu fuga să-i ia și își puse câte unul pe fiecare picior. Apoi 
ajunse lângă cadavru și îi ridică cu grijă un braţ. 

— Incepe să înțepenească, spuse ea. E mort de cel puţin două 

ore. Ajutaţi-mă să-l întorc pe-o parte. 

— N-ar trebui să-l atingem. 

— Știu. La trei. 

Nu descoperiră vreo urmă nici pe spate, nici pe partea 
posterioară a picioarelor. 

— Parcă ar fi făcut infarct, zise Colomba. Deși nu cred că asta 
s-a întâmplat. 

— Nici eu, replică Lupo. Să vedem ce zice Tira. Sau prietena 
dumneavoastră. Apropo, cum se simte? Îmi e foarte simpatică. 

— E bine, doar a tras o sperietură zdravănă. 

Lupo ajunse pe coridor dintr-un salt. 

— O să anunţ la centru, dumneavoastră și Thing luaţi-vă 
tălpășița, n-am chef să justific și prezenţa voastră aici. 

— lar vreţi să rămâneţi în afara jocului? Pentru că asta o să se 
întâmple când știrea o să devină oficială. O să vină militarii și o 
să mușamalizeze totul. 

— Mai devreme sau mai târziu tot asta o să facă. 

— Însă ne putem asigura ca povestea asta să se întâmple 
numai după ce am stabilit că nu putem găsi nimic folositor. 

Colomba făcu o grimasă jenată. 

— Dante are încredere în dumneavoastră, altfel v-ar fi evitat, 
iar eu am încredere în el. Dar, dacă vreţi să pierdeţi ocazia de a 
înțelege ceva, formaţi numărul. 

Lupo dădu aprobator din cap. 

— Ok. 

Se uită la ceasul telefonului. 

— E 08:20. În general la cât încep să vină pacienţii? 

— Cred că pe la 9-9:30. 

— Bruno! strigă Lupo. 

Veteranul urcă scările plângându-se în glumă din pricina 
efortului, dar când văzu cadavrul deveni serios. 

— Sfântă Fecioară! exclamă el. E Pala? 

Lupo încuviinţă. 

— Mută mașina și închide obloanele de la parter. Ne prefacem 
că nu-i nimeni în clădire. Apoi rămâi jos și vezi cine vine și cine 
pleacă. 

Bruno se întoarse, gata să coboare, dar Colomba apucă să-l 
roage: 

— l-aţi putea trimite sus pe Alberti și Thing, vă rog? 

— Mda, Thing..., mormăi Bruno. În regulă. 

Dante ajunse după câteva minute. Avea ochii închiși și trebuia 
să fie condus de Alberti. Se opri în prag și își duse tricoul la nas 
ca să filtreze aerul. Colomba deschisese larg ferestrele, dar 
nările lui sensibile se revoltau oricum. 

— Avem un mort care pute, zise el ţinând în continuare 
pleoapele strânse. 

— E Pala, spuse Colomba. 

— Condoleante. Au revoir. 

Colomba îl opri. 

— Fă și tu un efort. 

Dante inspiră adânc de trei ori, se sprijini în baston și aruncă 
o privire circulară în cameră, apoi închise din nou ochii. 

— M-am uitat. Acum pot să plec? 

— Nu. Ai observat ceva? întrebă Colomba. 

— Un grăsan mort și lumina soarelui care scânteiază într-o 
baltă de pipi. 

— In afară de asta! 

Dante inspiră din nou. 

— Există o zonă mai curată a podelei. Podeaua are o porţiune 
mai curată decât restul și asta nu-i din pricina tăntiţei de la 
curățenie pentru că aici sunt zone mai mari unde nu s-a spălat 
pe jos, în timp ce la parter totul e perfect lustruit. Poate că 
asasinul a făcut curat după el. Cum a murit torţionarul de 
creiere lipsite de apărare? 

— Nu are urme pe corp, dar a fost dureros. E posibil să fi făcut 
atac cerebral, cum s-a întâmplat și data trecută, cu insulina, zise 
Colomba. 

— Plauzibil. Am văzut că cearșafurile sunt răvășite, dar mai 
sunt murdare? 

Lupo le privi îndeaproape. 

— Foarte puţin. Niște urme de vomă. 

— Puteţi să le mirosiţi? 

Lupo se supuse, întâi ezitant, apoi mai convins. 

— Miros doar a detergent sau balsam de rufe. Din ăla cu 
ursulet. 

— Mai încercați. Spuneti-mi dacă simţiţi iz de transpirație sau 
de fiinţă omenească în general. 

Lupo se conformă răbdător. 

— Nu. 

— Pala era gay sau hetero? 

— Tre’ să-i miros și dosul? întrebă Lupo. 

— Bine, bine, doar am încercat. 

Pe bâjbâite, Dante îl apucă de braţ pe Alberti. 

— Vedeţi dacă găsiţi cearșafuri murdare în mașina de spălat 
sau în baie, zise. Dacă nu există, înseamnă că le-a șterpelit 
bărbatul sau femeia care era cu el în pat ca să scape de urme 
de ADN. Să mergem, bidiviul meu credincios! 

Alberti îl însoţi afară din clădire. 

— La tribunal n-o să-mi accepte nasul ca probă, zise Lupo. 

Colomba nu răspunse. O imagine îi apăru în minte ca o 
străfulgerare: Caterina care prindea glonțul din zbor. 

Vânați și dumneavoastră?, o întrebase. Nu cu pușca, venise 
răspunsul. 

— S-o căutăm pe secretară, spuse Colomba. 


4. 


Comunitatea de Terapie și Educaţie Angelo Custode din 
Portico era un triptic de clădiri aflate în zona industrială, 
împrejmuite de o grădină de câteva hectare. Într-una dintre 
clădiri stăteau băieţii, în cealaltă fetele, iar cea mai mică dintre 
ele avea rolul de club al pensionarilor. Comunitatea găzduia 
cam optzeci de persoane, toate cu vârste cuprinse între 
cincisprezece și douăzeci de ani. Unii dintre ei fuseseră trimiși 
acolo de tribunalul pentru minori, alţii de către serviciile sociale. 
Majoritatea suferiseră abuzuri și fuseseră maltratați. 

Imediat după moartea părinţilor săi, Tommy fusese trimis în 
clădirea pentru băieţi, din care practic nu mai ieșise, cu toate că 
asistentele insistaseră pe lângă Demetra să aibă mai multă grijă 
de el. De când ajunsese la centru, Tommy se închisese complet 
în sine și nu mai interacţiona cu nimeni, doar într-un mod docil 
cu asistenții, și chiar și în acele cazuri rare fără să vorbească 
vreodată. Dacă încercau să-l oblige, începea să urle și își dădea 
pumni în cap. Insă, în cea mai mare parte a timpului, era liniștit 
și ordonat. Işi lega singur șireturile și mânca folosind lingura, 
ordona cărţile de colorat, stătea înăuntru. Îi dăduseră un coleg 
de cameră care să aibă grijă de el să nu-și facă rău, un băiat de 
șaisprezece ani care intrase în circuitul serviciilor sociale când 

avea doisprezece ani din cauza abuzurilor la care îl supunea 
partenerul mamei sale. 

Laura Patti, directoarea centrului, avea șaizeci de ani și părul 
cenușiu. Ea îl însoţise pe Tommy la înmormântarea părinţilor lui, 
demonstrând și în acea situaţie delicată o pricepere ieșită din 
comun, reușind să-l ţină calm pe tot parcursul călătoriei. Laurei 
îi plăcea foarte mult ce făcea și iubea copiii pe care-i avea în 
grijă. Asta îi pecetlui soarta când femeia care fusese secretara 
lui Pala se prezentă la ușa biroului ei, aflat la etajul întâi, 
deasupra sălii care găzduia clubul pensionarilor. 

— Nu vă așteptam astăzi, zise strângându-i mâna. Tommy e 
în camera lui, dar peste puţin timp are programare cu o 
consilieră adusă de mătușa lui. 

— Știu, de asta și sunt aici. Am prefera ca întâlnirea să aibă 
loc în biroul lui Sandro. Îl iau eu și îl aduc diseară. 

Directoarea se sprijini de marginea biroului. 

— Lui Tommy nu-i place să stea în spaţii deschise. 

— Încerc să-l obișnuiesc... 

— Colaboratorii mei spun că îi face mai mult rău decât bine. 
leri l-ați luat la plimbare și a fost agitat toată noaptea. A trebuit 
să-l sedăm. Spuneţi-i lui Sandro că preferăm ca întâlnirile să 
aibă loc la institutul nostru. 

— Poate începând de data viitoare... 

— Nu. Aveţi cele mai bune intenţii și înţeleg asta, dar acum 
băiatul se află în răspunderea mea. Și nu sunteţi psiholog, sau 
greșesc? 

Femeia care fusese Caterina ridică privirea. Avea ochi enormi 
și negri ca smoala, atinși de o melancolie întâlnită deseori la 
bătrânii veterani de război. 

— Nu, nu sunt psiholog. 

Laura Patti ridică mâinile să se apere, dar nu izbuti. 


5, 


Cadavrul lui Pala devenea tot mai vânăt, iar Caterina continua 
să nu răspundă la telefon; Bruno o căutase chiar și acasă, în 
zadar. 

— Ce știm despre ea? întrebă Lupo terminând de înșurubat 

abajurul unei lămpi din birou. 

— Alberti! strigă Colomba. Zi-ne despre Caterina! 

El se aplecă peste balustrada scării în formă de spirală. 

— ltaliancă, de origine din Eritreea. Diplomă în Filosofie, zise 
el. Lucra cu Pala de trei luni. Nu are cazier, are un istoric 
impecabil la alte locuri de muncă - ca igienist dentar și asistentă 
privată. Nimic suspect. 

— Ar fi trebuit să ajungă deja, zise Lupo. 

— Știu, confirmă Colomba. lar aici nu găsim nici pe dracu'. 

Lupo arătă spre seif. 

— Mai rămâne prostia aia. Thing poate să-l spargă? 

— Sunt maestru în arta evadării, nu hoţ! strigă Dante de 
afară. 

— Și dacă ai fi închis într-un seif? întrebă Colomba. 

— Aș muri pe loc. 

Capul lui Alberti se iţi din nou. 

— Am găsit mobilul lui Pala, zise el. Cel puţin, cred că e al lui. 
E blocat. 

— Dumneavoastră unde vă ţineţi numărul contului? o întrebă 
Lupo pe Colomba. Și să nu-mi spuneţi că-l știți pe de rost. 

— În agenda telefonului, cu un prefix inventat. Credeţi că e 
valabil și pentru cifrul de la seif? 

— Măcar aș încerca. 

— Alberti, deblochează-l, zise Colomba. 

— Cum să fac asta? 

— Cu amprenta degetului mare, răspunse ea. 

— Doar nu vreţi să..., începu Alberti, dar se opri. 

— Trage-ţi niște saci în picioare, zise Lupo râzând scurt. 

Alberti dispăru. 

Degetul mare al cadavrului avu efectul scontat, iar în agendă 
descoperiră un nume care tuturor li se păru suspect: Le Chiffre. 
Prima încercare de a nimeri combinaţia fu sortită eșecului, dar 
când introduseră numerele în ordine inversă ușa se deblocă, 
lăsându-i cu gura deschisă. 

Seiful era ticsit de bani, numai bancnote de două sute de 
euro. Colomba verifică un teanc: erau adevărate. 

— Câștigi ceva ca psihiatru, comentă Lupo. 

6. 


Femeia care își spusese Caterina ieși din biroul CTE agitând 
mănunchiul de chei luat de la directoare. Singurul semn era o 
pată mică și roșie pe cizma gri-deschis. O observă în timp ce 
traversa grădina și o curăţă discret de un tufiș, apoi trecu de 
curtea în care câţiva copii sădeau în ghiveci niște plăntuţe și se 
îndreptă hotărâtă spre dormitoare. Avea mișcări sigure, zâmbind 
tuturor celor pe care îi întâlnea, și nimeni nu se miră s-o vadă 
într-o zonă interzisă vizitatorilor: mai trecuse pe acolo de zeci de 
ori Și o cunoșteau. 

Tommy era, evident, în camera lui, și stătea în genunchi pe 
pat. Colora un palmier, iar pentru frunze alesese negru. Când o 
văzu, scoase un tril extrem de puternic și dezarticulat, sări în 
picioare și începu să se legene pe călcâie. 

Era prima oară când îl vedea că face așa ceva și se temu că 
era începutul unei crize: era de două ori cât ea și n-ar fi reușit 
să-l calmeze singură. Îi zâmbi. 

— Bună, Tommy. N-am înțeles niciodată dacă atunci când 
vorbesc cu tine pricepi ceva, dar sper că da. Trebuie să mergem 
să mai facem o plimbare. Hai, îţi iau o înghețată după. 

Tommy continuă să se balanseze. Femeia regretă că 
terminase insulina. 

— Nu mă supăra, Tommy, zise pe un ton sever. Fii băiat bun 
și încalţă-te. Haide! 

Tommy crescu ritmul oscilaţiilor, însoţindu-le cu un vaiet 
asemănător unei alarme de incendiu. Femeia îi arse o palmă. 
Tommy tăcu, frecându-și obrazul înroșit, cu ochii scânteind în 
căutarea unei căi de scăpare imposibil de găsit. 

— Nu mai vrei încă una, nu-i așa? întrebă femeia. 

Tommy făcu semn că nu și fu străbătut de un fior. 

— Atunci încalţă-te dracului odată și hai să mergem! Și ai 
încurcat-o dacă mai deschizi gura. 

Tremurând, Tommy își puse papucii și, prin înghiontiri, cobori 
treptele. Unii îl salutară pe el, alţii pe femeie, dar ea își văzu de 
drum. Cu una dintre cheile de pe brelocul directoarei deschise 
ușa de serviciu, ieșind în curtea în care parcau angajaţii. Tommy 
ieși în prag, ducându-și mâna streașină la ochi. După ce îi spuse 
să nu se miște, femeia deschise poarta, alergă să ia mașina lui 

Pala și intră cu spatele în curte. 

— Urcă, zise ea lăsând motorul pornit. 

Tommy scutură din cap, frângându-și mâinile. 

Ea deschise portbagajul și scoase de-acolo cricul. 

— Ori te urci, ori îţi crăp capul și te bag în portbagaj. Tu alegi. 

Tommy se târî în mașină. 

Când ieșiră din curte se intersectară cu un voluntar venit pe 
motocicletă, care profită de poarta deschisă ca să intre în 
parcare și făcu un semn de mulțumire. Avea întâlnire cu Laura 
Patti, și el fu cel care o găsi. 


7. 


La un sfert de oră după ce apelul primit de la Comunitate 
fusese redirecționat către cazarma din Portico, sergentul-major 
Nerone îl sună pe Lupo. 

— Se pare că și fiul lui Melas a dispărut, îi spuse, încă 
nevenindu-i să creadă că mai avusese loc o crimă în zona care 
ținea de ei. Il caută prin clădire, dar... 

Lupo își șterse broboanele de sudoare de pe frunte. 

— Trimite toţi oamenii, spuse el. Și anunță-l pe magistrat. 
Ajung și eu imediat. 

Inchise și se întoarse spre ceilalţi, care între timp terminaseră 
de pus la loc lucrurile din camerele percheziționate. 

Pentru Dante fu o lovitură urâtă. 

— Nu are sens, zise el de afară. Ar fi putut să-l răpească și să-l 
ucidă oricând voiau. De ce taman azi? 

— Ne gândim la asta după ce îl găsim, răspunse Colomba. Ce 
facem cu Pala? îl întrebă pe Lupo. Anunţăm oficial? 

El clătină din cap. 

— Nu. Dacă Tommy chiar a dispărut, pot să invoc scuza că am 
pornit căutările. 

— Și cu banii cum rămâne? întrebă Dante băgând capul pe 
ușă. Îi împărțim în mod egal? 

— Mi-aș dori să nu mă fi gândit la asta, zise Bruno, care 
tocmai se întorsese. 

Colomba închise ușa seifului și introduse o combinaţie 
aleatorie. 

— Adio, ispită! Să mergem. 

Odată ajunși la Comunitate, Lupo intră să discute cu colegii 
săi și ieși un sfert de oră mai târziu. 

— Tommy nu mai e în clădire, confirmă el. lar directoarea a 
fost lovită violent în faţă, apoi sugrumată cu cablul telefonului. 
Vigevani ajunge și el în curând, dacă vreţi să vedeţi cadavrul ar 
fi bine să vă grăbiţi. 

Colomba clătină din cap. 

— Am văzut destule cadavre pe ziua de azi. 

— Idem, zise Dante, care fuma întins pe capotă. 

În mașină, Alberti sforăia cu faţa lipită de volan. 

— Mai e ceva, continuă Lupo. Secretara lui Pala a trecut de 
poartă acum vreo două ore. Nu a returnat ecusonul, dar a 
dispărut de aici. 

— Ea l-a luat pe Tommy, zise Colomba simțind cum i se 
strânge inima. Cum naiba n-a oprit-o nimeni? 

— Se pare că a ieșit prin spate și, oricum, era de-a casei. Pala 
venea aici des să-i consulte pe copii, inclusiv pe Tommy. Dar 
alaltăieri ea a venit singură și l-a luat pe Tommy la o plimbare. 
Când s-a întors, băiatul era în stare de șoc. 

— Să mergem să aruncăm o privire în camera lui înainte să 
vină criminaliștii. Dante, vii și tu? 

— Pas. 

Imediat ce Colomba și Lupo dispărură în clădire, Dante lovi cu 
bastonul în geamul mașinii, la nivelul urechii lui Alberti. 

— Trezirea! răcni el. 

Polițistul tresări. 

— Ce s-a-ntâmplat? 

— Mă plictisesc. 

— Vă rog, n-am mai închis ochii de ieri... 

— Vrei niște Armodafinil? întrebă Dante și agită o pastilă albă 
între degetele înmănușate. Piloții de pe avioanele de vânătoare- 
bombardament iau așa ceva când au de zburat toată noaptea. 

— Pentru Dumnezeu... 

Alberti  căscă și deschise portiera, aruncându-și afară 
picioarele. 

— Care-s veștile despre copil? 

— Că l-a răpit secretara lui Pala. 

Dante aruncă pastila în sus și o înghiţi pe uscat, cerând prin 
gesturi sticla cu apă. 

Alberti i-o înmână. 

— Care lucrează pentru Bonaccorso. 

— Sau pentru persoana pe care o caută fratele meu sau poate 
chiar este persoana pe care o caută fratele meu. Și se 
ascunsese sub nasul lui. Regele de Pică ar putea fi o Regină, de 
ce nu? 

— Are sens. Stând pe lângă Pala, afla tot ce se întâmplă fără 
să se demaște. 

— Cum să aibă sens? Nici nu s-a uitat la cinci milioane de 
euro bani gheaţă și a răpit o persoană în văzul tuturor. Mie nu 
mi se pare că are sens. 

Alberti căscă din nou. 

— Poate că pentru ea Tommy face mai mult de cinci milioane, 
zise. 


8. 


Femeia care-și spusese Caterina avea acum o altă mașină, un 
alt nume și o perucă neagră, cu păr drept. Tommy moţăia pe 
banchetă, doborât de benzodiazepina pe care-l obligase s-o bea 
amestecată cu suc de fructe. 

Până acum trebuie să fi găsit cadavrul directoarei, își zise 
femeia. Dacă avusese ghinion, vânătoarea începuse deja. Poliţia 
urma să pună filtre pe drumuri, aeroporturile și gările urmau să 
fie avertizate. Era imposibil ca o femeie de culoare care 
călătorea cu un băiat alb înalt de doi metri să treacă 
neobservată. Doar că ea nu încerca să părăsească regiunea. 
Dimpotrivă, se îndrepta spre interiorul ei, urmând drumurile 
înguste și pline de pietre pe care fusese obligată să le înveţe pe 
de rost. Și pe lumină, și pe întuneric. 

Peisajul deveni auster, numărul mașinilor pe care le întâlneau 
se micșoră, iar pământul își pierdu culoarea ocru, devenind 
galben-închis. Încetinind ca să nu rupă osiile prin hârtoape, 
femeia intră într-un sătuc abandonat, depăși case pe jumătate 
prăbușite, cu ferestrele zidite, și ajunse la scheletul unei rafinării 
uriașe, înconjurat de garduri de fier ruginite și dărâmături. 
Lângă drumul dezafectat se întindeau peroanele unei gări 
scoase din funcţiune, care se terminau într-o clădire mare, și 

aceasta în ruină ca toate celelalte. 

Femeia care fusese Caterina deschise poarta unui spaţiu care 
părea o zonă de descărcare a pietrișului. Parcă în spatele unui 
excavator uriaș, ruginit, și trimise un mesaj de pe telefonul pe 
care se grăbi apoi să-l distrugă. 

De-acum încolo, totul trebuia să funcţioneze fără cusur. 


9. 


Gaspare Mantoni auzi țiuitul mobilului din buzunar și înțelese 
imediat despre ce era vorba, dar nu-l privi, nu imediat. Făcea 
lucrurile în ritmul lui și oricine i-ar fi spus să-și schimbe 
obiceiurile ar fi primit un șut în dinţi. Mai comandă un vin roșu. 

— De data asta dă-mi unu’ bun. Deschide și tu o sticlă. 

— Ei, nu mai spune! făcu barmanul. E vreo ocazie? 

— O înmormântare. 

— Cine-a murit? 

— Eu. 

Barmanul râse, dar se opri imediat ce Gaspare miji la el ochii 
fioroși. 

— Ce-ai, nu ţi-e bine? îl întrebă. 

— Mă simt mai bine ca niciodată. Deschide dracului sticla aia 
sau vin să mi-o iau singur. 

Barmanul destupă un Pinot Noir și îi umplu un pahar curat. 

— Nu face glume din astea cu mine, știi că ești unul dintre 
clienţii mei favoriţi! 

Gaspare bău vinul pe nerăsuflate. 

— Trece-l în cont, vin eu mai târziu, zise, râzând în sinea lui 
de poanta pe care o făcuse. 

Când ajunse în stradă, citi mesajul - era exact ce se aștepta 
să fie - și trecu telefonul sub jetul unei ţâșnitori. Spera să vadă 
niște scântei, în schimb ecranul doar clipoci și se întunecă, apoi 
se stinse de tot. Gaspare îl azvârli în peretele unei biserici, îi 
râse în nas unei bătrâne care se întorsese spre el și urcă în 
autocisterna care-l aștepta în piață, cu sigla ENI pe laterale. 

Însă, când încercă să bage cheia în contact, descoperi că 
mâna îi tremura. Se enervă pe sine însuși și pe golul pe care-l 
simțea în stomac. Își zise că încă mai avea timp să dea înapoi, 

să se întoarcă acasă ca și cum nimic nu s-ar fi întâmplat... 

Asta până ar fi început să scoată sânge pe fund. Și de-acolo 
tot mai rău, până ar fi devenit o legumă. Un bătrân bășinos care 
ar fi murit la fel ca mulţi alți bătrâni bășinoși. Pe colegii 
camionagii i-ar fi durut undeva de el, la fel cum și pe el îl durea 
undeva de ei, și l-ar fi uitat a doua zi după înmormântare. 

Gaspare Mantoni porni motorul și simţi cum vibrația îi trece 
prin tot corpul. Oare de asta îi forfotea stomacul sau din pricina 
mâncării de pușcărie? Nu că ar mai fi contat. Întoarse și se 
înscrise pe drumul provincial. 

O să-și amintească de el. Doamne, ce-o să-și mai amintească! 


10. 


— Ce naiba faci? Ai adus-o aici pe nebuna asta? izbucni 
Nerone, care stătea de pază în faţa camerei lui Tommy, când o 
văzu pe Colomba. 

Lupo era epuizat și nervos. 

— Dacă mai vorbeşti cu mine pe tonul ăsta îţi fac fundul 
arșice, îi zise. Hai, du-te la plimbare! Executarea! 

Nerone se înroși. 

— Da, să trăiţi, răspunse și se conformă. 

Colomba și Lupo închiseră ușa după ei. Camera mirosea a 
ciorapi murdari, dar era curată și suficient de mare pentru două 
paturi de o persoană, cu pături patchwork, două birouri mici și 
un dulap. Colomba descoperi imediat care era zona lui Tommy: 
patul lui era fără îndoială cel făcut la dungă; același lucru era 
valabil și pentru măsuţa de lucru pe care cărţile și creioanele 
stăteau într-o ordine desăvârșită. 

— Ce căutăm? întrebă Lupo. 

— Orice, răspunse Colomba. 

Ridicară saltelele și cotrobăiră printre haine, fără să găsească 
nimic interesant. Colomba deschise dulapul cu două uși și nu-i 
fu greu să identifice hainele lui Tommy: erau de două ori mai 
mari decât cele ale colegului său de cameră. Insă nici aici nu 
descoperi nimic, nici în buzunare, nici la cusături. Încălţările 
măsura 46, în schimb, lăsară o urmă de praf pe fundul dulapului. 

În vreme ce Lupo se duse după Nerone să se împace, 

Colomba duse pantofii la Dante într-o pungă pentru dovezi, 
alături de mai multe cărți de colorat. El încă stătea pe capotă și 
fuma, Alberti plecase să se spele pe faţă într-una dintre băile din 
clubul pensionarilor. 

— Acum e rândul tău să adulmeci, îi spuse întinzând spre el 
încălţările. 

Fără să-și schimbe poziţia, Dante luă cărţile de colorat și le 
agită în aer. 

— Dacă le colorez pe toate îmi dai o bombonică? 

— Nu mă enerva! De ce te comporţi în halul ăsta? 

— Pentru că nu mai pricep nimic. Eram sigur că eu sunt prada 
mult-râvnită, în schimb descopăr că de fapt Tommy e premiul 
cel mare. lar dacă așa stau lucrurile, înseamnă că am fost lăsat 
la spital s-o mierlesc doar așa, ca distracţie. Nici eu n-am nicio 
valoare. 

— Mai dă-l încolo de orgoliu rănit și vezi dacă poţi să faci 
ceva! Dacă nu te ajută cărţile de colorat, vezi celelalte lucruri. 

Dante așeză punga pe capotă și studie pantofii. Le scoase 
până și calapodul. 

— Ce-aș putea să-ţi zic ce nu știi deja? Au fost cumpăraţi în 
Italia și n-au fost folosiţi mult. 

— Dar particulele de pe ei? 

— N-am ochi bionici. Știu doar că sunt plini de sulf. 

— Cum adică sulf? 

— Ştii tu, chestia aia de pe chibrituri? CC, sunt de acord că nu 
ești chimist, dar culoarea e evidentă, la fel și mirosul. Se 
folosește în agricultură ca îngrășământ, pe toate câmpurile din 
jur. 

Ridică o pietricică mare cât o gămălie și o privi în contre-jour. 

— Deși ăsta pare brut... 

Colomba nu-l așteptă să-și termine ideea și îl strigă tare pe 
Alberti, care se întoarse în fugă. 

Dante se lăsă să alunece jos, sprijinindu-se în baston. 

— De ce te-agiţi? întrebă el, perplex. 

— Ştii ce era bunicul din partea tatii? 

— Nu... 

— Miner. 

CAPITOLUL III 


1. 


Mica localitate se numea Sant'Anna Solfara și începuse să 
moară la sfârșitul anilor '50, când se închiseseră minele de sulf. 
Extragerea acestuia devenise mai puţin profitabilă, în ciuda 
faptului că minerii erau plătiți mizerabil și lucrau în condiţii 
inumane, riscând mereu să inhaleze grizu. 

Femeia care fusese Caterina cobori din mașină și îl aruncă pe 
Tommy în praf. î 

— Mergi, îi spuse. În curând te las în pace, și poate dă Domnul 
și-o să am parte și eu de liniște. 

li spuse asta în germană, o limbă pe care n-o mai vorbise de 
mult, de grijă să nu-și strice accentul italian. Dar cu Tommy 
oricum nu conta: nu pricepea decât cu forţa. li arătă cea mai 
apropiată intrare în mină, în faţa căreia era oprit un vagonet plin 
cu pietre gălbui. 

— Acolo. Hai! Mișcă-te, îi porunci, dându-i un șut în fund. 

Tommy începu să plângă, dar se supuse. Ajunseră la grilajul 
care oprea accesul în mină, dar femeia desfăcu lacătul, îl 
împinse pe Tommy înăuntru și închise poarta în urma lor. 

Gura minei fusese transformată într-un mic muzeu, cu 
fotografii de epocă pe pereţi și rafturi cu diverse suveniruri și 
săpunuri pe bază de sulf. După muzeu se deschidea galeria care 
cobora până la trei sute de metri. De-a lungul galeriei existau 
lumini, dar nu erau aprinse decât pentru vizitatori; în clipa 
aceea, intrarea semăna cu un arc de cerc negru, ca tunelurile 
desenate de Wile E. Coyote. 

— Mișcă-te, zise din nou femeia care fusese multe lucruri, 
niciunul adevărat, împungându-l pe Tommy în spate cu cheile. 

Tommy păși în întuneric cu băgare de seamă. Coborâră 
urmând șinele vagonetelor, iar când lumina de afară dispăru 
complet ea scoase din buzunar o lanternă mică. Pașii lor și 
susurul îndepărtat al apei răsunau cu un ecou estompat în 


3 Amestecul natural gazos, inflamabil și explozibil, în care predomină metanul și care 
se degajă în timpul lucrărilor miniere. (sursa: dexonline.ro) (n. red.). 

galerie. 

La cincizeci de metri sub pământ, femeia zări banca de lemn 
pe care i se spusese să o caute. li porunci lui Tommy să se 
așeze și, cotrobăâind sub ea, găsi un rucsac mic, impermeabil, 
acoperit de praf și umezeală. lnăuntru erau un suport de 
legitimaţie cu șnur textil, un document cu fotografia lui Tommy 
și un bilet la Minunile istoriei. Rucsacul mai conţinea și câteva 
seringi cu ace subţiri, protejate de căpăcele de plastic. 

La lumina lanternei, femeia citi o bucată de hârtie pe care 
erau tipărite ultimele instrucţiuni. 


În seringă e Seconal. 
Restul echipamentului se află în spatele cabinei liftului. 
Sosirea e estimată la ora 12. 


Pe verso era fotografia unui bătrân cu piele neagră. 
Femeia îl privi și își tamponă ochii: plângea. 


2. 


Colomba urcă la volan în locul lui Alberti, dar înainte să 
pornească rămase cu mâna pe schimbătorul de viteze, 
nehotărâtă. 

— Ce îndoială te-a lovit? întrebă Dante care se întinsese, ca 
de obicei, pe bancheta din spate. 

— Nu o îndoială, o amintire, răspunse ea. Ultima oară când 
am vrut să mă descurc de una singură au murit patruzeci și 
nouă de persoane. 

Dante se întinse spre ea. 

— Când pui problema așa, pari o atentatoare desăvârșită, dar 
să știi că nu e vina ta. 

— Nouăzeci și nouă la sută știu asta, Dante. Altfel n-aș fi 
rezistat. Insă mai e acel unu la sută care o să mă chinuie 
întotdeauna. Caterina poate lucra de una singură sau alături de 
o armată, ar putea fi Regele de Pică sau o simplă gorilă - puţin 
îmi pasă de asta, dar îl are pe Tommy. 

— Și crezi că dacă îi anunţi pe carabinieri îl ajuţi? Ce, n-ai mai 
auzit ca ai noștri să tragă unii-n alţii? 

— Nu la carabinieri mă gândeam. 

— CC... militarii n-o să facă decât o mare debandadă. 

— Până acum, debandada am făcut-o eu, zise Colomba și 
puse mâna pe telefon. 

e 

D'Amore citi mesajul Colombei în hotelul din Rimini la care se 
cazase. Tocmai ieșise de sub duș, iar pe piept și pe spate îi 
strălucea o reţea de cicatrice. Urmă instrucțiunile din mesaj, 
descărcă Signal și sună înapoi folosind aplicaţia. 

— E telefonul de serviciu, spuse. Ce s-a întâmplat? 

— Îți dau în avans o veste pe care o s-o primeşti peste puţin 
timp. Tommy a fost răpit de secretara lui Pala. 

— Psihiatrul? E implicat și el? 

— El e mort. Nu mă întreba de unde știu. 

— De mult nu mai pun astfel de întrebări. 

D'Amore luă blocnotesul primit de la hotel și scoase cu dinții 
pixul prins de el. 

— Unde e cadavrul? 

— Acasă la el. Dar în clipa asta mă interesează Tommy. Cred 
că știu unde-l duce Caterina, dar nu-mi dau seama dacă o să fie 
doar ea acolo sau o armată întreagă. 

— Zi-mi cum pot să te ajut. 

— Mai întâi vreau să mă asiguri că n-o să faceţi nimic care să-l 
pună pe băiat în pericol. 

— Absolut. 

— D'Amore... Dacă ai fi șeful tău nici n-aș încerca, dar îţi spun 
asta în speranţa că nu ești putred până-n măduva oaselor, ca el. 
Vreau să-mi juri pe ce ai mai drag. 

D'Amore inspiră profund. 

— Pe teren lucrurile se pot complica, știi asta mai bine decât 
mine. Nu pot să-ți promit că totul o să meargă strună, ci doar că 
o să fac tot ce pot. E suficient? 

Colomba reflectă o clipă, acoperind microfonul chiar dacă 
nimeni din mașină nu vorbea. 

— Ok, răspunse în cele din urmă. Sper să nu fi făcut tâmpenia 
secolului. La treizeci de kilometri de Portico e o localitate. Se 
cheamă Sant'Anna Solfara. Probabil că Tommy și femeia care l-a 
răpit sunt undeva în apropierea minelor. 

D'Amore verifică drumul pe o hartă online. 

— Pot să ajung acolo într-o oră cu oamenii pe care-i am la 

Rimini. Poate chiar câteva minute mai repede, dacă venim cu 
elicopterul de la Pisa, dar nu sunt sigur. 

— Nici vorbă de elicopter. Și fără uniforme de camuflaj. Am 
încredere în tine. 

Colomba închise. 

— Vine cavaleria? întrebă Dante. 

— Da, dar o să ajungă după noi. Până atunci, trebuie să ne 
descurcăm singuri, răspunse ea și porni, în cele din urmă, 
motorul. 


3. 


Ultimele amănunte care mai stăteau mărturie legăturii dintre 
Caterina și femeia care tocmai termina să se pregătească în 
mină erau culoarea pielii și curbura ironică a gurii. Tot restul se 
schimbase. Lentilele de contact îi făcuseră ochii verzi, uniforma 
de infirmieră-voluntar a Ordinului Suveran de Malta - paltonul 
albastru, cu nasturi lungi, din lemn - luase locul costumului în 
carouri, iar voalul negru îi ascundea codițele împletite. La gât își 
atârnase legitimaţia: o fotografie recentă și al cine știe câtelea 
nume fals. 

În spatele cabinei liftului, femeia găsise și un pled roșu, o 
pereche de ochelari de soare și o șapcă albă pe care era 
imprimată crucea de Malta. Și un scaun cu rotile pliabil. Il 
desfăcu și îl împinse spre Tommy, care în tot acest timp 
rămăsese așezat pe bancă, lovind ritmic peretele grotei cu o 
piatră. O făcuse de atâtea ori că avea palma dreaptă roșie și 
julită. Când o văzu, aruncă neîndemânatic piatra spre ea, fără 
măcar s-o atingă. 

Femeia îi cuprinse fața în mâini. Pielea îi era rece și 
transpirată. 

— Ti-am mai zis să nu faci prostii. Ai uitat? 

Ținându-l de păr, îl trase spre scaunul cu rotile și îl așeză cu 
forţa. 

— Stai acolo, îi porunci. 

Se întoarse să recupereze micul rucsac în care găsise 
instrucțiunile și, rezistând tentaţiei de a privi din nou fotografia 
lipită pe coala de hârtie, căută seringile, scoase capacul uneia 

dintre ele și o ascunse în palmă. 

— O să te doară numai o clipă, îi zise lui Tommy. 

Îi înfipse acul în pulpă prin materialul blugilor și goli seringa. 
Tommy se smuci, își pierdu un papuc, dar Seconalul îl goli de 
puteri înainte să se poată ridica. Dădu capul pe spate, respirând 
anevoie. Avea ochii goi, iar din gură îi curgea un firicel de salivă. 

Femeia îi verifică bătăile inimii, apoi îl acoperi cu pătura care, 
odată întinsă, dezvălui în mijloc o cruce mare, albă, și îi puse 
ochelarii și șapca. 

Între timp, din afara minei sosi un ecou îndepărtat de glasuri 
și râsete. 


4. 


— Aflat într-un peisaj natural îmbietor, parcul arheologic și 
minier reprezintă o experiență unică, oferind ocazia de a vizita 
locurile și aparatele de extragere a aurului galben din 
Sant'Anna, citi Dante pe telefon. Cine ar vrea să se bage în 
măruntaiele pământului ca să vadă cum se extrăgea sulful? Hai, 
mâna sus! 

— Nu știam că au făcut un parc, zise Colomba, accelerând în 
curbă ca să facă o depășire. 


— Poate dacă punem girofarul..., propuse timid Alberti, 
amintindu-și brusc de ce prefera să conducă el. 
— Nu. 


Dante se opri din citit și se aplecă pe genunchi, în poziţia 
recomandată în caz de aterizări forțate. Citise de multe ori 
instrucţiunile, chiar dacă nu urcase în viaţa lui într-un avion. 
Doar gândul de a fi sigilat într-un tub de fier zburător îi dădea 
stomacul peste cap. 

Camionagiul claxonă când Colomba îi tăie drumul la timp cât 
să evite o camionetă cu trei roţi plină cu lemne de pe cealaltă 
bandă. 

— Mai suntem vii? întrebă Dante cu ochii închiși. 

— Deocamdată, răspunse Alberti. 

— Mai zi-mi despre parc, spuse Colomba. Aproape am ajuns la 
Sant'Anna. 

— Deschide la prânz, numai în weekend, continuă Dante și 

culese de pe covoraș ţigara aprinsă care îi căzuse. 

— Deci azi e închis, zise Colomba. Mai bine, măcar n-o să 
avem de protejat atâţia vizitatori nevinovați. 

— Poate că toată localitatea e plină de praf de sulf, comentă 
Alberti. Ar putea bine mersi să nici nu fie în perimetrul parcului. 

Colomba își mușca buza. 

— E un risc pe care ni-l asumăm. Mare lucru din localitate nu 
mai e în afară de mină, asta dacă n-au schimbat nimic de când 
eram copil. 

Bunicul ei o adusese aici de câteva ori și îi povestise despre 
viaţa muncitorilor. Ea și-i imaginase ca pe niște gladiatori, plini 
de mușchi, aproape goi, cu târnăcoape în loc de săbii. 

— E adevărat și că Sant'Anna Solfara nu e cea mai bună 
variantă pentru un fugar. Nu există decât un drum care duce la 
cel provincial. 

leșiră dintr-un tunel și, chiar când închidea ochii din nou, lui 
Dante i se păru că citește pe un panou publicitar cuvântul MINA. 

— Stop, zise fără să privească afară. CC, te rog, oprește-te și 
întoarce-te până la afiș. 

— Dante, ne grăbim. Care afiș? 

— Unul colorat. 

Colomba frână, făcându-i să li se urce măruntaiele în gât, apoi 
dădu cu spatele, forțându-l pe șoferul unui camion din spatele 
lor să iasă de pe carosabil. Chiar dacă își astupase urechile, 
Dante îl auzi cum răcnește la ei. Pe câteva panouri publicitare 
din afara tunelului erau o sumedenie de afișe lipite unul peste 
altul, toate anunțând concerte și festivaluri culinare de anul 
trecut, dar Colomba îl găsi pe cel la care se referea Dante. Pe 
fundalul imaginii minelor din Sant'Anna era scris SLUJBA DE 
COMEMORARE A VICTIMELOR CUTREMURULUI și - mai mic - 
PUNCT DE RUGACIUNE ȘI ODIHNA PENTRU „CICLOPELERINII” 
PLECAȚI PE VIA LAURETANA. 

— Data e cea de azi, zise Alberti. 

— Și ora? întrebă Dante care își descoperise, prudent, o 
singură ureche. 

— Acum zece minute. 


VP - 255 


5, 


Ecoul pălăvrăgelilor și râsetelor din Parcul Minei fu acoperit de 
scârțâitul metalic al unui obturator care se ridica. Femeia în 
uniformă de infirmieră așteptase răbdătoare acest moment, dar 
bătăile inimii i se accelerară oricum. Așteptă câteva minute să-și 
recapete starea de calm, apoi se ridică și îl aranjă pe Tommy în 
scaunul cu rotile astfel încât să pară că doarme. Ca ultim 
detaliu, îi trase șapca până la ochelari. 

De deasupra veneau glasuri și zgomot de pași, de cutii care 
erau închise și deschise. Cu un zumzet electric, luminile de pe 
bolta galeriei se aprinseră. 

Femeia împinse scaunul spre ieșire. La ultima curbă întâlni un 
tânăr și o tânără de vreo douăzeci de ani care purtau un tricou 
cu ITINERARII ALE SPIRITULUI. 

— Sărut mâna, măicuţă, zise fata zâmbind. 

Măicuță. Cum să nu, îşi zise ea și, după ce îi salută din cap, 
intră în magazinul de suveniruri. Era plin ochi, jumătate cu 
măicuţe sau preoți în straie bisericești, jumătate cu bătrâni care 
se ajutau de cadre sau scaune cu rotile. Uniforma ei era 
perfectă ca să se piardă în mulţime și se convinse că totul 
mergea conform planului. 

Înainte să fie Caterina, viaţa femeii îmbrăcate în infirmieră 
fusese o înlănţuire continuă de alegeri greșite și ghinion, cu doar 
câteva dâre luminoase pe vremea când avea câte un job care n- 
o lăsa plină de vânătăi sau în cătușe. Conducea foarte bine și la 
un moment dat fusese șofer pentru un „jaf” dat la un magazin 
de bijuterii din Köln organizat de doi veri polonezi. Studiaseră 
mișcările bijutierului și ale angajaţilor lui, știau când paznicul 
pleca în pauza de masă și calculaseră cât ar fi durat să ajungă 
die Polizei și de cât timp aveau ei nevoie ca să dispară. Precizia 
verilor, însă, pălea prin comparaţie cu felul în care fusese 
programată și decisă viaţa ei în ultimul an. lar răsplata făgăduită 
urma să-i ofere un trai pe picior mare o bună bucată de vreme. 
N-o interesau nici măcar banii pe care-i lăsase în seiful lui Pala: 
aceia, i se explicase, aveau să dea o mână de ajutor ca ancheta 
să se împotmolească iar psihologul să fie incriminat. 

leși cu Tommy sub cerul liber. Parcul devenise un târg de 
tară, cu obișnuitele dube pentru sandviciuri și porumb copt, o 

tonetă cu vată de zahăr și o tarabă cu baloane. Spaţiul întins și 
prăfuit din care se deschideau gurile minelor găzduia acum cel 
puţin două sute de persoane - familii cu copii, bicicliști cu 
crampoane și mulţi voluntari și credincioși care aveau în grijă 
bolnavi și bătrâni. Se adunau în jurul cortului alb care urma să 
găzduiască slujba. De la două difuzoare se auzeau muzică de 
orgă și un /laudamus. 

Femeia se uită în jur, văzând lucrurile cu limpezimea indusă 
de adrenalină. Un copil căzu și începu să plângă, un grup de 
„ciclopelerini” își luară bicicletele pe umăr și se îndreptară spre 
un bar cântând un cântec de drumeție, plita sfârâi când un 
bucătar aruncă pe ea câteva kilograme de carne proaspătă, un 
bărbat cu barbă de anahoret și veșminte albe suna dintr-un 
clopot și agita un carton cu fotografii ale unor copii africani 
malnutriți. Tommy se foi în scaun. Ea se asigură că era încă 
sedat, apoi se apropie de o tarabă unde se vindeau cărți 
religioase și statui din plastic fosforescent ale Fecioarei din 
Loreto, pline cu apă sfinţită. Era 12:10 și pentru prima oară se 
întrebă dacă planul strict pe care îl urmase până în clipa aceea 
eșuase chiar când era mai frumos. 

Apoi, de pe drum răsună un claxon bitonal și un autocar alb 
cu crucea de Malta pe laterale intră pe poartă și parcă lângă 
muntele de pietriș aflat în partea cealaltă a pieţei. Femeia 
împinse scaunul cu rotile într-acolo. 

Mașina ei sosise. 


6. 


Colomba parcă pe trotuar și se uită îngrijorată la mulţimea 
care se aduna în jurul cortului alb. 

— Măcar nu pot să fugă fără să ne dăm seama. Nu există 
decât o ieșire, zise Alberti. 

Dante arătă spre un grup de preoți în straie bisericești. 

— Poate că Leo s-a deghizat în slujitor al Domnului, ca Nicolas 
Cage în Fată în fată’. 


? Face/Off (1997), film cu John Travolta și Nicolas Cage în rolurile principale; 
personajele jucate de cei doi - un poliţist și un terorist - fac schimb de fețe și de 
identități. (n. red.). 

— Oare e posibil să-l aștepte Caterina aici pe Leo ca să i-l 
predea pe Tommy? îl întrebă Colomba, ignorându-i în mod voit 
referința. 

— E posibil. Asta dacă nu vrea să se alăture pelerinilor ca să 
se îndepărteze fără să iasă în evidenţă. Sau poate vrea să le 
facă pe ambele. Dar întrebarea e alta: intrăm sau rămânem 
ascunși? 

Colomba își frământă buza, nehotărâtă. 

— Dacă Leo sau Caterina ne recunosc, ar putea începe să 
tragă în mijlocul mulţimii. Sau să-l ia ostatic pe Tommy. 

— Nu cred că se așteaptă să ne vadă aici, zise Alberti. 

— Dar e posibil să fi luat în calcul varianta asta, replică Dante. 
Ar putea la fel de bine să fi angajat ca mercenari jumătate din 
fețele bisericești pe care le vedem aici. 

— Ar putea la fel de bine să fi pus o bombă, cum a făcut la 
Milano, spuse Alberti. Sau să-l fi sugrumat deja pe Tommy. 

Colomba simţi că plămânii i se contractă și își înfipse unghiile 
în palme. 

— Futu-i, murmură ea. 

— CC, interveni Dante, care ar fi procedura normală? 

— Delimitarea zonei, identificarea ostaticului, punerea lui în 
siguranţă, neutralizarea țintei, recită mecanic Colomba. Dar ca 
să facem asta ar trebui să-l așteptăm pe D'Amore... lar între 
timp Leo sau Caterina ar putea să-l omoare pe ostatic sau să 
sară gardul printr-un loc pe care nu-l vedem. 

Dante dădu din umeri. 

— Nu putem afla ce are de gând fratele meu. Așa că fă și tu 
ce-ar face foștii tăi colegi în locul tău: aruncă-i altcuiva cartoful 
fierbinte. 

— Tommy nu-i un cartof fierbinte. 

Colomba închise o clipă ochii, încercând să se liniștească. 

— Spune-mi doar dacă tu crezi că Leo ar fi mai dispus să se 
arunce singur în aer decât să se lase prins. 

Dante avu un mic flash cu visul din Cutie, când apa înghiţea 
totul. Acum Leo nu-l mai saluta zâmbind: îl privea de aproape, 
îngrijorat, și îi spunea să fugă mâncând pământul. 

— Nu-i un kamikaze, răspunse el. Dar, dacă într-adevăr e aici, 
cu siguranţă s-a gândit la o cale de scăpare. 

Colomba încuviinţă din cap. 

— Trebuie să intrăm cumva fără să batem la ochi. 

Alberti arătă spre o dubiță-bar care se pregătea de clienţi pe 
drumul principal. 
— Ce zicețţi de aia? 


7. 


Femeia care îl asasinase pe psihiatrul pentru care fusese 
secretară și amantă se opri la zece metri de autocarul alb, 
prefăcându-se că-i aranjează pătura băiatului din scaunul cu 
rotile din faţa ei. De fapt, privea grupul de voluntare și infirmiere 
ale Ordinului de Malta care coborau din vehicul însoțind 
octogenari și invalizi înveliți cu pături identice aceleia pe care o 
găsise în mină. Jumătate dintre voluntare proveneau din 
America de Sud sau Nordul și Centrul Africii, cealaltă jumătate 
părea formată din femei asiatice. Toate împingeau scaune cu 
rotile pe care doi infirmieri numai mușchi le scoteau din 
portbagaj, le desfăceau și le încărcau. 

Femeia luă în vizor o voluntară slăbuță care-și aștepta porția 
de oase uscate și care avea o vârstă și o carnaţie asemănătoare 
cu ale ei. Când văzu că fetei îi fusese încredinţat un munte de 
carne, pricepu că nimerise fix la ţintă. 

Ca într-o coregrafie, infirmiere, îngrijitori și pacienţi porniră în 
șir indian pe terenul nisipos, într-o alternanță de uniforme albe, 
halate albastre și pături roșii. Fata slăbuţță se opri la gura 
sigilată a unei mine și, după ce se lăsă depășită de șuvoiul 
colorat, se închină cu faţa spre cortul care transmitea acum Te 
Deum. 

Femeia împinse căruciorul lui Tommy spre cel al „colegei”, 
care îi aruncă o privire îngrijorată și, pe cale s-o podidească 
plânsul, îi zise ceva în franceză. 

— Italiană sau germană, răspunse femeia. 

— Tu ești? întrebă cealaltă, neliniștită, în italiană. Ești 
Caterina? 

— Am fost. 

Ridică șapca de pe muntele de carne, descoperind un chip 
tumefiat și un nas acoperit de negi. Simţi cum în măruntaie îi 
clocotește un amestec de groază și plăcere. 

— Ce-a păţit? 

— Ciroză hepatică. E în stadiu terminal. l-am dat un sedativ. 

— Ai vorbit cu cineva din autocar? 

Fata clătină din cap. 

— Nu mi-am scos mănușile, nu mi-am scos voalul, n-am fost 
niciodată aici. Inainte să ies, merg într-o toaletă și mă schimb, 
apoi iau trenul până acasă, spuse ea, parcă repetând o lecţie 
învățată pe de rost. Vreau să mă întorc în ţara mea. 

— Nu trebuie să te justifici faţă de mine. Unde l-ai găsit? 

— La Roma. Trăiește singur. Dar nu l-am găsit eu. Mi s-a spus 
unde era. 

— Ai văzut cine-ţi dădea instrucțiunile? 

— Nu. Tu? 

Femeia care fusese Caterina clătină din cap, apoi îl ciupi pe 
bătrân de obraz. Acesta nu reacţionă. 

— Cum fac să-l trezesc? 

Fata se uită în jur, apoi îi înmână o seringă învelită într-o 
bucată de hârtie igienică. 

— Orice trebuie să faci cu el... te rog, fă-o repede. Vreau să 
plec. 

— O să fiu aici înainte de sfârșitul slujbei. Între timp, urcă-l pe 
ăsta în autocar și așteaptă-mă acolo. Dacă te întreabă ceva 
șoferul, zi-i că pacientul tău e obosit și are nevoie de odihnă. 

— O să-și dea seama că nu-i același. 

— Și n-o să-i intereseze deloc. Pune-l în penultimul rând. Dacă 
începe să se agite, ai o seringă și pentru el, în buzunarul 
scaunului. 

Femeia îl luă pe bătrân și îl împinse spre cabina de control a 
funicularului cu ajutorul căruia, cu zeci de ani în urmă, minereul 
era trimis la rafinărie și care acum nu mai era decât un vagonet 
ridicat la cinci metri deasupra pământului. Cabina unde încă mai 
exista o parte din panoul de comandă fusese închisă, dar femeia 
schimbase lacătul data trecută când venise aici. Prin urmare, îi 
fu ușor să-l desfacă, să împingă scaunul înăuntru și să închidă 
ușa. N-o văzu nimeni. Dacă ar fi fost un alt fel de eveniment, 
probabil că locul ar fi fost împânzit de tineri care-și rulau un cui 
sau se lingeau, însă asta era o slujbă pentru binecredincioși, iar 
binecredincioșii nu merg unde nu au voie. 

Femeia luă seringa învelită în hârtie igienică și abia atunci își 
dădu seama că nu știa ce conţine și dacă injecţia trebuia făcută 
în mușchi sau intravenos. Alese un umăr. Preţ de jumătate de 

minut nu se întâmplă nimic, apoi bătrânul începu să tremure și 
să tușească. Trecură alte două minute bune înainte să-și 
recapete cunoștința. În tot acest timp, ea rămase în picioare în 
fata lui, nemișcată, savurând fiecare clipă. 

În cele din urmă, bătrânul deschise ochii înceţoșaţi și focaliză 
imaginea femeii, dar nu o recunoscu. Cum ar fi putut, dacă 
ultima oară când o văzuse ea avea șase ani și era acoperită de 
sânge? 

Femeia simţi o căldură plăcută în abdomen. 

— Bună, tată, zise. 


8. 


Alberti rămase la intrarea în parc să aștepte trupele antitero, 
în vreme ce Colomba și Dante îmbrăcară costumele K-way cu 
imaginea Papei pe spate și își puseră pe cap șepcile de 
ciclopelerin cumpărate de la o tarabă. li abordară pe proprietarii 
dubei-bar, promiţându-le că-i răsplătesc dacă îi ajută și 
amenințându-i că-i arestează dacă refuză. Unul dintre cei doi 
acceptă, celălalt se îndepărtă iritat. 

Astfel, Colomba și Dante reușiră să intre în Parc, uitându-se 
din dubă la oamenii pe lângă care treceau, iar după ce făcură un 
înconjur al pieţei, rămânând cât puteau de aproape de mulţime, 
parcară mașina în spatele marelui cort sub care se strângeau 
credincioșii. 

Cortul nu avea pereţi, ci doar un acoperiș de pânză care îi 
proteja de soare pe cei aflați sub el, astfel încât Colomba și 
Dante văzură cum credincioșii își ocupă locurile în vreme ce 
preotul, ajutat de doi băieţi de altar, își îmbrăca veșmintele de 
slujbă. În faţa altarului - format dintr-o masă de lemn simplă pe 
care se aflau ostensoriul, o cruce și o candelă - era un spațiu 
mare, fără strane, rezervat paturilor și cărucioarelor și ocupat 
deja de bătrâni și invalizi. 

— Ştiai că a crede într-o fiinţă nevăzută, veșnică și 
atotputernică poate fi considerat simptomul unei boli mintale? 
întrebă Dante cercetând chipurile din cort. 

— Din punctul meu de vedere, mai nebunesc e să crezi că 
Universul s-a făcut singur. 

— Deci Dumnezeul tău lasă persoane ca Leo și Caterina să 
umble după pofta inimii, să mătrășească oameni și să răpească 
niște bieţi copii. 

— Se cheamă liber arbitru. Dar sper că nu ai de gând să 
purtăm o discuţie teologică în clipa asta, nu? 

— Nu. 

Colomba îi ceru șoferului să parcheze lângă magazinul de 
suveniruri. 

— Nu avem autorizaţie să ne oprim aici, o să ne pună să 
plecăm, răspunse el. Nici n-am prize... 

— Spuneţi-le că aveţi o problemă cu motorul și o să ţineţi 
închis, zise Colomba. 

Apoi, către Dante: 

— Dau o tură și mă întorc, tu rămâi aici. 

— Ok, spuse el, ochind deja sticlele cu băutură. 

Colomba își trase șapca pe ochi și își strecură casca în 
urechea dreaptă. Avea culoarea pielii, era invizibilă și se lega 
wireless la staţia pe care o avea prinsă la mijloc, lângă pistol. 
Verifică să nu se vadă nimic sub K-way și cobori. 

— Mă auziţi? șopti ea. 

— Da, răspunse Dante, care ţinea staţia pe banchetă, cu 
volumul dat la minimum. 

— Da, dottoressa, zise Alberti. Tocmai a ajuns și Esposito. 

— Dă-i frecvenţa, spuse Colomba și intră în magazinașul plin 
de copii și măicuțe, unde se prefăcu interesată de o cremă cu 
sulf pentru ten gras. Lângă ea, o săgeată arăta traseul turistic 
MINA AȘA CUM ERA ÎN URMĂ CU 100 DE ANI. 

— E deschis? o întrebă pe vânzătoare. 

— Sigur! Intrarea liberă! 

— Nu vă aud bine, dottoressa, spuse Esposito în urechea ei. 

Ea se îndreptă spre vitrina magazinului, printre suporturile de 
vederi cu parfum de epocă. 

— Îmi închipui, sunt o mulţime de pietre pe-aici. Ceilalţi? 

— Vin cu ţărâita. 

— Confirm, spuse D'Amore, intrând și el pe recepție. Care e 
situaţia? Ai identificat ţinta? 

— Nu. Pe niciuna dintre cele trei. Dar zona e uriașă. 

— Descrie-mi-o. 

— Cred că sunt cel puțin zece hectare, cu multe puncte oarbe, 
clădiri în paragină și depozite ale fostei fabrici. Sunt cam trei 

sute de persoane, toate în centrul zonei. Multe femei de culoare 
și asiatice, mulţi preoţi și  măicuțe. Doi carabinieri 
supraveghează locul, iar la intrare avem pompieri și ambulante. 
Toată zona e împrejmuită de un gard cu sârmă ghimpată. 
Dincolo de el sunt câmpuri și drumul comunal. 

— Am înconjurat perimetrul. De-aici nu mai ies, dacă n-au 
ieșit deja. 

— Trăgători? 

— Doi, pe acoperișul fabricii abandonate, la ora 9. Poarta o 
considerăm ora 6, cortul e centrul, iar gardul din spate e ora 12. 

Colomba îl căută cu privirea, dar de unde era nu izbutea să-l 
vadă. 

— O-kapa, zise. Nu uita ce mi-ai promis. 

— Eu și Esposito suntem gata să intrăm, interveni Alberti. 

— Începeţi să controlaţi autocarele. 

Colomba se gândi o clipă și adăugă: 

— La ora 11, aproximativ. 

— Trimit înăuntru patru oameni de-ai mei și îi pun se înceapă 
din partea cealaltă, zise D'Amore. Suntem foarte puţini pentru 
un număr atât de mare de oameni. 

— Nu mă așteptam, spuse Colomba. 

— Eu sunt Șoimul 1, oamenii mei sunt de la doi la opt. 
Trăgătorii sunt Vulturul 1 și 2. Tu ești Roma 1, oamenii tăi au 
același indicativ și numere crescătoare. Țineţi toate canalele 
deschise. 

— O-kapa. 

— Roma 2 și 3 - intrăm, se auzi vocea lui Esposito. 

Fără urmă de sarcasm, pentru prima oară. 

— Roma 4 își face o vodcă tonică, spuse vocea lui Dante. 

— Incetează să te mai joci cu staţia, zise Colomba. 

— Da, să trăiţi, domnu’ Roma 1! 

Colomba cobori în tunel și semnalul din casca ei se 
transformă imediat în pârâituri și foșnete. Tunelul era pustiu și 
gol, cu excepţia luminilor de urgenţă de pe pereţii de piatră. 
Colomba ar fi putut să jure că arăta la fel ca atunci când o 
adusese aici bunicul ei. 

Cobori până la cabina sigilată a liftului, dar acolo traseul se 
termina: accesul în galerie era oprit de o poartă grea, cu 
încuietoarea acoperită de praf. Probabil nu mai fusese deschisă 
de secole, și asta din fericire, pentru că cine știe cale de câţi 

kilometri  șerpuiau tunelurile, cu  bifurcaţii și pasaje de 
comunicare între ele. 

Apoi își dădu seama că în spatele porţii, împins de curentul de 
aer, se rostogolea ceva. Vâri braţul printre bare și prinse 
obiectul din zbor: un dres mototolit, cu model plasă. 

Colomba se întoarse în goană la magazinul de suveniruri ca 
să aibă din nou semnal, tocmai când din difuzoare răsuna vocea 
preotului. 

În numele Tatălui și al Fiului şi al Sfântului Duh. 

— Aici Roma 1, zise ea. Am găsit un dres care ar putea 
aparţine țintei. S-a schimbat în galeria deschisă publicului, cea 
de imediat după magazinul de suveniruri, la ora 3, continuă ea 
mergând spre dubiţa-bar. 

D'Amore o întrebă dacă mai erau și alte urme, iar ea răspunse 
că nu. 

— Dar găsiţi pe cineva care are chei, nu știu dacă nu mai e și 
altceva acolo. 

Amin. 

— Recepţionat, Roma 1, spuse D'Amore. Șoimul 4 și 5, 
mutați-vă la ora 3. 

Colomba îl salută cu un semn pe șoferul dubei, care fuma 
nervos și se gândea la banii pierduţi, apoi bătu în oblon. 

— Dante, ţi-am adus să miroși niște ciorapi. 

Cum el nu răspunse, se aplecă să privească prin fantă. 

Barul era gol. 


9. 


Și cu duhul tău. 

Ecoul vocii din difuzoare pătrunse până în cabina 
funicularului. Femeia care fusese Caterina înțelese că nu mai 
avea mult timp la dispoziţie. Se aplecă deasupra bărbatului 
întins pe jos care o fixa cu niște ochi plini de lacrimi, cu cămașa 
descheiată care lăsa să se vadă burta umflată din pricina ascitei 
și acoperită de vânătăile provocate de paracenteză. In 
încercarea de a scăpa de lângă ea căzuse din scaunul cu rotile și 
rămăsese acolo, nefiind în stare să se ridice. Pantalonii cu 
elastic îi alunecaseră pe picioarele rahitice, descoperind 

pampersul de dedesubt. Făcuse pe el și mirosea. 

Fiica îl privi fără urmă de compătimire. 

— Îți amintești de mama? îl întrebă. Știai că a supravieţuit o 
lună după ce ai plecat? Chiar dacă nu mai înţelegea nimic. 

Își arătă spre tâmplă. 

— l-ai spart ceva aici, înăuntru. Cu pumnii. O ajutam pe 
infirmieră s-o spele. Aveam șase ani și-mi spălam mama pentru 
că tu n-ai făcut decât să-i cari pumni. 

Se lăsă pe vine ca să-l privească de aproape. 

— Ce vină a avut? 

— Niciuna... niciuna. 

Vocea bătrânului era răgușită și șuierătoare. 

— Beam. N-am vrut să... 

— Îți spun eu. Vina ei a fost că a descoperit ce-mi făceai. Și că 
a încercat să te oprească. 

Bătrânul dădu să vorbească, dar tuși, înroșindu-se din pricina 
efortului pe care-l făcea să respire. 

— Mi-au scos ovarele. La șase ani. Din cauza infecţiei pe care 
mi-ai dat-o. Imediat după ce a murit mama. 

Femeia își scoase voalul și paltonul și le agăţă de clanță. 

— Ştii ce spuneau asistentele? continuă ea. Că e mai bine 
așa. Că măcar n-o să aduc pe lume încă un bastard amărât ca 
mine, încă un cioroi. 

Femeia luă din geantă o cască de păr albă, impermeabilă, și o 
puse pe cap, strivindu-și sub ea codiţele împletite. 

— lartă-mă, bâigui bătrânul și făcu o ultimă tentativă 
disperată de a se ridica, însă fiica lui îl împinse la loc cu piciorul. 

— Te-aș fi iertat dacă te-ai fi întors să mă iei. Te-aș fi lăsat să- 
mi mai faci încă o dată tot ce mi-ai făcut dacă nu m-ai fi 
abandonat. lar probabil că acum aș fi fost moartă. Dar așa, iată- 
mă. Tu nu te-ai întors, iar eu am crescut. 

Scoase cutter-ul din geantă și începu prin a-i tăia nasul. 


10. 


D'Amore ajunse lângă Colomba, la dubă. Purta o șapcă pe 
care era imprimată poza Papei și ţinea în mână un pliant care 
prezenta inițiativele Ordinului de Malta. 

— L-ai găsit? întrebă el. 

Ea clătină din cap. 

— M-am uitat în cort și pe la standuri. 

— Dacă ar fi fost luat cu forța, unul dintre oamenii mei l-ar fi 
văzut. Să se fi îndepărtat de bunăvoie? 

— Sper. 

Durerea-fantomă din vintre fu atât de puternică, încât 
Colomba se ghemui. 

— Dar nu pot să nu mă gândesc că Leo a organizat totul ca 
să-l ia înapoi. Știu că e o nebunie, dar tot ce s-a întâmplat până 
acum e o nebunie. Doamne... 

— Aici Șoimul 4, se auzi prin staţie. 

— Spune, zise D'Amore. 

— Văd o femeie care corespunde descrierii. E îmbrăcată în 
asistentă și împinge un cărucior cu un bărbat căruia nu-i 
distingem trăsăturile. Ar putea fi ostaticul. În zona unde sunt 
parcate autocarele. Ora 11. 

— Îndreptaţi-vă cu toţii într-acolo, dar păstraţi distanţa. 
Vulturul, vedeţi ceva? 

— Negativ, suntem acoperiţi de funicular. 

D'Amore acoperi microfonul cu mâna. 

— Vii sau vrei să rămâi aici să-l aștepți pe Dante? întrebă. 

Colomba își înfipse unghiile în palme până-i dădu sângele. 

— Să mergem. 


11. 


Dante așteptă ca Șoimii lui D'Amore să se îndepărteze de 
taraba cu cărţi. Purtau șepci și hanorace identice cu ale 
pelerinilor, dar nu trebuia decât să te uiţi cum se mișcă și îţi 
dădeai seama că erau militari. li dădeau de gol și umflăturile de 
pe burtă și coapsă, ochii duri, zâmbetul fals, capul ușor înclinat 
în partea în care aveau casca. 

Dante se mută în spatele unui mic bar pe roţi, sub formă de 
lămâie, iar de acolo văzu cum cei doi $oimi se intersectează cu 
Esposito și Alberti; după un schimb scurt de replici, porniră toți 
patru în pas alert spre parcarea autocarelor. 

Se-ntâmplă ceva, își zise. 

Imediat ce polițiștii și militarii dispărură în spatele vechiului 
stabiliment, Dante se strecură în mijlocul unui grup de elevi, iar 
după ce îl traversă merse mai departe spre micul munte de 
reziduuri de la rafinărie, lângă care erau calcheronii, cuptoare 
siciliene pentru sulf, o serie de bazine de piatră înclinate, mari 
cât niște piscine, dispuse în trepte. În secolul al XIX-lea erau 
folosite la filtrarea sulfului brut: acum nu erau decât niște 
enorme coșuri pentru gunoaiele pe care lumea le arunca din 
drum. 

Oare Colomba își dăduse seama de dispariţia lui?, se întrebă. 
Și-o imagină înnebunind de nervi și blestemându-l. 

Dar ce era să facă? Să-i spună că în timp ce ea cobora în mină 
replicile plictisitoare ale gaborilor care se jucau de-a v-aţi 
ascunselea dispăruseră și fuseseră înlocuite de un singur glas, 
care îl făcuse să îngheţe? Un glas care îl convinsese să se 
strecoare prin mulţimea fetidă care se mișca asemenea unui 
monstru cu o mie de capete, să suporte mâinile lipicioase ale 
copiilor, mirosurile trupurilor, respiraţia străinilor amestecată cu 
aerul pe care-l respira, particulele pline de bacterii din 
transpiraţia lor? 

Lângă bazine, îi spusese glasul. Singur. O să primesti 
răspunsurile pe care le cauti. 

O clipă mai târziu, transmisiunile dintre Șoimi și Vulturi 
reîncepuseră, însă Dante nu le auzise: coborâse deja din dubă, 
îngrijorat ca nu cumva Colomba să vină și să-l oprească. Nu 
gândise, nu cumpănise situaţia. 

Cu picioarele gata să cedeze, Dante urcă pe pasarela de lemn 
care ducea lângă bazine. Inima bătea să-i spargă pieptul și era 
leoarcă de transpirație. 

Pe cuptorul central stătea un bărbat. Când îl văzu pe Dante, 
apucă cele două cârje și se ridică. 

— Salut, frăţioare, spuse el. Avem la dispoziţie trei minute. Nu 
le irosi. 


12. 


Tommy ţipă. 
Fata care-l avea în grijă sări în picioare, luată prin surprindere, 

și se lovi cu capul de compartimentul pentru bagaje al 
autocarului. Spera ca băiatul să doarmă mai mult, în schimb 
acesta se trezise brusc. lar acum se uita în jur îngrozit. 

— Stai cuminte, Tommy, îi zise. In curând ajungi acasă. 

Tommy începu să se agite și urlă din nou. Ea cotrobăi în 
geantă și găsi seringa, dar el se mișca prea mult și, fără să vrea, 
o lovi cu mâna. Seringa se rostogoli pe culoar. 

— Totul în regulă acolo-n spate? întrebă șoferul. 

— Da, da. Nu vă faceți griji, răspunse fata, căutând să-l 
imobilizeze pe Tommy. 

Era o încercare imposibilă. Băiatul era rapid și masiv. Și 
puternic. Îi smulse voalul, iar când ea încercă să și-l pună la loc, 
el îl strivi de braţul scaunului, lovindu-l cu palmele. Fata se văzu 
obligată să se ridice iar și din nou se lovi cu capul de 
compartimentul pentru bagaje. Tommy o încălecă și începu să 
dea cu pumnul în ușă. 

— Vedeţi că se sparge! zise șoferul. 

— Nu știu să-l calmez! răspunse ea, panicată. Are o criză! 

— Dacă nu știi dumneata, îţi închipui eu, comentă șoferul și 
deschise ușile. 

Tommy se clătină, dar izbuti să rămână în picioare agățându- 
se de cadrul ușii. Mai scoase un urlet, iar de data asta se 
întoarseră spre el doi trecători; însă probabil era o scenă destul 
de comună în ziua respectivă, pentru că amândoi își îndepărtară 
privirea și își văzură de drum. 

Fata culese seringa de pe jos și îl lovi pe Tommy în spate, dar 
uitase să-i scoată capacul și acul se frânse. 

— Te rog, liniștește-te, îi zise ea. 

Tommy nu-i dădu atenţie, sări jos și începu să alerge, 
agitându-și braţele printre răgete și ţipete. Orbită de panică, 
fata cobori la rândul ei și, în loc să pornească pe urmele lui, se 
îndreptă spre toaletele ecologice. 


13. 


Creierul lui Dante explodase, doborât de satori: tot ceea ce-și 
imaginase, tot ceea ce crezuse, era greșit. 
— Ce naiba s-a-ntâmplat cu tine? îngăimă el. 

Leo zâmbi de sub reţeaua de cicatrice care îi făcea chipul de 
nerecunoscut. 

— Am fost la război, frăţioare. Și l-am pierdut. 

Nu mai avea degetele de la mâna dreaptă, iar picioarele i se 
terminau deasupra genunchilor. Ochiul stâng era închis pe 
jumătate din pricina unei cicatrice. 

— Erai acolo când s-a întâmplat, dar ai uitat. 

O frântură de vis se zbătu să iasă la suprafaţă dintre 
amintirile lui Dante. Apa. Mirosul de kerosen. 

— Naufragiul, spuse el. 

Leo încuviinţă din cap și se așeză la loc. 

— Când a explodat al doilea rezervor, eram prea aproape de 
Chourmo. Explozia m-a năucit, iar curentul m-a tras sub apă. Tu 
aveai vesta de salvare și ai fost recuperat imediat. 

— Cine m-a luat de-acolo? 

— Dacă ai ști, ar fi mort până acum. Nu-ţi amintești, dar pe 
barcă am vorbit mult. Ți-am explicat că trebuia să mă ajuţi să-l 
prind. Tu erai... încăpățânat, dar știam că până la urmă o să 
înţelegi. 

Pe Dante îl cuprinse ametțeala și se așeză la rândul lui pe 
perete, la doi metri de Leo. 

— N-aveai cum s-o fi ucis tu pe Martina. Nu zdrobit în halul 
ăsta. y 

— Și, oricum, n-aș fi făcut-o așa. Îmi era tare simpatică. Îmi 
aducea mereu cafeaua. 

Leo zâmbi strâmb. 

— lisuse... Lucrai cu Lupo. 

Leo încuviinţă. 

— Îi dădeam telefoane. 

— Și nu tu m-ai închis la Rimini. 

— Nu. 

— Și nu tu i-ai ucis pe soţii Melas. 

Leo clătină din cap. 

— ŞI... 

Dante se blocă. Nu reușea să pună singura întrebare care 
avea cu adevărat importanţă. Numai gândul de a o transpune în 
cuvinte îl seca de orice fel de energie. 

Leo înţelese. 

— Și nu știu nici cine ești, frăţioare. 

Valul de dezamăgire și furie îl zgudui pe Dante. 


VP - 269 


— Și atunci de ce mama dracului îmi zici în continuare așa? 

Leo luă din buzunar o fotografie alb-negru și o așeză pe 
marginea bazinului. 

— A fost făcută la Berlin în 1980. _ 

Înfăţișa doi bărbaţi așezați pe o bancă. În spatele lor - un 
perete de cărămidă oarecare. Unul dintre ei aprindea ţigările 
pentru amândoi. Dante îl recunoscu și își îndepărtă privirea. 

Nu privi afară. Fii ascultător. Fii curat. 

— Tatăl..., spuse el tremurând de frică. 

— Tatăl nostru. Când aveai zece ani, am împărţit aceeași 
celulă. Eu aveam paișpe, aveam grijă de tine. 

— Eu eram în siloz..., îngăimă Dante. 

— Nu. Asta s-a întâmplat după. Mai înainte ai fost cu mine în 
fabrică. 

Leo se uită la ceasul pe care-l atârnase de o cârjă. 

— Mai avem două minute. 

— Nu te las să pleci..., încercă să spună Dante. 

— Nu poţi să mă oprești. Nu pierde vremea. 

— Cine ești? 

— Mu. Sunt un neant. 

— De ce Veneţia? 

— Uită-te la celălalt bărbat din fotografie. L-ai întâlnit mult 
mai bătrân și bronzat. 

Dante privi din nou imaginea, cu ochii mijiţi de parcă din ea ar 
fi ţâșnit o lumină orbitoare. 

— Bielii. Fondatorul COW. Futu-i... El și Tatăl lucrau împreună? 

— Știau să privească înainte. Războiul Rece se terminase, 
Uniunea Sovietică era pe cale să se prăbușească. Bielii a început 
să-i mute pe copiii cei mai promiţători, iar Tatăl a fost atât de 
amabil încât să-i ţină în custodie. Nu știu de unde vii tu, dar eu 
mi-am petrecut primii paișpe ani de viaţă în Cutie. Giltine era 
sora mea. Păcat că a fost nebună de legat. 


14. 


Tommy căzu la poalele mormanului de reziduuri, se ridică din 
nou și, cu sângele curgându-i din nas, începu iar să alerge. Se 
lovi de unul dintre stâlpii de suport ai pasarelei care ducea la 

cuptoare și se prăbuși din nou, izbindu-se cu faţa de prima 
treaptă. De data asta nu se mai ridică: se chirci în poziţie fetală 
și începu să plângă. 

Dante, aflat la zece metri deasupra lui, îl văzu. 

— Băiatul..., începu el. 

— O să se ocupe unul dintre agenţii care ne strică petrecerea. 
Leo veni lângă el. 

— Mai avem un minut. 


15. 


60 de secunde 


Colomba îl văzuse pe Tommy apărând din spatele copacilor și 
căzând pe pasarelă. În exact aceeași clipă în care porni în fugă 
spre el, cu pistolul în mână, în ureche îi explodă vocea lui 
D'Amore. 

— Roma 1. Nu știm dacă ostaticul e singur. Terminat. 

— Dacă mă împușcă o să-l vedeţi, zise ea ajungând la baza 
cuptorului. 

Tommy se freca pe față cu mâinile. Din nas îi țâșnea sânge. 
Colomba se aplecă deasupra lui. 

— Totul e-n regulă, Tommy, îi spuse. Eu sunt. Eu sunt. 

Băiatul o cuprinse într-o îmbrăţișare de urs. Colomba îi 
întoarse strânsoarea, ţinând pistolul în mâna dreaptă. 

— Ostaticul e-n siguranţă. Am nevoie de ajutor medical, spuse 
ea în staţie. 

— Bine. Capturați ţinta, zise D'Amore. 


40 de secunde 


Alberti și Esposito erau cel mai aproape. Scoaseră pistoalele și 
alergară spre fata care deschidea una dintre uși. Din toaleta de 
alături ieși un copil care, când văzu armele, începu să zbiere, 
dar fata nu se mișcă suficient de repede. Alberti o trânti la 
pământ și îndreptă pistolul spre ceafa ei. 

— Poliţia. Nu mișca. 

Esposito îi puse braţele la spate și, după ce o percheziţionă, îi 
puse câtușele. 

— Roma 2. Am pus mâna pe jigodie. 

Alberti îi scoase fetei voalul. 

— Nu-i ea, spuse el, și inima parcă i se opri în loc. 

— Cum adică nu-i ea? făcu Esposito. Era cu Tommy! 

Alberti o întoarse brutal cu faţa în sus. 

— Unde-i Caterina? 


20 de secunde 


Caterina puse casca înapoi în geantă și își așeză din nou 
voalul pe cap. La picioarele ei se lățea o baltă de sânge 
amestecat cu un lichid care semăna cu urina dar care ieșise 
direct din măruntaiele despicate ale bărbatului întins pe jos. Litri 
întregi de lichid peritoneal. 

Işi văzu reflexia în băltoaca aceea respingătoare. 

Zâmbi. 

Era liberă. 


10 secunde 


Leo îl conduse pe Dante de-a lungul pasarelei, clătinându-se. 

— Eram sigur că tu ești în spatele a tot ce s-a întâmplat, că 
ești Regele de Arginţi. Dar tu nici măcar n-ai jucat mâna asta. 

Leo zâmbi pentru prima oară. 

— De asta arunc în aer tot pachetul, spuse și îl lovi cu capul. 

Dante nu mai văzu nimic și își pierdu echilibrul, împleticindu- 
se înapoi spre gura cuptorului. Incercă în zadar să se agaţe de 
margine. 

— Nu! strigă în timp ce aluneca pe fundul bazinului. 

— Să nu crezi nimic, frăţioare, îi zise Leo de deasupra. Să nu 
crezi nimic. 


Zero 
Cisterna condusă de tatăl lui Loris străpunse gardul parcului 


minier în punctul pe care militarii îl numiseră „ora 3” de parcă 

împrejmuirea ar fi fost făcută din placaj. Vehiculul era un 
monstru de la începutul anilor '90, patruzeci de tone dispuse pe 
șase rânduri de roţi, și puţine lucruri îl puteau încetini chiar și 
când avea doar zece kilometri la oră. 

Gaspare Mantoni trecu peste o denivelare și cobori de-a 
lungul platoului pustiu, răscolind pământul și pietrișul. Lovi un 
tufiș, apoi o dubiță-bar parcată în fața magazinului de 
suveniruri, care căzu peste proprietarul ieșit cu puţine clipe 
înainte să tragă câteva fumuri printre miile de înjurături la 
adresa partenerului său de afaceri care-l lăsase să se spele pe 
cap cu nenorociţii de gabori. Mânerul oblonului de la tejghea îl 
lovi pe bărbat la baza coloanei vertebrale, apoi laterala dubei îi 
zdrobi capul ca pe o nucă, și același lucru îl făcu și altor doi 
tineri de lângă el, membri ai unei asociaţii catolice locale. 

Gaspare derapă și, după ce smulse unul dintre punctele de 
ancorare ale cortului, se năpusti spre altar. Prima persoană 
lovită fu preotul, apoi veni rândul grupului de bolnavi și 
credincioși din faţa lui, care încercau în zadar să fugă, călcându- 
se la rândul lor în picioare și ţipând de groază. 

Gaspare, ameţit de alcool, abia dacă își dădu seama. 
Condusese beat bună parte din viaţa lui, alimentând centralele 
în jumătate din zona Portico, pe drumuri potrivite numai pentru 
capre, așa că acolo n-ar fi întâmpinat nicio problemă, totul 
mergea conform planului. Dacă lua în continuare sub roţi 
obiecte și persoane o făcea numai pentru că, /a dracu’, îi plăcea 
la culme. 

Lovi un grup de preoți care încercau să fugă și se simți ca o 
bilă de bowling printre popice, apoi ieși în parcarea pentru 
autocare. Derapă din nou și ochi botul celui alb, cu cruce roșie. 

Gaspare muri pe loc, în clipa în care se izbi de parbriz cu osul 
frontal. Şoferul autocarului lovit fu aruncat în spate de airbag și, 
din zbor, văzu cum, în protestele zgomotoase ale plăcilor de 
metal, autocisterna se ridică precum coada unui scorpion. 
Partea din spate a cisternei căzu pe botul autocarului, iar valva 
de siguranţă ţinută închisă preţ de ani întregi de neglijenţă se 
rupse, eliberând în aer treizeci de mii de litri de GPL ţinuţi la 
presiunea de 45 de bari, care deveniră gaz aflat în expansiune 
la o viteză de aproape două sute de metri pe secundă. 

Dislocarea aerului stârni un vârtej de pământ și pietriș care 
ciurui cabinele toaletelor ecologice și trupurile a doua prietene 

care se îmbrăcau în grabă, apoi o sfârtecă pe fata dintre Alberti 
și Esposito. Dar ei nici măcar nu-și dădură seama, pentru că 
fuseseră aruncaţi de-acolo o clipă mai devreme, cu timpanele ca 
și găurite. 

Încă erau în aer când GPL-ul se aprinse. 

Alberti văzu cum trupul colegului său țâșnește ca o ghiulea. 

Aerul și norul de gaz și vapori incendiaţi loviră dubele cruțate 
de cisterna lui Gaspare făcându-le să explodeze în lanţ, arseră 
stâlpii de susținere ai cortului, carbonizară băncile și îi doborâră 
ca o seceră de foc pe oamenii care încercau să fugă, pe soldaţii 
antitero și carabinierii care urmăriseră cisterna. Loviră muntele 
de reziduuri, făcură resturile să sară în aer precum dopurile unor 
sticle de șampanie și să cadă ca o ploaie asupra Colombei, care 
încă îl ţinea în braţe pe Tommy, smulseră cablurile funicularului, 
fărâmiţară cabina de control și o transformară pe Caterina într- 
un nor incandescent. Apoi, limbile de foc înaintară până linseră 
punctul cel mai înalt al cuptoarelor. 

Dante încă aluneca spre fundul bazinului când totul se făcu 
insuportabil de luminos. Silueta fratelui său, aflată pe marginea 
de sus a cuptorului, deveni o pată de culoare în imensitatea 
albă. 

Și tot în imensitatea aceea albă se pierdu o clipă mai târziu. 

PARTEA A PATRA 


COPILĂRIA RĂULUI 
Odinioară 


Când ușa se deschide și un tentacul de lumină artificială se 
strecoară între cei patru pereti de cărămidă ai celulei, băiatul 
fără nume urlă și se ghemuiește, gata de atac. De multe ori stă 
în patru labe, pentru că în lumea întunecată în care a crescut e 
mai Sigur așa. Acolo unde a crescut se recunoștea cu ceilalți prin 
miros, acolo unde a crescut, cine nu era prădător devenea 
hrană pentru ceilalți. 

Bărbatul din prag e înalt și slab. Poartă o salopetă largă, iar 
pe față, peste cagula de mătase, are ochelari închiși la culoare. 
Cum îl vede, băiatul fără nume coboară privirea și urletele 
încetează pentru că în fata lui se află omul care îi hotărăște 
soarta. Iși spune Tatăl, vorbește rusă cu un puternic accent 
străin și așteaptă supunere absolută. 

— Vino, îi spune întorcându-i imediat spatele. 

Băiatul ar putea să-l atace. În lumea întunecată nimeni nu 
întoarce spatele altcuiva. Dar lumea întunecată e departe acum, 
nici nu știe cât de departe, pentru că într-o bună zi s-a trezit 
deja aici, între peretii aceia, și trebuie să fi dormit zile întregi, 
poate chiar luni, pentru că lumina zilei care se strecura prin 
gurile de aerisire îl făcuse să urle de durere când îi pârjolise 
ochii. 

Tatăl pășește de-a lungul unui coridor prăfuit, luminat de 
becuri neacoperite, iar el îl urmează, aplecat în față, cu mâinile 
gata să inhațe, cu picioarele gata să lovească. Adulmecă 
mirosurile noi, ascultă vechile zgomote care se strecoară până 
la el din spatele șirului nesfârșit de uși închise: țipete, plânsete, 
urlete și zgomotul cărnii care se sfâșie sub lovituri. 

— Ai crescut într-un mediu ostil, spune Tatăl, tot în rusă. lar 
asta te-a făcut ce ești acum... și te-a făcut un Fiu bun. Acum, 
însă, trebuie să înveţi să fii altceva. Pentru că secretul 
supraviețuirii e adaptarea la mediu, înţelegi? 

— Da, șoptește băiatul, chiar dacă nu e întru totul adevărat: 
nu cunoaște multe dintre cuvintele pe care le rostește Tatăl. 

— Reflexele tale trebuie să devină o alegere, trebuie să 
înceteze să mai fie o reacţie impusă de partea cea mai rea din 
tine... partea de animal. Înțelegi? 

— Da. Animalele mor. 

— Bravo. Dar tu vei supraviețui. Și vei avea un coleg de 
cameră. 

Tatăl se oprește în fața unei uși. Trage lanțul și o deschide. 
Lumina crudă a neonului dezvăluie un băiat scheletic legat cu 
niște chingi de piele pe un pat de campanie, cutremurat de 
frisoane, cu spumă la gură și o perfuzie în venă. Poartă o 
cămașă descheiată, iar în pat e o gaură prin care excrementele 
cad într-o găleată. Duhoarea ar face pe oricine să lăcrimeze. 

— E un pacient dificil, spune Tatăl. Are un caracter predispus 
la opoziţie, plângăcios și încăpățânat. 

Ridică până la buze cagula și vâră în gură o bucăţică de lemn 
dulce. 

— Mă chinui foarte tare să-i înfrâng rezistența. E greu, în 
ciuda terapiei. 

A rostit ultimul cuvânt în italiană, iar băiatul îl privește 
nedumerit. 

— Terapie înseamnă îngrijire. 

Tatăl arată spre perfuzie. 

— Insulină, spune. O doză potrivită provoacă un șoc care face 
creierul să pornească din nou și care sper să-i elimine anumite 
rigidități. Primește îngrijiri de două ori pe săptămână, pe lângă 
ședințe de  electromasaj perineal și îmbăieri. Au apărut 
îmbunătățiri, dar încă nu s-a vindecat. Inteleg? 

— Da. 

— Mă bazez pe tine să-l înveți ce înseamnă supunerea. EI, în 
schimb, te va ajuta să gândești. Are un coeficient de inteligență 
foarte înalt și o capacitate de a raționa incredibilă, chiar dacă 
deseori afectată de morbiditatea lui sexuală. 

Tatăl ia o cârpă atârnată pe perete și tamponează chipul 
prizonierului, lucios din pricina transpiratiei. 

— Sper să nu fie nevoie să folosesc tehnici mai invazive decât 
astea. Aș prefera să-l las întreg. Dar il medico pietoso fa la piaga 

puzzolente”, adaugă el în italiană. 

Îi scoate prizonierului perfuzia și îi pune un pansament pe 
braț. Apoi îi sprijină capul și îi dă să bea un pahar de apă cu 
Zahăr, pe care în mare parte băiatul o scuipă, cu ochii dați peste 
cap. 

— Te las cu el. Când își revine, du-l în camera ta. Din clipa 
asta sunteți legați, întelegi? 

— Da, spune băiatul uitându-se la prizonier și întrebându-se 
dacă n-ar fi mai bine să-l omoare pe loc, să-l sugrume imediat 
ce Tatăl întoarce spatele. 

— Are un nume sau e ca mine? întreabă. 

Tatăl își coboară din nou cagula. 

— Poţi să-i spui Dante. 


CAPITOLUL | 


1. 


Operațiunile de recuperare și identificare a victimelor din 
Parcul Minei le ocupară forțelor de ordine următoarele două 
săptămâni, pentru că nenumăraţii kilometri de galerii necesitau 
și intervenţia unor echipe de speologi. 

Zona cel mai greu de verificat se dovedi parcarea, unde 
metalul vehiculelor se sudase cu bucăţile funicularului și 
formase un relief din denivelări tăioase. În final, numărul 
cadavrelor recuperate se ridică la treizeci și nouă, însă cu toții 
erau de acord că numărul victimelor ar fi crescut simţitor dacă 
Gaspare Mantoni ar fi intrat direct în autocare în loc să se joace 
de-a Grand Theft Auto prin mulţime: intrând în panică, cei care 
nu ajunseseră sub roţile cisternei izbutiseră să se îndepărteze 
de epicentrul exploziei. 

Printre cele treizeci și nouă de victime confirmate se numărau 
oameni ai Bisericii, câţiva administratori ai parcului, angajaţii din 
magazinul de suveniruri care arsese, vânzătorul de vată de 
zahăr și cel cu baloanele, preotul care oficia slujba, femeia 


19 Expresie care în italiană înseamnă aproximativ „Doctorului slab de înger îi mor cu 
zile pacienţii.” (n. trad.). 

numită Caterina și tatăl ei, fata care o ajutase pe Caterina, trei 
agenți antitero, doi carabinieri și un poliţist de la Roma pe care 
suflul exploziei îl izbise de un perete de cărămidă. 

Polițistul se numea Claudio Esposito. 


2. 


Funeraliile lui Esposito se ţinură într-o atmosferă solemnă în 
Basilica San Paolo Fuori le Mura, odată cu ale celorlalți agenți și 
militari uciși în atentat. 

La ceremonie participară și soţia lui Esposito împreună cu cei 
doi fii ai lor, care-și trăiau cel mai cumplit coșmar. Participară și 
cele mai înalte autorități ale statului, printre care și prim- 
ministrul, care ţinu un discurs inspirat despre pericolele 
extremismului islamic. Participară și Di Marco și șefii forțelor 
armate și ale Serviciilor europene, care îl aplaudară. Participă 
D'Amore, respirând anevoie din pricina coastelor rupte, cu 
privirea pierdută, rătăcită printre alţi morți și alte meleaguri. 
Participară și părinţii Martinei, comemorată alături de celelalte 
victime ale terorismului. Participară Lupo și Bruno, încă în stare 
de șoc după ce aflaseră că Bonaccorso trăise luni întregi printre 
ei și nimeni nu-și dăduse seama de asta. Participă Alberti, cu 
brațul într-o fașă atârnată de gât și arsuri pe tot capul, sprijinit 
de iubita lui pentru că plângea în hohote: într-un interval foarte 
scurt îi pierduse pe ambii colegi alături de care fusese sigur că 
avea să îmbătrânească. 

Participă și Colomba, acoperită de vânătăile pricinuite de 
movila de reziduuri care îi protejase pe ea și pe Tommy de 
explozie. Nu se apropie de foștii colegi sau de rudele victimelor, 
în schimb rămase printre oamenii obișnuiți care erau acolo din 
solidaritate sau ca să apară la televizor. Tunsă periuţă și cu ochii 
vineți, nimeni n-o recunoscu. Nimeni în afară de Santini. 

— E numai vina ta, jigodia dracului! răcni el după ce 
traversase întregul cortegiu. 

Era beat și abia se ţinea pe picioare. 

Colomba încercă să se îndepărteze, dar Santini o porni pe 
urmele ei. 

— Esposito era la Resurse Umane! zbieră el. De ce mama mă- 

sii nu l-ai lăsat în pace? De ce l-ai băgat și pe el în mizeriile tale? 

Cortegiul continua să înainteze pe lângă ei, prefăcându-se că 
nu-i vede. Colomba încercă să-și vadă de drum, dar Santini i se 
proţăpi în cale. 

— Ce dracu’ vrei de la mine? întrebă Colomba secată de 
puteri. 

— Să te cari! urlă Santini, care se apleca tot mai tare înainte. 
Valea! N-ai ce căuta aici! N-ai niciun drept! 

Doi polițiști în civil își croiră drum prin șuvoiul de trupuri. Erau 
însoțitorii lui Santini și probabil se îngrijoraseră când acesta se 
îndepărtase brusc. Unul dintre ei îl luă de sub braţ. 

— Dottore, îi spuse, vă rog, haideţi să mergem. Nu merită. 

Ochii lui Santini avură o sclipire de luciditate și făcu doi pași 
înapoi. 

— Dar pe ea s-o duceţi departe de-aici. 

Nu fu nevoie: Colomba așteptă cortegiul să treacă pe lângă ea 
și rămase singură pe strada pustie. In cele din urmă, se 
îndepărtă pe străzile Romei, având drept ţintă o casă care 
simțea că nu-i mai aparţine. 

Trecu pe lângă hotelul /mpero din Via del Corso, dar nu se 
opri: nu se simțea în stare, nu încă. 


3, 


În săptămâna pe care o petrecuse în veranda apartamentului 
său de la ultimul etaj al hotelului /mpero, bând vodcă seacă și 
cafea, fumând și înghițind pastile, Dante fusese nevoit să 
lămurească încă o bucată de viaţă pierdută, care începea cu 
cele zece ore din cuptor, înainte ca echipele de la Protecţia 
Civilă să-l scoată de-acolo. 

Partea de jos a toboganului era murdară de ulei de motor, iar 
Dante n-ar fi fost în stare să se caţere pe el și să iasă de-acolo 
singur, chiar dacă ar fi fost lucid. Dar nu fusese. După explozie 
își pierduse orice urmă de conștiență. Salvatorii îl găsiseră 
dezbrăcat pe jumătate, acoperit de funingine, strigând cuvinte 
fără sens. Încercase chiar să-i atace. Din fericire, printre ei se 
afla și medicul de gardă din Portico, cel care îl tratase sub 
numele de „domnul Caselli” după episodul Villa Quiete, și care o 

sunase pe Colomba în timp ce ea încă îl căuta printre 
dărâmături. 

De-acum era imposibil ca descoperirea lui să mai fie ţinută la 
secret, așa că șeful poliţiei o anunţase oficial, spunând și că 
liderul celulei ISIS care îl răpise fusese ucis în atentatul de la 
minele de sulf. 

Lui Dante nu-i mai rămăsese altceva de făcut decât să se 
închidă în hotel, evitând pe absolut toată lumea: reporteri, 
amatori de senzaţional, dar și cunoștințe. Chiar și lui Roberto 
Minutillo, de mulţi ani avocatul și prietenul său, îi fu imposibil să- 
| vadă. 

Numai tatăl vitreg, Annibale Valle, nu se resemnase. 

Era un bărbat de dimensiuni falstaffiene, de vreo șaptezeci de 
ani, cu barbă, care-și susținea cele aproape două sute de 
kilograme cu ajutorul unei perechi de bastoane de drumeţie. 
Acum stătea așezat pe două scaune alăturate și se uita la 
Dante, care făcea tot ce putea să-l ignore. 

— Nu poţi rămâne închis aici pentru totdeauna, îi spuse el, cu 
toată blândeţea de care era în stare. 

Dante stinse mucul de ţigară în gheața topită de pe fundul 
paharului. 

— Las-o baltă, Dante, continuă Annibale. De o viaţă întreagă 
văd cum te lupti și suferi. Poate că a venit momentul să încetezi. 
Pentru binele tău, ca să te protejezi. Lucrurile pe care crezi că le 
știi... 

— Pe care cred că le știu, îl îngână Dante. 

Luă un pahar curat și puse în el gheaţă și vodcă Beluga. 

— Aceeași expresie ai folosit-o și când încercam să-ți explic că 
Tatăl era încă în viaţă. 

Zâmbi răutăcios. 

— Asta înainte să descopăr că nu sunt adevăratul Dante. 
Înainte să descopăr că tu ai minţit ca să ieși din pușcărie, unde 
erai acuzat că m-ai omorât. Pardon, că l-ai ucis pe fiul tău. 

Annibale își lăsă capul în jos. 

— Dante... ce-ar trebui să fac ca să mă ierţi? Ţin la tine ca la 
ochii din cap. 

— N-am de ce să te iert, zise Dante aprinzându-și altă ţigară. 
Primul lucru pe care l-am învăţat când am ieșit din siloz a fost că 
lumea minte, iar tu nu ești o excepţie. 

lar după o lungă tăcere întrebă: 

— Te gândești vreodată la el? La cel adevărat? 

Annibale oftă. 

— Și tu ești adevărat... 

Dante azvârli paharul pe podea. Nu se sparse, dar vodca 
începu să picure de pe marginea balconului în grădina de jos. 

— Te gândești vreodată? repetă el fără să ridice vocea. 

Annibale încuviință din cap. 

— Mereu. 

— Și la ce te gândești? 

— Haide, Dante, nu-i cinstit... 

— Te rog. 

Annibale își suflă nasul într-un șervețel. 

— La... la cum ar fi ajuns când ar fi fost mare. Dacă ar fi 
semănat cu tine, răspunse Annibale cu glasul spart. 

Dante rânji. 

— Eu nu semăn cu nimeni. Doar cu un psihopat care a 
contribuit la uciderea nu știu câtor persoane. 

„Sunt un gol”, îi spusese. 

— Acum s-a terminat totul. Trebuie să mergi mai departe. 

Pentru prima dată de când se întâlniseră, Dante se întoarse 
să-l privească pe Annibale. | se păru bătrân, cu obrajii 
atârnându-i ca două guși și cu venele ieșite în relief pe mâini. Işi 
spuse că niciodată copiii n-ar trebui să-și vadă părinţii 
îmbătrânind, că toţi oamenii ar trebui să se nască și să crească 
singuri, ca să evite durerea despărțirii. 

— Fără trecut nu există viitor, spuse el. Doar un prezent de 
rahat. 

— Ai fost pe punctul să fii ucis de trei ori. Nu-ţi ajunge? 

Dante se aplecă să ridice paharul și îl umplu din nou. 

— Sunt un jucător, tata. Insist până sparg banca. Sau până 
mă sparge cineva pe mine. 


4. 


Colomba nu mai avea mulți prieteni în forțele de ordine, dar 
nici nu și-i făcuse dușmani pe toţi. Supraveghetorul morgii de la 
spitalul Umberto | îi dădu o legitimaţie și vorbi pentru ea cu unul 
dintre asistenţi. 

— Nu mai mult de douăzeci de minute, doamnă, îi spuse 
acesta după ce îi deschise sertarul frigorific cu pricina, apoi o 
lăsă singură. 

Colomba se așeză pe taburet, oftă, apoi decuplă chingile și 
dădu cearșaful la o parte. Chipul semicongelat al lui Leo - 
verzui, cu bărbia strâmbă, pleoapele coborâte - nu-i stârni nici 
cea mai mică reacţie. Oricine ar fi fost când era în viaţă, 
mercenar sau psihopat, acum nu mai era. Insă autopsia scosese 
la iveală răni vechi, poate chiar din adolescenţă, iar ADN-ul, care 
nu corespundea cu acela din eșantioanele analizate mai înainte, 
îi ajutase să reconstituie o parte din arborele său genealogic: 
Giltine chiar era sora lui, cum spusese Dante; sau, mai bine zis, 
sora vitregă, pentru că mama era alta. Nu-l aveau în comun 
decât pe tatăl lor. 

Bielii. 

— Eu cred că iadul există, îi spuse. Și tu ești acolo acum, arzi 
și suferi pentru tot ce-ai făcut. Dar dacă diavolul e vreodată 
imparţial, de câteva circumstanțe atenuante trebuie să ţină cont 
în ceea ce te privește. 

Mai cobori un pic cearșaful și îi dezgoli pieptul, devastat de pe 
urma  autopsiei și arsurilor, aproape sigur provocate de 
naufragiul lui Chourmo, din moment ce explozia de GPL îi 
afectase mai ales partea din spate a corpului. 

— Pentru că ceea ce Bielii i-a făcut mamei tale, lucrurile pe 
care le-ai trăit în copilărie, te-au făcut ceea ce ești. 

Cobori cearșaful de tot și îi privi picioarele amputate, rănile 
neregulate și căscate. 

— Dar cred și în liberul arbitru, în alegeri. lar tu ai ales... viața 
pe care ai și dus-o. 

Leo murise din pricina efectului pe care unda de șoc și căldura 
îl avuseseră asupra organismului său deja slăbit, Colombei i se 
spusese asta la ultima întâlnire restrânsă a CASA unde fusese 
cerută și prezenţa ei. Să fi fost cincizeci de metri mai departe, ar 
fi supravieţuit. 

— Dar nu voiai să supravieţuiești, voiai să crăpi înainte să te 
găsesc și să te omor eu. Mi-ai furat până și nenorocita asta de 
satisfacţie. Nici n-am apucat să-ţi spun în față câtă scârbă îmi 
făceai. Cât... 

O podidi un plâns atât de puternic că nu mai izbutea să 
respire. Se dădu jos de pe taburet și se ghemui într-un colț al 

camerei rece, cu gresie. 
In postura aceasta o găsi Bart. 


5. 


Bart o ajută pe Colomba să se ridice și o obligă să iasă la 
masă, chiar dacă era deja moartă de oboseală: venise la Roma 
să participe la întrunirea Comitetului Naţional pentru Ordine și 
Siguranţă publică și nu trecuse pe la morgă decât ca să pună la 
punct transportarea cadavrului lui Bonaccorso la Labanof, unde 
urma să facă mai multe analize. 

Afară era încă răcoare, dar se așezară oricum în aer liber la o 
măsuță din cartierul San Lorenzo, nu departe de vechiul 
apartament al lui Dante, pe care unii voiau să-l fotografieze dar 
nimeni să-l și cumpere, asta din pricina modificărilor nebunești 
pe care le făcuse înăuntru. Bart comandă apetitiv, fel principal și 
un desert, Colomba nu luă decât o salată. Numai gândul la 
mâncare îi întorcea stomacul pe dos. 

— Gaspare Mantoni avea cancer la colon, zise Bart. Și, chiar 
dacă era sărac lipit, i-a lăsat un milion de euro soţiei. Într-un 
cont offshore. 

Colomba se jucă în mâncare cu furculita, fără spună nimic. 

— Celălalt individ, pe care l-au descoperit hăcuit în cabina de 
control, era tatăl natural al secretarei lui Pala. Nici el nu mai 
avea mult de trăit... 

Colomba aprobă din cap. 

— Mi-au spus și asta. 

Pe Caterina o chemase, de fapt, Andrea Muruts, numele de 
fată al mamei ei. Cetăţean german din a doua generaţie, 
prostituată și hoaţă, își petrecuse cea mai mare parte a vieții 
închisă, mai întâi la școala de corecție, apoi la închisoare. 

— Au descoperit că Teresa s-a întâlnit cu ea imediat ce-a ieșit 
din pușcărie. Probabil ea a recrutat-o și a trimis-o la Pala. 

— În numele Regelui de Arginţi... 

— Ştia să aleagă oameni pe sprânceană. Dar Direcţia Antitero 
a stabilit că e mort, așa că pa-la revedere. 

Bart își dădu seama că nu făcuse bine să atingă subiectul. 

— Tommy cum se simte? 

— Nu l-am mai văzut după convalescenţa din spital. 

Demetra se prezentase alături de un batalion de avocaţi și 
acuzase tribunalul că îl maltrataseră pe băiat și-l expuseseră la 
pericole. 

— Știu doar că în curând pleacă în Grecia. 

— Poate că mătușă-sa e mai puţin tâmpită decât pare. 

— O să-l mulgă de bani și-apoi o să-l abandoneze într-un azil 
de rahat. 

Bart oftă. 

— Scumpo, nu poţi să vindeci tot răul din lume... 

— In general contribui la crearea lui, spuse Colomba cu 
amărăciune. Dar nu-ţi face griji, de data asta chiar ies la pensie. 
S-a terminat totul, cum spun și serviciile în versiunea oficială: 
Leo și-a dus planul la bun sfârșit pas cu pas, iar acum e mort. 
Soții Melas erau complicii lui, Loris și tatăl lui l-au ajutat s-o 
ucidă pe Martina. Caterina - de fapt Andrea - l-a ajutat să-i 
ucidă pe soții Melas. Banii care erau acolo i-a lăsat lui ca s-o 
ajute să se răzbune pe tatăl ei. Fata care a lucrat cu Andrea a 
murit și făcea chestia asta doar pentru bani. Sigur, Leo a greșit 
cu cisterna aia, ar fi trebuit să fugă înainte de explozie, dar mai 
bine așa, nu? 

Bart oftă. 

— Recunoaște că din anumite puncte de vedere e plauzibil. 

— Leo voia să-l salveze pe Dante, nu să-l ucidă. Pala era 
curat, dar ţinea în seif patru milioane opt sute de mii de euro cu 
amprentele soţilor Melas și nu a fugit când avea ocazia. Dar de 
ce să mai scormonești când există mereu riscul să apară ceva 
despre care e mai bine să nu se știe nimic? 

— Ai de gând să faci vreo prostie de-a ta? întrebă Bart cu 
îngrijorare. 

Colomba își desfăcu jacheta. 

— Când au închis contractul de consultanță pentru CASA mi- 
au luat și permisul de portarmă și accesul liber la informaţii de 
orice nivel. Și-apoi... 

Dădu din nou din umeri. 

— Cui îi pasă? Dacă nu m-aș fi încăpățânat, Esposito ar fi fost 
încă viu. 

— lar Dante ar fi murit. 

Bart o privi pe Colomba. 

— De ce faci faţa asta? 

Fără să ridice privirea, Colomba răspunse: 

— La spital, când și-a revenit, mi-a zis că mă iubește. 

Bart aproape scăpă furculita din mână. 

— Și tu ce i-ai spus? 

Colomba nu răspunse; la fel reacţionase și faţă de Dante, 
înainte să iasă în fugă din cortul lui de la spital. 


6. 


Dante izbuti să-l convingă pe tatăl său vitreg să-și ia tălpăşița 
înainte de o altă criză de plâns, își făcu o cafea amestecând 
boabe de arabică și indiană, apoi se întoarse pe verandă, privind 
tavanul transparent. Porni iPad-ul și se conectă la hard disk-ul 
virtual de pe un site criptat unde își descărcase toate 
documentele primite de la servicii despre COW și orice 
informaţii mai găsise pe internet despre agenţiile de securitate 
privată. De când Bush Jr. le dăduse mână liberă după al doilea 
Război din Golf, deveniseră puteri economice publice, cotate la 
Bursă. 

Coloana vertebrală a galaxiei de mercenari din COW era F3, 
fondată în Africa de Sud de către Bieli imediat după ce scăpase 
din Uniunea Sovietică. Jumătate de milion de angajaţi, dintre 
care două treimi în Orientul Mijlociu sau în Africa. În ultimii doi 
ani le furnizase guvernelor și multinaționalelor nu doar soldaţi, 
ci și evaluări de risc și analize strategice. Avea o cifră de afaceri 
de treizeci de miliarde pe an, iar de curând achiziţionase 
Atlanta, una dintre cele mai mari firme din lume specializate în 
tehnologie de siguranţă. 

Apoi mai era firma Fegiz Protection Services, cu sediul la 
Londra și birourile în Afghanistan și Bahrein. Până la momentul 
Veneţia primise mai bine de trei sute de milioane pe an pentru 
misiuni de sprijinire a armatei americane în Irak și intraseră în 
bucluc din pricina unui video în care câţiva agenţi trăgeau 
asupra unor civili. După momentul Veneţia, subcontractase 
contractele cu Pentagonul unei companii specializate în 
mercenari proveniți din America Latină, cumpărând și o firmă de 
top din domeniul automatizării. SonDy Corp, în schimb, se 
născuse în anii '90 dintr-o companie aeriană privată și se ocupa 

de transportul persoanelor și armamentului greu în zone cu 
potenţial ridicat de pericol. Împreună cu F3 cumpărase cu un an 
mai devreme White Elephant, una dintre principalele firme 
mondiale de cybersecurity, cu sediul la Berlin. La rândul ei, 
aceasta cumpărase pachetul majoritar de acţiuni al firmei 
americane Atomic Ray, care producea drone militare cumpărate 
și de armata italiană. Care Atomic Ray avea, la rândul ei, un 
laborator în Silicon Valley pentru sistemele de recunoaștere 
facială. 

Dante sfărâmă o pastilă de Provigil și o amestecă în vodca 
seacă, apoi continuă să cotrobăie prin documente și site-uri. In 
ciuda a ce-i spusese Leo, nu găsi nicio legătură între Tată și 
Bielîi... până când îi sări în ochi un nume: BlackMountain. Era un 
fond de investiţii cu sediul la Portland și care avea milioane de 
investitori pe întregul mapamond. Unora dintre complicii Tatălui 
le plătea un fel de pensie și era principalul finanţator al unui lanţ 
de aziluri pentru copii cu dizabilități numit Bussola d'Argento, 
din care Tatăl își alegea o parte dintre victime. Dante descoperi 
că, după moartea lui Bielii, BlackMountain investise în toate 
operaţiunile noi ale firmelor ex-COW. 

Nu era mult, dar fu de ajuns ca Dante să fie sigur că fratele lui 
nu-l minţise chiar în toate privințele. Pentru a mia oară în 
săptămâna pe care o petrecuse acolo se întrebă ce simțea, de 
fapt, față de el și în special față de moartea lui. Era ușurat? Era 
trist? 

l-ar fi prins bine să stea de vorbă cu Colomba, dar momentul 
din cortul de la spital era încă prea recent. Ridică receptorul 
telefonului din cameră și îl ceru pe responsabilul cu paza 
hotelului. 


7. 


— Chiar nu ţi-ai dat seama? întrebă Bart. 

Colomba pufni. Îi părea rău că ţinuse să-și însoțească prietena 
la hotel, pentru că ea nu făcea altceva decât să vorbească 
despre Dante. 

— Mi-am petrecut jumătate din viaţă lucrând alături de 
bărbaţi, răspunse ea. Ronduri de pază, nopţi în birou... Dacă nu 

încearcă ei, eu îmi văd de-ale mele. 

— Dante nu a încercat. 

— Și rău a făcut. l-aș fi zis să plimbe ursu’ și s-ar fi terminat 
acolo. 

— Eu m-aș fi băgat în patul lui. 

Colomba se întoarse spre ea. 

— Cât ai băut? 

— Două beri. Dar Dante e mare miștocar, inteligent, 
simpatic... lar eu nu am pe nimeni. 

Colomba clătină din cap, neștiind dacă Bart o lua sau nu peste 
picior. 

— Aţi mai vorbit despre asta? întrebă prietena ei. 

— Nu. Mă tem că mai devreme sau mai târziu subiectul o să 
iasă din nou la suprafaţă. Deocamdată, îl evit. 

Ajunseseră la hotelul Romano, iar orașul luminat, cu străzile și 
istoria lui, i se păru superb Colombei, în ciuda a tot ceea ce se 
întâmplase până atunci. 

— Nu-i ciudat că atunci când Dante dispare, îl cauţi, iar când 
vine el, tu dispari? întrebă Bart luând cheia de la recepţie. 

— Sunt două lucruri diferite. 

Bart o îmbrăţișă. 

— Dar mecanismele sunt universale, scumpo. Să ne vedem 
curând, bine? 

Colomba luă o mașină prin car sharing ca să ajungă acasă și 
se prăbuși în fotoliul din camera de zi. Cândva fusese locul ei 
preferat: acum i se părea incomod și străin, la fel ca restul 
apartamentului. Înăuntru mirosea a umezeală și praf, iar cei trei 
cactuși de pe balcon se făcuseră maro și se uscaseră. Și mai 
erau și viața la oraș de care se dezobișnuise, zgomotele din 
trafic care îi intrau pe fereastră, mirosul Tibrului. 

Se văzu stând în fotoliul acela în anii care urmau să vină, 
acoperindu-se de praf ca maldărul de cărţi la mâna a doua de 
pe podea, de lângă fotoliu. Le cumpărase de la taraba din faţa 
Teatrului Adriano. Volumul de deasupra era Curcubeul 
gravitaţiei!, la care Colomba renunţase după primele câteva 
pagini și de a cărui poveste plină de penisuri și rachete nu avea 


11 Gravity's Rainbow (1973), roman al autorului american Thomas Pynchon, 
nominalizat la Premiul Nebula în 1973 și la Premiul Pullitzer pentru Ficțiune în 1974, 
însă juriul a considerat cartea nejustificat de greoaie și obscenă; astăzi, mulţi critici îl 
consideră unul dintre cele mai importante romane americane scrise vreodată. (n. 
red.). 

chef să se reapuce. Poate că i-ar fi plăcut lui Dante, așa maniac 
cum era. 

Nu mă mai gândesc la Dante, îşi impuse și scotoci mecanic 
printre cărţi, în căutarea uneia care s-o atragă. 

Apoi D'Amore îi sună la ușă. 


8. 


D'Amore purta un costum de culoarea antracitului și o 
cămașă albă, iar pe braţ își ţinea trendul. Nu mai avea aerul 
acela lejer: acum era doar un militar în civil. 

Care a fost să-și îngroape oamenii, își zise Colomba. 

— Te deranjez? întrebă el. Mi s-a spus că ai ajuns acasă și 
voiam să văd ce faci. 

Colomba îi făcu semn să intre. 

— Încă mă ţineţi sub supraveghere? 

— Ti-am lăsat o mașină jos. Doar până trece toată nebunia. 

Colomba dădu din umeri resemnată și se așeză din nou în 
fotoliu, lovind bocancii cu piciorul. 

— N-am absolut nimic să-ţi dau, doar niște nocino” pe care mi 
l-au făcut cadou colegii după spital. 

— Beam când eram mic. 

— Atunci servește-te singur și simte-te din nou tânăr. E sub 
chiuvetă, lângă înălbitor. 

D'Amore își scoase haina și merse în bucătărie. Costumul 
elegant îi venea bine, își spuse Colomba privindu-l din spate. Se 
întrebă dacă și costumul era o mască, la fel ca aerul lejer, sau 
dacă era vorba despre adevăratul D'Amore - asta dacă el exista 
cu adevărat. 

Se întoarse cu o sticlă în formă de nucă și turnă două degete 
de lichior în tot atâtea pahare de plastic colorate. li întinse unul 
dintre ele Colombei și gustă din al său. 

— Exact cum mi-l aminteam: prea dulce și prea amar în 
același timp, spuse el, și se așeză în fotoliu în fața Colombei. Am 
auzit că Santini te-a atacat în timpul funeraliilor. 

— Era beat și avea dreptate. Ar fi trebuit să-l las pe Esposito 
să-și vadă de viaţa lui. 


12 Lichior de nuci. (n. red.). 

Simţi un nod în gât și se concentră asupra paharului. 

— Ai avut motivele tale să-l implici. 

Colomba dădu imperceptibil din cap. 

— Aveam încredere în el. Dar îl tratam ca pe-un rahat. 
Probabil a murit urându-mă. 

— Cu toţii mergem în aceeași direcție, Colomba. Și odată ce 
ajungem la capăt nu mai contează. 

— Asta e filosofia ta de viață? 

El ridică ochii o clipă; erau injectați. 

— Ai una mai bună? 

— În clipa asta - nu. Erai prieten cu cineva de-acolo? 

D'Amore își mai turnă un pahar de nocino. 

— Nu. Dar i-am trimis, oricum, la moarte. 

Frământă figurina pe care o purta la încheietură. 

— N-ar fi trebuit să comand pe teren, nu mai sunt agent 
operativ. 

— Dar ai fost cândva. 

— Ceva ce avem în comun. Te-ai gândit ce-o să faci acum că 
Bonaccorso e mort? 

Colomba clătină din cap. 

— O să pornești pe urmele Regelui de Arginţi? 

Ea îl privi pe deasupra paharului. 

— În domeniul tău nu există vizite de curtoazie, nu-i așa? 

D'Amore schiţă un zâmbet obosit. 

— Nu m-a trimis nimeni, îţi jur. Îmi dai voie să-mi fac griji 
pentru o colegă? 

— Dacă nu-ţi faci griji pentru cei care-au murit de pomană... 

D'Amore mototoli paharul. 

— Ești nedreaptă. 

— În ciuda versiunilor voastre oficiale, știi foarte bine ce s-a 
întâmplat la mină: cineva voia să-l omoare pe Leo și a reușit 
asta făcând un măcel. Păcat că pe voi nu vă interesează cine 
era. Sau știți deja și aveţi impresia că vă e prieten. 

— Nu pot să fiu prietenul cuiva care mi-a omorât oamenii, zise 
D'Amore. Dar n-o să împiedicăm magistratura să-și desfășoare 
anchetele. 

— N-o să găsească nimic fără servicii, știi asta foarte bine. 

— Nu mă încântă deloc, dar n-am ce face. 

Colomba ridică paharul. 

— Mai toarnă. 

Ochii ei căpătaseră o nuanţă de verde-măsliniu. D'Amore se 
aplecă spre ea, iar Colomba se lăsă pe umărul lui. li făcu plăcere 
să-i simtă respiraţia pe ureche. Preţ de o clipă. Apoi se îndreptă 
din nou. 

— Nu, spuse. 

D'Amore se retrase. 

— Scuze, nu voiam să te indispun... 

— Nu m-ai indispus. Dar trage-ţi-o cu altcineva dacă vrei să 
uiţi de doliu. 

D'Amore își culese haina și trenciul și se ridică în picioare. 

— Mai bine plec. O să mai dai un semn din când în când? 

De data asta nici nu fu nevoie de vreun răspuns. 

D'Amore zâmbi și ieși. Numai după ce-și puse pijamaua, 
Colomba își dădu seama că pe fotoliu îi lăsase un stick de 
memorie. 


9. 


Colomba se uită peste toate fișierele de pe stick și, 
neînțelegând absolut nimic, își încălţă din nou bocancii și ieși. 

Era ora 1:30, iar în faţa hotelului nu erau parcate multe 
mașini. Numai una dintre ele, însă, avea două persoane la bord. 
Nu era greu să-și dea seama că erau oamenii lui D'Amore, dar 
Colomba fu sigură că îi judecase corect atunci când aceștia o 
urmară tot drumul pe care-l făcu în taxi până la hotelul /mpero. 

Portarul de noapte era nou și ea nu era îmbrăcată la fel de 
elegant ca majoritatea clienţilor hotelului, așa că fu nevoită să 
se anunţe. 

Două minute mai târziu se apropie de ea un bărbat chel și 
musculos, îmbrăcat cu sacou și cravată. 

— Vă conduc eu, dottoressa, îi spuse. 

— lertaţi-mă, cine sunteți, mai exact? întrebă Colomba uluită. 

— Lucrez pentru domnul Torre. Pe aici, vă rog. 

Bărbatul o însoţi până la ușa apartamentului, bătu și deschise 
folosind o copie a cheii. 

Colomba se așteptase să-l găsească pe Dante treaz, dar mai 
ales singur. În schimb, doi bărbaţi îmbrăcaţi la fel de elegant ca 
tipul chel examinau camera cu niște aparate care depistau 


VP - 290 


microfoanele ascunse; demontaseră până și plafonierele. 

Dante era pe verandă, cu privirea frenetică pe care o avea 
atunci când se droga. Lucrurile care îi împânzeau camera la 
Portico erau acum împrăștiate peste tot în jurul lui, inclusiv 
espressorul, lângă care mai nou stătea și o mașină de cafea 
automată. Chiar dacă toate geamurile glisante erau deschise, 
aerul era impregnat de fum și cafea. 

EI îi făcu un semn de salut cu mâna. 

— Insomnie? întrebă Dante obosit. 

— Un fel de. Cine-s oamenii ăștia? 

— Contractori, răspunse el aprinzându-și o ţigară. 

Colomba încălecă un scaun. 

— Te-ai ţicnit? 

— Am ales cu mare grijă o firmă italiană care nu a lucrat 
niciodată cu guvernul nostru. Vezi? N-am nevoie de tine. Poţi să 
te întorci liniștită acasă. 

Colomba oftă. 

— Dante, ţin la tine. Ești cel mai bun prieten al meu... 

— Bine ați venit la Frienazone.com... Ce vrei? Te-ai plictisit să 
bei poșircă la tine acasă și ai venit la autoservire? 

Colomba îi aruncă stick-ul. 

— D'Amore mi-a lăsat ăsta. Dar sunt numai cifre, nu mă 
pricep. 

— Trei, spuse Dante, puteţi veni o clipă, vă rog? 

Unul dintre tehnicienii îmbrăcaţi elegant ieși pe verandă. 
Verifică stick-ul, probabil căutând urme de explozibil, virusuri și 
camere ascunse, apoi i-l înmână lui Dante. 

— E curat, spuse. Acolo am terminat. 

— Câte microfoane erau? 

— Numai două, domnule Torre. Chestii standard ale 
ministerului. 

— Mă subestimează. Vă mulțumesc, ne vedem mâine. 

Trei și colegul său ieșiră din apartament. 

— Ce rahat de nume mai e și „Trei”? întrebă Colomba. 

— M-am inspirat din Doctor House. Ca și el, prefer să nu mă 
apropii de persoane care ar putea să moară din cauza mea. 

— De ce crezi că ești în pericol? 

— Nu cred că sunt, răspunse Dante. Dar când o să-l găsesc pe 
Regele sau Regina de Pică o să am nevoie de protecţie și ajutor 
să-l sau s-o ucid. Ei o să depună mărturie în favoarea mea, dacă 

invoc legitima apărare. 

Colomba se întrebă dacă nu cumva totul era un vis. 

— lisuse, Dante! Ce mai ai de gând să faci? 

Dante sorbi din cafea. 

— Tu voiai să-l găsești pe fratele meu, eu vreau să găsesc 
persoana care i-a ucis pe el și o grămadă de alţi oameni. 

— Îţi riști pielea ca să răzbuni un asasin? 

— Pe unul dintre noi, CC. 

Ridică stick-ul. 

— Vrei să-l citești sau nu? 

Colomba încuviinţă. 

— Te rog. 

Dante îl conectă la laptop, trecând în revistă tot conţinutul. 
Erau numai fișiere Excel. 

— Sunt tranzacţii cu bani, spuse el după ce fumă câteva ţigări 
una după alta. De acum patru ani. Intrări și ieșiri ale unui 
offshore din Belize. Firmele de genul ăsta sunt niște cutii goale 
numai bune de învârtit bani în paradisurile fiscale. 

— Astea ce sunt? întrebă Colomba arătând niște conturi 
evidenţiate cu altă culoare. 

Dante le studie. 

— In documentul original nu apar, deci cred că sunt adnotări 
făcute de prietenul tău sau de altcineva pentru el. Apropo, te-ai 
tăvălit cu el? Miroși a aftershave-ul lui. 

— Dacă ai impresia că mă umilești, ia-ți gândul. 

— Pacat, e amuzant să umilești gabori. Așa, iată și legenda 
conturilor. Îţi spune ceva Markopoulo Mesogaias? 

— Acolo avea familia Melas șantierul naval. 

— Unul dintre conturile cele mai active e deschis acolo. Sute 
de milioane de euro. 

Colomba căscă. Abia reușea să ţină ochii deschiși. 

— Provenienţă? 

— Nu zice. Însă în același cont au intrat bani de la... 

Se opri, cu adevărat interesat pentru prima oară de când 
deschisese fișierul. 

— BlackMountain. Și White Elephant! 

Și Colomba își amintea de aceasta din urmă: era pe lista 
celulei antitero. 

— Toate tranzacţiile încep și se termină în aceeași dată, zise 
Colomba. 

Dante ezită o clipă, apoi spuse: 

— Stai să verific câteva chestii. 

Începu să caute frenetic pe Google. Într-un final închise 
laptopul, mulțumit. 

— Deci? Văd că nu mai poţi de nerăbdare, zise Colomba. 

Dante își încrucișă mâinile la ceafă. 

— Războiul dintre Leo și Regele de Arginţi l-a provocat Tatăl. 


10. 


Apartamentul avea un dormitor cu baie pentru oaspeți. 
Colomba dormise acolo de multe ori înainte ca Dante să fie răpit 
și găsi salteaua exact cum și-o amintea atunci când se trânti în 
pat îmbrăcată, renunțând la haine abia când se crăpa de ziuă, 
exact la timp să coboare jaluzelele și să se culce la loc. 

Când se trezi în cele din urmă, Dante era în living, ca Adam 
Ant, și vorbea cu Trei și individul chel care cu o seară în urmă 
coborâse s-o întâmpine la recepție. 

— Scuze, zise ea. Imi fac o cafea și vă las în pace. 

— Dottoressa, bună dimineaţa, spuseră cei doi aproape 
simultan. 

— Am dormit în camera pentru musafiri. 

— Bine de știut, răspunse Trei. 

Colomba își zise că nu era normală. Ce rost avea să facă 
precizarea? Dante îi întinse o cană cât o carafă, plină cu cafea 
pregătită la aparat. 

— Chiar trebuie să faci o desţelenire așa serioasă? întrebă ea. 

— Nu, dottoressa, trebuie doar să securizăm un apel, 
răspunse Trei în locul lui Dante și scoase din valijoară un laptop, 
pe care îl conectă la o placă de sunet externă și la un telefon 
mobil. Din păcate e imposibil să criptăm apelul complet pentru 
că ambele părţi ar trebui să folosească același software. Nu 
putem decât acoperi vocea domnului Torre cu ajutorul 
frecvențelor joase. De fiecare dată când domnul Torre va vorbi, 
cei care ne interceptează vor auzi interferenţe. 

— Trebuia să-i spuneţi să descarce Signal, sigur costa mai 
puţin, zise Colomba încercând să facă o glumă. 

Trei clătină din cap, păstrându-și aerul profesional. 

— Subiectul se află la izolare în aripa specială a închisorii din 
Rebibbia. 

Colombei îi stătu inima în loc. 

— Vreţi să vorbiţi cu Neamţul? 

Dante dădu aprobator din cap. 

— Are dreptul să-și sune reprezentantul legal, în vederea 
soluționării apelului. 

Arătă spre telefonul conectat la computer. 

— M-a costat alte douăzeci de mii de euro să împrumut 
mobilul lui. 


11. 


Apelurile telefonice date din închisoare sunt întotdeauna 
controlate și înregistrate, cu excepţia celor către reprezentanții 
legali. Cazul Neamţului, însă, era o excepţie. 

Poate că avea peste șaptezeci de ani, dar era încă plin de 
mușchi, cu un gât masiv, păr alb și lung și nas de boxer. Avea 
urme de cuţit și gloanţe pe tot corpul și ispășea o condamnare 
pe viaţă pentru că fusese complicele Tatălui. 

La mai mult de trei ani de la arestarea lui, asta era tot ce 
știau anchetatorii despre el. 

Numele său real și dacă era într-adevăr german sau nu 
rămâneau un mister. Neamţul, pe de altă parte, nu deschisese 
niciodată gura, iar când un măturător al închisorii îi pusese prea 
multe întrebări el îi băgase pe gât mânerul măturii. 

La exact ora 12:30 fu luat din celulă de către doi agenţi de la 
poliția penitenciarelor, percheziționat, încătușat și condus în 
cabina celui care supraveghea una dintre porțile închisorii, o 
gheretă foarte asemănătoare cu acelea la care se plătește 
accesul pe autostradă. In jurul cabinei - un cordon de agenţi 
GOM, Grupul Operativ Mobil, trupele de asalt ale poliţiei 
penitenciarelor. În mod normal, telefoanele se dădeau din 
camera de vizite, însă pentru Neamţ se făcuse o excepție și în 
acest caz. 

Centralistul formă numărul avocatului. 

Dante răspunse străduindu-se să imite accentul napoletan al 
avocatului și ceru să stea de vorbă cu Neamţul. Colomba rareori 

îl văzuse să tremure în asemenea hal din pricina tensiunii. 

— Bună ziua, domnule Neamţ, începu Dante, aproape falsând. 

La celălalt capăt urmă un moment de ezitare. Neamţul știa că 
la telefon nu urma să fie avocatul lui, cum credeau polițiștii; nu 
știa, însă, pe cine urma să găsească la aparat. 

— Bună ziua, domnule avocat. 

— Aţi primit vederea? 

— Da. 

Dante îi făcu semn lui Trei, care porni frecvențele joase. 

— Din clipa asta mă auzi numai tu, dar ţie spionii îți vor 
distinge vocea cât se poate de clar. Ai înţeles? 

— Da. 

— Plânge-te de calitatea proastă a semnalului. 

— Nu vă aud bine, domnule avocat, zise Neamţul. 

— Bănuiesc că în două minute cineva o să oprească totul, așa 
că să ne grăbim. 

Treptat, glasul lui Dante căpătase mai multă siguranţă. 

— Nu am nimic să vă comunic, domnule avocat. 

— Așa e, eu vorbesc, iar tu asculți. 

— Cum doriţi, domnule avocat. 

— Am văzut conturile și am schimbat două vorbe cu Leo 
înainte să moară. Știu că Tatăl și Bielii au lucrat împreună 
înainte de căderea Zidului. 

Fără să ezite, Neamţul replică: 

— V-am mai spus și ultima oară când ne-am întâlnit, domnule 
avocat: aveţi mare grijă în ce vă băgaţi. 

Dante își amintea foarte bine sfatul și circumstanţele în care îl 
primise. Cu puţin înainte de a fi răpit îl vizitase pe Neamţ la 
Rebibbia, căutând informaţii despre Giltine. Nu fusese o întâlnire 
amicală, iar când își aminti de clipele acelea Dante simţi câteva 
firicele neplăcute de sudoare scurgându-i-se pe gât. 

— Tatăl folosea un fond de investiţii, BlackMountain, să-i 
plătească pe cei ca tine. Și, uitându-mă la tranzacţiile din contul 
lui de economii, aș spune că avea schimburi profitabile cu mai 
multe firme care acum au înghiţit COW. Uite cum văd eu 
situația: Bieli era o vechitură din Războiul Rece și credea în 
soldați, Tatăl, în schimb, se compara cu Mengele și credea în 
dezvoltarea cercetărilor științifice. În cele din urmă, Tatăl a fost 
gata să-l sfideze pe Bielii și să-i ia tronul, dar a murit înainte să 
reușească. Dacă într-adevăr a existat un Rege de Arginţi, el era 

acela. 

— Nu știu la ce vă referiţi, domnule avocat. Nu mă pricep la 
lucrurile astea. 

— Da, tu ești o carte fără valoare. Leo era atuul. Dacă e să mă 
iau după ce a făcut, e limpede că avea experiență militară și 
multe conexiuni. Era un contractor, unul dintre fiii pe care Bieiii, 
probabil, i-a avut violându-și prizonierele. Tatăl l-a luat și l-a 
transformat într-o rachetă teleghidată împotriva lui Bielii. Vreau 
să știu de la tine de ce Bieli nu s-a oprit după aceea. 

— Și mă întrebaţi asta pe mine? 

— Da. Indiferent ce rol ai jucat, acum ești nevoit stai pe 
bancă. Tatăl, Leo, Giltine, Bielîi au murit, noii generaţii care 
petrece COW în mileniul al treilea i se rupe de tine. Chiar nu vrei 
nicio satisfacție? Folosește-mă. Pentru cine lucra Leo? 

Urmă încă o tăcere prelungă. În cameră, Dante nu fu singurul 
care transpiră. 

— Pentru nimeni, spuse în cele din urmă Neamţul. 

Vocea își pierduse orice coloratură și parcă provenea dintr-un 
GPS. 

— Și-atunci de ce a luptat în continuare? 

— Din iubire, răspunse Neamţul. 

Temperatura din apartamentul de la ultimul etaj al hotelului 
Impero păru să scadă subit. 

— Aţi terminat, domnule avocat? insistă Neamţul. 

— Nu, răspunse Dante revenindu-și. Și Leo a fost ucis, și încă 
de către cineva care a făcut eforturi mari să-l omoare. Cineva 
care-l iubea pe Bielii sau care-i ura pe Tată și progenitura sa? 

— A doua variantă. Dacă ar putea, ar da foc lumii întregi 
numai pentru că e/l-a zdrobit. 

— Cine e? 

Neamţul râse. 

— Vită-te-n oglindă, băiețaș. 

Închise telefonul. 


12. 


În timp ce Dante îl trimitea pe Trei să-i returneze telefonul 
avocatului care-l apăra pe Neamţ, în caz că l-ar fi luat cineva la 

întrebări, Colomba încerca să-și revină din starea de șoc în care 
o aruncase vocea Neamţului. Își amintea cum o atacase de 
parcă ar fi fost ieri - o forță de neoprit, ca Terminator, și la fel de 
rece. 

— La ce vedere se referea? întrebă ea. 

— Fotografia pe care mi-a dat-o Leo înainte să moară. l-am 
trimis-o prin avocatul lui. 

Colomba închise ochii și numără până la zece. 

— De ce? 

— Voiam să-mi confirme că era autentică. Dacă n-ar fi fost, ar 
fi închis telefonul imediat ce mi-a auzit vocea. 

— Dacă a spus adevărul, Tatăl și Bielii au continuat să poarte 
razboiul dintre ei și după ce au murit. Ca o dușmănie de moarte 
între familii. 

— Și luptele au fost duse prin intermediul... creaturilor lor. 

Dante se mirosi. 

— Mă duc să mai fac un duș. Duhnesc a frică. 

— La ce se referea când ţi-a zis să te uiţi în oglindă? Că 
individul seamănă cu tine sau că e vina ta? 

— Cred că prima variantă, răspunse Dante strecurându-se în 
camera lui. Regele de Arginţi a trecut prin ghearele Tatălui și, la 
fel ca mine, nu a ajuns în acid. Și am impresia că a fost ţinut 
prizonier cam când am fost și eu. 

— Cât te costă toată organizarea asta? întrebă Colomba 
ridicând vocea ca el s-o audă dincolo de perete; între timp, își 
prepară un cappuccino la espressor. 

— Treizeci de mii pe zi, strigă Dante din baie. Și niște 
cheltuieli extra. 

— Şi le-ai spus că n-ai nicio leţcaie? 

— Au vrut plata în avans. Două sute de mii. Și alte două sute 
garanţie. 

Colomba descoperi că folosise lapte de migdale. Aruncă totul 
și desfăcu un Redbull fără zahăr. 

— Cum l-ai convins pe Annibale să te sponsorizeze? 

— Nicicum, răspunse el de sub duș. Sunt banii mei, roadele 
muncii mele. E tariful de bază pe care-l percep ca să deschid 
încuietorile morţilor. 

Colomba dădu buzna la el în cameră și aruncă doza de 
Redbull în silueta din spatele geamului mat al cabinei de duș. 
Panoul de sticlă se crăpă. 

— Alo! ţipă Dante. 

— Te omor, spuse Colomba. 

Dante opri apa și ieși în grabă din cabina de duș, înfășurat 
într-un prosop. 

— De ce, pentru că am sustras niște bani din fondurile negre 
ale serviciilor? De la prietenul tău Aftershave D'Amore? 

— Ți-am mai zis să nu faci asta. 

— Și te-am ascultat, asta până când a murit fratele meu. 
Atunci l-am sunat pe Santiago și i-am dat adresa și combinaţia 
de la seif. Carabinierii nu trecuseră încă pe-acolo. 

Santiago fusese dealer de droguri în Cuchillos, o bandă 
criminală de /atinos, dar se desprinsese de coreligionarii săi și își 
ducea traiul lucrând pe Deep Web. Dante avea încredere în el 
tot atât de mult pe cât Colomba nu avea încredere în el. 

— Cât aţi luat? 

— Șase sute de căciulă. El i-a scos din Italia. Acum am și eu 
un offshore. E în Insulele Cayman. Vrei să mă reclami? 

— Termină cu prostiile. Dar chestia asta n-o faci fără mine. 

— Credeam că te-ai retras. 

— Nu te las singur. 

Dante îi întoarse spatele scheletic și porni mașina de tuns 
barba. 

— Cum vrei. 

— Dar eu gestionez trupele. Spune-le contractorilor tăi că din 
clipa asta eu sunt sergentul-major. 

— la un loc. Ca să știi, dacă mai rămân bani după ce se 
termină tot, o să-i folosesc să plec. 

Un ciuf de păr roșu căzu în chiuvetă. 

— Și n-o să apar ca prin magie într-o clinică abandonată lângă 
casa ta. 

— Mai bine, pentru că ești o adevărată povară, zise Colomba 
ascunzându-și mâhnirea. 

— Mergi și îmbracă-te, în scurt timp avem musafiri. 

CAPITOLUL II 


1. 


Regele de Arginți începuse să joace șah la zece ani. Pe atunci 
nu avea piese și nici măcar coli de hârtie pe care să le 
deseneze. In plus, durerea era deseori atât de intensă că nu 
reușea să miște nici măcar un deget. Însă mintea lui părea să se 
hrănească tocmai cu durerea aceea și să devină mai puternică 
odată cu ea. In vreme ce corpul său ardea și se contorsiona, 
gândurile îi deveneau limpezi și în cele din urmă îl ridicau din 
lumea cărnii. In partidele mintale pe care le juca neîntrerupt, el 
devenea piesele pe care le muta și izbutea să vadă viitorul 
fiecăreia dintre ele, ca și cum viața lor s-ar fi rostogolit înainte. 
Știa când un nebun urma să fie capturat sau când regina urma 
să dea șah; și știa când o mișcare aparent nesemnificativă din 
deschidere urma să influenţeze finalul jocului. 

Crescând, Regele de Arginţi înțelesese că lumea întreagă era 
o tablă de șah uriașă și că oamenii aveau destinul prestabilit, 
doar că nu reușeau să-l anticipeze. Erau dominați de stimulii cei 
mai banali - foamea, pofta, frica, durerea - și reacţionau după 
un tipar cu puţine variante posibile: un laș urma să fugă 
întotdeauna din faţa pericolului, un îndrăgostit avea să-și pună 
întotdeauna viața în pericol să-și salveze iubita. 

Cunoscând chiar și numai superficial subiectul, Regele de 
Arginţi era în stare să anticipeze suficient de bine ce urma să 
mănânce acesta la micul-dejun sau ce revistă urma să 
răsfoiască în sala de așteptare a unui spital. Știa și cum să-l 
constrângă să aleagă variante diferite de cele de până atunci, 
evident fără ca subiectul să-și dea seama că traseul îl stabilea 
altcineva. Construise partide complicate, în care oamenii cădeau 
cu zecile fără să știe de ce. Plantase semințe care înmuguriseră 
abia ani întregi mai târziu. Și, mai ales, avusese întotdeauna 
grijă să înceteze semnalele în clipa în care pionii lui adulmecau 
prezenţa invizibilă care le hotăra soarta și fusese gata să-i 
distragă, la fel cum asistenta voluptuoasă a unui prestidigitator 
distrage privirea publicului de la locul în care e ascuns 
porumbelul. 

lar acum, stând în picioare în fața hotelului lui Dante, înțelese 
că era momentul unei distrageri. 


2. 


Zile întregi, oamenii lui Unu străbătuseră Italia în lung și-n lat 
ca să dea de urma celor care supravieţuiseră prizonieratului în 
care îi ţinuse Tatăl și să-i convingă să-l întâlnească pe cel care îi 
salvase. Nu toţi acceptaseră și nu toţi erau în stare să suporte 
stresul pe care îl presupunea o astfel de călătorie, dar șase 
dintre ei răspunseseră afirmativ. Luca Maugeri sosi la Roma, 
evident, însoţit de tatăl său, primul entuziasmat, al doilea nu 
tocmai în largul lui în pantalonii prea lungi. Ambii părinţi îl 
însoțiră, însă, pe Ruggero, care avea treisprezece ani dar arăta 
mai mic, cu chipul purtând semnele sindromului de alcoolism 
fetal; Tatăl vânduse înregistrarea perioadei sale de prizonierat 
unui pedofil - unul dintre multele moduri de finanţare la care 
recurgea. Apoi mai era Luigi, în vârstă de cincisprezece ani, 
epileptic: Tatăl îi convinsese pe toţi că băiatul se înecase în râu 
și cadavrul îi fusese luat de curent. Cesare, de aproape 
șaisprezece ani, era cel mai mare: autist și cu un ușor retard 
mintal, el era cel căruia Luca îi spunea OG; îl însoțea medicul de 
la clinica din Florenţa în care rămăsese de când fusese găsit. 
Nici tatăl, nici mama lui Fabio nu veniseră, dar ei aveau o 
justificare: Tatăl îi omorâse într-o explozie a conductei de gaze. 
Fabio avea doisprezece ani, la fel ca Benedetto, care se 
prezentă îmbrăcat în jeans din cap până-n picioare. Era singurul 
căruia medicii nu-i descoperiseră vreo patologie sau retard; 
părinţii lui se uitau în jur parcă întrebându-se ce căutau acolo. 

Contractorii îi conduseră prin bucătăriile hotelului ca să evite 
camerele de supraveghere și îi urcară pe rând la ultimul etaj; la 
ușa apartamentului îi aștepta Colomba, care trebuia să joace 
rolul de amfitrioană în vreme ce Dante își aduna puterile să 
înfrunte grupul de străini. 

Ea le mulțumi tuturor că acceptaseră invitaţia, îi rugă pe 
adulţi să se așeze în living și îi lăsă pe copii să se învârtă prin 
apartament. Luca începu să-i explice lui Cesare cum funcţiona 
televizorul cu plasmă; părea că se împrieteniseră repede. 

Ruggero și Luigi, în schimb, merseră direct pe verandă pentru 
că, la fel ca pe Dante, spaţiile închise îi chinuiau, chiar dacă la ei 
gradul de insuportabilitate era mai mic. Unu și Patru îi 
supravegheau să nu se lovească, iar din felul în care Unu le 
zâmbea copiilor era clar că îi avea și el pe ai lui. 

— Dante ar vrea să stea de vorbă o oră cu cei mici. O să stea 
pe verandă, unde am pregătit și o mică gustare. Însă trebuie să 
vă rog să rămâneţi aici, înăuntru, pe toată durata discuţiei; din 
camera asta puteți vedea foarte bine balconul, există măsuri de 
protecție și... gărzi de corp. Puteţi să-i luaţi când vreţi, dar 
Dante își dorește puţină intimitate. 

Medicul protestă, părinţii lui Benedetto protestară, dar 
Colomba nu se chinui să-i convingă pentru că toţi știau că fără 
ea și Dante copiii ar fi fost încă închiși în containere. În plus, era 
„eroina de la Veneţia”, iar asta îi făcu să capituleze în cele din 
urmă chiar și pe cei mai vehemenți. 

Dante ieși din dormitorul lui numai după ce toţi copiii și tutorii 
lor fuseseră însoțiți pe balcon. Avea privirea cuiva care se teme 
să nu se contamineze cu Ebola, dar ascunse totul sub o mină 
bine dispusă, iar când Luca și Benedetto îl îmbrăţișară nu se 
smulse din strânsoare, așa cum și-ar fi dorit. 

Părinţii și însoțitorii se întoarseră în living, iar Colomba îi ajută 
pe copii să se așeze, oferindu-le suc de portocale și fursecuri. 
Cel mai înspăimântat era Benedetto, însă Luigi îl luă de mână 
fără să se uite la el, liniștindu-l imediat. 

— Bun, începu Dante uitându-se la palmele lui. Dragi copii, 
după cum știți... și eu am trecut prin... ăă... același caz ca și voi. 
Necaz. Voiam să zic necaz. 

— Da, știm, domnule Torre, spuse Benedetto. Bărbatul din 
Siloz! 

— Siloz! zbieră Luigi. 

Cesare râse. 

— Spuneţi-mi Dante, zise el. Suntem colegi pentru că am 
trăit... mă rog, v-am zis asta deja. Oricum... 

Dante luă de pe masă un bongo mic. 

— N-am devenit un freak, deși probabil nici nu știți ce 
înseamnă asta, dar așa o să mă auziţi mai bine. 

Foarte repede, lovi și zgârie pe bongo preţ de treizeci de 
secunde, însă băieţii se liniștiră aproape imediat, uluiţi. Când 
termină mesajul, toţi râseră, cu excepţia lui Ruggero, care îi 

imită pe ceilalţi abia la final. Benedetto chiar aplaudă, iar Dante 
făcu o plecăciune zâmbind, ceea ce stârni un alt ropot de 
aplauze, încă mai călduroase. 

— Pot să știu și eu ce le-ai zis? întrebă Colomba în șoaptă. 

— Neamțului îi put picioarele, răspunse el. 


3, 


Neamţul fu condus înapoi în celula în care stătea douăzeci și 
trei de ore pe zi, după cele șaizeci de minute petrecute în aer 
liber în curtea pustie. Era singurul moment din zi în care ieșea, 
cu excepţia dușului, pe care îl făcea mereu singur. Nu avea nici 
cărți, nici ziare, nu se uita la televizor, doar la buletinul de știri 
de dimineaţa devreme. Restul timpului, spuneau cei care îl 
supravegheau, și-l petrecea privind fix peretele din fața lui sau 
făcând gimnastică. Nu părea să sufere de pe urma izolării. 

Singura activitate în care își dădea voie să se cufunde era 
citirea zecilor de scrisori pe care le primea săptămânal, trecute, 
evident, prin cenzura închisorii. Cazul lui stârnise multă 
curiozitate și nu numai. Îi scriau regizori care voiau să toarne un 
film despre viaţa lui, scriitori care voiau să-i aștearnă pe hârtie 
memoriile, femei și bărbaţi care voiau să-l ia de soț, femei și 
bărbaţi care voiau să-l spânzure de boașe pentru ce le făcuse 
zecilor de copii pe vremea când era în slujba Omului Negru. 

Neamţul citea totul și nu răspundea nimănui, însă fotografia 
cu Tatăl și Bielii făcută la Berlin nu ajunsese la coșul de gunoi 
împreună cu tot restul. Dante imprimase pe spate câteva linii ca 
s-o facă să semene cu o carte poștală veche și o trimisese din 
afara Romei, cu un mesaj generic semnat de avocatul său. 

Neamţul se ridică să meargă la baie și, fără să fie surprins de 
camera de luat vederi, luă fotografia. 

Baia consta într-un vas de toaletă și o chiuvetă separate de 
restul celulei printr-un perete de un metru și jumătate, ca să 
poată fi ţinut mereu sub observaţie, garantându-i în același timp 
un minimum de intimitate. Neamţul se așeză pe colac și sprijini 
vederea în chiuveta mică. Puse dopul și deschise robinetul. 

După o jumătate de oră se întoarse pentru o nouă „ședere”. 
În chiuvetă, apa devenise ușor uleioasă; fotografia se lipise de 

materialul vasului. 

Prefăcându-se că se clătește pe față, Neamţul se aplecă 
deasupra chiuvetei. 

— Bravo, băiete, șopti el. 

Apoi bău toată apa aceea greţoasă. 


4. 


O oră mai târziu, pe Dante îl durea mâna și era leoarcă de 
transpiraţie, însă bătând și zgăriind cu febrilitate Codul pe 
bongo reușise să-i implice pe toţi copiii în conversaţie. Din 
fericire, descoperise că existau prescurtări prin care putea 
exprima totul mai repede, la fel ca abrevierile din mesaje. 

În afară de Luca, toţi petrecuseră între doi și patru ani în 
containere, iar Codul era o amintire veche, urâtă, care li se 
întipărise în fiinţă, imposibil de șters. În același timp, însă, Dante 
înţelese că îi și ajutase să supraviețuiască, într-o oarecare 
măsură. În întunericul acelor luni și ani de captivitate fuseseră 
îndopaţi cu substanţe psihoactive, supuși la electroșocuri și 
lăsaţi într-un frig năprasnic sau o căldură părjolitoare, la fel cum 
păţise și el. 

Fuseseră ţinuţi zile întregi fără mâncare, obligaţi să doarmă în 
duhoarea propriilor excremente, apoi să dezlege cuvinte 
încrucișate și teste ca la școală în schimbul unei guri de apă 
pentru fiecare răspuns corect. Însă mulțumită Codului, la finalul 
oricărui „examen” sau „tratament” avuseseră alături prieteni 
care să-i încurajeze, cărora să li se plângă, pe care să se supere 
și cu care să împărtășească secrete. 

lar acum, prin intermediul aceluiași Cod - iar apoi, treptat, 
prin cuvinte -, Dante reuși să afle de la supraviețuitori lucruri 
cărora părinţilor și terapeuţilor nu le fuseseră dezvăluite 
niciodată. De exemplu, Ruggero nu se dovedise capabil să se 
comporte ca un „fiu” și fusese lăsat singur șaisprezece luni - 
niciun test, nicio probă: Tatăl îl abandonase, chiar dacă Neamţul 
și alte gorile îi aduceau în continuare mâncare și apă. 
Benedetto, în schimb, se răzvrătise și fusese legat vreme de luni 
întregi, obligat să-și facă nevoile printr-o gaură din pat pe care 
Tatăl o numea „cucul”. lar Cesare fusese privat de somn până 

ce totul în jur devenise alb, apoi negru; următorul lucru pe care-l 
văzuse fusese chipul poliţistului care îi deschisese containerul. 
Pe atunci încă nu știa că pierduse un an din viaţă. 

Dante asculta și ascundea sub un zâmbet fals toată angoasa, 
tristețea și groaza care-l tulburau la fiecare descoperire care nu 
era, de fapt, o descoperire, pentru că i se părea că-și aude 
povestită propria viaţă. Bea vodcă și benzodiazepină ferindu-se 
de privirea copiilor și știa că o să înceapă din nou să viseze 
silozul, dar rămase concentrat chiar și când Cesare îi povesti că 
supliciul lipsei de somn era pus în aplicare printr-o combinaţie 
de zgomote asurzitoare și lumini care porneau și se opreau la 
intervale neregulate. 

— Și niciunul dintre voi nu auzea vacarmul? îi întrebă pe 
ceilalţi. 

Luca și Benedetto clătinară din cap. 

— OG era în containerul al doilea, corect? întrebă Dante. 

— Al doilea, zise Benedetto, iar Luigi confirmă bătând același 
număr. 

— Când Cesare nu scria - tu erai trei, nu-i așa? - comunicarea 
voastră era întreruptă. Ca la telefonul fără fir: când lipsește 
cineva, mesajul se oprește. 

Încuviinţară cu toţii. 

— Dar cu OG nu s-a întâmplat așa, spuse Dante. 

Colomba, care fusese constrânsă să intre înapoi în living și să 
aibă grijă de adulţi ca o amfitrioană, își dădu seama că pe 
balcon ceva se schimbase și profită de ocazie să meargă la 
Dante să-i spună să termine sesiunea, pentru că părinţii 
începeau să devină iritaţi. 

Dante încuviinţă. 

— Trimite-i pe toți acasă, mai puţin pe OG. Să-i găsească o 
cameră în hotel pentru el și medicul lui, iar dacă doctorul începe 
să facă gură spune-i lui Unu să-i semneze o compensație din 
fondul de cheltuieli. 

— Îţi place să fii plin de bani, dar în ritmul ăsta n-o să te ţină 
prea mult, îl preveni Colomba. 

— Nicio problemă, răspunse el posomorât. Azi, pentru prima 
oară, am căpătat dovada definitivă că mai există o închisoare a 
Tatălui. lar OG - Cesare - a fost închis acolo. 

5, 


Medicul protestă, bineînțeles, invocând tribunalul pentru 
minori. Dante ridică oferta la douăzeci de mii de euro, iar 
medicul ceru să fie vărsaţi în contul clinicii, câștigând astfel bile 
albe în ochii tuturor. El și Cesare fură găzduiţți într-o cameră 
dublă aflată pe același etaj cu apartamentul astfel încât 
supravegherea să fie mai simplă. 

Colomba avu prilejul să schimbe două vorbe cu Trei și 
descoperi că era un fost coleg de-al ei. 

— Am lucrat la Direcţia de Telecomunicaţii cu inspectorul 
Anzelmo, îi mărturisi el. Acum e comisar la Segrate. Știu că v-a 
dat o mână de ajutor să-l prindeţi pe Tată. 

Colomba încuviinţă. 

— Nu-i treaba mea să întreb, dar credeţi că e în libertate 
cineva ca nenorocitul ăla? 

— Poate cineva chiar mai rău. _ 

Când toți musafirii părăsiră camera, Dante era extenuat. Işi 
pregătea un cocktail într-un pahar uriaș când Colomba primi un 
apel la care nu se aștepta deloc: Demetra. 

— Ce doriţi? întrebă ea, prea obosită să mai fie politicoasă cu 
cineva. 

— Eu nimic. Dar Tommy vrea să-și ia rămas-bun înainte să 
plece. Nu mi-a spus asta, dar m-a făcut să înțeleg foarte clar. 

— Mi-aţi interzis să mă apropii de el... 

— Dacă nu vrei să vii mă doare-n cot. M-am săturat până 
peste cap de gabori. 

Demetra închise și Colomba îl rugă imediat pe responsabilul 
cu securitatea să-i pregătească un mijloc de transport. După 
cinci minute, un Mercedes la bordul căruia se aflau o culturistă 
și un contractor bărbos cu papion o recuperă din curtea din 
spate a hotelului, în vreme ce o mașină de escortă îi urmărea la 
mică distanţă, comunicând cu colegii prin cască. Păreau militari 
și probabil asta și fuseseră înainte să descopere că puteau 
câștiga mai mult riscând mai puţin. 

Colomba nu era obișnuită să stea în spate și îi ceru bărbosului 
să facă schimb de locuri. 

— Sunteţi înarmați? o întrebă pe culturistă de la volan, căreia 
Dante îi spunea Nouă. 

— Da, dottoressa, răspunse ea. 

— Ce faceţi dacă vă opresc foștii mei colegi? 

Știa foarte bine că în Italia, prin lege, doar membrii forțelor de 
ordine aveau dreptul la gărzi de corp înarmate. În lipsa unei 
autorizații despre care era sigură că nu o ceruse nimeni, firmele 
de pază puteau proteja bănci și clădiri sau obiecte valoroase, 
dar nu și persoane. 

— Transportăm obiecte de valoare, explică Nouă. Am fost 
însărcinaţi de către domnul Torre să-i transportăm un bun de 
preţ. 

Colomba își masă tâmplele. 

— Și care ar fi bunul de preţ? 

Fără să mute privirea de la drum, culturista arătă spre 
torpedou. Colomba găsi înăuntru o Barbie îmbrăcată în firet, 
aflată în cutia originală. 

— Asta? 

— E o Pink Jubilee Barbie din '89, spuse Papion de pe 
banchetă. O figurină de colecţie. Valorează cam cinci mii de 
euro. 

— Cât prețul cursei ăsteia până la aeroport, zise Colomba. 

— Intră în definiţia obiectelor de preţ, răspunse Nouă cu 
seriozitate. Dar dacă încep să tragă în noi, nu vă faceţi griji, vă 
acoperim și pe dumneavoastră. 


6. 


Demetra îi dăduse întâlnire la terminalul 1, în zona de /ounge 
a companiei Alitalia. 

Nouă parcă mașina, apoi vâri păpușa într-o servietă de metal 
cu un omuletț stilizat care proiecta o umbră pe un perete. 

— Trebuie s-o ţineţi cu dumneavoastră dacă vreţi să vă 
însoțim înăuntru, spuse ea. 

Colomba era gata să refuze, dar își aminti că nu era înarmată: 
era greu de crezut că Regele de Arginţi ar fi atacat-o în 
aeroport, însă nu era imposibil să fi convins vreun însoțitor de 
bord să facă tâmpenia vieţii lui. Luă servieta, lăsându-l pe 
Papion s-o conducă prin labirintul de coridoare al aeroportului. 
Era vineri seară și la detectoarele de metal se formaseră cozi, 

probabil din pricina  navetiștilor. Deasupra lor, ecranele 
transmiteau un reportaj despre funeraliile din ziua precedentă. 

Lounge-ul era lângă zona B de check-in și intrară cu ajutorul 
legitimaţiei lui Papion, pentru care situaţia nu reprezenta nimic 
nou. 

Arăta ca o combinaţie între sala de așteptare a unui medic 
important și un pub englezesc și era extrem de aglomerată. 
Demetra și Tommy stăteau în ultimul rând de scaune de piele, 
lângă o hartă deteriorată a traficului aerian. Demetra citea o 
revistă și nu catadicsi să-i arunce nici măcar o privire. Numai 
Tommy reacţionă la intrarea ei: sări în picioare smulgând firul 
căștilor pe care le ţinea în urechi și alergă în întâmpinarea ei 
chiţăind ca un liliac și evitându-i pe pasagerii care stăteau în 
picioare pe culoar. 

— E-n regulă, îi spuse Colomba agentului. E un prieten, mai 
izbuti ea să adauge înainte ca Tommy s-o ridice cu totul, făcând- 
o să scape servieta. 

Ea îi întoarse pe cât putea îmbrăţișarea, apoi îi dădu de 
înţeles că trebuia s-o lase jos pentru că nu mai reușea să 
respire. Tommy avea părul mai scurt iar pe faţă încă mai 
stăruiau niște vânătăi provocate de pietrele care căzuseră peste 
el la mină, oricât încercase Colomba să-l protejeze acoperindu-l 
cu trupul ei. 

— Te duci într-un loc frumos, îi zise. Grecia are o mare 
minunată. Ştii să înoţi? 

Tommy clătină din cap, punându-i pe după gât un braţ care 
cântărea o sută de kilograme. 

— Și poate că într-o zi o să vin în vizită, ce zici? Îți mai 
povestesc ce descopăr despre părinţii tăi. Pentru că nu renunţ la 
tine, ai înţeles? zise Colomba cu glas tremurat. Îi cer acum 
mătușii tale adresa. Până atunci, stai cu prietenul meu, bine? E 
cel de-aici, cu papionul caraghios. 

Tommy privi accesoriul de parcă nu mai văzuse niciodată așa 
ceva și încercă să-l apuce. Agentul sări înapoi, iar cei doi 
începură să se fugărească prin /ounge. 

Demetra se încăpăţâna să se concentreze asupra revistei 
până când Colomba aproape îi căzu în brate. 

— Bună, fostă polițistă, zise ea fără tragere de inimă. 

— Cum v-aţi descurcat la tribunal? 

— S-a clarificat totul, avocaţii mei au aranjat fiecare lucru în 

parte. Spune-i prietenului tău că, din moment ce poliţia a făcut 
ce a făcut, nu mă simt datoare să-i dau nimic. 

— Dante nu vrea nimic de la tine, răspunse Colomba. 

Demetra zâmbi. 

— Cu toţii vor ceva, spuse ea, și ridică din nou revista. 

Se chema „Ciao”, dar era în greacă. 

Colomba îi cobori violent revista. 

— Dacă nu te porţi cum trebuie cu el, jur că vin după tine. 

— Și de ce n-aș face-o? 

Zâmbi. 

— Doar e nepotul meu, nu? 

— Și îl iei cu tine la clasa întâi sau l-ai trimis la cală? 

— La clasa business nu acceptă copii gălăgioși. O să stea 
foarte bine la economy. 

— Chiar dacă el îţi plătește călătoria, zise Colomba furioasă. 

— Frati-miu plătește. Adio, fostă polițistă. 

Colomba își încleștă pumnii de nervi și se întoarse spre 
Tommy, care agita victorios papionul. Proprietarul lui, în schimb, 
își masa gâtul. 

— Gata de plecare, dottoressa? întrebă el. 

— Încă nu. 

Luă papionul din mâinile lui Tommy, îl lărgi la maximum și i-l 
puse la gât, prinzându-l chiar sub puful de pe ceafă, moale ca 
penele unui pui de găină. 

— Așa o să-ți amintești de mine. 

Tommy o îmbrăţișă din nou. 

— Te iubesc, îi șopti el la ureche. 


7. 


În timp ce Colomba se urca înapoi în mașină având în inimă 
un gol mare cât Grecia, Lupo stătea așezat pe patul din hotelul 
de două stele unde îl cazase ministerul, la doi pași de Palazzo 
della Civiltà Italiana, căruia toţi îi spuneau Colosseumul Pătrat. 

Camera cu mochetă verde, plină de pete de umezeală, era 
față în faţă cu bucătăriile și mirosea întruna a prăjeală. Insă lui 
Lupo i se strânsese stomacul încă înainte de a păși în hotel, iar 
în urechi încă îi răsunau ecourile surde ale glasurilor din 

cortegiul funerar din ziua precedentă. 

Tocmai își punea spada de paradă în suportul de călătorie 
când portarul îl chemă la recepţie, anunţându-l că avea un 
musafir. Lupo cobori cu mânecile cămășii suflecate, convins că 
era vorba despre un coleg aflat în trecere. 

În schimb, se trezi nas în nas cu Di Marco. Bea o cafea la 
micul bar de la intrare, cu impermeabilul aruncat pe umăr. Nu 
mai avea brațele învelite în ghips, dar purta feșe elastice la 
ambele încheieturi. Lupo aruncă o privire spre stradă: dincolo de 
geamul ușii de la intrare era o mașină albastră cu două 
persoane la bord și girofarul aprins. 

— Domnule colonel..., salută el, aproape în poziţie de drepţi. 

— Domnule sergent-major, răspunse Di Marco. Ne-am întâlnit 
pe fugă ieri la ceremonie, n-am avut timp să vorbim. Pot să vă 
ofer ceva? 

— O cafea, dar dumneavoastră sunteţi musafirul meu, stau 
aici până mâine dimineaţă. 

— Vă rog, îl invită Di Marco să se așeze la una dintre măsuţele 
cu blat lipicios. Voiam să vă cunosc mai bine, pentru că știu că 
ați colaborat la cazul Bonaccorso. 

— Era inevitabil, din moment ce a început să ucidă la mine 
acasă. 

— Era inevitabil, din moment ce în zona dumneavoastră 
locuia Colomba Caselli, replică Di Marco. 

Lupo citi caricatura de pe pliculețul de zahăr: era cea cu 
pacientul care se teme că e plictisitor în vreme ce psihologul lui 
doarme pe fotoliu. 

— Și de asta, dottore. 

— Norocul dumitale că nu te-a implicat în atentatul de la 
mină, continuă Di Marco afișând un zâmbet fals. 

— Nu mi se pare un noroc, spuse Lupo. Ar fi trebuit și aș fi 
vrut să fiu acolo. 

— Și v-aţi întrebat vreodată de ce Caselli v-a ţinut în afara 
jocului? 

— Pentru că voia să intervină forțele speciale. 

— Sau pentru că nu te voia pe dumneata. 

Lupo dădu din umeri. 

— Nu suntem prieteni la cataramă. 

— Ce credeţi că face chiar acum? 

— Nu știu și nici nu mă interesează, domnule colonel. 

Di Marco scoase din buzunar un aparat foto cât palma, îl porni 
și i-l întinse. 

— Uitaţi-vă prin poze. 

Lupo, perplex, se supuse. Fuseseră făcute la intrarea hotelului 
Impero și arătau niște bărbaţi cu sacou și cravată care intrau și 
ieșeau din clădire. Câţiva dintre ei aveau căști. 

— Bănuiesc că nu sunt agenţii de pază ai hotelului. 

Di Marco încuviinţă. 

— Lucrează pentru o firmă de securitate privată. Se cheamă 
Shadow, iar toţi cei din fotografii sunt foști agenți de poliţie. l-a 
angajat domnul Torre, dar dacă vă uitaţi la următoarele imagini 
veţi descoperi că lucrează și cu Caselli. 

Lupo își rășchiră degetele pe masă. Avea o unghie tăiată 
strâmb și făcu un oarecare efort să se abţină s-o roadă. 

— Și eu ce legătură am cu asta? 

— Am început să cred că „eroina de la Veneţia” nu ne-a spus 
tot adevărul despre ce s-a petrecut la Sant'Anna Solfara. 

Lupo nu răspunse. Di Marco se ridică, lăsându-i pe masă o 
carte de vizită. 

— In caz că aflaţi ceva nou. Cred că Martina Concio, la fel ca 
oamenii mei care au murit în parcul minier, merită ca nimic din 
cazul acesta oribil să nu rămână în umbră. Și mai merită ca toți 
cei răspunzători să fie pedepsiţi. Domnule sergent-major... 

Lupo se ridică la rândul lui, salutându-l militărește pe colonel, 
care ieși din bar fără să întoarcă privirea și se urcă în mașina 
care-l aștepta. 

— Nenorocitul dracului, șopti Lupo. 

Însă imaginile i se întipăriseră în minte. 


8. 


Dante fuma întins pe canapeaua din verandă când Colomba 
se întoarse la hotel. 

— Totul bine cu Tommy? întrebă el fără să ridice ochii din 
tabletă. 

Colomba îl împinse mai încolo, apoi se așeză cu picioarele 
peste ale lui. El n-o respinse. 

— Mi-a zis că mă iubește. Are o voce frumoasă când nu 

zbiară, undeva între un glas de copil și unul de adult. Muzical. 
Era gata să mă bușească plânsul. 

— Ce de lume îţi face declaraţii zilele astea! observă Dante și 
se așeză mai bine ca să citească în continuare. Și nu mă simt în 
largul meu să te am așa aproape. 

— Obișnuiește-te cu ideea. Nu pot să mă port cu mănuși cu 
tine din moment ce lucrăm împreună. În orice caz, Demetra se 
bucură prea tare de situaţie. Doamne, înnebunesc! Frate-su i-a 
lăsat douăzeci și cinci de milioane fiului său, iar ea o să-i spargă 
pe toţi pe operaţii estetice. 

— Ar trebui să-i spui că banii fratelui ei sunt bani reciclaţi de 
Tată. Probabil că Melas sau tatăl lui gestionau contul pe care l- 
am văzut. 

— Și cei de la Antitero știau asta. Asta voia D'Amore să 
înțeleg când mi-a lăsat stick-ul. 

— Ca să te ajute sau ca să te hotăraști să renunţi? 

Colomba dădu din umeri. Nu știa. 

— Tu ce-ai rezolvat cu Cesare? 

— Chiar acum verific ce știm despre el. Despre modul în care 
a fost rapit nu am aflat nimic. Părinţii lui au declarat că a plecat 
singur într-o noapte, pur și simplu a deschis ușa și a ieșit în 
stradă. Dar fișa medicală e interesantă. la citește, spuse el, și îi 
dădu iPad-ul. 

— Bla, bla, bla... Condiţii igienice precare, subnutrit etc etc... 
Cicatrice cheloide pe tălpi provocate de mersul pe suprafețe 
ascuțite sau abrazive. 

— E singurul dintre toţi zece care are cicatrici de genul ăsta, 
explică Dante. 

— Să fie unul dintre experimentele Tatălui? 

— Sau poate că în cealaltă închisoare stătea pe ceva mai 
puţin neted decât baza containerelor. lar dacă n-a fost îngrijit ca 
lumea, cum îmi închipui că s-a și întâmplat, există șansa ca în 
cicatricele astea să fi rămas corpuri străine. Ca pata ta de 
cerneală de la mână. 

Colomba se înțepase cu un stilou cu mulți ani în urmă, iar 
pata devenise un tatuaj permanent între degetul mare și 
arătătorul mâinii drepte. 

— Sub nicio formă, spuse ea. Nu te las să diseci copilul. 

— Chiar crezi că aș face așa ceva? Dar... 

— Niciun dar, îl întrerupse Colomba și se ridică. Cesare a 

trecut deja prin destule. Poate că și în mâna ta rea sunt probe. 
De ce nu ţi-o desfaci? 

Dante își scoase mănușa și depărtă degetul mic și inelarul. 
Între ele era o cicatrice mai deschisă la culoare decât celelalte, 
rotundă și mare cât o monedă. 

— Chirurgie explorativă, o lămuri el. Mi-am introdus fibră 
optică să verific dacă există corpuri străine invizibile la raze X. A 
fost dureros, dar aș fi făcut orice să-l prind pe Tată. lar acum aș 
face orice să descopăr informaţii noi despre Regele de Arginţi. 


9. 


Când îi explicară ideea, medicul și tutorele lui Cesare se arătă 
mai puţin reticent decât Colomba. 

— Cicatricele cheloide sunt extrem de neplăcute, mai ales în 
talpă, le spuse. lar lui Cesare, când joacă fotbal, i se inflamează. 
l-am rugat pe părinţi să finanţeze un tratament cu laser într-o 
clinică, dar au spus că nu era necesar și că o să-i treacă pe 
măsură ce crește. 

— Puteți autoriza intervenţia? întrebă ea. 

— Da, răspunse medicul. Trebuie doar să verific ce fel de 
tratament va primi, unde și cum. 

— Operația o să aibă loc aici, dacă sunteţi de acord. Dante a 
închiriat deja toată zona de spa, care la ora asta e închisă, iar 
intervenţia se poate face pe unul dintre paturile pentru masaj. 
Totul o să fie sterilizat și, evident, veţi asista la operaţie și o 
puteţi opri dacă nu vi se pare că sunt satisfăcute condiţiile de 
igienă. 

Medicul se gândi o clipă. 

— Când putem începe? 

— Dacă sunteţi de acord, chiar acum, răspunse Colomba. 

— Ei, drăcie! 

Medicul se aplecă spre ea. 

— lertaţi-mă, cumva domnul Torre e Tony Stark deghizat? 

Colomba nu făcu decât să zâmbească politicos - nu știa cine e 
Tony Stark - și, după ce-și luă rămas-bun de la medic, îi 
confirmă șefului de la Shadow că putea începe. 

Când se întoarse în apartament, pe verandă alături de Dante 

erau Cesare și Luca. Numărau ferestrele luminate ale clădirilor 
din faţă. Maugeri Senior stătea pe canapea, deloc în largul lui, 
cu o ceașcă de cafea în mână. 

— l-am spus domnului Maugeri că ar fi mai bine ca Luca să 
rămână să-și susțină prietenul, zise Dante. Și să plece mâine 
dimineață. 

— Sunt sigură că l-ar face să se simtă mai bine, confirmă 
Colomba. 

— Da, mă rog, dar vă spun sincer că nu pricep ce se întâmplă, 
zise Maugeri iritat. Mai întâi apăreţi la mine acasă, apoi ne 
puneţi să venim aici de parcă ar fi o chestiune de viaţă și de 
moarte... Poate ar fi mai bine să-mi sun avocatul. 

Zâmbi în semn de scuze. 

— N-am nimic cu voi și vă datorez multe, dar nu vreau ca fiul 
meu să ajungă în cine știe ce încurcătură. 

— Vi se pare o încurcătură faptul că fiul dumneavoastră vrea 
să fie alături de prietenul lui? întrebă Dante pe tonul pe care-l 
folosea când studia pe cineva. 

— Nu, în niciun caz, se grăbi să răspundă Maugeri, dar aș vrea 
să uite ce i s-a întâmplat, nu să răscolească în continuare prin 
amintiri. 

Dante miji ochii. 

— Nu-i o experienţă care se uită ușor, iar dumneata îmi pari 
mai tulburat ca el. Ce te frământă? 

— Nimic! 

Maugeri aproape îngheţase. 

— Nu mă gândesc decât la binele fiului meu! 

— E ceva ce ar mai trebui să știm, domnule Maugeri? întrebă 
Colomba intrând în joc. 

— Deja știți tot, fir-ar să fie! se ridică el. Mâine dimineaţă la 
prima oră vreau să fiu dus acasă împreună cu Luca. 

— Nicio problemă, zise Colomba. 

Abia aștepta să scape de el. 


10. 


Echipa de medici pe care Dante o angajase pe bani grei își 
pregăti instrumentele și steriliză camera, apoi îi explică 

medicului-tutore tratamentul; acesta fu de acord cu toate 
procedurile. 

Dante nu se simţi capabil să asiste, așa că îi reveni Colombei 
sarcina de a supraveghea intervenția. Astfel, avu ocazia să vadă 
tălpile băiatului, care erau acoperite de cicatrice de diferite 
dimensiuni. 

Pe parcursul întregii ore cât dură operaţia, Luca îl ținu de 
mână pe Cesare. La sfârșitul ei, picioarele băiatului erau puţin 
roșii, iar pe pat se adunaseră câteva fărâme de piele uscată. 
Colomba îl rugă pe Trei să le ducă în laborator pentru a fi 
analizate. 

— Aici e ceva aspru, zise deodată asistenta care îi masa 
picioarele lui Cesare cu o cremă calmantă. 

Dermatologul își puse ochelarii cu lupă și examină punctul pe 
care i-l arătă asistenta. 

—E o așchie mică, confirmă el. la spune, Cesare, ţi-o 
scoatem? 

El se agită puţin la lumina lămpilor medicale, dar Luca îi 
zâmbi, încurajându-l. Sau, mai bine zis, zâmbi în gol: cei doi 
copii nu se priveau niciodată în ochi. Extragerea se dovedi 
nedureroasă, pentru că așchia avea doar câţiva milimetri și era 
subţire ca spinii unui cactus mic. Și ea ajunse printre resturile 
care trebuiau duse la laborator. 

Răspunsul veni în zori, lăsând-o cu gura căscată pe Colomba, 
obișnuită cu erele biblice care treceau până să primească ceva 
de la laboratoarele de criminalistică. Se târî în living îmbrăcată 
în pijama și îl găsi pe Dante treaz, servindu-i cu cafea pe agenți. 
Ea profită și își făcu o portie dublă în timp ce citea raportul sosit 
într-un plic cu filigran și pecete de ceară. Arăta elegant. 

Laboratorul explica, oferind și imagini mărite la microscop, că 
în fragmentele de piele de pe tălpile lui Cesare se găsea mai 
ales praf, dar că așchia conţinea formaldehidă, fenol și fibre de 
lemn. 

— Bachelită, zise Dante. 

— Nu se făceau telefoane din bachelită? întrebă Colomba 
căscând de-i trosniră fălcile. 

| se părea ireal că nu cu mult timp în urmă era hotărâtă să 
renunţe să-l mai vâneze pe Rege. Acum lucra în niște schimburi 
de care nici la Brigadă nu avusese parte. 

— Și View Master, stanţe, jucării, bijuterii, nasturi și un miliard 


VP - 314 


de alte lucruri, răspunse Dante încercând fără sorţi de izbândă 
să se așeze în poziţia lotus pe canapea. Lua-le-ar să le ia de 
articulaţii..., bombăni el. Vreo urmă de colorant? 

— Un pigment închis la culoare, negru sau maro, citi Colomba. 
Dacă stau să mă gândesc, pușca pe care am folosit-o la 
Academie avea niște piese de bachelită maro. Era o piesă de 
anticariat. 

— OG! Rahat! urlă Dante, rostogolindu-se ca o tarantulă ca să 
ajungă la laptop. Ce dobitoc! Ce idiot pot să fiu! Trebuia să-mi fi 
dat seama imediat! 

Intoarse ecranul spre ea: intrase pe o pagină a site-ului waris- 
boring.com, unde găsise fotografia unui pistol mitralieră cu pat 
rabatabil și aer de epocă. Se numea OG 43. 

— Și doar știam asta! Am studiat chestiile astea, fir-ar să fie! 

Arătă spre mânerul care susținea ţeava perforată. 

— Pare de lemn, dar e din bachelită. Bachelită! răcni el din 
nou și se lăsă să cadă în pat. Doamne! De ce e lumea atât de 
mică, de ce trebuie mereu să mă întorc de unde am plecat? 

— Explică-mi și mie sau te-nchid în dulap, îl amenință 
Colomba. 

El sări jos și aproape îl lăsară picioarele - nu se înzdrăveniseră 
de tot. 

— Pistolul mitralieră OG 43 a fost creat pentru fasciștii 
Republicii de la Salò, după armistițiul din cel de-Al Doilea Război 
Mondial. Știi, ăia care-i preferau pe naziști americanilor. 

— Zi mai departe..., spuse Colomba, care începea să se 
enerveze. 

— Nu era produs decât într-o singură fabrică. Una singură, 
pricepi? Manifattura Armaguerra. După Liberazione, a fost 
transformată în uzină, apoi închisă de tot, iar din anii '60 
depozitele n-au făcut decât să adune praf. Acum stă să se 
dărâme, dar în urmă cu patru sau cinci ani pe terenul ei au 
început lucrările de extragere a azbestului. 

— De unde știi asta? întrebă Colomba fără să-i înțeleagă 
surescitarea. Cunoști istoria tuturor fabricilor italiene? 

Dante, care se rotea prin cameră ca un derviș, se blocă, roșu 
la faţă, cu paltonul descheiat fluturând o clipă în urma lui. 

— O cunosc pentru că treceam prin faţa ei cu bicicleta! Locul 
ăsta de rahat e la Cremona, CC! Fabrica Tatălui a fost mereu 
acolo, sub nasul meu! 

CAPITOLUL III 


1. 


Agenţii de la poliția penitenciarelor loveau barele celulelor în 
fiecare seară ca să se asigure că erau întregi, dar în cazul 
Neamţului o făceau și dimineaţa, la începutul schimbului, pentru 
că nimeni nu avea încredere în nemernicul tăcut și plin de 
mușchi. Din același motiv, de celula lui se apropiau numai câte 
patru agenţi odată. 

Erau obișnuiți să-l vadă făcând gimnastică, de aceea fură 
uluiți să-l găsească încă trântit în pat, cu faţa la perete. 

— În picioare, Fritz, zise unul dintre ei. Hai, să-ţi vedem 
mutra! 

Neamțul nu reacţionă și, cu o băgare de seamă pe care n-o 
avusese nici măcar faţă de Câinele Turbat, un asasin din 
Camorra, inspectorul-șef îl trase de umăr. Neamţul se răsuci ca 
un cadavru: avea ochii larg deschiși și tremura din pricina febrei, 
având pielea rece și gălbuie. Pătura era murdară de vomă. 

Agentul încercă să-l trezească lovindu-l ușor de câteva ori. 

— Asta aici crapă, zise. 

— Las să crape, replică un coleg. Javra asta omora copii. 

— Termină cu prostiile, că tot noi dăm de dracu’. 

Îi puseră cătușe și îl târâră pe coridoare, pentru că era extrem 
de greu și abia se ţinea pe picioare. Când, în cele din urmă, 
ajunseră la infirmerie, Neamţul mai avu un acces de vomă și 
murdări patul pe care încercau să-l întindă. Medicul de gardă îi 
examină ochii și îi ascultă bătăile inimii. 

— Pare să fi fost otrăvit. Aţi găsit ceva ciudat în celulă? 

— N-am verificat, răspunse inspectorul. 

— Puteţi trimite pe cineva imediat, vă rog? întrebă medicul. Și 
să anunțăm conducerea: trebuie să-l ducem la spital. 

Inspectorul încuviință, dar făcu o grimasă. Altă bătaie de cap. 

(J 

Oprit la poarta închisorii Rebibbia ca să fie percheziţionat, 
veteranul de pe ambulanţă îi explica tânărului său coleg cum 
funcționau lucrurile. 

— Dacă avem un hoţ de găini, o să urce la bord un agent și o 

să ne dea o mașină care să ne însoţească. Dacă tipul e 
periculos, o să urce doi agenţi și o să avem două mașini după 
noi. Dacă e foarte periculos, o să urce patru agenţi și o să avem 
după noi mai multe mașini decât escorta președintelui. 

Când Neamţul fu scos într-un final în curte, în ambulanţă 
urcară cinci agenţi - toți membri ai GOM, cu echipament de șoc 
- și se pregătiră șase mașini de însoţire, printre care și un 
blindat. Şi picioarele pacientului fură prinse în cătușe de targă, o 
măsură de siguranţă pe care paramedicul în vârstă n-o mai 
văzuse, mai ales în cazul unui deținut trecut de șaptezeci de ani. 

— Da' cine e? îl întrebă pe agentul de lângă el. Dracula? 

— Aproape, răspunse celălalt cu maxilarul încordat. 

Ambulanţa se urni, având ca destinaţie spitalul „Sandro 
Pertini” unde exista o aripă cu douăzeci de paturi pentru 
pacienţii privaţi de libertate. Existau gratii peste tot, dar 
rezervele erau individuale: cine ajungea aici de la Rebibbia avea 
impresia că e mutat la un hotel de cinci stele. Doar nivelul de 
securitate era același. 

Drumul de la închisoare la spital dura douăzeci de minute. 
Cam pe la jumătatea traseului trebuiau să treacă un pod peste 
Anniene, unul dintre afluenții șerpuitori ai Tibrului; acela fu locul 
în care ambulanța derapă brusc pe contrasens, se lovi de 
parapet și căzu în apele care curgeau printre copacii aflaţi cinci 
metri mai jos. Lovi albia plină de pietre cu botul și căzu pe-o 
parte. 

Mașinile însoţitoare frânară, iar agenţii GOM ieșiră cu armele 
pregătite. În dezastrul de sub ei totul era nemișcat. Șeful 
escortei le ordonă câtorva agenţi să blocheze drumul și să ţină 
în bătaia armelor ambulanţa pe jumătate scufundată, apoi 
coborî împreună cu ceilalți malul abrupt al râului pe care erau 
împrăștiate sticle sparte și pungi de plastic. Formând un lanţ 
uman ca să nu fie luaţi de curent, ajunseră lângă ambulanţă, cu 
armele ţinute deasupra capului. Botul era scufundat complet, iar 
din pricina apei pline de noroi nu reușeau să-l vadă nici măcar 
pe șofer. Șeful escortei deschise ușa din spate, iar punga de aer 
din cabină gâlgâi sub stratul de apă, creând o bulă roșie care, 
odată ieșită la suprafață, se sparse și îl orbi o clipă pe agent. 

Când privirea i se limpezi, primul lucru pe care îl văzu șeful 
echipajului fu capul unui coleg. Avea o pereche de cătușe înfipte 
în ochi. 

2. 


Dante se uita pe geamul portierei din spate a mașinii blindate, 
frământându-și acul de cravată cu Star Wars. Se îmbrăcase 
elegant - cu excepţia acului de cravată -, cum făcea de fiecare 
dată când punea piciorul în Cremona, încercând la nivel 
inconștient să pară normal. Sau, poate, ca să se protejeze. 

Departe de Cremona reușea să nu se gândească la trecutul lui 
chinuit, dar când se întorcea aici totul ieșea din nou la 
suprafață, făcând mai puternică senzaţia că era o stafie printre 
oameni. 

După ce se luptă cu sine însuși, îl sună pe Annibale și îl 
anunţă că vine la Cremona. 

— Nu știu când ajung, dar încerc să trag o fugă și pe la tine. 

— Nu-i o călătorie de placere, zise Annibale pe același ton 
îngrijorat. 

— Nu, încă mă străduiesc să sparg banca. Se prea poate ca la 
Cremona să găsesc ceva care să mă ajute. Pune o sticlă bună la 
rece. 

Colomba, care aţipise cu capul sprijinit de geam, se trezi. 

— Unde suntem? 

— Mai avem puțin și ajungem la Cremona. 

În jurul lor se desfășura peisajul plat al Câmpiei Padului, un șir 
nesfârșit de câmpuri de grâu, cătune minuscule și case țărănești 
mari, căzute în paragină. Pentru Dante era decorul unui coșmar. 
Când îl visa pe Tată, de multe ori îl vedea urmărindu-l de-a 
lungul unei liziere de copaci în timp ce el, doar un copil, alerga 
în picioarele goale și nu izbutea să se îndepărteze. 

— Poate că există un sâmbure de adevăr în ce-și imaginau 
Bielii și Tatăl, zise Colomba brusc. Poate că tratamentul lui chiar 
creează persoane capabile să gândească și să acţioneze diferit. 

Dante pufni. 

— Electroșocurile și izolarea nu produc decât efecte nocive. 

— Și totuși Leo a reușit să fenteze serviciile antitero din lumea 
întreagă, Regele îi manevrează pe ceilalți ca pe niște marionete, 
tu ești una dintre cele mai inteligente persoane pe care le 
Cunosc... 

— Poate că ne-am născut geniali. Poată că eram sortiţi să 
facem lucruri mărețe, cum ar fi să inventăm motorul cu apă sau 

teleportarea. Dar Tatăl ne-a răpit șansa asta, cum le-a răpit-o 
tuturor celor pe care i-a topit în acid. 

De la volan, Unu se întoarse spre ei. 

— Am ajuns, domnilor. 


3, 


Contractorii își parcară mașinile lângă un sens giratoriu de pe 
strada din faţa fabricii de armament dezafectate. Uzina era 
compusă din mai multe hale cu acoperiș ascuţit și ferestre mari 
care se ridicau pe un teren mort, printre pâlcuri de copaci 
rătăciți. Unele hale erau în stare bună, altele, mai în interiorul 
vastei proprietăți, nu reușeau să ascundă efectele deceniilor de 
intemperii și vandalism. Spre deosebire de ce-și amintea Dante, 
pe unul dintre zidurile care împrejmuiau zona fuseseră instalate 
sute de metri de panouri fotovoltaice. Un afiș anunţa că, în 
curând, aveau să înceapă lucrările la un mare hypermarket. 

— Dacă a fost ceva aici, acum a dispărut, zise Colomba 
vârându-și fața între două gratii ale porții. 

— Nu mă aștept să găsesc cine știe ce, spuse Dante. Dar 
până acum vreo cinci ani, Cesare a fost închis aici înăuntru. lar 
panourile solare le-au montat după ce a murit Tatăl și Neamţul a 
intrat la pușcărie. 

Se întoarse spre Trei și Patru. 

— Cum stăm cu drona? 

— În două minute e gata, domnule Torre. 

— Drona? întrebă Colomba. 

— E inclusă în preț, răspunse Dante rânjind fortat. 

Își aprinse o ţigară. 

— Dacă asta e fabrica despre care vorbea Leo, o bucată din 
viața mea s-a petrecut aici, înăuntru. 

— Speri să-ți amintești ceva anume? 

— Dimpotrivă, replică el. Deja am prea multe amintiri cu 
mizeria asta. 

În timp ce maşinile treceau pe lângă ei într-un ritm constant, 
Trei și Patru pregătiră „becața”. Era o dronă militară tactică, 
mare cât una de jucărie, silențioasă și prevăzută cu o cameră 
normală și una cu infraroșu; nu cântărea decât 140 de grame. O 

trimiseră să survoleze zona, controlând-o ușor cu ajutorul unei 
tablete, apoi Dante le ceru să se concentreze asupra părții cu 
clădiri mai dărăpănate. Becaţța avea autonomie limitată - 
bateriile trebuiau înlocuite la fiecare cincisprezece minute - dar 
după vreo oră reușiseră să cartografieze acceptabil zona. Dante, 
tolănit pe banchetă, cu laptopul în poală și casca radio în urechi, 
confruntă harta lor cu cele oficiale de pe internet. 

— Poate ar fi mai bine să intrăm pe jos, zise Colomba. 

Stătea afară, rezemată de laterala mașinii, și supraveghea 
împrejurimile. Contractorii, îmbrăcaţi casual ca să nu pară un 
grup de mormoni, se prefăceau că sunt doar în trecere sau îi 
macină curiozitatea. Numai informaticienii stăteau închiși în 
mașina din spatele celei în care se afla Dante. 

— Oricum asta o să facem mai devreme sau mai târziu. 

— Sunt douăzeci de mii de metri pătraţi, spuse Dante. Dacă 
nu știm unde să ne uităm o să ne ia o veșnicie. 

— Eşti sigur că nu-ţi place doar să te joci cu drona? 

— Și ce-i rău în asta? 

Dante activă microfonul staţiei. 

— Să mai dăm o tură, lângă hala deschisă la culoare, cu 
acoperiș rotund, dar de data asta să folosim termoviziunea. 

Trei și Patru se conformară, iar pe transmisiunea de pe 
computerul lui Dante ieșiră în evidenţă dintre tufișuri șase 
cercuri roz, invizibile cu ochiul liber; unul dintre ele se afla lângă 
o grămadă de cărămizi. 

— După părerea ta ce sunt? o întrebă pe Colomba, care 
vârâse capul înăuntru. 

— Știu doar că sunt puţin mai calde decât restul terenului. 
Poate că sunt gurile de aerisire ale unor canale. Efectul poate fi 
provocat de apa de ploaie dinăuntru care a absorbit căldura 
soarelui și acum se evaporă. 

— In fotografiile de epocă nu apare nicio gură de aerisire, 
replică Dante. Să intrăm. 

Colomba clătină din cap. 

— Nu vreau să-i oferim o ţintă sigură unui lunetist. Să 
așteptăm să se întunece. 

Dante propuse să petreacă orele care le rămâneau într-un 
bar, așa că plecară împreună cu un grup de agenţi să caute un 
local. Il ochiseră deja când Colomba simţi că-i vibrează telefonul. 

Alberti avea o voce atât de pițigăiată, plângăreaţă și tulburată 

că la început îi fu greu și să-l recunoască. 
După ce tânărul îi spuse ce se întâmplase, Colomba simţi 
nevoia să se așeze pe un zid scund ca să-și recapete suflul. 


4. 


D'Amore ajunse la locul accidentului când încă mai era 
lumină. 

— N-am mai văzut niciodată așa ceva, îl informă vicechestorul 
de la poliţia penitenciarelor care coordona cercetările. 

— E frumos că viaţa ne mai și surprinde din când în când, nu? 
răspunse D'Amore cu mintea aiurea. 

— Dar nu așa, dottore. Pe-aici, îl invită celălalt și îl conduse 
până la malul râului Anniene. 

Ambulanţa era încă în apă, dar lângă ea era o barcă Zodiac cu 
motor a poliţiei, iar înăuntrul mașinii doi agenţi în alb făceau 
poze. 

— Cadavrele sunt încă acolo, dacă doriţi să le vedeţi. 

— Nu doresc, dar trebuie, răspunse D'Amore. 

Cu un semn, vicechestorul îi ceru pilotului să vină la mal și 
după puţin timp fură aduși amândoi în faţa ușii deschise a 
ambulanţei. D'Amore înțelese că polițistul nu exagerase: targa 
era încă la locul ei, dar cătușele care îl imobilizaseră pe Neamţ 
atârnau goale, cu excepţia celor înfipte în ochii agentului GOM, 
care acum plutea în apa murdară. Un al doilea agent avea capul 
răsucit la nouăzeci de grade, al treilea fusese decapitat. Ultimul 
era agăţat de infirmier, poate pentru că în timp ce ambulanţa 
cădea de pe pod ajunseseră unul lângă celălalt. Amândoi aveau 
răni provocate de o armă de foc. 

— Neamţul a făcut asta singur? întrebă D'Amore. 

Vicechestorul încuviință din cap. 

— Și-a desfăcut cătușele cu o bucată de metal, probabil dintr- 
o conservă. 

— Și colegii dumneavoastră nu și-au dat seama? 

— Cred că întâi și-a desfăcut o singură cătușă, cea acoperită 
de buteliile cu oxigen. Băieţii erau cu nervii întinși la maximum, 
aveau deja un glonţ pe ţeavă, chiar dacă e împotriva 
regulamentului. 


VP - 321 


— lar el, după ce s-a eliberat, a luat o armă, zise D'Amore 
reconstituind scena. Apoi i-a împuşcat pe colegul 
dumneavoastră și pe șofer. Și în timp ce ambulanţa cădea a 
făcut tot restul. 

— Trebuie să fie puternic ca un taur, chiar dacă părea pe 
moarte, șopti vicechestorul. 

Barca îi aduse din nou la mal. D'Amore fu cât pe ce să 
alunece în noroi, dar îl ajută pe vicechestor să coboare. 

— Ce-o fi mâncat? 

— Ceva toxic care i-a modificat bătăile inimii și i-a provocat 
diaree și sângerări. Arsenic, probabil. 

Îi arătă pe mobil o poză făcută unor fragmente ude de 
fotografie. 

— Era o carte poștală. A făcut-o bucăţi și a aruncat-o în closet, 
dar am găsit-o în conducte. Credem că pe ea a fost arsenicul. 
Încercăm să ne dăm seama cine i-a trimis-o. 

Într-unul dintre fragmente se vedea un chip întreg. D'Amore îl 
recunoscu în ciuda neclarităţii imaginii. 

— Foarte bine, îi spuse el obosit vicechestorului. 

Apoi îi strânse mâna. 

— Țineţi-mă la curent. 

— Bineînţeles, dottore. 

D'Amore parcase chiar în afara zonei delimitate cu garduri de 
metal și, când urcă în mașină, scoase din buzunar mobilul ca să- 
| sune pe Di Marco. Tocmai se așezase când simţi o durere 
cumplită la piciorul stâng. Cobori privirea: avea niște foarfece 
înfipte în coapsă. 

O mână care mirosea a mocirlă îi acoperi gura. 

— Trebuie să stăm de vorbă, gabore, zise Neamţul. 

— O, Doamne, îngăimă Dante când Colomba îi povesti ce 
făcuse Neamţul. 

— Suntem protejaţi, Dante, încercă ea să-l liniștească. 

— Protejaţi? 

Chipul lui Dante căpătase culoarea fațadei barului. 

— A mătrășit șase oameni în timp ce era legat de o targă! 

Cum dracu’ crezi că te poţi proteja de el? 

Până când Dante descoperise adevărata identitate a Tatălui, 
crezuse mereu că Neamţul fusese temnicerul său. Il văzuse 
printr-o crăpătură a silozului cum conducea un alt prizonier 
peste câmpuri. Dante nu descoperise niciodată cine fusese 
băiatul acela. Era anul 1989 și dintre prizonierii de atunci el era 
singurul supravieţuitor, însă acum credea că Regele și Leo 
făceau parte din aceeași generație. 

— L-am mai oprit o dată, zise Colomba. 

Dante își apăsă mâinile pe urechi, învârtindu-se în cerc. 
Câțiva clienţi ai barului care ieșiseră să fumeze îi aruncară priviri 
curioase. 

— Și dacă s-a lăsat arestat dinadins? 

— Dante... liniștește-te. 

— Dacă el e Regele? 

— Era supravegheat zi și noapte, îi zise Colomba. N-avea cum 
să se plimbe peste tot și să arunce cadavre în pădure. 

— Poate că avea complici. Alte marionete care nu știau că 
sunt marionete. 

Dante își scoase sacoul: cămașa era leoarcă. 

— Și-apoi, ţi se pare că doar întâmplător a evadat tocmai azi? 

— De unde să știu? răspunse Colomba simțind din nou că 
plămânii i se contractă dureros. 

— A făcut asta pentru că l-am sunat, insistă Dante. Și-a dat 
seama că mă apropii de adevăr. 

— Și ce-i mai păsa? Au murit cu toții. 

— Mai puţin Regele. Să mergem, CC. Să lăsăm totul baltă. 

Colomba îl luă în braţe. Dante tremura. 

— Și după aia? O să te uiţi toată viața peste umăr? O să-l 
prindă pe Neamţ, n-o să reușească să plece din Roma. Dar tot 
ce nu înțelegem azi o să ne bântuie pentru totdeauna. 

Se uită fix în ochii lui. 

— N-o să las să ţi se întâmple nimic, îţi jur. g 

Dante se sprijini pe umărul ei, apoi își apropie fața de a ei. In 
clipa aceea suspendată, Colomba crezu că o s-o sărute, însă 
Dante se opri la un milimetru de buzele ei și se scutură. 

— Bine, bine. Ai dreptate. 

Colomba își reveni și ea. 

— Vrei să bei ceva? întrebă ușor jenată. 

El încuviinţă. 

— Da. Dar adu-mi afară, te rog. Acum chiar că nu sunt în stare 
să intru. 

Se ghemui sprijinindu-se în baston. 

— Eu mă așez aici, mă supraveghează Trei și Patru. Le spun 
celorlalţi că pornim imediat ce apune soarele. 


6. 


La ora 19, zona fostei fabrici de armament era învăluită în 
întuneric, cu excepția laturii cu panouri solare, unde fusese 
montat un șir de stâlpi de iluminat. Dante controlă lacătul porții 
și îl desfăcu atât de repede încât Colomba nici nu pricepu cum 
făcuse. 

— Unu, zise ea, lăsaţi pe cineva să supravegheze strada, iar 
ceilalți să vină înăuntru cu noi. 

— Nu putem încălca o proprietate privată, dottoressa, chiar 
dacă e abandonată, răspunse șeful Shadow zâmbind în semn de 
scuze. Dacă ne reclamă cineva ne pierdem licenţa. 

— Și dacă se întâmplă ceva înăuntru? obiectă Colomba. 

— Chemăm poliţia înainte să venim după dumneavoastră. 
Legea e foarte restrictivă. 

— In sfârșit am găsit pe cineva care s-o respecte, făcu Dante. 
Chiar dacă nu e momentul oportun. 

— Ce armă aveți în dotare? întrebă Colomba. 

Unu îi arătă pistolul Glock 17 de la centură. 

— Nu pot să v-o dau, dottoressa. 

— Nu, dar eu pot să v-o fur. Asta o să zic dacă ne găsesc, iar 
dumneavoastră puteţi să mă reclamaţi și să le povestiţi ce vreți. 
Probabil n-o să se ajungă acolo - drona zice că totul e pustiu - 
dar nu pot să-l las pe Dante fără protecţie. 

Unu se uită la ea vreo zece secunde, impasibil. 

— Bine, spuse în cele din urmă, apoi, atent să nu-l observe 
nimeni, îi dădu arma. Am încredere în dumneavoastră. 

Colomba îi zâmbi, verifică pistolul și îl puse în buzunar. 

— Ne trebuie lanterne. 

— Avem ceva mai bun, zise Unu. 


Se părea că incluse în preț odată cu drona erau și niște 

aparate ultimul răcnet pentru vedere nocturnă. Trei le arătă 
cum să le folosească, apoi îi ajută să și le așeze pe frunte. 
Dante, care adora orice gadget, uită câteva clipe de teamă și 
începu să experimenteze funcţia zoom. 

— Ochi bionici! Ce tare! 

Intrară, pornind aparatele numai când lumina de pe stradă fu 
acoperită de copaci. Terenul din jurul lor se coloră în nuanţe de 
verde cu umbre gălbui. Zgomotul mașinilor de pe Paullese 
dispăruse, iar acum singurele sunete care spărgeau liniștea erau 
provocate de pașii și respiraţia lor. Dante își ţinea bastonul în 
față și îl folosea ca să lovească tufișurile sau să dea la o parte 
dărâmăturile. 

— Totul bine? întrebă Unu prin stație. 

— Totul ok. 

— Nu v-aţi inventat nume de luptă? șopti Colomba. 

— N-are rost, nu suntem decât noi. lar canalul de comunicare 
e criptat. Au scule mai bune decât cele din dotarea poliției. 

Deodată, coroanele copacilor începură să foșnească, mișcate 
de o rafală de vânt. Dante tresări, Colomba simţi că i se strânge 
stomacul. Rămaseră pe loc, așteptând să se lase din nou 
liniștea. 

— De câte ori ai făcut așa ceva? întrebă Dante. 

— Niciodată. Nu sunt pușcaș marin. 

Ocoliră scheletul unei clădiri de birouri pe jumătate distrusă, 
care prin aparatul de viziune nocturnă părea uriașă, gata să-i 
zdrobească, și se pomeniră în faţa magaziei cu acoperiș rotund. 

— Aici depozitau armele, spuse Dante. Aliaţii n-au bombardat- 
o, iar producţia a continuat până-n ultima clipă. Unul dintre 
muncitori a fost ucis exact după terminarea războiului, în 25 
aprilie. Naziștii încă nu știau că nu trebuie să mai lupte și când 
el a încercat să le explice l-au împușcat. 

Verifică poziția cercurilor pe tableta pe care i-o 
împrumutaseră agenţii. 

— Sunt pe-aici pe undeva, dar nu le văd. 

— Ochelarii ăștia funcţionează altfel decât camerele cu 
termoviziune. lar temperatura zonei s-a modificat, a devenit mai 
uniformă. 

Dante se uită în jur, crescând intensitatea proiectorului cu 
raze infraroșii pe care-l avea pe frunte. 

— Dar grămada de cărămizi e aici. 

Era aceeași pe care o văzuseră cu ajutorul dronei. Colomba 
nu văzu nimic în jurul mormanului de cărămizi, apoi își dădu jos 
din spate rucsacul tactic și scoase cazmaua pliabilă. 

— Ce facem dacă nu ne ajută la nimic cercurile? 

— Căutăm peste tot, răspunse Dante, începând cu părţile care 
nu au fost renovate. Cum merge? 

— Pământul e tare. Am putea face cu schimbul. 

— Nu vreau să mă murdăresc. 

— Cred că o să te îngrop aici... 

La o adâncime de cam o jumătate de metru cazmaua lovi 
ceva dur. Colomba se aplecă să dea pământul la o parte cu 
mâinile, iar de data aceasta Dante îngenunche lângă ea. La 
lumina verzuie a aparatelor de vedere descoperiră ceea ce 
părea ultima bucată dintr-un horn de ciment, închis deasupra și 
având pe laterale orificii de mărimea unor platouri. 

— Eu tot cred că e o scurgere, zise Colomba scoțând 
pământul din orificii. 

— Nu, e o gură de aerisire, spuse Dante. 

— Aerisire pentru ce? 

— Pentru un adăpost antiaerian. Stilul seamănă cu cel 
german, dar n-aş ști să-ţi spun sigur. Nu apare în planimetria 
oficială pentru că era secret militar. 

— Și nu l-a găsit nimeni niciodată? 

— Tatăl l-a găsit, fără îndoială. Trebuie să căutăm intrarea. 
Dante se lăsă să cadă pe grămada de cărămizi. 

— Din păcate, însă, nu cred că pot să vin cu tine. 


7. 


D'Amore nu mai simţise vreodată o durere asemănătoare. Era 
fierbinte și rece în același timp. Însă nu îl atinseseră nici vreo 
flacără, nici vreo bucată de gheaţă: doar mâinile Neamţului și 
foarfeca lui. 

Întins pe spate într-una dintre multele barăci ridicate pe 
malurile râului Anniene în care îl târâse Neamţul după ce 
depășiseră filtrul de pe șosea, D'Amore nu izbutea să se miște. 
Și ținea ochii închiși. Nu voia să vadă ce-i făcuse bărbatul cu păr 
alb. Numai o dată, cu o veșnicie înainte, îndrăznise să se uite la 

braţul pe care i-l spinteca Neamţul. Era deschis pe lung, ca în 
atlasele de anatomie, cu artera intactă și hemoragia blocată de 
un garou făcut din șireturile de la încălțările sale. Neamţul 
așteptase să termine treaba și la celălalt braţ înainte să înceapă 
cu întrebările, iar D'Amore îi răspunsese la tot, pe loc, cum nici 
la școală nu făcuse, fără rezerve, fără să ezite - pentru că 
fiecare ezitare însemna încă o tăietură, încă un nerv descoperit. 

Tortura nu e un instrument precis. Dacă durerea e prea 
puternică, ajungi să spui orice numai să înceteze, amesteci 
adevărul cu ficțiunea. Memoria e distrusă, îți pierzi cunoștința. 
Dacă, însă, torționarul e priceput, știe cum să te ţină la limită. 
lar Neamţul era foarte, foarte priceput. În plus - D'Amore își 
dăduse seama cu prețul unui genunchi, al cărui os se iţea acum 
din carnea însângerată -, Neamţul mirosea orice minciună. 

Acum se îmbrăca în hainele pe care i le scosese înainte să-l 
tortureze, chiar dacă îi erau strâmte pe pieptul ca de gorilă. 
D'Amore pricepu că supliciul luase sfârșit, dar și că baraca urma 
să-i fie mormânt. Așa că... 

— Ştii cine e individul pe care-l caută Colomba? întrebă. 

Neamţul abia dacă-i aruncă o privire. 

— Știu cine era, dar nu știu cine a devenit. 

D'Amore își pierdu cunoștința. Când își reveni, Neamţul se 
încălța cu pantofii lui. 

— De ce? întrebă din nou. De ce... 

Se întrerupse: nu mai reușea să formuleze întrebarea. 

Neamţul, însă, păru să înțeleagă oricum. 

— Ştii câte rase de câini există? 

D'Amore clătină din cap. 

— Nici eu. Dar sunt multe. Și cândva nu era decât una 
singură. Cineva a luat câinii și i-a încrucișat până i-a scos pe ăia 
mici ca niște șoareci și pe ăia mari ca niște cai. Dar înainte să 
obțină o rasă nouă, mii de câini s-au născut defecţi și mii de 
cătelele au murit pentru că fătul era prea mare. 

Se aplecă deasupra lui. 

— Ce zici, câinii erau fericiţi? Înţelegeau motivul pentru care li 
se întâmplau toate astea? 

D'Amore clătină din nou din cap. 

Neamţul luă foarfeca de pe podea. 

— Vezi? Nici tu nu înţelegi. 

— Dar tu de ce faci asta? 

— Din iubire, răspunse Neamţul. 
Și îi tăie gâtul. 


8. 


Colomba ridică în zbor drona, sperând că imaginea de 
ansamblu va putea s-o ajute, însă totul fu inutil: nu reușeau să 
găsească intrarea în vechiul adăpost antiaerian. Era gata să 
piardă orice speranţă când îi veni o idee. 

— Aveţi ceva care să facă lumină sau căldură? îl întrebă pe 
Unu după ce se întoarse la poartă. 

— Ca un foc de artificii? 

— Exact, ceva de genul ăsta. 

Unu se gândi o clipă. 

— Avem niște flashbang-uri. Nu sunt militare, firește. Sunt de 
airsoft, dar fac ceva gălăgie. 

— lau două. Pregătiţi-vă să ridicaţi drona când vă zic eu. 

e 

Colomba se întoarse în fugă la Dante cu flashbanyg-urile. 
Semănau cu acelea adevărate, chiar dacă erau mult mai slabe 
decât ale armatei. 

— Ai chef să te joci cu petarde? îl întrebă. 

Dante îi răspunse cu o privire care făcea cuvintele să fie de 
prisos. 

— Atunci ia cazmaua și pune mâna și sapă. 

Colomba și Dante scoaseră la iveală alte două hornuri înainte 
să-l găsească pe unul care să nu fie astupat cu pământ. li 
sparseră capacul, apoi verificară interiorul: era doar un tub care 
se continua în întuneric. 

— Perfect, zise Colomba. 

— Am înțeles ce vrei să faci, interveni Dante. E bună ideea, 
parc-ar fi a mea. 

— i-ar fi venit și ţie dacă nu te-ai uita întruna peste umăr de 
teamă să nu răsară Neamţul de undeva. 

Porni microfonul. 

— Trimiteţi vrăbiuţa, spuse ea. 

Drona sosi după doar câteva secunde, iar Colomba o ridică 
până avu o imagine de ansamblu a zonei. Aruncă primul 

flashbang în horn, astupând tubul cu o cărămidă. Pocnetul i se 
păru puternic, însă de afară Unu îi spuse că semănase cu un 
greiere. Colomba aruncă și al doilea flashbang, apoi Dante 
verifică pe tabletă imaginile de la momentul exploziei. Drona 
reușise să intercepteze o limbă de foc care se îndrepta spre 
magazia cu acoperiș rotund, dar care se oprea la câţiva metri de 
ea, devenind o sferă luminoasă. 

Se mutară în punctul pe care-l identificaseră, cu Dante care 
abia se târa, sprijinit în baston. 

— Am impresia că trebuie să săpăm iarăși. 

Dante porni microfonul. 

— Zece mii de euro cui vine să ne ajute. 

— Îmi pare rău, șefu', răspunse Unu. Nu putem. Dar 
mulțumim pentru ofertă. 

Când terminară de săpat - Colomba făcu cea mai mare parte 
din treabă - dezgropaseră o intrare de ciment acoperită cu 
scânduri. Colomba le îndepărtă cu piciorul. Dedesubt era o 
gaură suficient de largă să se strecoare în ea, iar printre pânze 
de păianjen și rădăcini se zărea o scară de metal care cobora 
patru sau cinci metri și se termina deasupra unei bălți de apă 
reziduală. 

— Eşti sigur că nu vrei să vii? îl întrebă pe Dante. 

— Treaz în niciun caz, iar leșinat nu ţi-aș fi de niciun folos. 
Însă cere să-ţi trimită drona, te urmăresc în direct de deasupra, 
așa îţi zic și ce trebuie să faci. 

— Să-i zici bunică-tii ce să facă. 

Dante desfăcu larg braţele. 

— Îmi pare rău, nu știu cine e. 

Ținând drona ca pe o cameră video, Colomba cobori câteva 
trepte, verificând cât de solide erau. Nici măcar nu scârţâiau. 

— Intru. Dacă nu mă întorc, trimite scafandrii după mine, 
spuse ea. 

Dante se aplecă înainte, apropiindu-și chipul de al ei. 

— Nu vreau să am regrete în caz că nu te mai întorci, zise el. 

Și o sărută pe gură. 

Colomba fu luată prin surprindere, 
nu se retragă. 

— Nu sunt o fetiță. 

Îl trase spre ea și îl sărută franţuzește. 

— Nu înseamnă nimic, e clar? Nu sunt îndrăgostită de tine 


A 


nsă îl apucă de cap ca să 

fizic și nici nu ești genul meu. Dar ţin la tine și nu vreau să te 
pierd, ok? 
Și se cufundă în întuneric. 


9. 


Colomba cobori treptele ţinând drona sub braţ și simțind în 
gură gust de tutun și alcool. Gustul lui Dante. Făcuse o 
tâmpenie? Probabil, dar nu era momentul să gândească la asta, 
cu atât mai mult cu cât piciorul ei întâlni un gol: ajunsese la 
capătul scării. Işi strecură drona sub geacă și se opri pe ultima 
treaptă. 

— Nu văd nimic, spuse Dante. 

— Nu mă călca pe nervi, răspunse ea și, după ce întinse un 
picior până atinse apa, sări cu totul de pe scară. 

Apa îi ajungea până la glezne și începu imediat să-i intre în 
bocanci prin ochiurile șireturilor. Era rece, dar suportabilă. Ceva 
se mișcă și fugi chiţăind. Colomba speră să nu fie vreun șobolan 
înfometat. 

Pe o latură a puţului era o ușă de metal care nu părea să fi 
fost acolo din timpul celui de-Al Doilea Război Mondial. Era 
închisă cu lanţ și cu un lacăt mare cât pumnul. 

— Vrei să cobori să-l deschizi? întrebă ea filmându-l cu drona. 

— Dacă vrei, te învăţ..., răspunse Dante. 

— Las-o baltă. 

Colomba așeză în apă rucsacul tactic impermeabil și scoase 
din el un ciocan. Avu nevoie de cincizeci de lovituri, dar în cele 
din urmă lanţul se rupse. 

— Bunele maniere..., comentă Dante. 

Colomba deschise ușa și fu lovită de mirosul acru al fumului 
de la flashbang-uri, apoi păși înăuntru. 

Era un coridor din ciment, cu un rând de uși asemănătoare 
celei pe care tocmai o deschisese, dar fără lacăte. La trecerea 
ei, apa forma mici vârtejuri de frunze mucegăite și pământ. | se 
păru că se află pe o navă scufundată, dar era o imagine care-i 
provoca amintiri neplăcute, așa că se strădui să se concentreze 
asupra prezentului. 

— Dante, ești acolo? Vezi ce văd și eu? 

— Da, răspunse el cu un firicel de voce. Sunt celule. Aici își 
ținea Tatăl prizonierii. 

Colomba înaintă. 

— Nu te pripi, poate nu e decât o magazie. 

— Nu. Nu. Doamne... O să vomit. 

— E totul în regulă, Dante. Te rog, liniștește-te. 

— Eram acolo, CC. Mă ţineau acolo, jos... 

— Și acum eu sunt aici. Și am nevoie de tine. Revino-ţi, zise 
ea pe un ton voit mai dur. 

Colomba deschise ușile. Erau camere de circa doi metri pe 
trei, cu tavanul suficient de înalt cât să nu-l atingi cu capul; 
niciuna nu avea vreo fereastră. Prima cameră era goală, în 
vreme ce în a doua găsi un pat ruginit cu o gaură în mijloc. În a 
treia, un semn uzat și aproape lizibil anunţa OG 43 - MAGAZIE. 

— Cesare, spuse Dante. Aici stătea. 

Din pricina aparatului de vedere nocturnă, Colomba nu reușea 
să vadă bine detaliile și îl ridică de pe ochi, plonjând în întuneric. 
Aprinse lanterna și proiectă fasciculul de lumină pe pereţi. Erau 
acoperiţi de zgărieturi și nu se îndoi nicio clipă că erau făcute cu 
unghiile. Işi imagină un copil închis care încerca disperat să iasă. 
Și-I închipui pe Dante. El scotea sunete ciudate în microfon, iar 
Colomba își dădu seama că plângea. 

— Fii tare, Dante. 

— Da, da... Trebuie s-o aducem pe Bart, trebuie să vedem 
cine a fost aici... 

— Imediat ce ieșim. 

Ultima ușă era vopsită în verde, dar se scorojise. În spatele ei, 
Colomba descoperi un scaun ginecologic cu locuri pentru 
sprijinit picioarele. 

— Dante... Tatăl nu răpea niciodată fete, nu-i așa? 

— Nu. 

— Ciudat. 

Cercetă restul camerei la lumina lanternei. Văzu un fișet 
verde ca ușa, dar păstrat în condiţii mai bune; sertarele erau 
goale, cu excepţia câtorva foi de hârtie care păreau rapoarte 
medicale scrise de mână, dar mult prea deteriorate din pricina 
umezelii. Colomba le strecură în rucsac și lumină o tablă veche 
de lângă: pe ea era scris un cuvânt, creta săpând parcă în 
suprafața neagră și zgâriind-o pentru totdeauna. 

SKOPTSY. 

— Ştii ce-i asta, Dante? 

Răspunse cu glas sufocat: se străduia să nu plângă din nou. 

— Da. Da. Știu. Ce nenorocit blestemat! Ce monstru! 

Colomba stinse lanterna și, după ce-și puse ochelarii, porni pe 
drumul de întoarcere. 

— E un rus? 

— Nu, era o sectă creștină din secolul al XVIII-lea din Rusia. 
Practicau mortificarea și suferinţa. Credeau că dumnezeul lor 
voia jertfe... Aceeași jertfă pe care o luau cu forţa de la bolnavii 
prea agitaţi, indiferent dacă erau adulţi sau copii. Scopire îi 
ziceau. 

— Care înseamnă...? 

— li castrau, CC. Și acum am înţeles de ce Regele e atât de 
plin de ură. 


10. 


leșirea din puț se dovedi mai dificilă decât coborârea. Când 
Colomba ajunse la suprafață, Dante stătea în genunchi, cu 
chipul scăldat de lacrimi. 

Colomba se simţi cuprinsă de furie, dar și de o melancolie 
ciudată. Era tristă că nu-l protejase pe Dante când, copil încă, 
fusese răpit de un maniac care hotăra în baza propriilor capricii 
la ce tortură să-l supună. Ar fi vrut să-l ţină de mână când ieșise 
din siloz și când colindase de la o clinică la alta, lăsat în grija 
unor medici care poate că în trecut făcuseră aceleași lucruri pe 
care le făcuse și Tatăl unor generaţii întregi de pacienţi: șocuri 
electrice, băi cu apă rece ca gheața, legături... și castrare, cum 
tocmai descoperise. Ar fi vrut să fie alături de Dante când el 
devenise independent și începuse să-și ascundă fragilitatea în 
spatele unei măști necizelate. Dar acum sunt alături de el, își 
zise. Chiar dacă nu cum ar vrea. 

— Imi pare rău, îi spuse. 

Dante ridică privirea. 

— Asta e povestea lumii, CC. Nu e numai Tatăl. Cei ca mine 
au fost supuși dintotdeauna la cele mai crunte torturi. Și o să tot 
fie supuși. 

Se șterse pe față, murdărindu-se de pământ. 

— Era odată un medic - îl chema Moniz - care inventase o 
metodă de calmare a pacienţilor mai eficientă decât castrarea 
sau șocurile electrice: le găurea craniul și turna înăuntru alcool 
care să ardă materia cerebrală. 

— În lagărele de concentrare? întrebă Colomba cu vocea 
gâtuită. 

— În spitale. l-au dat Nobelul pentru Medicină, CC. Nobelul. 

Dante oftă, se sprijini în baston și se ridică în picioare. 

— Castrarea provoacă efecte pe termen lung, iar unul dintre 
ele e osteoporoza. Trebuie s-o rugăm pe Bart să... 

Vocea lui Unu îi întrerupse. 

— Avem o problemă. 

— Spuneţi, zise Colomba. 

— Traficul nu se mai desfășoară cum ar trebui. Mă tem că ne 
înconjoară. 

— Ok, ieșim acum. 

Abia termină de rostit cuvintele că mobilul îi vibră în rucsac. 
Reuși să-l găsească doar după ce sună de zece ori: era Lupo. 

— Caselli, aveţi două minute să plecaţi. 

— De unde? 

— Știţi foarte bine. 

Evident, șeful echipei Shadow avea dreptate în privinţa 
traficului. 

— Cum naiba ne-au găsit? 

— Aveţi un microfon în mașină. Vi l-au pus la o benzinărie 
când alimentați. Lui Di Marco nu-i convine ce faceți. 

— Bun, dar n-am încălcat nicio lege. 

— El va dovedi contrariul. D'Amore a dispărut iar Neamţul a 
evadat, așa că aţi căzut din graţia divină. 

— Și ce legătură aveţi cu toate astea? 

— E greu să lucrezi în domeniul meu fără să fii tras în 
balamucul serviciilor. Un prieten de-al meu mi-a zis asta odată, 
dar abia acum am înţeles că avea dreptate. lar eu am avut un 
moment de îndoială și am dat un telefon pe care n-ar fi trebuit 
să-l dau. Plecaţi! În curând n-o să mai puteţi părăsi zona. 

— Stati... 

Colomba își trase răsuflarea. 

— Sub fabrică e un vechi adăpost antiaerian. Nu-l lăsaţi pe Di 
Marco să facă dispărut tot ce e acolo. Multe familii ar putea găsi 
răspuns la întrebările despre fiii cărora le-au pierdut urma. 

La celălalt capăt al telefonului urmă o pauză. 

— Vă promit că o să fac tot ce pot, zise Lupo. 

— Mulţumesc. 

Colomba sparse mobilul de o piatră, apoi aruncă și căștile. 

— Lasă tot, Dante. 

— Și cu echipa cum rămâne? 

— Nu putem face nimic pentru ei și cu siguranţă au avocaţi 
buni. Reușești să sari gardul în partea cu panourile solare? 

— Nu..., răspunse el. 

— Ok, atunci rămânem aici să ne aresteze. 

Dante pufni exasperat. 


11. 


Înainte să fie răpit de Leo, Dante fusese mult mai agil decât 
Colomba; acum, însă, ea fu nevoită să-l ajute, împingându-l 
peste gard. Ateriză pe cealaltă parte, dar îi căzu bastonul și 
pierdu timp să-l recupereze. 

— Da’ chiar nu poţi să-ţi cumperi altul? întrebă Colomba 
dirijându-l spre prima bifurcaţie care ducea în comună. 

— Ti-am mai spus, e un Ham Brooks clasic. 

— lar eu nu știu ce dracu' înseamnă asta. E scump? 

— Ai auzit vreodată de Omul de Bronz? 

— Nu, am văzut oameni bronzaţi, se pune? 

Înainte ca Dante să-i poată răspunde, zgomotul motoarelor 
turate la maximum ajunse la ei chiar înainte să apară mașinile. 
Se aruncară în spatele tufișurilor de lângă șosea, așteptând ca 
mașinile pline de soldaţi antitero să-i depășească. In depărtare 
auziră sirene și glasuri surescitate: echipa fusese capturată. 

Dante salută militărește. 

— Rămas-bun, a fost o onoare să slujesc patria alături de voi. 

— O oroare, mai degrabă. Măcar economisești niște bani. 

— Din păcate nu. O să păstreze și garanţia. Cred că mai am 
doar cât să-mi plătesc călătoria departe de ţara asta. 

Dante începuse să gâfâie și încetini. 

— M-am săturat să trăiesc înconjurat de spioni și secrete de 
stat. 

Colomba îl împinse ca să-i dea din nou elan. 

— Și cam unde te-ai gândit? 

— Am auzit lucruri bune despre Suedia. 

— Acolo e frig de mori și se vorbește o limbă imposibilă. 

— Oricum nu ies niciodată din casă. 

Se îndepărtaseră cam doi kilometri de zona fabricii, iar 
Colomba făcu o concesie și se opriră puţin. Se lăsase ceața și nu 
prea mai vedeau nimic în jur. 

— Ok, spuse ea, suntem plini de noroi, nu avem mobil, eu am 
un pistol pe care n-ar trebui să-l am și suntem în mijlocul 
pustiului, fără mașină. Vreo sugestie? 

— Să furăm una, raspunse imediat Dante. Știu s-o pornesc și 
fără cheie. 

— Următoarea sugestie? 

— Cremona e în direcţia aia, la șase kilometri, spuse Dante 
arătând undeva la întâmplare. Și acasă la Annibale am niște 
schimburi. 

— O să ne caute și acolo. 

— Sper că nu imediat. Și n-avem de făcut decât să ne 
schimbăm și să-l convingem să ne împrumute mașina. Deși nu 
mi-e clar unde am putea merge. 

— Să luăm lucrurile pe rând, zise Colomba. 

Fu un drum lung pe care-l străbătură pradă fricii, pentru că pe 
undeva prin preajmă Regele de Arginţi îi căuta, iar Neamţul era 
și el liber, însă ceața îi ajuta să rămână ascunși. 

Annibale locuia într-o clădire din secolul al XVIII-lea în centrul 
vechi al Cremonei. Ajunseră la el când trecuse deja de ora 23. 
Dante sună la interfon, apăsând de trei ori pe buton. 

— E codul familiei, spuse. 

Ușa se deschise, iar el și Colomba intrară în salonul principal 
de dimensiunile unui poligon de manevră, cu toate ferestrele 
larg deschise. Dante le privi ușurat. Cunoștea casa și, ca în toate 
locurile familiare, suporta mai ușor să stea într-un spațiu închis, 
iar ferestrele larg deschise îl ajutau și mai mult. 

— Cred că menajera doarme deja. Tata, ești treaz? strigă el. 

— Sunt sus. 

La fel ca prima și singura dată când Colomba mai pusese 
piciorul în casa aceea, Annibale Valle îi aștepta în halat, așezat 
într-un fotoliu. Spre deosebire de prima dată, însă, nu era 
singur. 

In spatele lui, ţinându-i o mână pe umăr, era Tommy. 

— Am crezut că nu mai veniţi, zise el. 
12. 


Colomba căzu în genunchi, iar plămânii i se contractară atât 
de violent că dădu afară tot aerul dintr-o suflare. Camera se 
umplu de umbre, iar glasul lui Dante care striga semăna cu 
vocea de pe un disc pus să se învârtă prea repede. Totul era 
greșit, își spuse, convinsă că murea. Tommy era greșit, mai 
ales. Chipul lui o năucise, nu faptul că fusese luată prin 
surprindere. Nu mai avea privirea blândă și expresia pierdută: 
ochii lui erau duri ca niște pietre și sclipeau de inteligenţă și ură. 

Dante ţipă din nou, Valle se agită în fotoliu, Colomba căzu pe- 
o parte, în timp ce umbrele o devorau urlând cu șuiere electrice. 
Tommy râse - cel mai cumplit sunet pe care-l auzise vreodată, 
acoperind zgomotele umbrelor care începuseră să se 
încolăcească în jurul ei, făcând-o să se stingă puţin câte puţin. În 
golul negru care o absorbea auzi pocnetul unei palme, apoi 
căldură pe obraz. Umbrele se retraseră, târându-se în afara 
câmpului ei vizual. Dante o lovise peste față. 

Colomba mușcă podeaua, rupându-și un incisiv într-o 
crăpătură din parchet. De data aceasta ea urlă, în timp ce 
durerea din gură i se răspândea de-a lungul nervilor și îi pârjolea 
creierul. 

— Dumnezeule, îngăimă ea ridicându-se în capul oaselor. 

— Nu chiar, replică Tommy. Dar fiecare își creează dumnezeul 
după chipul și asemănarea sa. Eu m-am ales pe mine. 

Colomba se uită la el, nereușind să accepte că persoana care 
stătea în faţa ei era cu adevărat băiatul pe care îl protejase. 

— Nu ești tu, spuse ea prostește. 

— Skoptsy, zise Dante. 

Tommy dădu din umeri. 

— Da, bravo ţie, te-ai plimbat și tu prin fabrică. 

— Înseamnă că Tatăl chiar te-a răpit... 

— În 1979. 

Colomba fu cât pe ce să rămână din nou fără suflu. 

— E imposibil! Înseamnă că ești de vârsta lui Dante! 

— Eunucii care au fost castraţi în copilărie se dezvoltă diferit, 

explică Dante fără să-și ia ochii de la Annibale, care plângea 
tremurând. N-au păr alb, n-au barbă. 

— Exact, confirmă Tommy și se așeză pe brațul fotoliului. 

Abia atunci Colomba își dădu seama că ţinea un cuțit de 
bucătărie lipit de ceafa lui Annibale. 

— Testosteronul are o grămadă de efecte negative. Castrafții 
ca subsemnatul au o speranță de viaţă mai mare cu vreo zece 
ani faţă de cei întregi. Dar mai există un avantaj și mai benefic. 

Își atinse tâmpla. 

— Nu te distrage nimic. A, dacă tot am ajuns aici, Colombina, 
dă-mi pistolul tău. N-ai reuși să mă-mpuști înainte să-i iau gâtul 
moșului. 

— Te rog..., șopti Dante. Tata, nu-ţi face griji! 

Tommy râse. 

— Sărmanul de tine. 

Colomba îi aruncă pistolul, iar Tommy și-l puse la centură. 

— Tommy n-a existat niciodată? 

— Cum să nu! Era o povară pentru mama lui. Mai încercase o 
dată să scape de el, dar ieșise prost. Am rezolvat eu - un 
retardat mai puţin. 

— E imposibil, ADN-ul... 

— Caterina m-a ajutat cu testele. Un mic joc de prestidigitaţie. 
Am păstrat mostre înainte să scap de cadavru. 

— De unde știai? întrebă Dante fixându-l cu privirea. Cum o 
cunoșteai, cum știai că voia să scape de fiul ei? 

Tommy îl bătu pe umăr pe Annibale. 


— Spune-i. 

— Nu..., bâigui el. 

Tommy apropie cuțitul de ochiul lui stâng. 
— Hai. 


— Îmi pare rău... îmi pare rău... Ti-am zis să nu mai cauţi... 

— Hai, bătrâne, zise din nou Tommy. 

Glasul lui subțire contrasta cu tonul ameninţător și postura de 
adult. Colomba se întrebă cum de se înșelase atât de tare în 
privinţa lui. Cum de nu-și dăduse seama. Insă Tommy avusese 
la dispoziţie o viaţă întreagă să înveţe să se prefacă, o viață 
întemniţată în corpul unui etern adolescent obez. 

— N-am știut... n-am știut ce să fac cu băiatul. Cu Dante. Dar 
circula un zvon... 

Se întrerupse și se uită la Tommy. 

— Te rog! 

— Roagă-mă, dar zi mai departe. Am de prins un avion. 

— Circula un zvon cum că... cineva s-ar putea ocupa de el. 

Dante strânse bastonul atât de tare că-l făcu să scârțâie. 

— L-ai dat pe fiul tău Tatălui? 

Annibale, tremurând, încuviinţă. 

— Tu-ţi dai seama ce-ai făcut? Iți dai seama? 

— Acum da. Acum... 

— Acum e prea târziu! 

Colomba încercă să păstreze calmul. 

— N-a fost singurul! 

— Nu. Tatăl presta serviciul ăsta când îi erau tăiate fondurile. 
O mulţime de oameni erau gata să scape de copiii plângăcioși 
care nu puteau să vorbească la vârsta la care ar fi trebuit. Mama 
lui Tommy a avut ghinion, pentru că Neamţul a dat-o-n bară. 
Trebuia să-l omoare pe soţ și să ia copilul, dar Tommy a început 
să fugă și a trebuit să-l lase să-i scape. Dar când am venit eu, 
mama a fost tare fericită. Credea că o să cucerim lumea 
împreună. 

— Doamne sfinte, zise Colomba. La fel și Maugeri, nu? 

— Nu. Nevastă-sa. Dar el s-a prins, nu știu cum. A fost mereu 
un idiot. Dar majoritatea oamenilor sunt idioţi. Nouăzeci și nouă 
la sută. Pe urmă există persoane ca mine și prietenul tău. Care 
știu să gândească. 

Colomba nu pricepu cum Dante țâșnise atât de repede. Părea 
secat de forțe în urma dezvăluirilor, dar brusc se îndreptă și se 
aruncă spre Tommy agitând nu unul, ci două bastoane. Apoi își 
dădu seama că unul dintre ele era teaca, iar celălalt - o lamă. 

Tommy fu luat prin surprindere când Dante îl lovi în braţul 
înarmat, dar reacționă imediat, trântindu-l la podea ca pe o 
trestie pentru ca apoi să-i smulgă lama din mână. Era un fel de 
sabie care avea drept mâner măciulia bastonului. 

— Drăguţă chestie, de unde ai luat-o? 

— Du-te dracu', răspunse Dante și încercă să se ridice. 

Tommy îndreptă spre el pistolul Colombei. 

— Dacă te mişti, Colombina, îl împușc pe loc. 

Apoi îi strivi lui Dante braţul stâng cu piciorul și îi străpunse 
mâna rea cu spada, ţintuind-o în parchet. Dante scoase un urlet 
sfâșietor, iar Tommy păru să-l studieze cu extrem de mult 
interes. Dar când Colomba încercă să reacționeze, îi făcu semn 

cu degetul să înceteze. 

— Te văd, Colombina. Nu mă deranja, trebuie să termin de 
vorbit cu... mă rog, să zicem „fratele meu”. 

Se aplecă deasupra lui Dante, care apăsa pe încheietura 
mâinii rele ca să oprească sângerarea. 

— Ştii de ce sunt aici, nu? 

— Uită-te în oglindă, îngăimă Dante, amintindu-și de cuvintele 
Neamţului. 

Colomba pricepu și simţi o nouă lovitură de bici. 

— Tu ești fiul lui Valle. Tu ești adevăratul Dante. 

Annibale se șterse la nas cu mâneca halatului. 

— Da. 

— M-ai lăsat și fără nume, micuţule, zise Tommy și îi trase un 
șut în faţă lui Dante, care scuipă sânge. Acum nu mai pot să mi-l 
recuperez. Am devenit Tommy Melas. E o identitate la fel de 
bună ca oricare alta până termin de strâns ce mi se cuvine. Om 
vedea pe urmă. 

Colomba înţelese că Tommy era gata să tragă și că nu avea 
decât o singură șansă, hazardată și aceea. Era încă ghemuită, 
dar se aruncă spre Tommy. Poate că ar fi reușit să-l 
dezechilibreze, dar Annibale o interceptă cu piciorul și o trânti la 
podea. 

— Îmi pare rău. E fiul meu... 

— Cred că o să ne înţelegem bine, noi doi, zise Tommy. 

Apoi trase. 

Colomba simţi că umărul îi explodează și văzu cum umbrele 
vin din nou spre ea. Se târî spre Dante, spre Dante al ei, lăsând 
în urmă o dâră de sânge ca mucusul unui melc. Părea foarte 
departe, iar distanţa nu făcea decât să crească. Tommy o 
împușcă din nou, iar de data asta simţi sânge în gură. Dar n-o 
mai durea, orice senzaţie dispăruse. Atinse cu degetele șoldul 
lui Dante, care întoarse capul spre ea, privind-o cu ochi 
încețoșați. 

— Îmi pare rău, îi spuse. 

Sau poate doar i se păru că rostise cuvintele. 

Tommy se pregătea să tragă din nou când un ciclon cu păr 
alb năvăli în cameră. 

13. 


Pentru Colomba, care abia mai era conștientă, totul se 
desfășură ca și cum ar fi privit o serie de diapozitive proiectate 
în neant. Tommy ridicând pistolul. Tommy apăsând pe trăgaci. 
Neamţul sărind pe el și smulgându-i arma din mână. Tommy 
strângându-l într-o îmbrăţișare de urs. Neamţul mușcându-l de 
față și sfâșiindu-i un obraz. Tommy deschizând gura să ţipe. 
Neamţul lovindu-l cu pumnii lui grei ca un baros. Tommy în 
genunchi. Neamţul ţinând pistolul Colombei în mână și trăgând. 
Ceafa lui Tommy explodând. Neamţul apăsând din nou pe 
trăgaci. Valle rămas fără chip. Fotoliul răsturnându-se. Neamţul 
trăgând din nou. Gâtul lui Valle transformându-se într-un crater, 
întuneric. 


14. 


Neamţul se aplecă deasupra lui Tommy și-l scuipă în faţă. 

— Ar fi trebuit să termini tratamentul, băieţaș. 

Verifică încărcătorul: mai avea două gloanţe. Mai mult decât 
suficiente. Se întoarse să-i dea lovitura de graţie Colombei, dar 
își dădu seama că Dante nu mai era întins pe jos. 

Stătea în picioare în faţa lui, plin de sânge, cu braţul stâng 
atârnându-i inert, strângând sabia în mâna bună. Dante lovi ca 
și cu o banderilă, înfigându-i Neamţului lama într-un ochi. 

— Eu am terminat tratamentul, dobitocule, zise. 

Apoi leșină. 

Neamţul muri câteva clipe mai târziu. Când căzu în faţă, 
spada Ham Brooks Classic îi ieși prin ceafă. 

Când Lupo intră în apartament, se pomeni în faţa unei scene 
oribile: sânge care curgea până și de pe lampadar și cinci 
cadavre măcelărite. Apoi își dădu seama că două dintre victime 
încă respirau. 

EPILOG 


Adevăratul Tommy nu fusese nici gras, nici înalt și cu 
siguranţă nu fusese iubit deloc. Cadavrul lui, găsit în Grecia nu 
departe de hotelul la care lucra Teresa, prezenta semne de 
subnutrire și abuzuri fizice. Mama lui îl ţinuse închis în casă tot 
timpul, purtându-se cu el ca și cu o povară de care nu mai 
reușea să scape. Rezolvase problema fiul lui Annibale Valle - îi 
tăiase gâtul și-l îngropase. 

Colomba avea să se întrebe mult și bine dacă nu văzuse 
adevăratul chip al lui Tommy pentru că se prefăcuse el atât de 
bine sau pentru că ea nu voise să-l vadă, acaparată total de 
rolul de paladină care lupta împotriva lumii obtuze. Probabil că 
adevărul era undeva la mijloc. 

Anchetele erau încă în desfășurare, dar ce se aflase până 
atunci (sau ce reușise ea să afle) era că Tommy scăpase din 
ghearele Tatălui imediat după moartea acestuia, când 
organizația monstrului sărise în aer. Mulțumită dovezilor de la 
fabrică, pe care Lupo le împiedicase să ajungă în mașina de 
tocat a serviciilor - motiv pentru care Di Marco îl trimisese în 
șuturi înapoi la Portico -, fuseseră descoperite alte patru 
închisori din Italia și, din păcate, alte zeci de cadavre de 
adolescenţi dispăruţi în diferite moduri. Ici și colo se găsiseră 
urme ale Codului, dar rămânea un mister care dintre prizonieri îl 
crease. Într-una dintre aceste închisori fusese găsită o celulă 
deschisă - un fenomen nemaivăzut, de aceea o și cercetaseră 
printre primele. Înăuntru descoperiseră ADN-ul adevăratului 
Dante, iar anchetatorii căzuseră de acord că era chiar celula lui 
Tommy, din care acesta reușise să fugă imediat după moartea 
Tatălui, când Colomba făcuse măcel printre complicii lui. 
Închisoarea era ascunsă în subteranele unui palat, atât de adânc 
îngropată în ciment încât Tommy era, probabil, convins că n- 
avea să fie găsită prea curând. Bart lucra din zori și până-n 
seară. 

Tommy părea să fi fost prizonierul pe care Tatăl îl ţinuse cel 
mai mult în captivitate, unde învățase tot ce-i trebuia. 


A 


Contactele cu lumea contractorilor pe care îi folosise să 

scufunde Chourmo și să-l răpească pe Dante, listele de părinți 
care-și lăsaseră pe mâna Tatălui fiii născuţi „altfel” în speranţa 
că o să fie vindecaţi sau că o să scape de ei pentru totdeauna, 
conturile din străinătate - Tommy folosise toate acestea ca să 
distrugă ce mai rămăsese din regatul Tatălui și să-și 
construiască o avere personală impresionantă. Ce-i lipsea era o 
identitate, din moment ce n-o putea folosi pe a fiului lui Annibale 
Valle, iar anchetatorii erau siguri că planul lui era să mimeze o 
„vindecare” miraculoasă de autismul de care se prefăcea atât 
de bine că suferă și să trăiască așa cum credea că merită. 

Ca un Rege. 

În cei cinci ani de libertate, Tommy colindase prin toată 
Europa ca un păduche uriaș, sugând sângele celor de pe lista lui 
și manipulând oameni, obligându-i să-i facă voia fără ca ei să-și 
dea seama. Colaboratorii și colaboraţioniștii Tatălui fuseseră 
castraţi și uciși, iar Melas, care avusese ghinionul să fie nu doar 
moștenitorul bărbatului care recicla banii Tatălui, ci și părintele 
unui copil nedorit, fusese foarte, foarte cooperant, pentru că 
Tommy știa cum să terorizeze oamenii și să-i convingă să i se 
supună. lar în cele din urmă, cum se întâmplă întotdeauna, 
fusese șters din istorie. Colomba începea să aibă dubii că 
Demetra era cu adevărat cea mai rea persoană din familia 
Melas. O găsiseră la hotel, într-o narcoză profundă; se întorsese 
acolo după ce Tommy mimase o criză și răsturnase /ounge-ul 
Alitalia cu susul în jos, făcând-o să piardă avionul. 

In timp ce se întrema la spitalul militar Celio, trecând de la 
statutul de condamnat penal la cetățean liber, Colomba citi 
toate volumele din Doc Savage: The Man of Bronze care-i căzură 
în mână. Era un erou al literaturii pu/p americane din anii '30, un 
fel de uriaș genial pe care nu-l putea învinge nimeni în lupta 
corp la corp sau pe teritoriul științei. Avea și cinci ajutoare, iar 
unul dintre ei, un avocat pe nume Theodore Marley Brooks, alias 
Ham, avea un baston însuflețit. 

— Ştii că m-au prins? zise Colomba când fu în stare să iasă în 
curte și Dante avu posibilitatea să se întoarcă, după ce fusese 
fugar timp de o lună în așteptarea graţierii. 

Santiago îi închiriase acoperișul blocului în care locuia. Era din 
nou în formă, iar cu părul ceva mai lung și pălăria panama 
semăna cu o copie fidelă a lui David Bowie. Mâna rea i se 
vindecase, chiar dacă era mai tumefiată ca înainte, dar sub 

mănușă nu se vedea nimic. Cât despre sufletul lui - fragmentele 
stăteau cu greu laolaltă. Moartea lui Valle fusese o lovitură 
pentru el. Bărbatul care-l crescuse fusese dispus să-l sacrifice 
pentru un asasin numai pentru că acesta din urmă era 
adevăratul său fiu: Tommy îi așteptase pe Dante și Colomba la 
Cremona numai pentru că Annibale îi dăduse de veste după 
convorbirea cu Dante. 

— Parcă ar trebui să-mi regândesc din nou tot trecutul, îi zise 
dându-i termosul cu ceea ce el numea cel mai bun /rish coffee 
din lume: whisky irlandez de șaizeci de ani și cafea Kenya Konyu 
prăjită mediu. Asta dacă am cu adevărat un trecut. 

Colomba doar zâmbi și, în același timp, simţi că-i vâjâie capul. 

— Dante Torre cu siguranţă nu ești. 

— Ba pe naiba! Numele ăsta mi l-am câștigat cu prisosinţă. 

Luă termosul și bău din nou. 

— L-am ucis pe singurul om care știa cine sunt. 

— Și care rămâne un mister și după moarte. 

— Toţi doctorii Frankenstein au un Igor credincios, să sperăm 
că o să apară ceva... 

Se uită la mâinile lui, una dintre ele ascunsă într-o mănușă 
scumpă. 

— Nu mă credeam în stare să fac asta. Dar probabil cu toții 
suntem în stare când chiar suntem nevoiţi s-o facem. 

În perioada în care evitase mandatul de arestare, Dante 
studiase hârtiile găsite la fabrică. Proveneau dintr-un loc numit 
Villa Blu care, în ciuda numelui, era un fel de lagăr pentru copii, 
condus de un psihiatru supranumit „doctorul Bobină” din pricina 
faptului că folosea cu largheţe curentul electric, adorând să-l 
aplice pe testiculele copiilor neascultători. Villa Blu fusese 
închisă după aprobarea Legii Besaglia în 1978, iar Tatălui îi 
făcuse plăcere să-și ofere serviciile unor familii care ar fi 
preferat un fiu cu care să se mândrească în societate. Părinţii lui 
Cesare fuseseră puși sub acuzare și la fel urmau să păţească 
mulți alții. 

Și vecina lui Romero fusese acuzată când își revenise din 
comă. Evident, nu-l văzuse niciodată pe Leo: minţise în schimbul 
banilor primiţi pentru a-și cumpăra păpușa-bebeluș despre care 
Colomba crezuse că era adevărată. Nu avusese niciodată un 
copil, doar se prefăcuse, și se agățase atât de tare de povestea 
asta că în timpul incendiului să întorsese să salveze păpușa... 

care ulterior i se topise în brațe. 

— E incredibil cum ne-a jucat Tommy pe noi toţi, zise 
Colomba. Și când am fost la Milano am fost convinsă că vorbesc 
cu Leo, dar de fapt la telefon era el. 

— Și eu mă pricep să imit voci. Ți-am arătat vreodată cum îl 
imit pe Mickey Mouse? 

Zâmbi cu amărăciune. 

— M-a jucat și pe mine, CC. Am pornit în căutarea marelui 
veteran al războiului privat, nu a copiei mele proaste. Tu, 
oricum, ai o scuză. Instinctul matern. Ceasul biologic ticăie. 

— Amuzantule... Chiar mi s-a părut că e adolescent. Și 
niciunul dintre cei care l-au vizitat nu și-a dat seama de nimic. 

— Avea o frumoasă proteză și nimeni nu i-a făcut niște analize 
mai profunde, n-au știut unde să caute. lar când directoarea 
Comunităţii a început să insiste prea mult ca aceste analize să 
fie făcute, el a pus să fie ucisă. Oricum, i-am trimis o sticlă de 
whisky lui Lupo, o merită din plin. A fost singurul care n-a avut 
încredere în el. 

— lar eu m-am purtat ca o jigodie cu Lupo, cum am făcut cu 
toți care voiau să-l incrimineze pe Tommy. 

— A fost bun, foarte bun. S-a ascuns în văzul tuturor. Ca Leo, 
doar că mult mai activ fizic. Și sulful de pe papuci - o tușă de 
maestru. Era sigur că urma să te prinzi. 

Tommy planificase mutarea soţilor Melas la Portico special ca 
să fie aproape de Colomba și s-o atragă în vâltoare. lar când îl 
închiseseră la cămin, nu avusese nicio problemă să iasă de- 
acolo noaptea și să-și vadă de treabă. Probabil că Martina îl 
recunoscuse în noaptea în care o omorâse. 

— Luca îmi scrie des, zise Colomba. Spune că a făcut bine să 
aibă încredere în mine și să-mi dezvăluie Codul. lar Cesare 
practic locuiește cu el acum. 

— Poate că Maugeri e mai puțin jegos decât credeam, zise 
Dante. 

— Pe lângă alţii e un sfânt. lar Luca se dezvoltă frumos, își 
folosește boala ca pe un instrument, n-o lasă să-l limiteze. 

Colomba îi dădu un ghiont lui Dante, care privea în gol și nu-i 
mai dădea atenţie. 

— Ce e? 

El sorbi din cafea ca să câștige timp. 

— Cred că m-am prins de ce erau așa interesaţi de copiii cu 

tulburare de spectru autist, zise el. 

Îi dădu un articol tăiat dintr-un ziar în care se spunea cum la 
firmele din Silicon Valley ar exista un număr de adulţi cu 
sindrom Asperger mult mai mare prin comparaţie cu media 
naţionala. 

— Sunt buni la programare? întrebă Colomba. 

— Fără îndoială, dar cred că alta e cheia, răspunse Dante și se 
sprijini în baston. 

Nu mai avea nevoie de el și nici nu mai ascundea vreo lamă, 
dar era convins că-i stătea bine așa. 

— Evoluție. 

— Evoluție? 

— Ştii de ce există persoane cu tensiune ridicată? Pentru că 
cei cu tensiunea ridicată se trezeau mai ușor, nu ca tine care 
funcţionezi ca un motor diesel. lar dacă cineva încerca să-i ucidă 
în somn, apucau să reacționeze. Acum asta nu mai ajută la 
aproape nimic, dar mulţi oameni de știință sunt de părere că 
autiștii sunt oamenii viitorului, adaptaţi să se miște într-o lume 
îngropată în informaţie pentru că ei sunt în stare s-o găsească 
pe cea corectă fără să se lase distrași. 

— lar tu? 

— Eu sunt foarte adaptabil, dacă am cafea bună. 

Oftă. 

— Leo nu era fratele meu. 

— Știam asta. 

— Dar el credea asta. Chiar era convins că fusese în celulă cu 
mine. Dar era vorba despre Tommy. Adevăratul Dante. 

— Ești sigur? 

— Bart n-a găsit nici măcar o urmă de-a mea în fabrică. Acum 
scotocim prin arhivele de la Villa Blu, să vedem dacă nu cumva 
am fost tratat acolo și apoi... dat dispărut, ca atâţia alți copii. 
Deocamdată, însă... Mă bucur că n-a fost fratele meu, nici 
măcar adoptiv, dar îmi pare rău că a murit. 

— Glumești? 

— Nu. Și el era o victimă, la fel ca Giltine, la fel ca Tommy. La 
fel ca multe victime, s-au transformat în torționari, dar Leo... 

Clătină din cap. 

— A executat până-n ultima clipă ordinele călăilor săi. 
Fotografia pe care mi-a dat-o nu era numai pentru mine. 

— Ştia că o să i-o dai Neamţului. 

— Era singurul care putea să-i confirme autenticitatea. Când 
știi cum gândește cineva, știi și ce-o să facă. 

Se uită la ceasul de buzunar și se ridică. 

— Bun, e momentul să plec. Cineva vrea să cumpere casa lui 
Annibale, iar eu abia aștept să scap de tot ce mi-a rămas de la 
el. În afară de ceasul ăsta, care se asortează cu bastonul. 

— Te mai gândești să pleci în Suedia? 

— Nici Antarctica nu sună rău. Spărgătoarele de gheaţă fac 
tururi foarte frumoase. Nu știu să înot și nu-mi place să știu că 
am doar apă sub picioare, dar cred că m-aș putea obișnui. Aș 
vrea să mai văd și ceva frumos... 

Colomba închise ochii, apoi îi deschise din nou. 

— Întreabă-mă. 

— Dacă te căsătorești cu mine? 

— Nu face pe prostul. 

Dante căpătă curaj. 

— Vii cu mine? 

Colomba zâmbi. 

